
Αθήνα, σήμερα 14 Σεπτεμβρίου 2026, ημέρα Δευτέρα και ώρα 14.04΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. Γεωργίου Γεωργαντά. 
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, αρχίζει η συνεδρίαση. 
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 9-9-2026 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΠΓ΄ συνεδριάσεώς του, της Τετάρτης 9 Σεπτεμβρίου 2026, σε ό,τι αφορά την ψήφιση στο σύνολο του σχεδίου νόμου: «Κύρωση του Μνημονίου Συνεργασίας μεταξύ του Υπουργείου Εξωτερικών και του Υπουργείου Πολιτισμού της Ελληνικής Δημοκρατίας, αφενός και του Ελληνορθόδοξου Πατριαρχείου Ιεροσολύμων, αφετέρου»)
Εισερχόμαστε στις 
ΕΠΕΤΕΙΑΚΕΣ ΑΝΑΦΟΡΕΣ
για την ημέρα Εθνικής Μνήμης Γενοκτονίας των Ελλήνων της Μικράς Ασίας και τη Διεθνή Ημέρα Δημοκρατίας.
Πριν από την έναρξη των επετειακών αναφορών, το Προεδρείο να εκφράσει τα συλλυπητήριά του για την απώλεια του ιστορικού στελέχους του Κομμουνιστικού Κόμματος Ελλάδος, του Σπύρου Χαλβατζή, επί πολλά χρόνια Βουλευτή του Κοινοβουλίου. Συλλυπητήρια προς τους οικείους του και προς τα μέλη της Κοινοβουλευτικής Ομάδας του Κομμουνιστικού Κόμματος Ελλάδος. 
Στις επετειακές αναφορές, στη συνεδρίαση θα τοποθετηθούν για πέντε συν δύο λεπτά εκ μέρους του Προεδρείου ο ομιλών, ο Υφυπουργός Εσωτερικών κ. Βασίλειος-Πέτρος Σπανάκης εκ μέρους της Κυβέρνησης και οι συνάδελφοι Βουλευτές που έχουν οριστεί από τις Κοινοβουλευτικές τους Ομάδες. 
Οπότε ξεκινάμε με τη δική μου ομιλία.
Κυρίες και κύριοι συνάδελφοι, όπως είναι γνωστό, η Βουλή των Ελλήνων με ομόφωνη απόφασή της έχει καθιερώσει την 14η Σεπτεμβρίου ως ημέρα Εθνικής Μνήμης της Γενοκτονίας των Ελλήνων της Μικράς Ασίας από το τουρκικό κράτος.
Σήμερα στεκόμαστε με σεβασμό απέναντι σε αυτήν τη ζοφερή σελίδα της νεότερης ιστορίας της πατρίδας μας. Ανακαλούμε στη μνήμη μας τον Ελληνισμό της Μικράς Ασίας, έναν Ελληνισμό με παρουσία χιλιάδων ετών στα πατρογονικά χώματα της Ιωνίας, της Καππαδοκίας, του Πόντου και της Ανατολικής Θράκης, που οδηγήθηκε βίαια στον ξεριζωμό και την προσφυγιά. 
Η ιστορική του πορεία, στον τόπο όπου άνθησε για αιώνες, διακόπηκε με τρόπο τραγικό και απάνθρωπο, αφήνοντας πίσω του αμέτρητα θύματα. Δεν λησμονούμε ότι οι ανείπωτες σφαγές, οι απάνθρωπες λεηλασίες, ο ξεριζωμός και η σκληρή προσφυγιά που ακολούθησε, υπήρξαν το αποτέλεσμα μιας συστηματικής προσπάθειας για την εξόντωση του ελληνικού στοιχείου από τα χώματα της Μικράς Ασίας.
Υπέρτατο σύμβολο θάρρους, πίστης και αυτοθυσίας παραμένει ο Άγιος Χρυσόστομος Σμύρνης ο οποίος, γνωρίζοντας τον κίνδυνο που τον περίμενε, επέλεξε συνειδητά να παραμείνει μέχρι το τέλος δίπλα στο ποίμνιό του, συμμεριζόμενος την τύχη του και επισφραγίζοντας με τη θυσία του την αφοσίωσή του σε αυτό.
Παράλληλα, στεκόμαστε με σεβασμό απέναντι σε όσες επέζησαν από τα τραγικά γεγονότα και ως πρόσφυγες στη μητέρα πατρίδα κατάφεραν να ξαναχτίσουν τη ζωή τους και να μεταλαμπαδεύσουν στις επόμενες γενιές τις αξίες, τις παραδόσεις και την πολιτιστική κληρονομιά του τόπου τους, διατηρώντας ζωντανή τη μακραίωνη ιστορική τους διαδρομή. 
Η Γενοκτονία των Ελλήνων της Μικράς Ασίας σημάδεψε ανεξίτηλα τη σύγχρονη Ελλάδα. Ο βίαιος ξεριζωμός έθεσε τέλος σε μια παρουσία χιλιάδων ετών του Ελληνισμού στις πατρογονικές του εστίες, εκεί όπου επί αιώνες αναπτύχθηκαν και άνθησαν τα γράμματα, οι τέχνες, ο πολιτισμός και το εμπόριο. Η απώλεια αυτή δεν υπήρξε μόνο μια ανύποπτη ανθρώπινη τραγωδία, αλλά και μια βαθιά τομή στην ιστορική συνέχεια του Μικρασιατικού Ελληνισμού, η μνήμη και η κληρονομιά του οποίου, ωστόσο, παραμένουν ζωντανές μέχρι σήμερα. 
Η καταστροφή της Σμύρνης υπήρξε ένα πραγματικό ολοκαύτωμα για τον Ελληνισμό και μια βαθιά πληγή στην ελληνική ψυχή. Όμως, ταυτόχρονα σηματοδότησε την απαρχή μιας νέας εποχής για το έθνος μας. Οι Έλληνες πρόσφυγες, παρά τις αντίξοες συνθήκες, τον πόνο και τις στερήσεις που αντιμετώπισαν, κατάφεραν να σταθούν στα πόδια τους, να ριζώσουν στη νέα τους πατρίδα, να προκόψουν και να διακριθούν. Με την εργατικότητα, το ήθος, τις γνώσεις και τον πολιτισμό που έφεραν μαζί τους, συνέβαλαν καθοριστικά στην οικονομική, κοινωνική και πνευματική ανασυγκρότηση της Ελλάδας και άφησαν ανεξίτηλο το αποτύπωμά τους στη νεότερη ιστορία της μητέρας πατρίδας. 
Κυρίες και κύριοι συνάδελφοι, η σημερινή ημέρα είναι ημέρα μνήμης, δικαιοσύνης και ιστορικής συνείδησης. Η μνήμης μας δεν στρέφεται εναντίον κανενός λαού, αλλά ενάντια στη λήθη και την αδικία, υπενθυμίζοντάς μας τη διαχρονική αξία του σεβασμού στην ανθρώπινη ζωή, τη διεθνή νομιμότητα και την ειρηνική συνύπαρξη των λαών. 
Με αυτές τις αρχές ως οδηγό, η Ελλάδα υπερασπίζεται τα κυριαρχικά της δικαιώματα και επιδιώκει την ειρήνη και τη σταθερότητα στην περιοχή με προσήλωση στο διεθνές δίκαιο και στον διάλογο. 
Ας κρατήσουμε, λοιπόν, ζωντανή τη μνήμη και την ιστορική μας συνείδηση, με σεβασμό σε εκείνους που χάθηκαν και με υπερηφάνεια για εκείνους που άντεξαν. Ας συνεχίσουμε να διαφυλάττουμε την ιστορική μας κληρονομιά και να κοιτάζουμε το μέλλον με ενότητα, πίστη και αισιοδοξία. 
Επιπλέον, κυρίες και κύριοι συνάδελφοι, στις 15 Σεπτεμβρίου τιμούμε και γιορτάζουμε τη Διεθνή Ημέρα Δημοκρατίας, η οποία αναγνωρίστηκε επίσημα το 2007 από τη Γενική Συνέλευση του Οργανισμού Ηνωμένων Εθνών. Η επέτειος αυτή αποτελεί μία ιδιαίτερη αφορμή για να αναλογιστούμε τη σημασία και τις σημαντικότερες αξίες που διαμόρφωσαν την ιστορία της ανθρωπότητας, της δημοκρατίας και του δικαιώματος κάθε πολίτη να συμμετέχει, να εκφράζεται ελεύθερα και να συμβάλλει στη διαμόρφωση του κοινού μας μέλλοντος.
Η δημοκρατία γεννήθηκε στην Ελλάδα, ωστόσο δεν αποτελεί κτήμα κανενός λαού ή μιας συγκεκριμένης εποχής. Είναι μια διαρκής κατάκτηση, ένα ζωντανό πολιτικό και κοινωνικό εγχείρημα που απαιτεί καθημερινά ευθύνη, συμμετοχή και εγρήγορση. 
Η δημοκρατία δεν εξαντλείται στην κάλπη. Είναι ο σεβασμός, η διαφορετική άποψη, η ισονομία, η ελευθερία του λόγου, η ανεξαρτησία των θεσμών και η προστασία των δικαιωμάτων κάθε ανθρώπου. Πάνω απ’ όλα είναι η δυνατότητα του πολίτη να αισθάνεται ότι η φωνή του ακούγεται και ότι η πολιτεία υπηρετεί το κοινό καλό. 
Στη σημερινή εποχή η δημοκρατία αντιμετωπίζει νέες προκλήσεις. Η παραπληροφόρηση, η πόλωση, η απαξίωση των θεσμών και η αποχή των πολιτών από τα κοινά μπορούν να υπονομεύσουν την εμπιστοσύνη που αποτελεί θεμέλιο κάθε δημοκρατικής κοινωνίας. Απέναντι σε αυτές τις προκλήσεις η απάντησή μας δεν μπορεί να είναι ο φόβος ή η αδιαφορία, αλλά είναι περισσότερη δημοκρατία, περισσότερη διαφάνεια, περισσότερη συμμετοχή, περισσότερη παιδεία και ουσιαστικός διάλογος.
Από αυτό εδώ το ιστορικό Βήμα του Κοινοβουλίου, ας ανανεώσουμε τη δέσμευσή μας στους δημοκρατικούς θεσμούς. Ας θυμόμαστε ότι η δημοκρατία δεν είναι δεδομένη, αλλά κερδίζεται, προστατεύεται και ενισχύεται κάθε μέρα. Γιατί η δημοκρατία δεν είναι μόνο η κληρονομιά μας. Είναι η ευθύνη μας απέναντι στο παρόν και κυρίως απέναντι στις γενιές που έρχονται. 
Σας ευχαριστώ. 
Τώρα, κυρίες και κύριοι συνάδελφοι, τον λόγο έχει η Βουλευτής Επικρατείας της Κοινοβουλευτικής Ομάδας της Νέας Δημοκρατίας, η κ. Μαρία-Νεφέλη Χατζηϊωαννίδου, για πέντε λεπτά. 
ΜΑΡΙΑ-ΝΕΦΕΛΗ ΧΑΤΖΗΙΩΑΝΝΙΔΟΥ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, σήμερα η Βουλή των Ελλήνων τιμά δύο έννοιες που συνδέονται βαθιά με την ιστορική πορεία του τόπου μας, τη δημοκρατία και τη μνήμη. Με αφορμή και τη Διεθνή Ημέρα της Δημοκρατίας που τιμάται αύριο 15 Σεπτεμβρίου, θυμόμαστε ότι η δημοκρατία δεν είναι απλά μια κατάκτηση που ολοκληρώθηκε κάποτε και έκτοτε θεωρείται δεδομένη. Είναι μια διαρκής διαδικασία ευθύνης, συμμετοχής και προστασίας των θεσμών. Δοκιμάζεται κάθε φορά που αμφισβητείται η ανθρώπινη αξιοπρέπεια, κάθε φορά που περιορίζεται η ελευθερία και κάθε φορά που η κοινωνία απομακρύνεται από τον διάλογο και τη συμμετοχή και ενισχύεται όταν οι πολίτες αισθάνονται ότι έχουν φωνή, ότι οι θεσμοί τούς ακούν και ότι το κράτος δικαίου δεν αποτελεί μια αφηρημένη έννοια, αλλά μια καθημερινή εγγύηση ελευθερίας και ισότητας. 
Σήμερα, όμως, στεκόμαστε με ιδιαίτερο σεβασμό και απέναντι σε μία από τις πιο οδυνηρές σελίδες της νεότερης ελληνικής ιστορίας, της γενοκτονίας των Ελλήνων της Μικράς Ασίας, γιατί δημοκρατία δεν είναι μόνο θεσμοί και δικαιώματα. Είναι και η δυνατότητα ενός λαού να θυμάται ελεύθερα την ιστορία του, να τιμά τα θύματά του και να παραδίδει στις επόμενες γενιές την αλήθεια για όσα έζησε. Αυτή ίσως είναι και μία από τις πιο ουσιαστικές διαστάσεις της δημοκρατίας, δηλαδή ότι μας επιτρέπει όχι μόνο να αποφασίζουμε ελεύθερα για το μέλλον μας, αλλά και να μιλάμε ελεύθερα για το παρελθόν μας, να αναγνωρίζουμε την ιστορική αλήθεια ακόμα και όταν αυτή είναι πολύ δύσκολη, να κρατάμε ζωντανή τη μνήμη των θυμάτων και να στεκόμαστε απέναντι στη λήθη, στην παραχάραξη και την άρνηση, γιατί μια ώριμη δημοκρατία δεν φοβάται τη μνήμη, αλλά αντίθετα τη χρειάζεται. Χρειάζεται πολίτες που γνωρίζουν την ιστορία τους, κοινωνίες που διδάσκονται από αυτήν και θεσμούς που υπερασπίζονται την ανθρώπινη αξιοπρέπεια, ώστε οι τραγωδίες του παρελθόντος να μην επαναλαμβάνονται. 
Η 14η Σεπτεμβρίου είναι επομένως μια από τις πιο βαριές ημερομηνίες της εθνικής μας μνήμης, ημέρα κατά την οποίαν η Ελλάδα στρέφει το βλέμμα της σ’ έναν ολόκληρο κόσμο που χάθηκε, σ’ έναν κόσμο που για αιώνες υπήρξε αναπόσπαστο κομμάτι της ιστορικής πορείας του ελληνισμού και που στις αρχές του 20ού αιώνα γνώρισε ανείπωτες σφαγές, απάνθρωπες λεηλασίες και βίαιο ξεριζωμό.
Στη Μικρά Ασία, την Ιωνία, την Καππαδοκία, τον Πόντο, την Aνατολική Θράκη ο ελληνικός πληθυσμός είχε δημιουργήσει επί αιώνες έναν ακμαίο, δημιουργικό πολιτισμό. Σχολεία, εκκλησίες, κοινότητες, εμπορικοί οίκοι, πνευματικά ιδρύματα και θέατρα μαρτυρούν μια κοινωνία ζωντανή, με ισχυρή οικονομική και πνευματική παρουσία. Η Σμύρνη, η μεγάλη αυτή πόλη της Ιωνίας, υπήρξε ένα από τα σημαντικότερα κέντρα αυτού του ελληνισμού, όπου η ελληνική παρουσία ήταν βαθιά ριζωμένη στην καθημερινότητά της. 
Αυτός ο κόσμος, όμως, δεν έμελλε να συνεχίσει την ιστορική του πορεία. Η κατάρρευση του μικρασιατικού μετώπου το 1922 σηματοδότησε την αρχή της τελικής τραγωδίας. Ακολούθησαν οι διωγμοί, οι βιαιότητες, ενώ η καταστροφή της Σμύρνης και η βίαιη έξοδος όσων κατάφεραν να επιζήσουν από τις πατρογονικές τους εστίες έβαλαν οριστικό τέλος σε μια μακραίωνη ελληνική παρουσία στη Μικρά Ασία. 
Πίσω, όμως, από τις λέξεις «καταστροφή», «ξεριζωμός» και «προσφυγιά» δεν βρίσκονται μόνον απρόσωποι αριθμοί και ιστορικές αναφορές. Βρίσκονται άνθρωποι, αυτοί που σφαγιάστηκαν, οικογένειες που εγκατέλειψαν τα σπίτια τους και δεν γνώριζαν αν θα επιστρέψουν ποτέ, μητέρες που πήραν μαζί τα παιδιά τους και ό,τι μπορούσαν να μεταφέρουν τις αποσκευές τους, άνθρωποι που αναγκάστηκαν να αφήσουν πίσω περιουσίες, τάφους προγόνων, εκκλησίες και γειτονιές που είχαν χτίσει από γενιά σε γενιά μια ολόκληρη ζωή και μαζί τους έφεραν στην Ελλάδα όσα δεν μπόρεσε να τους αφαιρέσει ο ξεριζωμός, την πίστη, τις μνήμες, τα τραγούδια, τις παραδόσεις και έναν ολόκληρο τρόπο ζωής. 
Αυτός είναι και ο άλλος μεγάλος σταθμός της μικρασιατικής ιστορίας, γιατί οι πρόσφυγες που έφταναν στην Ελλάδα δεν έγιναν μόνο φορείς μιας ανείπωτης τραγωδίας, αλλά έγιναν και φορείς δημιουργίας. Εγκαταστάθηκαν σε πόλεις και χωριά και δημιούργησαν νέες κοινότητες, εργάστηκαν, προόδευσαν και συνέβαλαν αποφασιστικά στην οικονομική, κοινωνική και πολιτιστική ανασυγκρότηση της χώρας. Η Ελλάδα άλλαξε και ένα σημαντικό μέρος αυτής της αλλαγής οφείλεται στους ανθρώπους που έφτασαν εδώ πρόσφυγες, έχοντας χάσει την πατρίδα τους, αλλά αρνούμενοι να χάσουν την ταυτότητά τους. Ίσως γι’ αυτό η μικρασιατική μνήμη παραμένει μέχρι σήμερα τόσο ζωντανή, γιατί δεν βρίσκεται μόνο στα ιστορικά βιβλία και στα αρχεία. Βρίσκεται μέσα στις οικογένειές μας, σε μια παλιά φωτογραφία, σ’ ένα οικογενειακό κειμήλιο, σ’ ένα όνομα τόπου που περνά από γενιά σε γενιά, σε μια συνταγή, σ’ ένα τραγούδι, σε μια ιστορία που διηγείται ένας παππούς ή μια γιαγιά και όσο περνούν τα χρόνια αποκτά και μεγαλύτερη αξία. 
Το γνωρίζω αυτό και προσωπικά. Για όσους έχουμε μικρασιατική καταγωγή η Μικρά Ασία δεν είναι μόνον ιστορία για εμάς. Είναι κομμάτι της οικογενειακής μας μνήμης, είναι ένας τόπος που μπορεί να μη γνωρίσαμε ποτέ, αλλά για τον οποίο μάθαμε να αισθανόμαστε ότι μας ανήκει ως κληρονομιά, ως μνήμη και ως πολιτισμός.
Γι’ αυτό και η απόφαση της Βουλής να καθιερώσει την 14η Σεπτεμβρίου ως Ημέρα Εθνικής Μνήμης της Γενοκτονίας των Ελλήνων της Μικράς Ασίας έχει ιδιαίτερη σημασία. Η πολιτεία οφείλει να διατηρεί ζωντανή την ιστορική μνήμη και να αποδίδει την οφειλόμενη τιμή στα θύματα και τους ξεριζωμένους. Η μνήμη δεν είναι υπόθεση μίσους. Είναι υπόθεση ιστορικής ευθύνης. Είναι η δύναμη να κοιτάζουμε το παρελθόν χωρίς να το παραχαράσσουμε και χωρίς να το λησμονούμε, ώστε να μπορούμε να διδασκόμαστε από αυτό. 
Σήμερα, λοιπόν, τιμάμε τους ανθρώπους που χάθηκαν και εκείνους που ξεριζώθηκαν. Τιμάμε όμως και εκείνους που μέσα από τις δυσκολότερες συνθήκες κατάφεραν να ξαναχτίσουν τη ζωή τους και να μετατρέψουν την προσφυγιά σε δημιουργία και την απώλεια σε παρακαταθήκη, γιατί η Μικρά Ασία δεν έπαψε να υπάρχει όταν ξεριζώθηκαν οι άνθρωποί της. Συνεχίζει και υπάρχει μέσα από εκείνους. Όσο αυτές οι ιστορίες συνεχίζουν να περνούν από γενιά σε γενιά, όσο τα ονόματα των τόπων εξακολουθούν να ακούγονται μέσα στα σπίτια μας και όσο θυμόμαστε τους ανθρώπους που έζησαν και χάθηκαν εκεί, η Μικρά Ασία θα παραμένει ζωντανό κομμάτι της ελληνικής ιστορικής μνήμης και ίσως αυτή να είναι τελικά και μία από τις πιο βαθιές υποχρεώσεις της δημοκρατίας, να προστατεύει τη μνήμη, να υπερασπίζεται την ιστορική αλήθεια και να διδάσκεται από το παρελθόν, ώστε ποτέ ξανά άνθρωποι να μη διώκονται, να μην ξεριζώνονται και να μη στερούνται την ελευθερία, την αξιοπρέπεια και το δικαίωμα να υπάρχουν, γιατί η δημοκρατία χωρίς μνήμη κινδυνεύει να επαναλάβει τα λάθη της ιστορίας και η μνήμη χωρίς δημοκρατία κινδυνεύει να σιωπήσει. 
Αιωνία, λοιπόν, η μνήμη των θυμάτων της γενοκτονίας των Ελλήνων της Μικράς Ασίας και αιωνία η μνήμη όλων εκείνων που ξεριζώθηκαν, αλλά μέσα από τη δύναμη και την αντοχή τους κατάφεραν να μεταφέρουν στην Ελλάδα την πατρίδα που κουβαλούσαν μέσα τους.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε.
Τον λόγο τώρα έχει ο Βουλευτής Επικρατείας της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Δημήτριος Μάντζος.
ΔΗΜΗΤΡΙΟΣ ΜΑΝΤΖΟΣ: Ευχαριστώ πολύ, κύριε Πρόεδρε. 
Σε συνέχεια της δικής σας αναφοράς παρακαλώ κι εγώ τους συναδέλφους του Κομμουνιστικού Κόμματος και την οικογένεια του Σπύρου Χαλβατζή να δεχτούν τα ειλικρινέστερα συλλυπητήριά μας για τον θάνατο αυτού του αυθεντικού ιδεολόγου και αγωνιστή της Αριστεράς. 
Ημέρα τιμής και μνήμης για τους Έλληνες της Μικράς Ασίας σήμερα, τα θύματα του μίσους, του τουρκικού εθνικισμού, της ξενοφοβίας, μιας γενοκτονίας τελικά που εικονοποιήθηκε στην καμένη παραλία της Σμύρνης, στην ερήμωση των ελληνικών πόλεων της Ιωνίας, στην εθνοκάθαρση του ελληνικού στοιχείου από τις πατρογονικές εστίες χιλιετιών ολόκληρων. Ο θάνατος ενός εκατομμυρίου ανθρώπων, ο συστηματικός ξεριζωμός ενός ολόκληρου πολιτισμού, η προσφυγιά, η εγκατάσταση στην Ελλάδα, όλα αυτά συνθέτουν τη μικρασιατική καταστροφή, μια βαθιά πληγή στο συλλογικό μας υποσυνείδητο. 
Οι συμπατριώτες μας από τη Μικρά Ασία, παρά τις αντιξοότητες, παρά την προκατάληψη που συνάντησαν εδώ στην Ελλάδα, κατάφεραν με τη συνδρομή της πολιτείας σε μια από τις σπουδαιότερες εφαρμογές δημόσιας πολιτικής στον τόπο μας, αλλά κυρίως με τα δικά τους εφόδια, με τη δική τους επιμονή, να σταθούν όρθιοι και δημιουργικοί. 
Τιμούμε λοιπόν σήμερα εκείνους που χάθηκαν, αλλά και εκείνους που ξεριζώθηκαν και έχτισαν σπίτια, επιχειρήσεις, ζωές ολόκληρες εδώ στην Ελλάδα, με τη μνήμη της πατρίδας ζωντανή, μια μνήμη που ζει παντού ως τις μέρες μας στους δρόμους, στις συνοικίες των πόλεων, στα προσφυγικά, στις τέχνες, στη μουσική, στα σμυρνέικα τραγούδια, στην κουζίνα και τα αρώματα της Ανατολής. 
Τιμούμε εκείνους που σύμφωνα με το στίχο του Διονύση Σαββόπουλου «έζησαν στα κατώγια τα μυστικά και έτρωγαν βρώμικο ψωμί». Η ημέρα, λοιπόν, αυτή που ορίστηκε ομόφωνα από τη Βουλή το 1998, με πρωτοβουλία τριών Βουλευτών του ΠΑΣΟΚ με μικρασιατική καταγωγή, του Γιάννη Καψή, του Γιάννη Διαμαντίδη και του Γιάννη Χαραλάμπους από τη Νέα Ιωνία, όπως και κάθε ανάλογη ημέρα μνήμης, είναι υπενθύμιση, είναι επισήμανση, είναι αφορμή για αναστοχασμό για όσα έγιναν και δεν πρέπει ποτέ να επαναληφθούν όχι με όρους εκδίκησης, αλλά ιστορικής επίγνωσης και δικαιοσύνης διότι δεν έχουμε το δικαίωμα να ξεχάσουμε. Γιατί ένας λαός που ξεχνά την ιστορία γίνεται ευάλωτος σε εκείνους που θέλουν να την ξαναγράψουν. 
Οφείλουμε να θυμόμαστε πάντα ότι το διεθνές δίκαιο και το διεθνές ανθρωπιστικό δίκαιο δεν γνωρίζουν εξαιρέσεις. Είναι κείμενα ιερά, πανανθρώπινα που πρέπει να μας ενώνουν απέναντι στα εγκλήματα κατά της ανθρωπότητας, απέναντι στις πράξεις γενοκτονίας και εθνοκάθαρσης όπου κι αν συμβαίνουν και όποιος κι αν τις διαπράττει. Να θυμόμαστε ότι η υπέρβαση του παρελθόντος απαιτεί πρώτα απ’ όλα τη γνώση του, τη συνείδησή του και την αμοιβαία βούληση να μείνουν όλα αυτά στο χθες. Να θυμόμαστε ότι η καλή γειτονία και η ειρήνη με την Τουρκία στηρίζεται στην ειλικρίνεια και τη συνέπεια, τον πραγματικό σεβασμό σε αρχές και αξίες και κανόνες, ότι οι διεθνείς σχέσεις δεν πρέπει να παραδίδονται βορά στον εθνικισμό, στα ιδεολογήματα του μίσους και ότι τα εθνικά θέματα δεν επιτρέπεται να εργαλειοποιούνται για τις πολιτικές φιλοδοξίες κομμάτων και κυβερνήσεων και ότι χρέος όλων πάνω στην ιστορία μας είναι να οικοδομήσουμε μια χώρα πιο ισχυρή, πιο ασφαλή, πιο δημοκρατική. 
Για να περάσω στη δεύτερη αναφορά, η δημοκρατία δεν πρέπει, κυρίες και κύριοι συνάδελφοι, να θεωρείται ποτέ δεδομένη ιδίως αυτές τις ημέρες που η άνοδος της άκρας δεξιάς σε διάφορες εκδοχές και εκφράσεις της λαμβάνει χαρακτηριστικά εφιαλτικά στην Ευρώπη, ιδίως στη Γερμανία αλλά όχι μόνο σε αυτήν, όταν και σε εμάς καταδικασμένοι για εγκληματικές οργανώσεις εδώ εξαγγέλλουν πολιτική δράση από τα social media. 
Η ανοχή και η απόπειρα αφομοίωσης δεν είναι η λύση. Γιατί; Διότι όπως θέλει ο κλασικός ορισμός του Μάνου Χατζιδάκι «όποιος δεν φοβάται το πρόσωπο του τέρατος πάει να πει ότι του μοιάζει». Όταν το πολιτικό σύστημα και ιδίως η κεντροδεξιά μιμείται την άκρα δεξιά, όταν υιοθετεί τη ρητορική της στα συνθήματά της, την αποδέχεται, την κανονικοποιεί, την καθιστά μια κανονική επιλογή για τους πολίτες, γιατί να μην ψηφίσουν το πρωτότυπο αντί για το αντίγραφο; 
Η δημοκρατία δεν απειλείται μόνο όταν καταλύεται. Απειλείται και όταν η κοινωνία παραιτείται από την υπεράσπισή της. Όταν ο διχασμός και ο εθνικισμός μετατρέπονται σε πολιτικό πρόγραμμα, τότε η δημοκρατία και η μαχόμενη δημοκρατία οφείλει να βρίσκεται σε εγρήγορση και να απαντήσει στις αιτίες. Οι εχθροί της δημοκρατίας θα νικηθούν μόνο όταν νικηθούν οι λόγοι που γι’ αυτούς υπάρχουν: η ανισότητα ευκαιριών, η απουσία κοινωνικής ανοδικότητας, η ανασφάλεια, η φτώχεια. 
Όταν το πολιτικό σύστημα εκχωρεί στην άκρα δεξιά πεδία πολιτικής ολόκληρα, όταν της αφήνει χώρο να εκφράζει κοινωνικές αγωνίες, την απόγνωση, τον φόβο, τα πραγματικά προβλήματα, όταν της δίνει το καύσιμο -την κηροζίνη ακούσαμε κάποτε εδώ στη χώρα μας- τότε το πρόβλημα βαθαίνει. Πίσω από αυτήν τη δήθεν αντισυστημική δύναμη είναι πάντοτε εκείνοι που θέλουν τη διατήρηση της συστημικής τάξης, οι ολιγαρχίες του πλούτου, του ελέγχου της ψηφιακής ενημέρωσης των μέσων κοινωνικής δικτύωσης ή είναι η οικονομική ολιγαρχία που απειλεί να ποδηγετήσει την πολιτική ζωή που με την ευκολία της τεχνολογίας πια, από εργαλείο προόδου κινδυνεύει να εξελιχθεί σε όπλο. 
Προσπαθεί να τα καταφέρει αν συνεχίσει έτσι χωρίς δημοκρατικό έλεγχο, χωρίς λογοδοσία. Δήθεν αντισυστημικές δυνάμεις συντηρούν κατ’ ουσίαν το ίδιο το σύστημα που υποτίθεται προσπαθούν να χτυπήσουν. Κατευθύνουν την αντίδραση στην τυφλή διαμαρτυρία με όπλο το μίσος, τον διχασμό, την περιχαράκωση μακριά από την πραγματική πολιτική, μακριά από τη συμμετοχή που μπορεί να φέρει την αλλαγή. 
Απέναντι σε όλα αυτά οι δημοκράτες πρέπει να αντιδράσουμε, όχι με λόγια αλλά με δράση και συμμετοχή, με επιστροφή του πολίτη στην πολιτική του δήμου στη δημοκρατία. Δεν αρκεί να υψώνουμε τείχη απέναντι στην ακροδεξιά. Πρέπει να χτίσουμε κοινωνίες στις οποίες οι πολίτες αισθάνονται ότι έχουν θέση, φωνή και προοπτική με δημόσιες πολιτικές για θεσμούς ισχυρούς και ανοιχτούς που θα δίνουν φωνή και χώρο σε όλους. Με μια οικονομία που δεν θα αφήνει κανέναν πίσω, θα μειώνει τις ανισότητες με ρύθμιση και ισχυρό κοινωνικό κράτος, με δημόσιες πολιτικές για υγεία, εκπαίδευση, εργασία, στέγαση, κοινωνική συνοχή και δικαιοσύνη για ανθεκτικότητα απέναντι στις κρίσεις χωρίς διακρίσεις, για μια χώρα που να μας αφορά όλους. 
Σας ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κύριε συνάδελφε. 
Τον λόγο έχει η Βουλευτής Β1 Βορείου Τομέα Αθηνών της Κοινοβουλευτικής Ομάδας Κομμουνιστικό Κόμμα Ελλάδος κ. Αφροδίτη Κτενά. 
Παρακαλώ, κυρία συνάδελφε. 
ΑΦΡΟΔΙΤΗ ΚΤΕΝΑ: Ο σύντροφος Σπύρος Χαλβατζής ανήκει σε εκείνη τη γενιά των κομμουνιστών που η ζωή τους είναι το υφάδι στο στημόνι της ιστορίας του ΚΚΕ και των αγώνων του λαού μας, αγώνων για να ανθρωπέψει ο άνθρωπος, για έναν κόσμο στον μπόι των ονείρων μας. Από μικρός στη βιοπάλη και στους κοινωνικούς αγώνες. Φυλακές, εξορίες, Γυάρος, Λέρος, Ωρωπός, ξανά Γυάρος. Γραμματέας της ΚΝΕ, μέλος του πολιτικού γραφείου του ΚΚΕ, νομαρχιακός σύμβουλος Αθήνας, δημοτικός σύμβουλος Αθήνας, Βουλευτής του ΚΚΕ στη Β΄ Αθηνών από το 2007 μέχρι το 2014, Πρόεδρος του Συνδέσμου Φυλακισθέντων Εξορισθέντων Αντιστασιακών, αντιπρόεδρος ως το θάνατό του. Απείθαρχος στο άδικο, στρατευμένος στο δίκαιο. Με βαθιά θλίψη, με απέραντο σεβασμό και περηφάνια αποχαιρετούμε το σύντροφο Σπύρο Χαλβατζή με την υπόσχεση να βαδίσουμε αταλάντευτα στα βήματά του. Συνεχίζουμε. 
«Η μνήμη όπου και να την αγγίξεις πονεί», έγραψε ο Σεφέρης. Ο μνησιπήμων πόνος του Αισχύλου. Ο Α΄ Παγκόσμιος Πόλεμος τελείωνε με δεκάδες εκατομμύρια νεκρούς και σακατεμένους. Οι παλιές λυκοσυμμαχίες που δεν δίστασαν να σύρουν τους λαούς τους στον πολεμικό όλεθρο όταν πια δεν μπορούσαν να τα βρουν μεταξύ τους, συνέχιζαν με νέα παζάρια. Τα κομμάτια της ηττημένης οθωμανικής αυτοκρατορίας μοιράζονταν ανάμεσα στους νικητές και η τουρκική αστική τάξη με επικεφαλής τους Νεότουρκους του Κεμάλ διεμήνυε πως θα διεκδικήσει το δικό της μερτικό για την επόμενη μέρα με κάθε μέσο. 
Όσο οι Νεότουρκοι εδραίωναν την εξουσία τους και πρόβαλαν ως αξιόπιστη δύναμη διακυβέρνησης την περιοχή, άλλαζε και η στάση των νικητών του Α΄ Παγκοσμίου απέναντι στη σύμμαχο Ελλάδα που είχε βρεθεί με τη συμμαχία των νικητών και είχε ήδη στείλει εκστρατευτικό σώμα στην ουκρανική εκστρατεία του 1919 ενάντια στη νεαρή σοβιετική εξουσία, δηλώνοντας την ετοιμότητά της να εμπλέξει το λαό μας σε επιθετικούς σχεδιασμούς της τότε συμμαχίας των προθύμων της Αντάντ. Η ελληνική αστική τάξη εκτιμούσε ότι τα προσδοκώμενα οφέλη από τη μικρασιατική εκστρατεία ήταν τόσο μεγάλα που άξιζε κάθε θυσία, κάθε κόστος, χωρίς καμία εγγύηση για την ασφάλεια των πληθυσμών της Μικρασίας απέναντι στην τουρκική επιθετικότητα. 
Όσοι γλύτωσαν τις σφαγές πήραν το δρόμο της προσφυγιάς. Ενάμισι εκατομμύριο πρόσφυγες μέσα στη μαύρη φτώχεια και στην πιο σκληρή εκμετάλλευση έφτασαν στην Ελλάδα, δούλεψαν σε δημόσια έργα, καπνεργοστάσια, υφαντουργία, μοδιστράδικα, σαν υπηρετικό προσωπικό στα σπίτια των αστών της μητέρας πατρίδας. Τότε η άρχουσα τάξη μιλούσε για τη Μεγάλη Ιδέα. Σήμερα μιλάει για την Ελλάδα ενεργειακό κόμβο που εξάγει ασφάλεια σε άλλες χώρες. Καμαρώνει για τις ισχυρές συμμαχίες και τη βρώμικη δουλειά που κάνει για αυτές. 
Σήμερα που ο πλανήτης φλέγεται και η γη ξαναμοιράζεται, σήμερα που καταρρέουν τα παραμύθια για σταθερούς συμμάχους και αήττητες συμμαχίες, σήμερα πρέπει να δυναμώσει η πάλη του λαού μας για απεμπλοκή από τα πολεμικά μέτωπα, να κλείσουν οι βάσεις, να επιστρέψουν όλες οι στρατιωτικές αποστολές. Καμιά θυσία για τα συμφέροντα όσων σε καιρό ειρήνης ζητούν θυσίες για να κερδίζουν περισσότερο από τους ανταγωνιστές τους και σε καιρό πολέμου ζητούν πάλι θυσίες για να νικήσουν τους αντιπάλους τους. 
Αύριο, 15 Σεπτέμβρη, είναι η, κατά τον ΟΗΕ, Διεθνής Ημέρα Δημοκρατίας. Το φετινό θέμα είναι τα ανθρώπινα δικαιώματα. Bring human rights into focus. (MA)
Πόση υποκρισία, αλήθεια; Ποια ανθρώπινα δικαιώματα διασφαλίζουν οι αστικές δημοκρατίες της Ευρωπαϊκής Ένωσης σε πρόσφυγες και μετανάστες; Το νέο Σύμφωνο κουρελιάζει τη Συνθήκη της Γενεύης.
Πόση δημοκρατία υπάρχει σε ένα κράτος σαν το Ισραήλ -στρατηγικού συμμάχου όλων των κυβερνήσεων- που απομακρύνει δια της βίας Βουλευτές που τολμούν να καταγγείλουν τη γενοκτονία των Παλαιστινίων; 
Ποια ανθρώπινα δικαιώματα προστατεύονται από ένα κράτος που επιχειρεί να ξεριζώσει έναν ολόκληρο λαό από τον τόπο του και που νομοθετεί τη θανατική ποινή μόνο για Παλαιστινίους;
Η ελευθερία να εργάζεται κάποιος δεκατρείς ώρες την ημέρα, η ελευθερία να εργάζεται μέχρι τα εβδομήντα πέντε, είναι κατάκτηση ή κατάντια της αστικής δημοκρατίας; Πόσο δημοκρατική είναι η τρομοκρατία σε χώρους δουλειάς, με τους εργαζόμενους να μην τολμούν να σηκώσουν τα μάτια από την οθόνη ή να υψώσουν φωνή στο αφεντικό;
 Πώς προστατεύονται σήμερα βασικά δικαιώματα, όπως η πρόσβαση σε φθηνή ενέργεια, ασφαλή τρόφιμα, στέγη και νερό; Πώς προστατεύεται η ιδιωτικότητα των πολιτών από το δόγμα της Ευρωπαϊκής Ένωσης «ουδείς εξαιρείται των παρακολουθήσεων»;
 Όλα είναι σημάδια ενός συστήματος που έχει σαπίσει, που δεν χωράει πια ούτε τις βασικές ανάγκες της κοινωνικής πλειοψηφίας. Γι’ αυτό, αυτοί οι λίγοι και οι ισχυροί, που έχουν συμφέρον από τη διατήρησή του, καταφεύγουν στη βία και στην καταστολή. Ανασύρουν από τους υπονόμους ακόμα και τους φασίστες.
Ο 21ος αιώνας, με την αλματώδη εξέλιξη της επιστήμης, τις πρωτοφανείς δυνατότητες επικοινωνίας και συνδεσιμότητας μεταξύ των ανθρώπων, έχει ανάγκη από μια δημοκρατία νέου τύπου: Ανώτερη Δημοκρατία, που θα ξεκινά από τον τόπο της δουλειάς και θα αγκαλιάζει όλες τις πλευρές της ζωής, με ενεργή συμμετοχή όλων. Η σύγχρονη δημοκρατία οφείλει και μπορεί να εξασφαλίζει την πρόσβαση σε ασφαλή και ποιοτική κατοικία, σε ενέργεια, νερό, υγεία, πρόνοια, παιδεία, εργασία, διατροφική ασφάλεια, επικοινωνίες, μεταφορές, όχι ως ευκαιρίες, αλλά ως δικαιώματα.
Μια τέτοια σύγχρονη δημοκρατία είναι παραπάνω από εφικτή σήμερα και περνά μέσα από την κοινωνικοποίηση των μέσων παραγωγής, τον κεντρικό σχεδιασμό, την κατάργηση της εκμετάλλευσης ανθρώπου από άνθρωπο. 
Σε αυτήν την υπόθεση καταθέτουμε όλες μας τις δυνάμεις, με εμπιστοσύνη στον λαό μας, για την ειρήνη και την προκοπή. 
Ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε. Τον λόγο τώρα έχει ο Βουλευτής Α΄ Ανατολικής Αττικής της Κοινοβουλευτικής Ομάδας «Ελληνική Λύση» κ. Στυλιανός Φωτόπουλος. 
Παρακαλώ, κύριε συνάδελφε. 
ΣΤΥΛΙΑΝΟΣ ΦΩΤΟΠΟΥΛΟΣ: Ευχαριστώ, κύριε Πρόεδρε. 
Κυρίες και κύριοι Βουλευτές, η Βουλή των Ελλήνων με τον ν. 2645/1998  καθιέρωσε ομόφωνα την 14η Σεπτεμβρίου ως Ημέρα Εθνικής Μνήμης της Γενοκτονίας των Ελλήνων της Μικράς Ασίας. Ομόφωνα, χωρίς κομματικές διαχωριστικές γραμμές, και έπραξε το σωστό.
 Επιτρέψτε μου, όμως, να ξεκινήσω με μια διάκριση την οποία θεωρώ ουσιώδη. Συνηθίσαμε στα χρόνια αυτά να λέμε «Μικρασιατική Καταστροφή». Η λέξη είναι ακριβής για τον Αύγουστο και τον Σεπτέμβριο του 1922. Είναι, όμως, ελλιπής για το σύνολο, διότι αυτό που συνέβη στη Μικρά Ασία, στον Πόντο και στην Ανατολική Θράκη, δεν ήταν ένα στρατιωτικό ατύχημα ενός καλοκαιριού. Ήταν μια διαδικασία εννέα ετών, από το 1914 μέχρι το 1923, με σχεδιασμό, με διαταγές, με εκτελεστικούς μηχανισμούς. 
Τα Τάγματα Εργασίας, τα αμελέ ταμπουρού, όπου χιλιάδες Έλληνες στάλθηκαν να πεθάνουν από την πείνα, το κρύο και την εξάντληση, δεν ήταν παρενέργεια πολέμου. Ήταν μέθοδος. Οι εκτοπίσεις πληθυσμών στα βάθη της Ανατολίας δεν ήταν μετακινήσεις αμάχων για λόγους ασφαλείας, ήταν πορείες θανάτου. Η πυρπόληση της Σμύρνης τον Σεπτέμβρη του 1922, με τον Μητροπολίτη Χρύσανθο παραδομένο στον όχλο, δεν ήταν η έκρηξη ενός ανεξέλεγκτου πλήθους. Ήταν η σφραγίδα μιας πολιτικής. Εκατοντάδες χιλιάδες νεκροί, πάνω από ενάμιση εκατομμύριο ξεριζωμένοι, 3.000 χρόνια ελληνικής παρουσίας, σβήστηκαν μέσα σε μια δεκαετία. 
Αυτό, κυρίες και κύριοι Βουλευτές, έχει όνομα και το όνομά του το έδωσε η Βουλή των Ελλήνων σε αυτήν εδώ την Αίθουσα. Η μνήμη, όμως, για να είναι τίμια πρέπει να είναι πλήρης και η πλήρης μνήμη περιλαμβάνει και όσα δεν μας κολακεύουν. 
Το πρώτο είναι ο εθνικός διχασμός. Ο ελληνικός λαός πλήρωσε στη Μικρά Ασία το τίμημα ενός πολέμου που δεν έκανε μόνο απέναντι στον εχθρό, τον έκανε και απέναντι στον εαυτό του: «βενιζελικοί» και «βασιλικοί». Δύο Ελλάδες, δύο πρωτεύουσες, δύο στρατοί μέσα στον ίδιο στρατό. Και όταν μετά τις εκλογές του Νοεμβρίου του 1920 άλλαξε η ηγεσία, εκατοντάδες έμπειροι αξιωματικοί, άνθρωποι που είχαν πολεμήσει στους βαλκανικούς πολέμους, που ήξεραν το έδαφος, που ήξεραν τους άντρες τους, απομακρύνθηκαν από τις μονάδες τους για λόγους πολιτικού φρονήματος, αντικαταστάθηκαν από άλλους, συχνά χωρίς εμπειρία μετώπου. Ο στρατός που προχώρησε στο Σαγγάριο δεν ήταν ο στρατός που είχε αποβιβαστεί στη Σμύρνη. Ας το πούμε καθαρά και ας μην φοβηθούμε τη λέξη: Ο διχασμός δεν ήταν πολιτική διαφωνία, ήταν στρατηγικός αυτοτραυματισμός και οι νεκροί του Αφιόν Καραχισάρ το πλήρωσαν με το αίμα τους. 
Η δεύτερη αλήθεια είναι ο ρόλος των τότε μεγάλων δυνάμεων -και εδώ η ιστορία είναι, επίσης, σκληρή. Η Ελλάδα στάλθηκε στη Μικρά Ασία και με την υπογραφή των συμμάχων και εγκαταλείφθηκε από τους ίδιους. Η Γαλλία, με τη Συμφωνία της Άγκυρας τον Οκτώβριο του 1921 στην οποία ο Φρανκλέν Μπουγιόν υπέγραψε ξεχωριστή ειρήνη με τον Μουσταφά Κεμάλ, αποσύρθηκε από την Κιλικία και άφησε πίσω του οπλισμό και πυρομαχικά. Ένα σύμμαχο κράτος διαπραγματευόταν εν κρυπτώ με τον αντίπαλο του συμμάχου του όσο ο ελληνικός στρατός βρισκόταν στο μέτωπο. Η Ιταλία, οργισμένη επειδή στο Παρίσι η «Ισμέν» δόθηκε στην Ελλάδα και όχι σε εκείνη, μετέτρεψε την Αττάλεια σε δίοδο εφοδιασμού του κεμαλικού κινήματος. Ο σύμμαχος στα χαρτιά ήταν προμηθευτής του εχθρού στην πράξη. Η Αγγλία ήταν η πιο επώδυνη περίπτωση: Ο Λόιντ Τζορτζ γέμιζε την Ελλάδα με λόγια συμπαράστασης, ενώ η βρετανική πολιτική επέβαλλε καθεστώς ουδετερότητας και αποκλεισμού πολεμοφοδίων. Επρόκειτο για ένα εμπάργκο που έπληττε κυριολεκτικά τη μία πλευρά -τη δική μας- γιατί ο Κεμάλ εφοδιαζόταν από τη Μόσχα, από το Παρίσι, από τη Ρώμη. Και όταν ήρθε η ώρα στα στενά, η Αγγλία δεν κινήθηκε. Η Γερμανία τώρα: Ο ρόλος της ανάγεται στην προηγούμενη φάση στον Α΄ Παγκόσμιο Πόλεμο όταν ως σύμμαχος της οθωμανικής αυτοκρατορίας είχε αξιωματικούς μέσα στην οθωμανική ιεραρχία. Γνώριζε τι συνέβαινε και πότε και δεν έκανε τίποτα. Η σιωπή ενός ισχυρού είναι και αυτή πράξη ενοχής. 
Ο ελληνικός στρατός δεν ηττήθηκε επειδή δεν είχε ανδρεία. Ηττήθηκε γιατί πολεμούσε 1.000 χιλιόμετρα από τη βάση του, χωρίς εφόδια, χωρίς πυρομαχικά, με κλειστές τις βρύσες που οι ίδιοι οι σύμμαχοι είχαν υποσχεθεί να κρατήσουν ανοιχτές. Και γιατί; Εδώ βρίσκεται η ουσία: Γιατί την ίδια ώρα που ο ελληνικός λαός ματωνόταν στην Ανατολή, οι μεγάλες δυνάμεις είχαν το βλέμμα τους αλλού, στη Μοσούλη, στο πετρέλαιο της Μεσοποταμίας, στη συμφωνία του Σαν Ρέμο, στις μετοχές της Turkish Petroleum Company, στον έλεγχο των στενών και των αγωγών. 
Στα τραπέζια όπου κρινόταν η τύχη του μικρασιατικού ελληνισμού, δεν συζητούσαν για το δίκαιο. Συζητούσαν για ποσοστά σε κοιτάσματα. Ο μικρασιατικός ελληνισμός δεν θυσιάστηκε μόνο από το μαχαίρι. Θυσιάστηκε και από ένα λογιστικό βιβλίο. Αυτό είναι το μάθημα που δεν πρέπει να ξεχάσουμε ποτέ. Οι σύμμαχοι δεν έχουν φίλους, έχουν συμφέροντα. Και ένα κράτος που στηρίζει την επιβίωσή του αποκλειστικά στις υποσχέσεις τρίτων, στηρίζεται στον αέρα. 
Κυρίες και κύριοι Βουλευτές, τιμούμε σήμερα τους νεκρούς, οφείλουμε όμως και κάτι στους ζωντανούς: Οφείλουμε να σταθούμε απέναντι στην άρνηση, γιατί η άρνηση μιας γενοκτονίας είναι η τελευταία πράξη της. Οφείλουμε να ζητάμε τη διεθνή αναγνώριση με συνέπεια και όχι επετειακά και οφείλουμε να θυμόμαστε ότι όσοι έφτασαν κουρελιασμένοι στα λιμάνια του Πειραιά και της Θεσσαλονίκης ή και του Γυθείου, όπως η δική μου οικογένεια, δεν ζήτησαν οίκτο. Έχτισαν συνοικίες, χωριά, εργοστάσια, σχολεία και χάρισαν στην παλιά Ελλάδα ένα κομμάτι της ψυχής τους. Αυτό δεν ήταν μόνο ήττα, ήταν και αντοχή. 
Ας είναι αιωνία η μνήμη τους και ας μη χρειαστεί ποτέ αυτός ο λαός να ξαναμάθει το ίδιο μάθημα με το ίδιο τίμημα.
Σας ευχαριστώ.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. Τον λόγο τώρα έχει η Βουλευτής Επικρατείας της Κοινοβουλευτικής Ομάδας ΣΥΡΙΖΑ - Προοδευτική Συμμαχία κυρία Έλενα Ακρίτα. 
Παρακαλώ, κυρία συνάδελφε, έχετε τον λόγο.
ΕΛΕΝΑ ΑΚΡΙΤΑ: Κυρίες και κύριοι συνάδελφοι, κατ’ αρχάς να πω ότι ο ΣΥΡΙΖΑ εκφράζει τα ειλικρινή του συλλυπητήρια στο Κομμουνιστικό Κόμμα Ελλάδας για την απώλεια του αδάμαστου αγωνιστή, του συνεπούς κομμουνιστή, του Σπύρου Χαλβατζή. Η ζωή, η πορεία και το έργο του είναι -και θα είναι- ένας φάρος που θα φωτίζει τον δρόμο όλων των δημοκρατών πολιτών. 
[bookmark: _Hlk234436186]Υπάρχουν τόποι που κάποτε υπήρξαν πατρίδα και ύστερα έγιναν μνήμη. Η Σμύρνη, το Αϊβαλί, η Έφεσος, η Πέργαμος. Είναι τα σπίτια, οι αυλές, τα σχολεία, οι εκκλησίες, οι γιορτές, οι έρωτες, οι γάμοι, οι αρραβώνες, οι θάνατοι, τα γενέθλια, οι άνθρωποι που δούλευαν, που ερωτεύονταν, που μεγάλωναν παιδιά, που έκαναν σχέδια για την επόμενη μέρα. Αυτός είναι ο κόσμος που μας παρέδωσαν και οι μεγάλοι συγγραφείς μας, ο Ηλίας Βενέζης στην «Αιολική γη», ο Κοσμάς Πολίτης «Στου Χατζηφράγκου», η Διδώ Σωτηρίου στα «Ματωμένα χώματα».  Ένας κόσμος ζωντανός που σταμάτησε απότομα όταν ήλθε το 1922. «Φωτιά, φωτιά, βάλαν φωτιά στη Σμύρνη». Με αυτή την κραυγή η Διδώ Σωτηρίου μας μεταφέρει σε μία πόλη που φλέγεται ζωντανή. 
Και ξαφνικά, πίσω από τη μεγάλη ιστορία εμφανίζονται οι μικρές τραγικές ιστορίες των καθημερινών ανθρώπων. Οι άνθρωποι που τρέχουν προς την προκυμαία, οι μανάδες με τα μωρά στην αγκαλιά και με το μικρό στο χέρι, οι αιχμάλωτοι που οδηγούνται στα τάγματα εργασίας, οι νεκροί, οι αγνοούμενοι και εκείνοι που καταφέρνουν να περάσουν απέναντι έχοντας χάσει τα πάντα.
Η Μικρασιατική Καταστροφή άφησε πίσω της μια χαίνουσα πληγή που πέρασε από γενιά σε γενιά και γέννησε τον πρόσφυγα, τον άνθρωπο που είχε σπίτι και ξαφνικά δεν είχε, που είχε γειτονιά και ξαφνικά δεν είχε, που είχε δουλειά, που είχε φίλους, που είχε οικογενειακό τάφο, που είχε διεύθυνση κατοικίας και ξαφνικά δεν είχε. Ξαφνικά, μέχρι το τέλος της ζωής του έμενε με το κλειδί του σπιτιού στην τσέπη, ένα κλειδί που δεν θα άνοιγε ποτέ καμία πόρτα.
Κι όταν ήλθαν εδώ, γνώρισαν τον ρατσισμό, την περιφρόνηση, την καχυποψία. Οι Έλληνες τους είπαν «τουρκόσπορους», τις γυναίκες τις είπαν «παστρικές». Κι όμως, εκείνοι ρίζωσαν. Κι όμως, δημιούργησαν συνοικίες, δούλεψαν, έφεραν μουσικές, έφεραν γεύσεις, τέχνες, χρώματα, επιχειρήσεις, έναν ολόκληρο πολιτισμό τον έφεραν και τον μετάγγισαν στην Ελλάδα της εποχής εκείνης.  Η επέτειος, λοιπόν, της Μικρασιατικής καταστροφής δεν μπορεί να είναι μία «τελετουργική υπόκλιση» σε ένα μακρινό παρελθόν. Η ιστορική μνήμη έχει μόνο ένα νόημα, να πατάμε στο παρελθόν και να προσβλέπουμε στο μέλλον. 
Σήμερα, λοιπόν, σε άλλα λιμάνια, άλλοι άνθρωποι, άλλες μανάδες με μωρά στην αγκαλιά, περιμένουν. Άλλες οικογένειες εγκαταλείπουν σπίτια με ένα κλειδί που δεν θα ξανανοίξει ποτέ καμία πόρτα. Άλλοι άνθρωποι φεύγουν κυνηγημένοι από τον πόλεμο, τις διώξεις και την καταστροφή. Στη Γάζα τα παιδιά μεγαλώνουν, όσα προλαβαίνουν να μεγαλώσουν και αν προλάβουν, μέσα στα ερείπια, την πείνα και τον θάνατο. 
Δεν χρειάζεται εδώ να εξισώσουμε ούτε εποχές, ούτε ιστορικά γεγονότα. Χρειάζεται, όμως, να μην διαθέτουμε επιλεκτική μνήμη. Δεν μπορούμε να συγκινούμαστε για το προσφυγόπουλο του 1922 και όχι για το προσφυγόπουλο του 2026, ούτε να μετατρέπουμε τη μνήμη των νεκρών σε καύσιμο για καινούργιο μίσος. Ο Στρατής Δούκας αφιέρωσε την ιστορία του αιχμαλώτου με τέσσερεις μόνο λέξεις: «Στα κοινά μαρτύρια των λαών». Κι αυτές οι τέσσερεις λέξεις χωράνε τα πάντα. Γιατί οι λαοί πληρώνουν και πληρώνουν και πληρώνουν και πληρώνουν ξανά τον εθνικισμό, τον πόλεμο, τις αποφάσεις των μεγάλων που τους θέλουν να σκοτώσουν και να σκοτωθούν.
Πίσω από κάθε στρατιωτικό ανακοινωθέν, πίσω από κάθε αλλαγή συνόρων, πίσω από κάθε ημερομηνία, υπάρχει πόνος, υπάρχει αίμα, υπάρχει θάνατος. Υπάρχουν παιδιά που έχασαν τους γονείς. Υπάρχουν άνθρωποι που κάποτε έκλεισαν για πάντα την πόρτα του σπιτιού. Υπάρχουν αυτά που αγαπήσανε και που αφήσαν πίσω. Αυτό, λοιπόν, πρέπει να θυμόμαστε. Αυτό πρέπει να μαλακώνει, να γαληνεύει την ψυχή και να μαλακώνει την καρδιά μας. Όχι για να κληροδοτήσουμε το μίσος στις επόμενες γενιές, αλλά να τιμάμε τους νεκρούς μας, να μνημονεύουμε τους ξεριζωμένους και να στεκόμαστε απέναντι στον εθνικισμό, τον ρατσισμό και τον πόλεμο.  Και να κρατήσουμε ζωντανοί, κλείνοντας, εκείνη τη σπαρακτική φράση που άφησε η Διδώ Σωτηρίου στο τέλος των «Ματωμένων χωμάτων»: «Kahrolsun sebep olanlar - Ανάθεμα στους αίτιους». 
Ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε. 
Τον λόγο τώρα έχει ο Βουλευτής Β΄2 Δυτικού Τομέα Αθηνών της Κοινοβουλευτικής Ομάδας Δημοκρατικό Πατριωτικό Κίνημα «Νίκη» κ. Ανδρέας Βορύλλας. 
Παρακαλώ, κύριε συνάδελφε. 
ΑΝΔΡΕΑΣ ΒΟΡΥΛΛΑΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, εκ μέρους του Προέδρου της «Νίκης» και της Κοινοβουλευτικής Ομάδας, εκφράζω τα συλλυπητήριά μου στην οικογένεια του Σπύρου Χαλβατζή, πολιτικού και ιστορικού στελέχους του ΚΚΕ. 
Κυρίες και κύριοι συνάδελφοι, η 14η Σεπτεμβρίου είναι η Ημέρα Εθνικής Μνήμης της Γενοκτονίας των Ελλήνων της Μικράς Ασίας από το επαναστατικό τουρκικό εθνικό κίνημα του Κεμάλ. Σήμερα μνημονεύουμε έναν ελληνικό κόσμο που έζησε και δημιούργησε επί αιώνες στην άλλη πλευρά του Αιγαίου, την Ιωνία, την Καππαδοκία, την Προποντίδα, τη Σμύρνη, τις Κυδωνίες, τις κοινότητες με τις εκκλησίες, τα σχολεία, τα νοσοκομεία, τα τυπογραφία, τα εργαστήρια και το εμπόριο τους, έναν ελληνισμό ακμαίο, μορφωμένο, εργατικό και βαθιά δεμένο με τη γη του. 
Ύστερα ήλθε ο διωγμός. Από 1914 οι εκτοπίσεις, τα τάγματα εργασίας, οι εξαντλητικές πορείες στο εσωτερικό της Ανατολίας, οι λεηλασίες και οι σφαγές έπληξαν συστηματικά τους χριστιανικούς πληθυσμούς. Το 1922 η καταστροφή έφθασε στην κορύφωσή της. Στη Σμύρνη δολοφονήθηκαν άμαχοι, άντρες οδηγήθηκαν στα «Αμελέ Ταμπουρού» και πολλοί πέθαναν από την πείνα, την εξάντληση και την κακομεταχείριση. Γυναίκες και κορίτσια βιάστηκαν, απήχθησαν, εξευτελίστηκαν, χωρίστηκαν από τις οικογένειές τους. Παιδιά έμειναν ορφανά μέσα στον πανικό.  Σπίτια λεηλατήθηκαν, κοιμητήρια βεβηλώθηκαν, οι χριστιανικοί ναοί πυρπολήθηκαν, λεηλατήθηκαν ή καταστράφηκαν. 
Η Αγία Φωτεινή, η Ορθόδοξη Μητρόπολη της Σμύρνης, χάθηκε μαζί με μεγάλο μέρος της χριστιανικής πόλης και ο Χρυσόστομος Σμύρνης έμεινε εκεί. Ενώ μπορούσε να αναζητήσει σωτηρία, παρέμεινε κοντά στο ποίμνιο του και βρήκε μαρτυρικό θάνατο. Η μορφή του ανήκει από τότε στην ιστορία του Μικρασιατικού ελληνισμού. 
Μέσα σε εκείνον τον όλεθρο βρισκόταν ένας δεκαοχτάχρονος από το Αϊβαλί, ο Ηλίας Βενέζης. Συνελήφθη και οδηγήθηκε μαζί με χιλιάδες άλλους στα τάγματα εργασίας. Επέστρεψε το 1923 με ελάχιστους ακόμη επιζώντες από την ομάδα των συμπατριωτών του. Αργότερα έδωσε στη μαρτυρία του έναν αριθμό, 31328. Αυτός ήταν ο αριθμός του στην αιχμαλωσία. Στο βιβλίο του γράφει λιτά: «Είμαστε ένα τάγμα εργατικό, Αμελέ Ταμπουρού. Ο άνθρωπος είχε μετατραπεί σε αριθμό». 
Μήπως σας θυμίζει κάτι αυτή η πρακτική; Αναφέρομαι, βεβαίως, στον προσωπικό αριθμό και στη σπουδή της Κυβέρνησης να τον επιβάλλει με κάθε μέσο στους Έλληνες. Δεν μας έχει διδάξει τίποτα η ιστορία. Κακώς, γιατί η μνήμη έχει απαιτήσεις από τη σημερινή Ελλάδα, απαιτήσεις για την εσωτερική και εξωτερική πολιτική. 
Η σημερινή ημέρα μας καλεί να ξεκινήσουμε ακριβώς από το εσωτερικό της χώρας. Η 15η Σεπτεμβρίου, Διεθνής Ημέρα Δημοκρατίας, προσφέρεται για έναν ουσιαστικό απολογισμό της ποιότητας της δημοκρατίας μας. Δημοκρατία σημαίνει ελευθερία του πολίτη, προστασία της ιδιωτικής ζωής, ανεξαρτησία των θεσμών ελεύθερη ενημέρωση και λογοδοσία της εξουσίας. Η Κυβέρνηση αφήνει πίσω της ένα βαρύ θεσμικό αποτύπωμα, καθολική και υποχρεωτική χορήγηση προσωπικού αριθμού, υποθέσεις παρακολουθήσεων πολιτικών και δημοσιογράφων και μια Ελλάδα τελευταία στην κατάταξη για την ελευθερία του Τύπου το 2026 στην Ευρώπη. 
Η ίδια η δημοκρατία ζητά απαντήσεις. Ζητά θεσμούς που υπηρετούν τον πολίτη, εξουσία που λογοδοτεί και ελευθερίες που αποτελούν καθημερινό βίωμα. Αυτή είναι η πρώτη απαίτηση της μνήμης από τη σημερινή Ελλάδα, μια πατρίδα ισχυρή προς τα έξω και δημοκρατικά ακέραιη στο εσωτερικό της.
Απέναντί μας υπάρχει μια Τουρκία που εξακολουθεί να διατηρεί το Casus Belli σε περίπτωση άσκησης από την Ελλάδα το δικαίωμα της επέκτασης των χωρικών της υδάτων στο Αιγαίο. Παράλληλα, προβάλλεται η «Γαλάζια Πατρίδα», ένα αναθεωρητικό δόγμα που αμφισβητεί το ισχύον καθεστώς στο Αιγαίο και στην Ανατολική Μεσόγειο. 
Ως Νίκη, από το Βήμα, λέμε καθαρά ότι η Ελλάδα οφείλει να στέκεται απέναντι στον τουρκικό αναθεωρητισμό με δύναμη, αποφασιστικότητα και εθνική αυτοπεποίθηση. Τα κυριαρχικά μας δικαιώματα απορρέουν από το Διεθνές Δίκαιο και ασκούνται από ένα κυρίαρχο κράτος. Επιλέγουμε την πολιτική της αξιοπρέπειας και της ισχύος, την Ελλάδα που συνομιλεί όρθια, που γνωρίζει τα δίκαιά της και τα υπερασπίζεται, που χαράζει εξωτερική πολιτική με κέντρο το εθνικό συμφέρον. Κάθε μήνυμα υποχωρητικό της απέναντι στον αναθεωρητισμό, τροφοδοτεί νέες αξιώσεις. Κάθε καθαρή και σταθερή ελληνική θέση, οικοδομεί αποτροπή.
Την ώρα που το τουρκικό Casus Belli παραμένει ενεργό και η «Γαλάζια Πατρίδα» επανέρχεται, η Κυβέρνηση εξακολουθεί να επενδύει στο αφήγημα των ήρεμων νερών. Για τη Νίκη, αυτή η στρατηγική καλλιεργεί μια επικίνδυνη εξοικείωση με την τουρκική απειλή. Αρκεί να χαμηλώνουν για λίγο οι τόνοι και μια βαθιά αναθεωρητική πολιτική παρουσιάζεται ως διαχειρίσιμη κανονικότητα.
Εμείς μετράμε την επιτυχία της εξωτερικής πολιτικής διαφορετικά, με την άρση των απειλών, την έμπρακτη κατοχύρωση των κυριαρχικών μας δικαιωμάτων και την αποτροπή κάθε νέας αμφισβήτησης. Η ιστορία του Μικρασιατικού Ελληνισμού μας έχει διδάξει πόσο ακριβά μπορεί να πληρώσει ένα έθνος την αυταπάτη ότι ο αναθεωρητισμός υποχωρεί, επειδή για ένα διάστημα χαμηλώνει τη φωνή του.
Υπάρχει ακόμη ένα μέτωπο, εσωτερικό, το σχολείο. Σήμερα παρουσιάζουν συνεχώς στην ελληνική παιδεία νέες μόδες εκσυγχρονισμού, αλλάζουν προγράμματα, βιβλία, προτεραιότητες και παιδαγωγικά πρότυπα, με σκοπό η εθνική μνήμη και η πολιτισμική μας κληρονομιά να ασθενήσουν. Αυτή η αντίληψη δεν περιορίζεται στο σχολείο, αλλά αποτυπώνεται ευρύτερα και στο σημερινό πολιτισμικό τοπίο.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Την ίδια ώρα στην Αθήνα το Queer Con 3 προβάλλει επί τρεις μέρες queer τέχνη, drag cabaret και gender-fluid αισθητική. Ιδού τι βαπτίζεται πλέον «σύγχρονος πολιτισμός», την ώρα που η ιστορική μνήμη, η παράδοση και η πολιτισμική συνέχεια του Ελληνισμού παραμερίζονται όλο και περισσότερο. Ένας τέτοιος εκσυγχρονισμός οδηγεί στην παρακμή. Έφτασαν πια οι Έλληνες να γίνονται ένας λαός αποκομμένος από την ιστορική και ηθική του παρακαταθήκη, για να γίνει ευκολότερα ένας λαός χωρίς προσανατολισμό. Η Μικρά Ασία αξίζει κεντρική θέση στη διδασκαλία της ιστορίας. Τα παιδιά μας πρέπει να γνωρίζουν τη ζωή του Μικρασιατικού Ελληνισμού πριν από το 1922, τους διωγμούς, τη γενοκτονία, την προσφυγιά, αλλά και το τεράστιο έργο που δημιούργησαν οι πρόσφυγες όταν έφτασαν στην Ελλάδα. Γιατί αυτοί οι άνθρωποι ήρθαν ρημαγμένοι και μέσα σε λίγα χρόνια άλλαξαν την ίδια την Ελλάδα.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Τον λόγο τώρα έχει ο Βουλευτής Επικρατείας της Κοινοβουλευτικής Ομάδας της Πλεύσης Ελευθερίας κ. Καζαμίας. 
Παρακαλώ, κύριε συνάδελφε, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι Βουλευτές, θα ήθελα και εγώ να εκφράσω στην οικογένεια του Σπύρου Χαλβατζή και στους συντρόφους του στο Κομμουνιστικό Κόμμα τα ειλικρινή μας συλλυπητήρια για τον θάνατό του. Ήταν ένας αυθεντικός άνθρωπος και ένας έντιμος αγωνιστής.
Τέτοιες μέρες, πριν από εκατόν τέσσερα χρόνια, η Σμύρνη καιγόταν ζωσμένη στις φλόγες. Η καταστροφή της Σμύρνης τον Σεπτέμβριο του 1922 ήταν η τελευταία πράξη μιας πολυετούς γενοκτονικής πολιτικής, που κατέληξε στον ξεριζωμό των Ελλήνων της Μικράς Ασίας και του Πόντου.
Με ομόφωνη απόφασή της το 1998, η Βουλή καθιέρωσε τη σημερινή ημέρα ως ημέρα Μνήμης της Γενοκτονίας των Ελλήνων της Μικράς Ασίας. Σήμερα, τιμούμε τον Ελληνισμό που άνθησε πάνω στα εδάφη της ιονικής γης και του οποίου η μακρά και ανθηρή ιστορία τερματίστηκε βίαια, αφήνοντας βαθιές πληγές διωγμών, απώλειας, θρήνου και προσφυγιάς, των οποίων η μνήμη, όσο κι αν περάσει ο χρόνος, δεν μπορεί και δεν πρέπει να αφεθεί να σβήσει. Η ζωντανή μνήμη των λαών, ορίζει την ταυτότητά τους.
Σήμερα, όμως, τιμούμε και όσους επέζησαν και έφτασαν ως πρόσφυγες στην Ελλάδα ή σε άλλα κέντρα της διασποράς, μεταλαμπαδεύοντας τον πολιτισμό τους στις νέες κοινωνίες που στην αρχή τους απαξίωσαν και με τις οποίες πάλεψαν για να ενταχθούν σε αυτές και να κάνουν μια νέα αρχή.
Η σημερινή ημέρα μνήμης μάς κάνει να θυμόμαστε τη γενοκτονία, την εθνοκάθαρση, την προσφυγιά και τον ξεριζωμό. Υπάρχει για να μας υπενθυμίζει, ιδιαίτερα στις νεότερες γενιές, ότι είμαστε ένας λαός που έζησε και γνώρισε στην ιστορία του φρικτά εγκλήματα πολέμου. Αυτή η ιστορία ταυτόχρονα μας κάνει -και αν πράγματι τιμούμε την ιστορία αυτή θα έλεγα πως μας υποχρεώνει ηθικά- να συναισθανόμαστε και να υπερασπιζόμαστε όλους εκείνους τους λαούς που βιώνουν τα ίδια πράγματα σήμερα, τη γενοκτονία, την εθνοκάθαρση, τον διωγμό και την προσφυγιά. Η αλληλεγγύη μας στον παλαιστινιακό λαό που βιώνει τα τελευταία τρία χρόνια μια φρικτή γενοκτονία, είναι μια στάση που οφείλουμε όχι μόνο στο Διεθνές Δίκαιο και στην ανθρωπιστική ηθική, αλλά και στην ίδια την ιστορία μας ως Έλληνες, κάτι που πρέπει να θυμόμαστε ιδίως όταν τιμούμε σημαντικά γεγονότα, όπως είναι η ημέρα μνήμης για τους Έλληνες της Μικράς Ασίας.
Σήμερα η Βουλή γιορτάζει, επίσης, τη Διεθνή Ημέρα της Δημοκρατίας που ανακήρυξε η Γενική Συνέλευση του ΟΗΕ το 2007, για τις 15 Σεπτεμβρίου, για αύριο δηλαδή. Πολλοί νομίζουν ότι η Δημοκρατία είναι το πιο διαδεδομένο πολίτευμα της σύγχρονης εποχής. Αυτό είναι ένας μύθος. Μέχρι το έτος 2000 στα περισσότερα κράτη του κόσμου δεν υπήρχε δημοκρατία. Μόλις τα τελευταία εικοσιπέντε χρόνια άρχισε ο πλανήτης για πρώτη φορά στην ιστορία της ανθρωπότητας να έχει περισσότερες δημοκρατίες από δικτατορίες.
Έχοντας ζήσει για χρόνια σε δικτατορικά καθεστώτα έμαθα να εκτιμώ ιδιαίτερα τις μεγάλες αρετές της δημοκρατίας. Επειδή πρόκειται για ένα εύθραυστο πολίτευμα που βάλλεται από πολλές κατευθύνσεις, αξίζει πάντα να τις μνημονεύουμε τις αρετές αυτές και να τις ευγνωμονούμε. Εκτός από την ελευθερία που όλοι ταυτίζουμε με τη δημοκρατία και γι’ αυτό το κόμμα μου έχει το κορυφαίο αυτό ανθρώπινο ιδεώδες στο όνομά του, οι άλλες τρεις μεγάλες και συχνά παραγνωρισμένες αρετές της είναι οι εξής: Η συμμετοχικότητα, δηλαδή η άρση των αποκλεισμών και η δυνατότητα του κάθε ατόμου να συμπεριλαμβάνεται στις κρίσιμες αποφάσεις της κοινωνίας στην οποία ανήκει, η ειρηνική εναλλαγή των κυβερνήσεων στην εξουσία μέσω εκλογών, σε αντίθεση με τα αυταρχικά καθεστώτα, όπου συχνάζουν τα πραξικοπήματα, τα βασανιστήρια και οι φυλακίσεις αντιπάλων και τέλος, η δημοκρατία είναι ένα πολίτευμα όπου κυβερνούν οι πολλοί, ο λαός.
Πριν δυόμισι χιλιάδες χρόνια ο Περικλής τόνιζε στον Επιτάφιο ότι η δημοκρατία ευνοεί τους πολλούς και όχι τους λίγους. Υπάρχει, δηλαδή, μια πολιτική ισότητα των πολιτών, ανεξαρτήτου κοινωνικής τάξεως και αυτό, αν το συνειδητοποιήσουν οι περισσότεροι, μπορεί να ενδυναμώσει τους αδύναμους και να μειώσει τις κοινωνικές αδικίες. Στις μέρες μας τι νόημα έχουν όλα αυτά;
Για την αυριανή επέτειο θα ήθελα να σταθούμε σε δύο κομβικά ζητήματα. Το πρώτο είναι να θυμόμαστε πως η δημοκρατία δεν είναι απλώς ένα σύστημα, αλλά μια διαρκής διαδικασία. Αυτό σημαίνει ότι αν την προτιμούμε από τη δικτατορία, θα πρέπει να προσπαθούμε διαρκώς να τη διευρύνουμε και να την εμβαθύνουμε. Αυτή υπήρξε εξάλλου η κεντρική θέση της Πλεύσης Ελευθερίας στην πρόσφατη συζήτηση για την αναθεώρηση του Συντάγματος, να ενισχύσουμε τη δημοκρατία μέσα από την εμβάθυνσή της.
Σήμερα στην Ελλάδα η ποιότητα της δημοκρατίας βρίσκεται σε κρίση. Τι προκαλεί αυτήν την κρίση; Από τη μια έχουμε τάσεις αυταρχοποίησης και παραβίασης της διάκρισης των εξουσιών από τις κυβερνήσεις. Ταυτόχρονα, η δημοκρατία απειλείται και από την απόσυρση, την αποχή των πολιτών από τις εκλογές και από τις κινηματικές, τις λεγόμενες αμεσοδημοκρατικές διαδικασίες συμμετοχής. Με άλλα λόγια, έχουμε μια απειλή της δημοκρατίας από τα πάνω, από τον αυταρχισμό των κυβερνήσεων και από τα κάτω, από την αποχή των πολιτών. 
Η δεύτερη απειλή κατά της δημοκρατίας σήμερα έρχεται από την ακροδεξιά, η οποία εκμεταλλεύεται την απογοήτευση μιας μερίδας πολιτών για να τους πει εμμέσως πλην σαφώς ότι η μόνη λύση γι’ αυτό είναι να πάψουμε να πιστεύουμε στη δημοκρατία και να την καταργήσουμε.
Προέρχομαι από μια γενιά που έζησε έντονα τα πρώτα χρόνια της Μεταπολίτευσης, τη μετάβαση της χώρας από τη δικτατορία στη δημοκρατία. Και εγώ και το κόμμα μου πιστεύουμε ότι ο μόνος δρόμος για την έξοδο της δημοκρατίας από τη σημερινή της κρίση είναι η περαιτέρω εμβάθυνση και διεύρυνσή της, κυρίως μέσα από τον εμπλουτισμό της με κινηματικές, αμεσοδημοκρατικές και συμπεριληπτικές διαδικασίες. 
Συνεπώς, το μήνυμα που απευθύνουμε στους πάντες με αφορμή την Παγκόσμια Ημέρα της Δημοκρατίας είναι ότι αυτό το σπουδαίο ιδεώδες, το υπέροχο πολίτευμα που γεννήθηκε στη χώρα μας πριν από δυόμισι χιλιάδες χρόνια είναι μία υπόθεση που μας αφορά όλους, όχι μόνο τους πολιτικούς. Όσο βαθύτερα το συνειδητοποιήσουμε αυτό, τόσο καλύτερη θα γίνεται και η ποιότητα της Δημοκρατίας. Και μια καλή Δημοκρατία είναι θεμελιακή προϋπόθεση, η κύρια πολιτική προϋπόθεση για να βελτιώσουμε την κοινωνία μας, τον πολιτισμό μας και τη ζωή μας. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Τον λόγο έχει τώρα ο Ανεξάρτητος Βουλευτής Α΄ Αθηνών, ο κ. Αθανάσιος Χαλκιάς. 
ΑΘΑΝΑΣΙΟΣ ΧΑΛΚΙΑΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, τηρούμε σήμερα με ευλάβεια ενός λεπτού σιγή στη μνήμη εκατοντάδων χιλιάδων θυμάτων της Γενοκτονίας των Ελλήνων της Μικράς Ασίας. 
Εκατόν τέσσερα χρόνια μετά είναι συγκινητικό για όλους εμάς που προερχόμαστε από αυτούς τους πρόσφυγες, αυτούς τους Έλληνες που άφησαν για πάντα τη γη της Ιωνίας, μία γη της Ιωνίας που επί χιλιάδες έτη είχε το ελληνικό στοιχείο, το οποίο όμως με αυτήν την καταστροφή ξεριζώθηκε, δολοφονήθηκε, καταστράφηκε και ήρθε στη μητέρα πατρίδα, όπου αντιμετώπισε πολλές φορές μία άσχημη συμπεριφορά. Παρόλα αυτά, όμως, οι Μικρασιάτες ήταν άνθρωποι των γραμμάτων. Μην ξεχνάμε ότι η Σμύρνη το 1922 ήταν το Παρίσι της Μεσογείου, ήταν άνθρωποι με υψηλό μορφωτικό επίπεδο οι περισσότεροι, έμποροι.
Επίσης, θα ήθελα να αναφέρω, γιατί λησμονείται αρκετές φορές, ότι οι χιλιάδες Μικρασιάτες ήταν ενταγμένοι ως εθελοντές στον Ελληνικό Στρατό. Ξέρετε, επειδή ήταν Οθωμανοί πολίτες, είχαν πολύ πιο άσχημη αντιμετώπιση σε σύγκριση με τους Έλληνες στρατιώτες προερχόμενους από την ηπειρωτική χώρα. 
Επίσης, θέλω να αναφέρω ότι πολλές φορές λησμονείται ότι υπήρχαν πενήντα έξι χιλιάδες αιχμάλωτοι, από τους οποίους μόνο δεκαεπτά χιλιάδες επέστρεψαν και αυτό σε ένα βάθος πενταετίας. Η Μικρασιατική Καταστροφή ήταν η μεγαλύτερη καταστροφή που γνώρισε το έθνος μας και η πατρίδα μας στην σύγχρονη ιστορία του τόπου. 
Το ελληνικό κράτος κλήθηκε να αντιμετωπίσει μια τεράστια πρόκληση, με πάνω από ενάμιση εκατομμύριο πρόσφυγες, να τους εγκαταστήσει στη χώρα, να προσπαθήσει να δημιουργήσει υποδομές. Για αρκετά χρόνια μένανε κάτω από άθλιες συνθήκες αυτοί οι Μικρασιάτες που είχαν έρθει εδώ στην πατρίδα μας.
Θέλω να αναφέρω, όμως, ότι το χρέος μας στην ιστορία δεν πρέπει να εξοφλείται με σιωπές, ούτε δάκρυα χωρίς αντίκρισμα. Η μνήμη απαιτεί δικαίωση και η δικαίωση πράξεις εθνικής αξιοπρέπειας. Δεν νοείται να μιλάμε για Γενοκτονία και ταυτόχρονα να ανεχόμαστε σιωπηρά τις παράνομες και συνεχιζόμενες απειλές της Τουρκίας κατά την πατρίδα μας. Δεν το κρύβουν άλλωστε και οι ίδιοι ότι επιδιώκουν να συνεχίσουν το έργο που αφήσανε το 1922.
Το θράσος, λοιπόν, του νεοθωμανισμού τρέφεται από τη χρόνια ηττοπάθεια του εγχώριου πολιτικού συστήματος. Ήρθε η ώρα να ενταφιαστεί το δειλό δόγμα: «Δεν διεκδικούμε τίποτα. Δεν παραχωρούμε τίποτα». Το σωστό είναι: «Διεκδικούμε τα πάντα και δεν παραχωρούμε τίποτα».
Η χώρα μας οφείλει να εγείρει συγκεκριμένες διεκδικήσεις κατά της Τουρκίας, αυστηρά βασισμένες στο διεθνές δίκαιο και τη Συνθήκη της Λωζάνης. Αντί να αμυνόμαστε διαρκώς, πρέπει να απαιτήσουμε τεράστιες οικονομικές αποζημιώσεις για παραβίαση των άρθρων 37 έως 44 περί προστασίας της ελληνικής μειονότητας της Κωνσταντινούπολης, που ξεριζώθηκε στα πογκρόμ του 1955 και τις απελάσεις του 1964. Πρέπει να απαιτήσουμε την αποκατάσταση της αυτονομίας σε Ίμβρο και Τένεδο και επιστροφή κλεμμένων περιουσιών, όπως ρητά ορίζει το άρθρο 14, που η Άγκυρα καταπάτησε.
Επιπλέον, να υπενθυμίσουμε διαρκώς και διεθνώς, βάσει του άρθρου 16, την τουρκική παραίτηση από κάθε αξίωση, πέρα των τριών μιλίων από τις ακτές της, αντί να ανεχόμαστε τις σουλτανικές φαντασιώσεις περί γαλάζιας πατρίδας. Παράλληλα, οφείλουμε να προωθήσουμε τη διεθνή αναγνώριση της γενοκτονίας του Μικρασιατικού και Ποντιακού Ελληνισμού από ξένα κοινοβούλια, όπως πέτυχε η Αρμενία. Λάθος πολιτική, κύριοι, η πολίτικη κατευνασμού και υποχωρητικότητας. Αυτή η επικίνδυνη πολιτική απειλεί ευθέως την Κύπρο.
Για εμάς το μόνο νόμιμο δόγμα είναι ένα, η πλήρης απελευθέρωση της Κύπρου, βάσει αποφάσεων του ΟΗΕ περί παράνομης εισβολής, κατοχής και αποχώρησης ξένων στρατευμάτων. Οι εθνικά επιζήμιες διολισθήσεις ετών προς ομοσπονδία ή συνομοσπονδία αποτελούσαν δυστυχώς τις αρχικές επιδιώξεις των Τούρκων. Μας έσυραν εκεί και μόλις διαπίστωσαν ότι ακολουθούμε δουλικά αυτή τη διολισθητική πολιτική, ζητούν απροκάλυπτα τη διαίρεση της Κύπρου στα δύο, ενώ τελικά επιδιώκουν να την υφαρπάξουν όλοι. 
Σας ευχαριστώ πάρα πολύ.
ΠΡΟΕΔΡΕΥΩΝ (Γεώργιος Γεωργαντάς): Εμείς ευχαριστούμε, κύριε συνάδελφε. 
Τον λόγο τώρα έχει ο Υφυπουργός Εσωτερικών κ. Βασίλειος - Πέτρος Σπανάκης. 
ΒΑΣΙΛΕΙΟΣ-ΠΕΤΡΟΣ ΣΠΑΝΑΚΗΣ (Υφυπουργός Εσωτερικών): Κύριε Πρόεδρε, κυρίες και κύριοι συνάδελφοι, επιτρέψτε μου να εκφράσω από το Βήμα αυτό τα συλλυπητήριά μου στην οικογένεια και στο κόμμα του Σπύρου Χαλβατζή, ενός ευγενή ανθρώπου, σεμνού, ήρεμου πολιτικού, που υπηρέτησε την αυτοδιοίκηση, την κεντρική πολιτική σκηνή για σειρά ετών. 
Σήμερα, όμως, είμαστε εδώ σε μια Ημέρα Εθνικής Μνήμης της Γενοκτονίας των Ελλήνων της Μικράς Ασίας. Και αισθάνομαι ιδιαίτερη τιμή που μου δίνεται η δυνατότητα να εκπροσωπήσω την Κυβέρνηση σε αυτήν την ειδική συνεδρίαση. Τιμούμε τη μνήμη των θυμάτων της Γενοκτονίας του Ελληνισμού της Μικρής Ασίας, αποδίδοντας φόρο τιμής σε όλους εκείνους τους ανθρώπους που βίωσαν τον ξεριζωμό. Σκληρή λέξη. 
Η σημερινή ημέρα δεν αποτελεί μόνο μία ιστορική αναδρομή ούτε μπορεί να περιοριστεί σε μία πράξη σεβασμού προς το παρελθόν. Είναι, πρωτίστως, πράξη ευθύνης απέναντι στην ιστορική αλήθεια. Είναι ένα διαρκές χρέος μνήμης απέναντι στις γενιές που δοκιμάστηκαν και κατάφεραν μέσα από τη δοκιμασία αυτή, να διαφυλάξουν την πολιτιστική τους ταυτότητα, τις αξίες, τα ήθη, τα έθιμα και κυρίως τις παραδόσεις του Μικρασιατικού Ελληνισμού και κυρίως να τις κληροδοτήσουν στις επόμενες γενιές. 
Με συγκίνηση αναλογιζόμαστε την προσφορά τους στον Ελληνισμό. Διατηρούμε ζωντανή τη μνήμη μιας από τις πλέον τραγικές σελίδες της νεότερης ελληνικής ιστορίας. Εμβληματική μορφή του Μικρασιατικού Ελληνισμού, ο Άγιος Χρυσόστομος Σμύρνης, ξεχωρίζει, καθώς παρέμεινε αταλάντευτα στο πλευρό του ποίμνιού του, επιλέγοντας, μέχρι και την τελευταία στιγμή, τον δύσκολο δρόμο της αυταπάρνησης και της θυσίας. Υπερβαίνει έτσι τα όρια μιας ιστορικής προσωπικότητας και αναδεικνύεται σε διαχρονικό σύμβολο πίστης, καθήκοντος και ηθικού μεγαλείου. Η παρακαταθήκη που άφησε υπενθυμίζει ότι ακόμη και στις πιο σκοτεινές στιγμές της ιστορίας, οι αξίες της αλληλεγγύης, της προσφοράς και της αυτοθυσίας μπορούν να καθοδηγούν τις κοινωνίες και να εμπνέουν τις επόμενες γενιές. 
Η Μικρασιατική Καταστροφή υπήρξε μία από τις μεγαλύτερες τραγωδίες στην ιστορία του νεότερου Ελληνισμού. Δεν σηματοδότησε μόνο τον βίαιο ξεριζωμό ανθρώπων από τις πατρογονικές τους εστίες, αλλά και τον ουσιαστικό τερματισμό της μακραίωνης παρουσίας του ελληνικού στοιχείου σε τόπους όπου επί αιώνες μεγαλούργησε. 
Κι όμως, μέσα από αυτήν τη μεγάλη εθνική τραγωδία, αναδείχθηκε η δύναμη της αντοχής και της δημιουργίας. Οι πρόσφυγες της Μικράς Ασίας, παρά τις αντιξοότητες και το βάρος της απώλειας, κατόρθωσαν να ενταχθούν πολύ γρήγορα στην ελληνική κοινωνία της εποχής και να συμβάλουν στην οικονομική, στην κοινωνική, στην πολιτιστική αναγέννηση της χώρας, μεταφέροντας πολύτιμες γνώσεις, αξίες και παραδόσεις. 
Για τον λόγο αυτό, μάλιστα, οι ιστορικές κοιτίδες του Μικρασιατικού Ελληνισμού εξακολουθούν να κατέχουν ξεχωριστή θέση στην ιστορική μνήμη του έθνους μας, καθώς αποτελούν διαχρονικά σύμβολα πολιτισμού, δημιουργίας και ελληνικής παρουσίας, τα οποία εξακολουθούν να τροφοδοτούν την ταυτότητά μας και να εμπνέουν τον σύγχρονο Ελληνισμό. 
Η σημερινή Ημέρα Εθνικής Μνήμης του Μικρασιατικού Ελληνισμού συμπίπτει και με τη Διεθνή Ημέρα Δημοκρατίας, γεγονός που αναδεικνύει ότι η ιστορική μας μνήμη και η δημοκρατική μας συνείδηση πορεύονται μαζί. Δεν πρέπει να ξεχνάμε ότι η δημοκρατία γεννήθηκε στην Αρχαία Ελλάδα. Ήταν η πρώτη φορά που ο απλός πολίτης απέκτησε φωνή. Το μεγαλείο της Αθηναϊκής Δημοκρατίας πηγάζει από την πλειοψηφία, που είναι και η δύναμη της δημοκρατίας. Για τον λόγο αυτό -υπογραμμίζει ο Θουκυδίδης- το πολίτευμα ονομάζεται «δημοκρατία» επειδή στηρίζεται στους πολλούς και όχι στους λίγους. 
Η Ελλάδα μας, λοιπόν, γενέτειρα της δημοκρατικής ιδέας, εξακολουθεί να αποτελεί διαχρονικό σημείο αναφοράς για τις αξίες της ελευθερίας, της λαϊκής κυριαρχίας και του κράτους δικαίου. Με σταθερή προσήλωση στις δημοκρατικές αρχές παραμένει φάρος ειρήνης, δικαιοσύνης και θεσμικής σταθερότητας, υπενθυμίζοντας ότι η δημοκρατία δεν είναι μόνο πολιτειακό κεκτημένο. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)
Σε αυτό το πλαίσιο, η Βουλή των Ελλήνων κατέχει κεντρικό ρόλο ως ο κατ’ εξοχήν θεσμός έκφρασης της λαϊκής κυριαρχίας και του δημοκρατικού διαλόγου. Το Κοινοβούλιο αποτελεί τον χώρο όπου συντίθενται διαφορετικές απόψεις, ελέγχεται η δημόσια εξουσία, διαμορφώνονται αποφάσεις που καθορίζουν την πορεία της χώρας με γνώμονα το Σύνταγμα, το δημόσιο συμφέρον και τον σεβασμό των δημοκρατικών διαδικασιών. Σε μία εποχή πολλαπλών διεθνών και γεωπολιτικών προκλήσεων, η δημοκρατία παραμένει η ασφαλέστερη εγγύηση για την ειρηνική συνύπαρξη των λαών, την κοινωνική συνοχή και την πρόοδο. 
Ωστόσο, η δημοκρατία δεν εξαρτάται μόνο από τους θεσμούς και τους νόμους, αλλά και από την καθημερινή στάση των πολιτών, από τη συμμετοχή, την υπευθυνότητα, τον διάλογο και κυρίως από τον σεβασμό των αρχών του κράτους δικαίου. Χρέος μας, λοιπόν, είναι να διαφυλάττουμε και να ενισχύουμε τη δημοκρατική μας παράδοση, μεταφέροντας στις νεότερες γενιές τις αξίες της δημοκρατίας, της ελευθερίας και της δικαιοσύνης. Η δημοκρατία δεν συντηρείται από το παρελθόν της, αλλά δικαιώνεται από το μέλλον που εμείς θα της χαρίσουμε. Ένα μέλλον που θα συνάδει απόλυτα…
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Υπουργέ. 
Κυρίες και κύριοι συνάδελφοι, σας καλώ να τηρήσουμε ενός λεπτού σιγή στη μνήμη των θυμάτων της Γενοκτονίας των Ελλήνων της Μικράς Ασίας.
(Στο σημείο αυτό τηρείται στην Αίθουσα ενός λεπτού σιγή)
Αιωνία τους η μνήμη! 
Κυρίες και κύριοι συνάδελφοι, ολοκληρώθηκε η επετειακή αναφορά για την Ημέρα Εθνικής Μνήμης της Γενοκτονίας των Ελλήνων της Μικράς Ασίας και η τήρηση ενός λεπτού σιγή, καθώς και η επετειακή αναφορά για τη Διεθνή Μέρα Δημοκρατίας. 
Εισερχόμαστε στη συζήτηση των
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου, τη Δευτέρα 14 Σεπτεμβρίου 2026, οι επίκαιρες ερωτήσεις που θα συζητηθούν είναι οι εξής:
Οι υπ’ αρ. 1278/31-10-2026, 1286/4-9-2026 και 1290/7-9-2026 επίκαιρες ερωτήσεις και η υπ’ αρ. 6677/3-7-2026 ερώτηση θα απαντηθούν από τον Υπουργό Υποδομών και Μεταφορών κ. Χρίστο Δήμα. 
Οι υπ’ αρ. 1273/31-8-2026, 1282/3-9-2026 και 1298/7-9-2026 επίκαιρες ερωτήσεις θα απαντηθούν από την Υπουργό Κοινωνικής Συνοχής και Οικογένειας κ. Δόμνα Μιχαηλίδου. 
Η υπ’ αρ. 1292/7-9-2026 επίκαιρη ερώτηση θα απαντηθεί από τον Υπουργό Κλιματικής Κρίσης και Πολιτικής Προστασίας κ. Ευάγγελο Τουρνά. 
Η υπ’ αρ. 1293/7-9-2026 επίκαιρη ερώτηση θα απαντηθεί από τον Αναπληρωτή Υπουργό Υποδομών και Μεταφορών κ. Γεώργιο Κώτσηρα. 
Οι υπ’ αρ. 1283/4-9-2026, 1284/4-9-2026 και 1296/7-9-2026 επίκαιρες ερωτήσεις θα απαντηθούν από τον Υφυπουργό Εθνικής Οικονομίας και Οικονομικών κ. Δημήτριο Μαρκόπουλο. 
Η υπ’ αρ. 1274/31-8-2026 επίκαιρη ερώτηση θα απαντηθεί από τον Υφυπουργό Υποδομών και Μεταφορών κ. Νικόλαο Ταχιάο. 
Η υπ’ αρ. 1287/7-9-2026 επίκαιρη ερώτηση θα απαντηθεί από τον Υφυπουργό Περιβάλλοντος και Ενέργειας κ. Νικόλαο Τσάφο. 
Η υπ’ αρ. 1299/7-9-2026 επίκαιρη ερώτηση και η υπ’ αριθμόν 5652/27-5-2026 ερώτηση, θα απαντηθούν από την Υφυπουργό Περιβάλλοντος και Ενέργειας κ. Μαρία Ελένη Σούκουλη-Βιλιάλη. 
Η υπ’ αρ. 1297/7-9-2026 επίκαιρη ερώτηση θα απαντηθεί από τον Υφυπουργό Ανάπτυξης κ. Λάζαρο Τσαβδαρίδη. 
Η υπ’ αρ. 1294/7-9-2026 επίκαιρη ερώτηση θα απαντηθεί από τον Υφυπουργό Δικαιοσύνης κ. Ιωάννη Μπούρα. 
Οι υπ’ αρ. 1276/31-8-2026, 1281/2-9-2026 και 1288/7-9-2026 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Ιωάννη Ανδριανό. 
Οι υπ’ αρ. 1285/4-9-2026 και 1295/7-9-2026 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Αθανάσιο Καββαδά.
Η υπ’ αρ. 1280/1-9-2026 επίκαιρη ερώτηση που απευθύνεται προς τον Υπουργό Περιβάλλοντος και Ενέργειας κ. Σταύρο Παπασταύρου, δεν θα απαντηθεί λόγω αναρμοδιότητας. 
Πριν προχωρήσουμε στη συζήτηση των επικαίρων ερωτήσεων, έχω δύο ανακοινώσεις προς το Σώμα.
Ο Βουλευτής κ. Θεόδωρος Ρουσόπουλος ζητεί άδεια ολιγοήμερης απουσίας από τις 17 έως τις 20 Σεπτεμβρίου 2026. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Γεώργιος Γεωργαντάς): Η Βουλή ενέκρινε τη ζητηθείσα άδεια. 
Επίσης, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική ευθύνη των Υπουργών», όπως ισχύουν, την 9-9-2026 ποινική δικογραφία που αφορά στον πρώην Υπουργό Αγροτικής Ανάπτυξης και Τροφίμων κ. Ελευθέριο Αυγενάκη. 
Σήμερα θα συζητηθούν εικοσιτέσσερις επίκαιρες ερωτήσεις.
Πρώτη θα συζητηθεί η τέταρτη με αριθμό 1273/31-8-2026 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κυρίας Μαρίας Αθανασίου προς την Υπουργό Κοινωνικής Συνοχής και Οικογένειας με θέμα: «Ανάγκη διεύρυνσης των ημερών λειτουργίας των Κέντρων Δημιουργικής Απασχόλησης για ΑμεΑ κατά το Σάββατο πρωί με παροχή δωρεάν μετακίνησης». 
Θα απαντηθεί από την Υπουργό Κοινωνικής Συνοχής και Οικογένειας κ. Δόμνα Μιχαηλίδου. 
Κυρία συνάδελφε, έχετε τον λόγο για την πρωτολογία σας. 
ΜΑΡΙΑ ΑΘΑΝΑΣΙΟΥ: Ευχαριστώ, κύριε Πρόεδρε. 
Κυρία Υπουργέ, ο θεσμός των Κέντρων Δημιουργικής Απασχόλησης -ΚΔΑΠ- είναι μία θετική διέξοδος ψυχαγωγίας και αναψυχής για όλα τα παιδιά, ειδικά δε για τις δομές αυτών που απευθύνονται σε παιδιά με αναπηρίες, ΚΔΑΠ-ΜΕΑ. Ειδικά τα τελευταία, τόσο με κινητικές όσο και με αναπτυξιακές ή νοητικές αναπηρίες, παρατηρούμε ότι δεν έχουν την ευχέρεια να αξιοποιήσουν ευκαιρίες κοινωνικοποίησης, ψυχαγωγίας και αναψυχής κατά τις μέρες αργίας.

Τα παιδιά χωρίς αναπηρίες έχουν την εναλλακτική μιας αυτόνομης μετακίνησης σε άλλους χώρους άθλησης ή ψυχαγωγίας χωρίς την ανάγκη επιτήρησης ή συνοδείας ή κάθε άλλης υποστήριξης προς προστασία τους, ιδίως τα Σαββατοκύριακα. 
Με δεδομένη τη συχνή αδυναμία των γονιών να καλύψουν τα έξοδα συμμετοχής σε μία εξωτερική δραστηριότητα ή ακόμα και λόγω της δυσκολίας να καλυφθούν τα έξοδα τόσο της μετακίνησης καθαυτής όσο και της επιτήρησης-επίβλεψής τους, τα παιδιά με αναπηρίες αναγκάζονται να απέχουν από την αλληλεπίδραση με άλλα παιδιά ή με τους ειδικούς φροντιστές τους για όλο το Σαββατοκύριακο όντας καταδικασμένα σε μια ιδιότυπη απομόνωση. 
Υπαρχόντων, όμως, των κατάλληλων δομών υποστήριξής τους, όπως τα ΚΔΑΠ-ΜΕΑ, μια διέξοδος ψυχαγωγίας και αναψυχής, έστω για τα Σάββατα το πρωί, θα ήταν σωτήρια για τον ψυχισμό τους και την κινητοποίησή τους. 
Με δεδομένα όλα τα παραπάνω, ερωτάσθε: Προτίθεστε να διευρύνετε τον αριθμό ημερών λειτουργίας των ΚΔΑΠ-ΜΕΑ, συμπεριλαμβάνοντας τα πρωινά του Σαββάτου στις επισκέψιμες ωριαίες περιόδους, τουλάχιστον, μέχρι τις 14.00΄, ώστε να μην αποκλείονται τα παιδιά με αναπτυξιακές ή νοητικές αναπηρίες από ευκαιρίες αλληλεπίδρασης με άλλα παιδιά και αγαπημένους φροντιστές αξιοποιώντας επί ίσοις όροις σε σύγκριση με τα παιδιά χωρίς αναπηρία τις δυνατότητες ψυχαγωγίας και αναψυχής κατά τις αργίες;
Δεύτερον, προτίθεστε, υλοποιώντας το παραπάνω προτεινόμενο, να επιβάλλετε την παροχή δυνατότητας μιας δωρεάν μετακίνησης με μικρά λεωφορεία προς και από τα λειτουργούντα κατά τα πρωινά του Σαββάτου ΚΔΑΠ-ΜΕΑ των παιδιών που έχουν αναπτυξιακές ή νοητικές αναπηρίες διευκολύνοντας τους συχνά μη εύπορους γονείς τους; 
Ελπίζω, κυρία Υπουργέ, να μην πρυτανέψει η λογιστικού τύπου αξιολόγηση του προβλήματος. Η διέξοδος από τον αποκλεισμό και από την απομόνωση είναι κομβικό σημείο μιας κοινωνικής πολιτικής που βασίζεται στον ανθρωπισμό. Οι ανάπηροι συνάνθρωποί μας είναι η πιο ευάλωτη κοινωνική ομάδα στην κοινωνία μας και αξίζουν μια μεταχείριση αντάξια του πολιτισμού, της ανθρωπιάς των οποίων μπορούμε να καυχόμαστε ότι μεταδώσαμε στην Ευρώπη, κυρία Υπουργέ.
Σας ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε.
Κυρία Υπουργέ, παρακαλώ για την πρωτολογία σας. 
ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας): Πολύ ευχαριστώ, κύριε Πρόεδρε. 
Κυρία Βουλευτή, τα Κέντρα Δημιουργικής Απασχόλησης Παιδιών με Αναπηρία είναι στον πυρήνα της πολιτικής μας τόσο της παιδικής προστασίας, για τα παιδιά που είναι ανήλικα, όσο και της διευκόλυνσης των ατόμων με αναπηρία και των οικογενειών τους. Και αυτό δεν είναι μόνο στη θεωρία. Έχει αποτυπωθεί και στην πράξη, καθότι στα χρόνια αυτά που είμαστε τώρα στο Υπουργείο Κοινωνικής Συνοχής και Οικογένειας, πριν Υφυπουργείο Εργασίας, τα κουπόνια που δίνουμε σε παιδιά και στις οικογένειές τους για τα ΚΔΑΠ-ΑμεΑ έχουν υπερδιπλασιαστεί. Από τα τεσσερισήμισι χιλιάδες voucher που έδινε η πολιτεία το 2019, τώρα έχουμε υπερβεί τις εντεκάμισι χιλιάδες και αυτό δεν έχει γίνει τυχαία. 
Έχει γίνει γιατί η πολιτική μας και άρα, η χρηματοδότηση του κράτους είναι στην κατεύθυνση αυτή, δηλαδή στη στήριξη των οικογενειών και των ατόμων με αναπηρία, έτσι ώστε να έχουν μια δημιουργική διαδικασία εντός της ημέρας, αλλά και επειδή αυτό έχει ακολουθηθεί πέραν του σκέλους της χρηματοδότησης και στις μεταρρυθμίσεις που έχουμε κάνει στο πρόγραμμα των ΚΔΑΠ-ΑμεΑ. 
Και τι εννοώ μ’ αυτό; Συγκεκριμένα. Έχουμε δώσει τα χρόνια αυτά, με την αναθεώρηση των υπουργικών αποφάσεων που έχουμε κάνει, τη δυνατότητα να λειτουργούν τα ΚΔΑΠ-ΑμεΑ με δύο βάρδιες. Έχουμε αυξήσει τη δυναμικότητα κάθε δομής, την έχουμε διπλασιάσει από είκοσι πέντε στα πενήντα άτομα. Αυτό έχει γίνει σε συνδυασμό με το ότι πλέον, και νομικά και τυπικά -πέραν από παιδιά και εφήβους-, και ενήλικες μπορούν να καλύπτονται στα ΚΔΑΠ-ΜΕΑ. 
Έτσι, πέραν της χρηματοδότησης και με τις ρυθμιστικές αυτές αλλαγές που έχουν γίνει κατόπιν συζητήσεων με το γονεϊκό κίνημα, με την ΕΣΑμεΑ, με την ΠΟΣΓΑμεΑ, με διάφορους φορείς που τρέχουν με αποτελεσματικότητα ΚΔΑΠ-ΑμεΑ έχουμε προβεί στις αλλαγές αυτές, έτσι ώστε εν τέλει τα κουπόνια να πάνε από τεσσερισήμισι στις εντεκάμισι χιλιάδες. 
Τώρα το ΚΔΑΠ-ΑμεΑ, όπως και τα ΚΔΑΠ, και θα κλείσω με αυτό, ξεκίνησε και συνεχίστηκε στο πρόγραμμα «Εναρμόνισης Οικογενειακής και Επαγγελματικής Ζωής», δηλαδή, η δυνατότητα μιας οικογένειας να αφήνει δημιουργικά το παιδί της κάπου όσο η ίδια εργάζεται. Άρα τι λέμε; Λέμε ότι χρηματοδοτούμε και ελαστικοποιούμε τις συνθήκες έτσι ώστε τα παιδιά, αλλά και οι ενήλικες, να μπορούν εντός της ημέρας, όσο οι γονείς τους εργάζονται, να απασχολούνται δημιουργικά -με προτεραιότητα στα ΚΔΑΠ-ΑμεΑ- σε τέτοιες ανοικτού τύπου κοινοτικές δομές. 
Τώρα, καταλαβαίνουμε την ανάγκη του γονιού να μπορεί να έχει μια ανάπαυση και αυτήν την ανάπαυση να την έχει μέσα στο Σαββατοκύριακο. Γι’ αυτόν τον λόγο εδώ πέρα, σ’ αυτό το Κοινοβούλιο, τη χρονιά που μας πέρασε, θεσμοθετήσαμε και τις Δομές Βραχυχρόνιας Φιλοξενίας Ατόμων με Αναπηρία. 
Σας ευχαριστώ πολύ.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία Υπουργέ.
Παρακαλώ, κυρία συνάδελφε, για τη δευτερολογία σας. 
ΜΑΡΙΑ ΑΘΑΝΑΣΙΟΥ: Θέλω να πιστεύω, κυρία Υπουργέ, ότι η απάντησή σας είναι θετική ότι θα έχουμε περισσότερα από εντεκάμισι χιλιάδες, λοιπόν, παιδιά που θα συμμετέχουν, γιατί γι’ αυτούς μιλάμε, δηλαδή αυτούς που έχουν εξαιρεθεί και γεννάται αυτό το πρόβλημα. Γι’ αυτό και είμαστε εδώ, γιατί μπορεί να ακούγεται το πρόβλημα κοινότοπο, αλλά δυστυχώς αναδεικνύει κενά στην ανθρωπιστική μας προσέγγιση προς τις ευπαθείς ομάδες της κοινωνίας μας. 
Μιλάμε για μια ουσιαστική στήριξη των νεαρών ατόμων με αναπηρία, κατ’ εξοχήν εκείνων με νοητική υστέρηση και, κυρίως, με αναπτυξιακές αναπηρίες, αλλά και των οικογενειών τους. Τα Κέντρα Δημιουργικής Απασχόλησης Παιδιών και νέων με αναπηρία, ΚΔΑΠ-ΑμεΑ, αποτελούν ένα κρίσιμης σημασίας θεσμό. Προσφέρουν στα παιδιά αυτά διέξοδο στο φως, κοινωνικοποίηση, ασφάλεια και ευκαιρίες προόδου. 
Ωστόσο, η ανάγκη για φροντίδα και δημιουργική απασχόληση δεν σταματά την Παρασκευή το μεσημέρι. Η καθημερινότητα μιας οικογένειας με παιδί ή ενήλικα ΑμεΑ δεν έχει Σαββατοκύριακα, αργίες ή διαλείμματα, είναι ένας συνεχής απαιτητικός αγώνας είκοσι τεσσάρων ωρών το εικοσιτετράωρο, επτά μέρες την εβδομάδα. Για τον λόγο αυτόν η επέκταση της λειτουργίας στο ΚΔΑΠ-ΑμεΑ και το Σάββατο δεν είναι πολυτέλεια. Είναι επιτακτική ανάγκη. 
Σκεφτείτε τους γονείς, που είναι οι κατ’ οίκον φροντιστές των παιδιών αυτών, άνθρωποι εργαζόμενοι, συχνά εξουθενωμένοι σωματικά και ψυχικά, που το Σάββατο πρέπει να τρέξουν για τις δουλειές του σπιτιού, για ιατρικές επισκέψεις ή απλώς είναι ανάγκη να ξεκουραστούν ελάχιστα ώστε να αντέξουν τη συνέχεια. Η λειτουργία, λοιπόν, του ΚΔΑΠ-ΜΕΑ το Σάββατο προσφέρει σε αυτούς τους γονείς μια πολύτιμη ανάσα αποσυμπίεσης, γνωρίζοντας ότι το παιδί τους βρίσκεται σε ένα περιβάλλον ασφαλές και δημιουργικό, αλλά και στο οποίο έρχεται σε επαφή με αγαπημένα του πρόσωπα, κάτι το οποίο το κάνει να αισθάνεται χαρά. 
Επιπλέον, η χρήση μικρών λεωφορείων προς και από τις δομές αυτές είναι απαραίτητη και εκ των ουκ άνευ, αφενός διότι ανακουφίζονται οι γονείς, οι οποίοι χωρίς αυτήν τη βοήθεια στο πήγαινε-έλα αναγκάζονται να δαπανούν αρκετό χρόνο για τη μεταφορά και το πρωί και το μεσημέρι. Σημειωτέον δε, η διαδικασία της διαδρομής με το μεταφορικό μέσο ωφελεί και αρέσει στα παιδιά με αναπτυξιακές αναπηρίες ή και νοητική υστέρηση, η μεταφορά παρομοιάζεται με μια βόλτα και αποτελεί μέρος της ψυχαγωγίας αλλά και της αλληλεπίδρασής τους με τους συνομήλικους φίλους τους, αφού έχει τα χαρακτηριστικά μιας μικρής εκδρομής. Πάνω απ’ όλα, όμως, να σκεφτούμε ότι για τα παραπάνω νεαρά άτομα με αναπηρία, το Σαββατοκύριακο χωρίς μία ευκαιρία εξόδου σε έναν χώρο αναψυχής όπως το ΚΔΑΠ-ΑμεΑ σημαίνει αποκλεισμό στο σπίτι, μοναξιά και αποκοπή από αγαπημένες δραστηριότητες και φίλους, δηλαδή φροντιστές και συνομήλικους. 
Εν όψει όλου αυτού, εγώ σας καλώ και σας παρακαλώ να προβληματιστείτε, κυρία Υπουργέ. Άραγε είναι φιλική προς τα ανάπηρα παιδιά μια μεταχείριση που τα αποκλείει από ευκαιρίες κοινωνικοποίησης, σε χρόνο που τα χωρίς αναπηρία παιδιά συναντούν φίλους και αλληλοεπιδρούν; Είναι δείγμα πολιτισμού το να κλείνουμε στους τέσσερις τοίχους τα παιδιά που ανήκουν στην πιο ευπαθή ομάδα της κοινωνίας μας; 
Το Σάββατο στο ΚΔΑΠ σημαίνει μια επιπλέον μέρα χαράς, παιχνιδιού, άθλησης και επικοινωνίας με φιλικά αγαπημένα πρόσωπα. Η πολιτεία και ιδίως η τοπική αυτοδιοίκηση έχουν μεγάλη υποχρέωση να μην κωφεύσουν σε μια τέτοια ανάγκη. Απαιτείται άμεσα χρηματοδότηση και στελέχωση με το κατάλληλο ειδικό επιστημονικό προσωπικό, το οποίο έχει η χώρα μας σε ικανή ποσότητα και πολιτική βούληση. 
Η ποιότητα του πολιτισμού μας κρίνεται από τον τρόπο που φροντίζουμε τα πιο ευάλωτα μέλη μας. Ας κάνουμε, λοιπόν, το αυτονόητο πράξη. Ας δώσουμε στις οικογένειες και στα παιδιά με αναπτυξιακές αναπηρίες και νοητική υστέρηση, τη στήριξη που δικαιούνται ανοίγοντας τα ΚΔΑΠ-ΑμεΑ το Σάββατο το πρωί και κάνοντας έτσι άλμα προς μια κοινωνική πολιτική πιο κοντά στους συνανθρώπους μας. 
Σας ευχαριστώ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε. 
Κυρία Υπουργέ, παρακαλώ για τη δευτερολογία σας. 
ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας): Ευχαριστώ κύριε Πρόεδρε. 
Κυρία συνάδελφε, υπάρχει πάρα πολύ μεγάλη συμφωνία μεταξύ της Κυβέρνησης και αυτού που είπατε, ότι πρέπει όλοι μαζί ενωτικά και όχι διαιρετικά να κάνουμε ό, τι μπορούμε για τα Άτομα με Αναπηρία και για τις οικογένειές τους. Και γι’ αυτόν τον λόγο ακριβώς επαναλαμβάνω, έχει δοθεί αυτή η προτεραιοποίηση της πολιτικής μας, η οποία έχει αποτυπωθεί στον υπερδιπλασιασμό των κουπονιών, των λεγόμενων vouchers, που δίνει η Κυβέρνηση στα Άτομα με Αναπηρία και στις οικογένειές τους για την καθημερινή τους συμμετοχή σε ΚΔΑΠ-ΑμεΑ. 
Αυτό έχει διπλασιαστεί και με τις διπλές βάρδιες. Δηλαδή, το ότι πλέον ένα ΚΔΑΠ-ΑμεΑ μπορεί να κάνει με το σωστό προσωπικό και πρωινή και απογευματινή βάρδια, ικανοποιώντας διαφορετικές ανάγκες του νοικοκυριού, είναι επακριβώς σε αυτή τη βάση. Το ότι άτομα τα οποία είναι ενήλικα μπορούν να δραστηριοποιούνται σε ΚΔΑΠ-ΑμεΑ, είναι ακριβώς σε αυτή τη βάση. 
Οπότε εδώ πέρα -και εγώ είμαι αισιόδοξη σε αυτό- ερχόμαστε σ’ αυτό το Κοινοβούλιο να συνθέσουμε πάνω στο τι ακόμα χρειαζόμαστε. Και εγώ θα σας πω το εξής, ότι έτσι όπως συνθέτουμε στο κομμάτι της απογευματινής βάρδιας, στο κομμάτι του σχολικού, που ούτως ή άλλως προβλέπεται και παρέχεται μέσα από την κρατική χρηματοδότηση για τα ΚΔΑΠ-ΑμεΑ, εδώ θα έρθουμε και μπορούμε να κάνουμε και μια έρευνα για να δούμε αν αυτό όντως αποτυπώνεται σε κάποια παραπάνω ανάγκη. Εμείς αποτυπώσαμε την ανάγκη στη θεσμοθέτηση των δομών βραχείας φιλοξενίας. Στο νομοσχέδιο αυτό, να θυμίσω ότι η Ελληνική Λύση είχε ψηφίσει «παρών». Δεν το είχε υπερψηφίσει. Θέλω και ζήτησα και από τη Βουλή τα Πρακτικά να δούμε τι είχατε ψηφίσει επί του άρθρου 22. Δηλαδή, αν το είχατε υπερψηφίσει ή αν και εκεί είχατε ψηφίσει «παρών». Γιατί είναι σημαντικό αυτά τα οποία πρεσβεύετε να τα αποτυπώνετε και εσείς με την ψήφο σας. 
Αλλά σε κάθε περίπτωση, είτε το έχετε υπερψηφίσει, είτε ήσασταν και εκεί παρόντες απλά στην ψήφιση του νόμου, θέλω να δούμε πώς θα ικανοποιηθούν οι ανάγκες με τις δομές βραχυχρόνιας φροντίδας. Και αν αυτές είναι κάτι που δεν καλύπτουν τις ανάγκες της οικογένειας για το Σαββατοκύριακο, να δούμε -όπως έχουμε επεκτείνει τα ΚΔΑΠ-ΑμεΑ το απόγευμα- αν μπορούμε να κάνουμε μια παραπάνω επέκταση, γιατί σε αυτή τη γραμμή και εμείς πιστεύουμε. 
Σας ευχαριστώ πολύ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε. 
Στη συνέχεια θα συζητηθεί η όγδοη με αριθμό 1282/3-9-20260020 επίκαιρη ερώτηση πρώτου κύκλου της Ανεξάρτητης Βουλευτού Β3΄ Νότιου Τομέα Αθηνών κυρίας Θεανώς Φωτίου προς την Υπουργό Κοινωνικής Συνοχής και Οικογένειας με θέμα: «Η υπόθεση των παιδιών της Κυψέλης αποδεικνύει την πλήρη κατάρρευση του συστήματος παιδικής προστασίας με ευθύνη της κυβέρνησης της ΝΔ». 
Θα απαντήσει η Υπουργός Κοινωνικής Συνοχής και Οικογένειας κ. Δόμνα Μιχαηλίδου. 
Ορίστε, κυρία συνάδελφε, έχετε τον λόγο για την πρωτολογία σας. 
ΘΕΑΝΩ ΦΩΤΙΟΥ: Ευχαριστώ, κύριε Πρόεδρε. 
Κυρία Υπουργέ, σας κάλεσα σήμερα εδώ για να μας ενημερώσετε εσείς επίσημα για την υπόθεση των τριών παιδιών στην Κυψέλη. Όχι γενικά για την παιδική προστασία, αλλά ειδικά γι’ αυτή την περίπτωση των τριών παιδιών. Τι συνέβη εδώ και έξι χρόνια και τι κάνατε εσείς αυτά τα έξι χρόνια; 
Από δηλώσεις εκπροσώπων, οργανισμών και συνδικαλιστικών φορέων πληροφορηθήκαμε ότι τουλάχιστον τρεις φορές από το 2020 τα παιδιά είχαν μεταφερθεί μετά από εισαγγελική παραγγελία στο Νοσοκομείο Παίδων και κάθε φορά χάνονταν τα ίχνη τους, δηλαδή έφευγαν μόνα τους. Εσείς είχατε πληροφορηθεί αυτά τα γεγονότα; Παρεμβήκατε σε κάποιο από αυτά τα στάδια αυτής της φρικτής υπόθεσης; Μετά από κάθε εξαφάνιση των παιδιών από το Νοσοκομείο Παίδων, παρενέβη το κράτος ως όφειλε; 
Από τη δική σας ενημέρωση ως προεξάρχον Υπουργείο πάνω στο θέμα αυτό, πείτε μας σήμερα πώς προστατεύετε αυτά τα παιδιά για να μην επαναθυματοποιηθούν. Συγκεκριμένα πείτε μας τι φροντίδα λαμβάνουν, αν βρίσκονται σε δομή προστασίας και αν καταθέτουν στο Σπίτι του Παιδιού. 
(Στο σημείο αυτό χτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Αναρωτιέμαι -γνωρίζοντας βεβαίως, όπως σας είπα, ότι είσαστε η αρμόδια Υπουργός για την παιδική προστασία- μετά από τόσα χρόνια ποια είναι η ευθύνη που αναλαμβάνετε. Γιατί όσο τα μέσα μαζικής ενημέρωσης είχαν αναλάβει τον χειρισμό της υπόθεσης, δεν σας είδαμε εσάς -έμεινε το Υπουργείο σας άφωνο- πουθενά με κάποια δήλωση. Μπορεί να φταίει το Υπουργείο Δικαιοσύνης; Μπορεί. Πείτε μου, όμως, ποιος έφταιγε και αφήσατε έτσι τα παιδιά, επαναθυματοποιώντας τα με κάθε τρόπο μέσα από τα ΜΜΕ, από τα Μέσα Μαζικής Ενημέρωσης; 
Γι’ αυτό, κυρία Υπουργέ, σας ρωτώ: Στις τρεις περιπτώσεις που τα παιδιά της Κυψέλης νοσηλεύτηκαν με εισαγγελική παραγγελία στο Νοσοκομείο Παίδων, πώς ακριβώς λειτούργησε ο κρατικός μηχανισμός παιδικής προστασίας σε κάθε μία από αυτές τις περιπτώσεις; Και γνωρίζετε ότι ο μηχανισμός είναι υπό την ευθύνη σας στο ΕΚΚΑ, στο Εθνικό Κέντρο Κοινωνικής Αλληλεγγύης. Άρα, σε ποιες ενέργειες έχετε προβεί ώστε να προστατευτούν αυτά τα παιδιά τόσο κατά τη διαδικασία των καταθέσεων…
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε. 
Παρακαλώ κύρια Υπουργέ, έχετε τον λόγο.
ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας): Ευχαριστώ, κύριε Πρόεδρε.
Κυρία συνάδελφε, το παζλ της παιδικής προστασίας -το γνωρίζετε και εσείς- είναι μεγάλο, με πολλά κομμάτια, στα οποία ευθύνη τεράστια έχει η πολιτεία, γενική και ειδική. Και τα κομμάτια αναλογούν σε διαφορετικά Υπουργεία, σε διαφορετικούς εποπτευόμενους φορείς, στις κοινωνικές υπηρεσίες των δήμων, άρα στην αυτοδιοίκηση. Κάποια κομμάτια είναι μεγαλύτερα, κάποια είναι μικρότερα. 
Για να μη μιλήσουμε, όπως είπατε και εσείς, γενικά, αλλά για να μιλήσουμε συγκεκριμένα, σε περιπτώσεις όπως και αυτήν με αδιανόητα κακοποιητικές διαστάσεις που δεν μπορεί να χωρέσει ο ανθρώπινος νους, η διαδικασία έχει ως εξής: Καταγγελία ή άκουσμα για κακοποίηση, εισαγγελία. Η εισαγγελία κάνει εισαγγελική παραγγελία. Η εισαγγελική παραγγελία απομακρύνει τα παιδιά από το βιολογικό τους περιβάλλον. Τα παιδιά μεταφέρονται σε κάποιο νοσοκομειακό ίδρυμα για εξετάσεις κάθε τύπου, μέσα σε αυτές και κοινωνική έρευνα για το περιβάλλον τους. Και όταν οι εξετάσεις αυτές τελειώσουν και ολοκληρωθεί η κοινωνική έρευνα από τις κοινωνικές υπηρεσίες του νοσοκομείου αλλά και, πολύ σημαντικό, τις κοινωνικές υπηρεσίες του δήμου για την καταλληλότητα του στενού αλλά και ευρύτερου οικογενειακού περιβάλλοντός τους να γυρίσουν τα παιδιά σε αυτό -πράγμα το οποίο εμπειρικά γίνεται επτά στις δέκα περιπτώσεις, τα παιδιά να γυρίσουν μετά την εισαγγελική παραγγελία στο ευρύτερο τουλάχιστον οικογενειακό τους περιβάλλον- έρχεται, ξαναλέω, εισαγγελία, αστυνομία, εισαγγελία, ιατρικές υπηρεσίες, κοινωνικές υπηρεσίες δήμου και νοσοκομείου μαζί. 
(Στο σημείο αυτό χτυπάει προειδοποιητικά το κουδούνι λήξεως του χρόνου ομιλίας της κυρίας Υπουργού)
Στο στάδιο, λοιπόν, αυτό, χρονικά το τελευταίο, έρχεται το Υπουργείο Κοινωνικής Συνοχής και Οικογένειας. Δηλαδή, στην περίπτωση - εμπειρικά ξαναλέω ότι είναι τρεις στις δέκα περιπτώσεις- που τα παιδιά δεν γυρίσουν στην ευρύτερη οικογένειά τους και χρειάζονται πάλι στήριξη από τις κοινωνικές υπηρεσίες του δήμου για να στηριχθούν μέσα στην ευρύτερη οικογένειά τους και πιθανώς να χρειαστούν κι ένα επίδομα που δίνουμε συγγενικής αναδοχής, έρχεται το Υπουργείο Κοινωνικής Συνοχής και Οικογένειας. Και είτε σε περιπτώσεις, όπως οι διακόσιες πενήντα περιπτώσεις επείγουσας αναδοχής τα τελευταία τέσσερα χρόνια, είτε σε περιπτώσεις που δεν βρίσκεται κάποιος επαγγελματίας ανάδοχος ή κάποιος σε κατάσταση επείγουσας αναδοχής -δεν το κλίνω σωστά, δεν ξέρω-, το παιδί μεταφέρεται σε μια δομή, σε ένα ίδρυμα. Αυτό είναι το παζλ και της συγκεκριμένης περίπτωσης. 
Υπήρχαν προβλήματα στη συγκεκριμένη περίπτωση; Προφανώς. Πολλά. Και υπάρχει ευθύνη για το ότι -όπως λέτε και εσείς- τα παιδιά έφυγαν λάθρα, όπως περιγράψατε και εσείς στην ερώτησή σας, από το νοσοκομείο, πριν ολοκληρωθούν κιόλας οι εξετάσεις τους, έτσι ώστε να ξέρουμε αν έχουν κάποιο μεταδιδόμενο νόσημα, όπως ορίζει η νομοθεσία, για να δούμε αν μπορούν να πάνε σε μια ανάδοχη οικογένεια ή να γυρίσουν στη δική τους οικογένεια ή να πάνε σε κάποιο ίδρυμα; Έγινε αυτό το πράγμα. Δηλαδή, τα παιδιά έφυγαν λάθρα από το νοσοκομείο πριν κιόλας ολοκληρωθούν οι εξετάσεις τους, για να δούμε αν μπορούν να πάνε σε κάποια δομή. 
Τώρα, αυτή τη στιγμή, επειδή αυτό μας ενδιαφέρει, ποια είναι η κατάσταση -κι εσείς το περιγράψατε- των παιδιών αυτών τη σημερινή ημέρα; Να σας ενημερώσω ότι οι εξετάσεις για δύο από τα τρία παιδιά έχουν ολοκληρωθεί. Τα παιδιά με εισαγγελική εντολή ήδη, αφού έχει ολοκληρωθεί η έρευνά τους….

ΠΡΟΕΔΡΕΥΩΝ (Γεώργιος Γεωργαντάς): Κυρία Υπουργέ, θα συνεχίσετε στη δευτερολογία σας. 
Κυρία συνάδελφε, έχετε τον λόγο παρακαλώ. 
ΘΕΑΝΩ ΦΩΤΙΟΥ: Κυρία Υπουργέ, μπαίνω στη θέση σας και καταλαβαίνω εντελώς τι μου λέτε, αλλά προσέξτε, το 2021 ψηφίσατε έναν μηχανισμό. Εγώ σας είπα τότε ότι δεν θα τα καταφέρει αυτός ο μηχανισμός, αν θυμάστε τι σας είπα τότε. Και μάλιστα βάλατε αυτόν τον μηχανισμό στο Εθνικό Κέντρο Κοινωνικής Αλληλεγγύης, ΕΚΚΑ, υπό την ευθύνη σας και υπό τη δικαιοδοσία σας. Και έπρεπε μόλις πηγαίνει η οποιαδήποτε καταγγελία, όπου κι αν ήταν το παιδί, μα νοσοκομείο, μα οτιδήποτε, να καταγράφεται στο ΕΚΚΑ και να ορίζεται υπεύθυνος και ο φορέας συνεργασίας με την οικογένεια ή όχι με την οικογένεια. Σωστά; Αυτό το ψηφίσατε το 2021 και κάνατε και το Εθνικό Σχέδιο Δράσης το 2022, όπως θυμάστε καλά. 
Έγινε υποχρεωτική καταγραφή στο ΕΚΚΑ και ορίστηκε υπεύθυνος προστασίας ανηλίκων για τα παιδιά αυτά και πότε εσείς λάβατε γνώση; Ποιο μέρος της ευθύνης φέρει ο εισαγγελέας, κατά την άποψή σας, ο οποίος ενώ διαπίστωσε ότι τα παιδιά μπαινόβγαιναν στο Παίδων -έφευγαν με τη δική τους βούληση- τρεις φορές δεν απέδωσε ευθύνες στο ΕΚΚΑ, αλλά ούτε και σε εσάς ως εποπτεύουσα Υπουργό. Εάν η διαδικασία αυτή είχε γίνει όπως προβλέπει ο νόμος, πιθανότατα, κυρία Υπουργέ, το τέταρτο παιδί, αυτό που βρήκανε στην κατάψυξη, να είχε σωθεί. Υπολογίστε τους χρόνους να δείτε γιατί θα είχε σωθεί το τέταρτο. 
Τελικά τα έξι χρόνια διακυβέρνησης γίνεται φανερό ότι κανείς δεν αξιολόγησε και δεν παρενέβη σε αυτή τη φρικτή περίπτωση, παρά μόνο στο τέλος, όπου γίνονται αυτά που λέτε. 
Άρα τι συμβαίνει εδώ πέρα; Γι’ αυτό σας ξαναρωτώ με σαφήνεια και χωρίς ίχνος αντιπαράθεσης. Γιατί το κάνω αυτό; Γιατί αν ο νόμος έχει τρύπα και είναι η τρύπα τα νοσοκομεία, να τον βελτιώσουμε, κυρία Υπουργέ. Φοβάμαι ότι εκεί χάνεται η ιστορία κάθε φορά. Γιατί ξέρετε και τα εισαγγελικά παιδιά, όπου εκεί «παρκάρονται» για έξι μήνες τα παιδιά από κακοποιητικά περιβάλλοντα, γιατί δεν βρίσκουν που αλλού να τα πάνε. 
Άρα αν εκεί είναι η τρύπα, σας παρακαλώ πάρα πολύ να έρθουμε γρήγορα να αλλάξουμε τον νόμο. Εάν δεν είναι εκεί η τρύπα, πέστε μου τουλάχιστον τι θα κάνετε, σε ποιες ενέργειες έχετε προβεί ή θα προβείτε, ώστε να προστατευτούν αυτά τα παιδιά και να καταθέσουν, στο σπίτι του παιδιού και όχι στην αστυνομία, όπως μαθαίνουμε, και να έχουν βέβαια διαμονή. Δεν θέλω να μου πείτε πού είναι, πού τα βάλατε. Και να έχουν και φροντίδα όπως πρέπει να έχουν. 
Συγχρόνως, είναι προφανές ότι πρέπει αυτή η περίπτωση, η ακραία, να μας γίνει μάθημα για να διορθώσουμε τα λάθη μας που έχουμε κάνει. Και εγώ δεν εξαιρώ τον εαυτό μου από τίποτα από αυτά, απλά εγώ είχα το ΑΣΟΑ να με προστατεύει, το Ατομικό Σχέδιο Οικογενειακής Αποκατάστασης.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε. 
Παρακαλώ, κυρία Υπουργέ, για τη δευτερολογία σας. 
ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας): Ευχαριστώ, κύριε Πρόεδρε. 
Κυρία συνάδελφε, θέλω να είμαι ειλικρινής, γιατί η ειλικρίνεια είναι η μόνη σοβαρή απάντηση στο θέμα αυτό. Και όπως το είπατε, και εγώ υπηρετώ την παιδική προστασία από το 2019, πιο ακραία περίπτωση από αυτήν ούτε έχουμε συναντήσει ούτε μπορούσαμε να βάλουμε στο μυαλό μας και ελπίζω να είναι και η πιο ακραία που θα συναντήσουμε και να μη δούμε κάτι παρόμοιο στο μέλλον. 
Υπάρχουν κενά για τις λειτουργίες ακόμα στο σύστημα παιδικής προστασίας, τα οποία τα γνωρίζουμε, τα αναγνωρίζουμε και δεν τα υποκρύπτουμε. Όμως εγώ μπορώ να σας απαντήσω στα κομμάτια στα οποία είμαι διοικητικά υπεύθυνη. 
Το κομμάτι της Εισαγγελίας, της παρακολούθησης των περιπτώσεων αυτών, το οποίο και εγώ η ίδια το έχω ζητήσει και από τον αρμόδιο Υπουργό αλλά και από την Εισαγγελία στο μέτρο του εφικτού, είναι κάτι το οποίο πρέπει όλοι να μπορέσουμε και εμείς όντως να παρακολουθήσουμε. Δηλαδή από τη στιγμή της πρώτης ή της δεύτερης φυγής, τι έγινε έτσι ώστε η ανεξάρτητη αυτή αρχή της δικαιοσύνης να ξέρουμε κατά πόσο ακολούθησε τις διαδικασίες που θεωρούμε σωστές, δηλαδή την ενημέρωση της αστυνομίας, την ενημέρωση των κοινωνικών υπηρεσιών του δήμου, ότι έχει γίνει αυτή η λάθρα φυγή και τι έχει γίνει με την περίπτωση αυτή, αν κάποιος παρακολουθεί την οικογένεια αυτή, ακόμα και με την πολύ μεγάλη δυσκολία, που όπως ενημερωνόμαστε αλλάζει συνεχώς διευθύνσεις για να αποφύγει τέτοιου τύπου έλεγχο από την ευρύτερη πολιτεία. 
Τώρα, το ότι γνωρίζουμε και αναγνωρίζουμε ότι η παιδική προστασία έχει ακόμα κενά είναι διαφορετικό από την κατάρρευση του συστήματος παιδικής προστασίας. Γιατί μιλώντας σήμερα, εξήντα πέντε παιδιά είναι σε νοσοκομεία. 
Τα εξήντα πέντε αυτά παιδιά που είναι σε νοσοκομεία είναι σε τρεις διαφορετικές περιπτώσεις. Είναι στην περίπτωση των χρονίων παθήσεων, που δεν μπορούν παρά να είναι σε νοσοκομεία -λιγότερες από τις εξήντα είναι αυτές- παιδιά τα οποία έχουνε παρεντερική τροφή, παιδιά τα οποία έχουν τραχειοστομία, τέτοιες περιπτώσεις, βαριάς αναπηρίας, που δεν μπορούν να μεταφερθούν αλλού. 
Υπάρχουν οι περιπτώσεις που χρειάζονται κάποιες βδομάδες -η δεύτερη κατηγορία- έτσι ώστε να ολοκληρωθεί η κοινωνική έρευνα αλλά και οι ιατρικές εξετάσεις για την κατάστασή τους. Γιατί ξαναλέω ότι η νομοθεσία λέει ότι αν έχουν και κάποιο μεταδιδόμενο νόσημα δεν μπορούν να πάνε σε κάποια δομή. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Υπουργού)
Τέλος, υπάρχει και η τρίτη περίπτωση, αυτή για την οποία μιλούμε συνεχώς, παιδιών που είναι το ένα τρίτο των εξήντα παιδιών, που έχουν ολοκληρωθεί οι ιατρικές διαδικασίες, ο ιατρικός και ο κοινωνικός έλεγχος, αλλά δεν έχει ολοκληρωθεί η κοινωνική έρευνα από πλευράς κοινωνικών υπηρεσιών, δήμου και νοσοκομείου, έτσι ώστε να ξέρουμε αν τα παιδιά αυτά θα μεταφερθούν όπως συνήθως γίνεται, επτά στα δέκα μεταφέρονται πίσω στην ευρύτερη οικογένειά τους ή αν θα πάνε σε κάποια δομή. 
Αυτό που θέλω να κάνω ξεκάθαρο είναι τρία πράγματα ουσιαστικά: Πρώτον, ότι δεν τίθεται θέμα αν υπάρχει θέση σε δομή. Όταν ξεκινήσαμε το 2019 η Κυβέρνηση αυτή, υπήρχαν 2.400 παιδιά σε δομές. Σήμερα στις ίδιες δομές υπάρχουν 1.100 παιδιά. Άρα όταν έχουμε τις ίδιες θέσεις και λιγότερα από μισά παιδιά δεν τίθεται θέμα του ότι δεν έχουμε θέση σε δομές. 
Το δεύτερο που θέλω να ξεκαθαρίσω είναι ότι αυτή η προσπάθεια που έχει γίνει της αποϊδρυματοποίησης με τα παιδιά που έχουν φύγει από τις δομές, με τις εξήντα τέσσερις ΜΗΔ, μονάδες ημιαυτόνομης διαβίωσης, που υπάρχουν αυτή τη στιγμή στη χώρα…
ΠΡΟΕΔΡΕΥΩΝ (Γεώργιος Γεωργαντάς): Η αλήθεια είναι ότι το επίπεδο του κοινοβουλευτικού αυτού διαλόγου ήταν εξαιρετικό, αλλά κυρία Υπουργέ, δεν μπορούμε να συνεχίσουμε. Κλείστε τη φράση σας. 
ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας): Με την αποϊδρυματοποίηση έχουν σωθεί πολλά από αυτά τα παιδιά.
Ευχαριστώ πολύ, κύριε Πρόεδρε. 
ΠΡΟΕΔΡΕΥΩΝ (Γεώργιος Γεωργαντάς): Σας ευχαριστώ πολύ και τις δύο.
Κυρίες και κύριοι συνάδελφοι, θα συζητηθεί τώρα η πέμπτη με αριθμό 1298/7-9-2026 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κ.Ο. ΠΛΕΥΣΗ ΕΛΕΥΘΕΡΙΑΣ κ. Σπυρίδωνος Μπιμπίλα προς την Υπουργό Κοινωνικής Συνοχής και Οικογένειας με θέμα: «Σίτιση στα σχολεία και προστασία της υγείας των μαθητών». 
Θα απαντήσει η Υπουργός Κοινωνικής Συνοχής και Οικογένειας η κ. Δόμνα Μιχαηλίδου. 
Κύριε συνάδελφε, έχετε τον λόγο για την πρωτολογία σας. 
ΣΠΥΡΙΔΩΝ ΜΠΙΜΠΙΛΑΣ: Σας ευχαριστώ πολύ, κύριε Πρόεδρε.
Γνωρίζοντας το ενδιαφέρον σας για τα παιδιά, μια και είστε νέα μητέρα, θέλω να συζητήσουμε για τη σίτιση των μαθητών, που αποτελεί σημαντικό παράγοντα για την υγεία και την ανάπτυξη των μαθητών. 
Ωστόσο, παρατηρείτε πως στα σχολικά γεύματα περιλαμβάνονται συχνά τρόφιμα χαμηλής διατροφικής αξίας, ενώ παράλληλα εξακολουθούν να χρησιμοποιούνται πλαστικές συσκευασίας μιας χρήσης για τη διάθεση των γευμάτων, χωρίς μέριμνα για τις επιπτώσεις των μικροπλαστικών στους μαθητές. (XA)
Δεδομένης της ανάγκης προώθησης της υγιεινής διατροφής στα σχολεία τώρα που αρχίζει η σχολική χρονιά και της προστασίας των παιδιών από επιβλαβείς διατροφικές πρακτικές και υλικά συσκευασίας ερωτάσθε: 
Πρώτον, προτίθεται το Υπουργείο σας να θεσπίσει αυστηρότερες διατροφικές προδιαγραφές για τα σχολικά γεύματα με ιδιαίτερη έμφαση σε προϊόντα υψηλότερης διατροφικής αξίας, καθώς και να θεσμοθετήσει τη χρήση χάρτινων συσκευασιών περιορίζοντας τη χρήση του επικίνδυνου πλαστικού στα σχολεία;
Και δεύτερον, με ποιους μηχανισμούς ελέγχεται σήμερα η ποιότητα των γευμάτων που παρέχονται σε μαθητές; Εξετάζεται η αναβάθμιση σχετικών προδιαγραφών; 
Να υπενθυμίσω ότι αυτή η επίκαιρη ερώτηση είχε κατατεθεί στις 31-8-2026 όπου υπήρξε άρνηση απάντησης λόγω αναρμοδιότητας από το Υπουργείο Παιδείας. Την επαναφέρω χωρίς ωστόσο να υιοθετώ το πρόσχημα αναρμοδιότητας δεδομένου ότι αυτό το φλέγον θέμα πρέπει να απασχολεί και το Υπουργείο Παιδείας. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Παρακαλώ, κυρία Υπουργέ, έχετε τον λόγο για την πρωτολογία σας.
[bookmark: _Hlk240296613] ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας): Ευχαριστώ, κύριε Πρόεδρε.
Κύριε συνάδελφε, η ευθύνη της παιδικής προστασίας σίγουρα εμπεριέχει και την υγεία και την υγιεινή των παιδιών. Έχοντας αυτό στο μυαλό, από το 2019 έχουμε στηρίξει πολύ ουσιαστικά το πρόγραμμα των σχολικών γευμάτων. 
Γυρνώντας σε ένα από τα κύρια κομμάτια της ερώτησής σας, το βασικό ερώτημα που θέτετε επί της ουσίας είναι τι εννοούμε, όταν λέμε «ένα υγιεινό σχολικό γεύμα». Την απάντηση σε αυτό προσπαθήσαμε στο Υπουργείο Κοινωνικής Συνοχής και Οικογένειας να τη δώσουμε όσο πιο επιστημονικά γίνεται. Ακόμη και αν υπάρχει μία κατανόηση μεταξύ ημών τι είναι ένα υγιεινό γεύμα, ζητήσαμε μελέτη από το Γεωπονικό Πανεπιστήμιο για τον σχεδιασμό ενός διαιτολογίου βασισμένου στη μεσογειακή διατροφή, το οποίο από τη μία θα διασφαλίζει την υγιεινή διατροφή των παιδιών μας, αλλά και παράλληλα θα λειτουργεί ως ένα εκπαιδευτικό εργαλείο για τα ίδια για το τι σημαίνει «τρώω μεσογειακά και εντάσσω την υγιεινή διατροφή ως προτεραιότητα στην καθημερινότητα». 
Μερικές από τις βασικές προδιαγραφές της μελέτης του Γεωπονικού Πανεπιστημίου τις οποίες εφαρμόζουμε είναι οι εξής: Το εβδομαδιαίο διαιτολόγιο περιλαμβάνει λευκό κρέας, ψάρι, όσπρια, κόκκινο κρέας και λαχανικά. Έχει σαλάτες φρούτα και ψωμί ολικής αλέσεως. Δεν επιτρέπονται τα τηγανητά. Το λάδι που χρησιμοποιείται είναι εξαιρετικά παρθένο και το αλάτι το οποίο χρησιμοποιείται περιορίζεται αρκετά. Οι προδιαγραφές δεν αφορούν μόνο στο εβδομαδιαίο διαιτολόγιο, αλλά και στις πρώτες ύλες. Τα τρόφιμα πρέπει να είναι α΄ ποιότητας με ειδικές απαιτήσεις ανά κατηγορία -νωπό κρέας και κοτόπουλο, άπαχος κιμάς- ενώ υπάρχουν συγκεκριμένες προδιαγραφές και καθορισμένες ποσότητες ανά μερίδα. Επιπλέον, υπάρχει και μια βασική αρχή: να μοιράζονται τα γεύματα την ημέρα την οποία παρασκευάζονται.
Σε ό,τι αφορά τις συσκευασίες, πράγματι χρησιμοποιούνται περιέκτες για τη μεταφορά των γευμάτων. Οι συσκευασίες πρέπει να είναι κατάλληλες για επαφή με τρόφιμα και να πληρούν τις προδιαγραφές της ευρωπαϊκής νομοθεσίας. Απαγορεύεται ρητά η χρήση πλαστικών οξοδιασπώμενων και διογκωμένου πολυστερινίου, δηλαδή του φελιζόλ, υλικών που είναι περιβαλλοντικά επιβαρυντικά. Οι συσκευασίες πρέπει, επίσης, να είναι αεροστεγείς και να μεταφέρεται το φαγητό έτσι με ασφάλεια. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Υπουργού) 
Ο έλεγχος είναι πολλαπλός και σε διάφορα επίπεδα. Να τον εξηγήσω πολύ σχηματικά και θα το συζητήσουμε, αν θέλετε, και στη δευτερολογία. Υπάρχει έλεγχος στο επίπεδο της παραλαβής, δηλαδή επιτροπή παραλαβής προκαθορισμένη από κάθε σχολείο γι’ αυτό, δειγματοληπτικός έλεγχος από την επιτροπή παραλαβής, δειγματοληπτικός και επιτόπιος έλεγχος από τον ΟΠΕΚΑ και πάνω σε αυτό έλεγχος από τον ΕΦΕΤ στα εργοστάσια παραγωγής των γευμάτων αυτών. Σε όλες τις φάσεις υπάρχουν διαδικασίες που μπορεί ο ανάδοχος να έχει κάποια ποινή, έως και να αποκλειστεί πέραν της ποινής από το επόμενο στάδιο. Οπότε σε πολλαπλά στάδια, από τους εκπαιδευτικούς στην επιτροπή παραλαβής, από τον ΟΠΕΚΑ ο οποίος κάνει άτακτους ελέγχους, αλλά και από τον ΕΦΕΤ γίνονται τέτοιοι έλεγχοι. Και ενώ η απόκλιση από το τι πρέπει είναι συνήθως μικρή, εκεί που ιστορικά έχουν βρεθεί οι μεγαλύτερες αποκλίσεις... 
ΠΡΟΕΔΡΕΥΩΝ (Γεώργιος Γεωργαντάς): Κύριε συνάδελφε, παρακαλώ, έχετε τον λόγο για τη δευτερολογία σας.
ΣΠΥΡΙΔΩΝ ΜΠΙΜΠΙΛΑΣ: Ευχαριστώ για την απάντηση και ειλικρινά αναγνωρίζω το ενδιαφέρον σας, αλλά προφανώς δεν γίνονται οι απαραίτητοι έλεγχοι παντού, διότι οι καταγγελίες που έχουν φτάσει στα αυτιά μου λένε αντίθετα πράγματα. Γι’ αυτό θα μου επιτρέψετε να επιμείνω, γιατί εδώ δεν μιλάμε για μια δευτερεύουσα λεπτομέρεια. Μιλάμε για το τι τρώνε τα παιδιά μας και αύριο αυτά τα παιδιά θα πρέπει να είναι υγιή. Πρέπει να προβληματιστούμε όλοι και συμφωνώ ότι προβληματίζεστε και εσείς, αλλά προφανώς οι έλεγχοι δεν είναι απόλυτα κατάλληλοι. 
Συμφωνούμε πως το σχολείο δεν πρέπει απλώς να παρέχει τροφή στα παιδιά. Πρέπει να τους παρέχει σωστά διατροφικά πρότυπα. Η σύστασή μας έγκειται στον να εισαχθούν και στα σχολικά γεύματα και στα σχολικά κυλικεία και άλλες τροφές πιο υγιεινές. Είπατε για ψωμί ολικής άλεσης. Στα αυτιά μου έχουν φτάσει πληροφορίες για λευκό ψωμί, το οποίο ξέρετε ότι δεν είναι καλό. Ας υπάρχει ψωμί ζέας, ψωμί βρώμης. Επίσης, να υπάρχουν χυμοί χωρίς ζάχαρη και χωρίς αρωματικές ουσίες. Δεσμεύεστε να περιορίσετε τα αλλαντικά, που όντως μπαίνουν μέσα στα σάντουιτς και είναι βλαβερά, καθώς και τα τρόφιμα χαμηλής διατροφικής αξίας; Υπάρχει πρόβλεψη για περισσότερα προϊόντα ολικής άλεσης και γενικότερα για ποιοτικότερες διατροφικές επιλογές; Το λευκό ψωμί με τα φθηνά αλλαντικά ξέρετε ότι αποτελούν καθόλου καλό συνδυασμό.
Βεβαίως, εμείς θα επιμείνουμε όσον αφορά και στη συσκευασία των τροφών. Ένα σύγχρονο πρόγραμμα σχολικής σίτισης οφείλει να εξετάζει τον τρόπο με τον οποίο μεταφέρονται και σε τι υλικό έρχεται σε επαφή το ζεστό φαγητό. Τα μικροπλαστικά δεν είναι επιστημονική φαντασία. Όταν βρίσκομαι στην Επιτροπή Περιβάλλοντος, πολύ συχνά ακούμε από ειδικούς τι βλαβερές συνέπειες φέρνουν τα μικροπλαστικά ειδικά στα παιδιά. Αυτά τα μικροπλαστικά εντοπίζονται σε κάθε συσκευασία και καταλήγουν στον οργανισμό μας. Η Ευρωπαϊκή Αρχή για την Ασφάλεια των Τροφίμων δεν συστήνει τους πλαστικούς περιέκτες μιας χρήσης. 
Ζητάμε, λοιπόν, να επανεξεταστεί η επιλογή των υλικών των περιεκτών και να θεσπιστούν αυστηρότερες προδιαγραφές για τη συσκευασία των θερμών και ψυχρών γευμάτων. Προτείνουμε να αντικατασταθούν οι πλαστικοί περιέκτες μιας χρήσης με επαναχρησιμοποιούμενα σκεύη από ανοξείδωτο χάλυβα κατάλληλο για επαφή με τρόφιμα. 
Η διακήρυξη του ΟΠΕΚΑ για το πρόγραμμα «Σχολικά γεύματα» για το σχολικό έτος 2025-2026, την περσινή χρονιά δηλαδή, προέβλεπε έως 231.062 μερίδες ημερησίως. Είναι πολύ μεγάλος αριθμός. Θα πράξετε κάτι ανάλογο και για το πρόγραμμα του 2026-2027; 
Δεν είναι υπερβολή να ζητάμε το καλύτερο δυνατό. Ξέρω ότι σας απασχολεί και εσάς, αφού είστε η νέα μητέρα. Όταν έχουμε τη γνώση για κάτι, πρέπει να εμβαθύνουμε, για να το επιλέξουμε, και να έχουμε τη δυνατότητα να το εφαρμόσουμε. Αυτό είναι υποχρέωση της Πολιτείας. 
Σας ευχαριστώ πολύ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Κυρία Υπουργέ, έχετε τον λόγο για τη δευτερολογία σας.
ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας): Κύριε συνάδελφε, θα ξεκινήσω με το πιο απλό. Τις καταγγελίες που δέχεστε, θα σας παρακαλούσα να μας τις μεταφέρετε, για να έχουμε και εμείς ακόμη περισσότερες πληροφορίες. Όμως, αφού μου δίνετε το βήμα εδώ πέρα στο Ελληνικό Κοινοβούλιο, θέλω να κάνω μια παράκληση σε όσους μας ακούνε ή όσους μπορεί να διαβάσουν τα πρακτικά της σημερινής συνεδρίασης. Ακούμε πάρα πολλές φορές -η αλήθεια είναι- ιστορίες για καταγγελίες. Ακριβώς επειδή υπάρχει θεσμοθετημένος τρόπος να γίνονται οι καταγγελίες αυτές, θα ήθελα να παρακαλέσω να γίνονται και μέσω του τρόπου αυτού. Προφανώς, οι άνθρωποι, οι γονείς θα συζητούν, θα το λένε στους τοπικούς Βουλευτές τους και πολύ καλά κάνουν, αλλά για να μπορούν με ασφάλεια και χωρίς να διαφεύγει η πληροφορία να διευθετηθούν οι καταγγελίες αυτές, δεν πρέπει να είναι μόνο στο μιλητό. Ας είναι βεβαίως το μιλητό, αλλά ας είναι και μέσα από τις επιτροπές παραλαβής. Δηλαδή, θα ήθελα οι γονείς είτε απευθείας στον ΟΠΕΚΑ είτε μέσω των επιτροπών σχολικής παραλαβής να περνούν τα παράπονα και τις καταγγελίες αυτές, έτσι ώστε να τις έχουμε καταγεγραμμένες, γιατί είναι πολύ σημαντικό να τα ξέρουμε. Ακόμα κι αν είναι νομοθετημένο μέσω της μελέτης του Γεωπονικού ότι πρέπει να έχουμε κάθε εβδομάδα όσπρια, ότι πρέπει να έχουμε ψωμί ολικής, άμα δεν τα έχουν, πρέπει εμείς να το γνωρίζουμε και είναι σημαντικό να είναι καταγεγραμμένο και να μην είναι απλά αυτό το πράγμα στο μιλητό. Οπότε τις συγκεκριμένες περιπτώσεις παρακαλώ να μας τις περάσετε, αλλά κάνετε κι εσείς μια έκκληση να γίνεται και μέσα από τις θεσμοθετημένες διαδικασίες. 
Τώρα, το σάντουιτς για το οποίο μιλήσατε και τα αλλαντικά δεν είναι μέσω σχολικού γεύματος. Δεν έχουμε σάντουιτς στα σχολικά γεύματα και δεν έχουμε και αλλαντικά μέσα σε σάντουιτς. Αυτό είναι κομμάτι των κυλικείων του Υπουργείου Παιδείας. Πράγματι, όπως γνωρίζω, πολύ πρόσφατα άλλαξε κιόλας, προσπαθώντας να υπηρετήσει το βέλτιστο συμφέρον των παιδιών και της διατροφής αυτών.
Τέλος, έχοντας υπερδιπλασιάσει τα σχολεία στα οποία δίνουμε σχολικά γεύματα -από τα 950 σήμερα δίνονται σε 1920 σχολεία- και πιστεύοντας πολύ στον θεσμό αυτόν ο οποίος υπήρχε στην ελληνική πολιτεία, θέλω να πω ότι έχουμε κάνει αντίστοιχες έρευνες. Δηλαδή, το Γεωπονικό έχει τρέξει και έρευνα για εμάς για να δούμε, χρειάζεται να αλλάξουμε κάτι; Είναι οι γονείς ευχαριστημένοι με τα σχολικά γεύματα; Και εδώ πέρα τα αποτελέσματα ήταν ιδιαίτερα θετικά. Το 88% των γονέων αξιολόγησε θετικά το πρόγραμμά μας. Το 80% των γονέων δήλωσε ότι δρα θετικά στον οικογενειακό προϋπολογισμό και το 92% δήλωσε ότι θέλει οπωσδήποτε να συνεχιστεί το πρόγραμμα αυτό. Αυτό τι σημαίνει; Σημαίνει ότι δεν θα προσπαθήσουμε να το βελτιώσουμε; Τουναντίον. Προσπαθούμε συνεχώς να το βελτιώνουμε, γι’ αυτό είναι και πάρα πολύ εποικοδομητικός ο όποιος κοινοβουλευτικός διάλογος και έλεγχος πάνω σε αυτό. 
Σας ευχαριστώ πολύ. 
ΠΡΟΕΔΡΕΥΩΝ (Γεώργιος Γεωργαντάς): Σας ευχαριστώ και τους δύο.
Περνάμε τώρα στην ενδέκατη με αριθμό 1294/7-9-2026 επίκαιρη ερώτηση πρώτου κύκλου του ανεξάρτητου Βουλευτή Α΄ Αθηνών κ. Αθανασίου (Νάσου) Ηλιόπουλου προς τον Υπουργό Δικαιοσύνης με θέμα: «Σοβαρά ερωτήματα για τη διαχείριση των αναφορών για την κακοποίηση και παραμέληση των ανηλίκων στην υπόθεση της Κυψέλης». 
Θα απαντήσει ο Υφυπουργός Δικαιοσύνης κ. Ιωάννης Μπούγας. 
Κύριε συνάδελφε, έχετε τον λόγο για την πρωτολογία σας.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Ευχαριστώ, κύριε Πρόεδρε.
Κύριε Υπουργέ, η υπόθεση της Κυψέλης, πέραν της αποτροπιαστικής διάστασής της, αναδεικνύει σοβαρά ερωτήματα σχετικά με τη λειτουργία του συστήματος παιδικής προστασίας και ιδίως πώς οι αρμόδιες εισαγγελικές αρχές διαχειρίζονται αναφορές για παιδιά που ενδέχεται να βρίσκονται σε συνθήκες κακοποίησης ή σοβαρής παραμέλησης. Παρακολουθήσατε πριν λίγο και εσείς την επίκαιρη ερώτηση που έκανε η κ. Φωτίου στην Υπουργό κ. Μιχαηλίδου, όπου η ίδια η Υπουργός έθεσε ερωτήματα για το τι τελικά έκανε ή τι δεν έκανε η Εισαγγελία Ανηλίκων και το λέω πολύ ευγενικά.
Μιλάμε για μία υπόθεση που με τα μέχρι σήμερα στοιχεία γνωρίζουμε ότι από τον Απρίλιο του 2020 το «Χαμόγελο του Παιδιού» είχε λάβει ανώνυμη αναφορά στην Εθνική Γραμμή SOS σχετικά με τα τρία παιδιά. Η αναφορά περιέγραφε παραμέληση υγιεινής, οικονομική εκμετάλλευση της ανήλικης, χρήση ουσιών από γονείς και πλημμελή εποπτεία των παιδιών και διαβιβάστηκε στην αρμόδια Εισαγγελία. Tο «Χαμόγελο του Παιδιού» υποστηρίζει ότι μετά δεν υπήρξε καμία ενημέρωση του Οργανισμού για την περαιτέρω εξέλιξη. Το γεγονός ότι μια τόσο σοβαρή αναφορά για την κατάσταση τριών παιδιών διαβιβάστηκε στις αρμόδιες εισαγγελικές αρχές ήδη από το 2020 και ότι σύμφωνα με τα μέχρι σήμερα γνωστά στοιχεία τα ίδια παιδιά εντοπίστηκαν εκ νέου το 2025 σε συνθήκες που επιτάσσουν απομάκρυνση από το οικογενειακό περιβάλλον δημιουργεί πολλαπλά ερωτήματα για την πορεία της εισαγγελικής διερεύνησης. 
Σύμφωνα με δημοσιεύματα, τα παιδιά μεταφέρθηκαν στο Νοσοκομείο Παίδων με εισαγγελική εντολή για λόγους προστατευτικής φύλαξης, ενώ αναφέρεται ότι τουλάχιστον σε μία περίπτωση ο πατέρας τα απομάκρυνε χωρίς άδεια πριν ολοκληρωθεί η διαδικασία. Πάλι στην προηγούμενη ερώτηση η κ. Φωτίου αναφέρθηκε σε τρεις περιπτώσεις που απομακρύνθηκαν τα παιδιά από το νοσοκομείο και η Υπουργός δεν το διέψευσε. Εγώ αναφέρομαι στο ότι τουλάχιστον μία είναι δεδομένη, αλλά απ’ ό,τι φαίνεται δεν ήταν μόνο μία, ήταν τρεις. 
Ενώ έχουμε την Εγκύκλιο 5/2021 της Εισαγγελίας που υπογραμμίζει τον θεσμικό ρόλο του Εισαγγελέα Ανηλίκων ως εγγυητή της προστασίας, υπάρχουν μια σειρά από κενά και έρχομαι κατευθείαν στα ερωτήματα, γιατί είναι πολύ συγκεκριμένα ερωτήματα και νομίζω ότι πρέπει να δοθούν καθαρές απαντήσεις:
Ποια ήταν η πορεία της υπόθεσης μετά τη διαβίβαση στην Εισαγγελία Ανηλίκων Αθηνών της αναφοράς του «Χαμόγελου του Παιδιού» τον Απρίλη του 2020; Ποιες εισαγγελικές ενέργειες δηλαδή πραγματοποιήθηκαν για τη διερεύνηση των αναφερόμενων περιστατικών και ποια μέτρα προστασίας των ανηλίκων ελήφθησαν;
Δεύτερο ερώτημα: Ποια ήταν η ακριβής εισαγγελική διαχείριση της υπόθεσης, όταν τα παιδιά μεταφέρθηκαν στο Νοσοκομείο Παίδων και τέθηκαν υπό προστατευτική φύλαξη; Τι προβλεπόταν για την τοποθέτησή τους σε κατάλληλη δομή προστασίας; Τι συνέβη κατά την απομάκρυνσή τους από το νοσοκομείο; Πώς γίνεται να εξαφανίζονται τρία παιδιά που είναι σε δημόσιο νοσοκομείο με εισαγγελική πράξη; Επίσης, αν εξετάστηκε η ενεργοποίηση του μηχανισμού AMBER ALERT και εφόσον δεν ενεργοποιήθηκε, για ποιους λόγους δεν έγινε. Και το ρωτάω αυτό γιατί το «Χαμόγελο του Παιδιού» έχει υποστηρίξει δημόσια ότι ο συγκεκριμένος μηχανισμός ενεργοποιείται κατόπιν εισαγγελικής εντολής. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Κύριε Υπουργέ, παρακαλώ, έχετε τον λόγο για την πρωτολογία σας.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Σας ευχαριστώ, κύριε Πρόεδρε.
Κύριε συνάδελφε, πράγματι η υπόθεση του νεκρού βρέφους της Κυψέλης ασφαλώς αποτελεί ένα τραγικό, θα έλεγα φρικώδες συμβάν, το οποίο μας συγκλόνισε όλους, συντάραξε βαθύτατα την ελληνική κοινωνία και βεβαίως ενεργοποίησε ακόμη περισσότερο τα αντανακλαστικά της ελληνικής πολιτείας. Θέλοντας να απαντήσω συγκεκριμένα στα ερωτήματα τα οποία θέτετε με την επίκαιρη ερώτησή σας, ζήτησα σημείωμα από την Εισαγγελία Ανηλίκων Αθηνών για να διαπιστώσετε και εσείς σε ποιες ενέργειες έχει προβεί από τον Απρίλιο του 2020. 
Συγκεκριμένα, λοιπόν, στις 24 Απριλίου του 2020 το «Χαμόγελο του Παιδιού» ενημέρωσε εγγράφως την Εισαγγελία έπειτα από ανώνυμη καταγγελία αναφορικά με την συγκεκριμένη οικογένεια. Η Εισαγγελία Ανηλίκων Αθηνών επικοινώνησε με την Κοινωνική Υπηρεσία του Δήμου Αθηναίων, από την οποία ζήτησε τη διενέργεια κοινωνικής έρευνας για τις συνθήκες διαβίωσης της οικογένειας. Η κοινωνική έρευνα, όπως προκύπτει από το έγγραφο, δεν κατέστη εφικτό να διενεργηθεί, καθώς η οικία της οικογένειας ήταν κλειστή και υπό ανακαίνιση. 
Το 2023 σε βάρος των γονέων σχηματίστηκε δικογραφία για έκθεση ανηλίκων με βάση το άρθρο 306 του Ποινικού Κώδικα. Η Εισαγγελία απευθύνθηκε στην Κοινωνική Υπηρεσία του Δήμου Αθηναίων τόσο την 1η Οκτωβρίου 2023 όσο και στις 9 Οκτωβρίου του ιδίου έτους για την εκ μέρους της διενέργεια κοινωνικής έρευνας στην οικία της οικογένειας. Η Κοινωνική Υπηρεσία πραγματοποίησε αιφνίδιες επισκέψεις στην κατοικία της οικογένειας συγκεκριμένα στις 22 Δεκεμβρίου του 2023 και στις 9 Ιανουαρίου του 2024, όμως και πάλι η έρευνα, όπως προκύπτει από το έγγραφο, δεν κατέστη εφικτό να πραγματοποιηθεί, διότι δεν κατέστη δυνατός ο εντοπισμός της οικογένειας. Για τον λόγο αυτό η Εισαγγελία Ανηλίκων Αθηνών επανέφερε το θέμα ζητώντας από την Κοινωνική Υπηρεσία του δήμου να ολοκληρώσει τη σχετική έρευνα. 
Παράλληλα, υπήρξε μέριμνα με αντίστοιχες εισαγγελικές παραγγελίες για τη διενέργεια των αναγκαίων ιατρικών και παιδοψυχιατρικών εξετάσεων των ανηλίκων και την εξασφάλιση κατάλληλης δομής φιλοξενίας. Στη συνέχεια, στις 31 Ιανουαρίου 2024 με νέα εισαγγελική παραγγελία ζητήθηκε η συνδρομή της Αστυνομίας για τη διενέργεια έρευνας συνθηκών διαβίωσης. Στις 19 Ιουνίου του 2025 η Εισαγγελία ζήτησε εκ νέου διενέργεια έρευνας για τις συνθήκες διαβίωσης της οικογένειας και των παιδιών. Ακολούθως, στις 9 Σεπτεμβρίου του 2025 δόθηκε εισαγγελική παραγγελία για την εύρεση πλαισίου φιλοξενίας των δύο ανηλίκων, αλλά και παραγγελία για τη διενέργεια νέας κοινωνικής έρευνας αναφορικά με τον τόπο διαμονής τους. Στις 25 Αυγούστου του 2025 η Εισαγγελία ζήτησε από το Νοσοκομείο Παίδων «Αγλαΐα Κυριακού» τόσο την πρόσφατη ενημέρωση για την κατάσταση των τριών παιδιών όσο και την εύρεση κατάλληλης δομής για τη φιλοξενία τους. Τέλος, η Εισαγγελία Ανηλίκων μέχρι και σήμερα βρίσκεται σε συνεχή επικοινωνία τόσο με τις κοινωνικές υπηρεσίες όσο και με τα νοσοκομεία που φιλοξενούνται τα ανήλικα, αλλά και με τις αστυνομικές αρχές. 
Κύριε συνάδελφε, θα ήθελα να επισημάνω, καίτοι είμαι σίγουρος ότι το αντιλαμβάνεστε, ότι λεπτομέρειες σε αυτήν την υπόθεση δεν μπορούν να παρασχεθούν εκ μέρους της Εισαγγελίας Ανηλίκων, καθώς καλύπτονται από το υπηρεσιακό αλλά και το δικαστικό απόρρητο και βεβαίως από το πλαίσιο προστασίας των προσωπικών δεδομένων. Αυτό, όμως, που θα ήθελα να επισημάνω ακόμη μια φορά είναι ότι η Εισαγγελία ως ανεξάρτητο όργανο της δικαιοσύνης λαμβάνει όλα τα απαραίτητα μέτρα για την προστασία των ανηλίκων και ασφαλώς εάν υπάρχουν ευθύνες σε αυτούς που χειρίζονται τις σχετικές υποθέσεις, γίνεται έρευνα από τη δικαιοσύνη και βεβαίως με τους θεσμούς της Επιθεώρησης εντοπίζονται και εφόσον κριθεί ότι υπάρχουν συγκεκριμένες ευθύνες, αυτές καταλογίζονται. 
Τα υπόλοιπα στη δευτερολογία μου, κύριε Πρόεδρε. 
ΠΡΟΕΔΡΕΥΩΝ (Γεώργιος Γεωργαντάς): Ναι, κύριε Υπουργέ.
Κύριε συνάδελφε, παρακαλώ, έχετε τον λόγο για τη δευτερολογία σας. 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Κύριε Υπουργέ, μιλάμε για μία υπόθεση φρίκης που δεν αφορά μόνο το νεκρό βρέφος. Η υπόθεση φρίκης αφορά και τα τρία παιδιά που ευτυχώς είναι ζωντανά, αλλά ζουν μια φρίκη τουλάχιστον από το 2020. Και νομίζω ότι δεν μπορείτε να λέτε «αν υπάρχουν ευθύνες, θα καταλογιστούν». Όταν έχεις μια τέτοια φρίκη από το 2020, από εσάς σήμερα περίμενα να ακούσω ποιανού είναι οι ευθύνες. Δημοκρατία στο τέλος της ημέρας σημαίνει ότι κάποιος είναι υπεύθυνος. Δεν γίνεται να μην υπάρχουν ευθύνες.
Είπατε μόνος σας, η πρώτη ημερομηνία που δώσατε ήταν ότι στις 24 Απριλίου του 2020 ενημερώνεται η Εισαγγελία. Επικοινωνεί με την Κοινωνική Υπηρεσία του Δήμου Αθηναίων. Δεν βρέθηκαν τα παιδιά. Η δεύτερη ημερομηνία που μου δώσατε είναι 2023. Δηλαδή, η Εισαγγελία ενημερώνεται για μια κακοποίηση, ζητάει από μία κοινωνική υπηρεσία του δήμου να βρει αυτά τα παιδιά. Η υπηρεσία του δήμου λέει ότι «δεν τα βρήκα στη διεύθυνση που μου δώσατε» και μετά τα ξεχνάμε τα παιδιά για τρία χρόνια; Για τρία χρόνια;
Το 2023 δίνεται η δεύτερη εντολή στην κοινωνική υπηρεσία. Η κοινωνική υπηρεσία πάλι δεν εντοπίζει τα παιδιά και τα παιδιά τελικά εντοπίζονται το 2024 με συμβολή της Αστυνομίας. Όταν έχεις χαμένα παιδιά από το 2020 -τέσσερα χρόνια χαμένα παιδιά-, γιατί η Εισαγγελία δεν ζήτησε συμβολή της Αστυνομίας; 
Είμαι σίγουρος ότι οι καταγγελίες που έρχονται από το Χαμόγελο του Παιδιού δεν έρχονται για χόμπι. Δεν παίρνει κανένας για να κάνει καψόνια στην Αστυνομία ή την Εισαγγελία «πηγαίνετε κάπου χωρίς σοβαρό λόγο». 
Ξαναλέω. Από την απάντηση που εσείς μου δώσατε, για τέσσερα χρόνια, ενώ υπήρχαν οι καταγγελίες, αυτά τα παιδιά ήταν αγνοούμενα. Γιατί δεν υπήρξε αίτημα προς την Αστυνομία νωρίτερα; Είναι πολύ απλό αυτό το ερώτημα, κύριε Υπουργέ. Προφανώς κάποιος δεν έκανε καλά τη δουλειά του. Δεν γίνεται διαφορετικά, γιατί μιλάμε για ένα περιστατικό φρίκης. 
Θα αναφερθώ πολύ γρήγορα σε πέντε επεισόδια αυτού του περιστατικού: Έχουμε Απρίλιο του 2020 την πρώτη ανώνυμη καταγγελία στο Χαμόγελο του Παιδιού. Το 2023 τα δύο από τα τρία ανήλικα, και συγκεκριμένα τα δύο αγοράκια, εντοπίζονται παραμελημένα και μόνα τους σε πάρκο. Τα παιδιά επιστρέφουν κανονικά στους γονείς, χωρίς ουσιαστική παρακολούθηση. Τον Δεκέμβρη του 2024 έχουμε νέα αναφορά στο Χαμόγελο του Παιδιού για άθλιες συνθήκες διαβίωσης. Οι οι κοινωνικές υπηρεσίες δεν μπόρεσαν να εντοπίσουν την οικογένεια, το είπατε και εσείς. Το 2025 τα δύο ανήλικα εμπλέκονται σε μικροπαραβατικότητες και η Εισαγγελία Ανηλίκων παρεμβαίνει και διατάσσει τη μεταφορά τους στο Νοσοκομείο Παίδων. Εξαφανίζονται τα παιδιά. 
Τι έκανε η Εισαγγελία όταν εξαφανίστηκαν τα παιδιά από το Παίδων; Μπορεί όποιος θέλει να μπαίνει μέσα σε ένα δημόσιο νοσοκομείο και να εξαφανίζει παιδιά; Και η Εισαγγελία τι κάνει μετά; Και μετά από αυτό, η φράση με την οποία κλείνετε είναι «αν υπάρχουν ευθύνες»; 
Κύριε Υπουργέ, είμαι σίγουρος ότι μέσα σας πιστεύετε ότι υπάρχουν ευθύνες. Υπάρχουν ευθύνες. Δεν γίνεται να μην υπάρχουν ευθύνες γι’ αυτή την υπόθεση. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Καταλήγουμε στις 30 Αυγούστου του 2026 όπου αποκαλύπτεται τυχαία η φρίκη όταν εντοπίζεται το νεκρό βρέφος. Όμως, ξαναλέω, η φρίκη δεν αφορά μόνο το νεκρό βρέφος. Η φρίκη αφορά και τα τρία παιδιά που ζουν αυτή τη φρίκη τουλάχιστον από το 2020. Και η πολιτεία δεν μπορεί να πει ότι δεν γνώριζε. Τι άλλο χρειαζόταν δηλαδή να ξέρει η πολιτεία; 
Αν ένας συνάδελφός σας σας ενημέρωνε ότι σε μία χώρα η εισαγγελία μαθαίνει για παιδιά που κακοποιούνται το 2020 και για τέσσερα χρόνια αγνοούνται και δεν κάνει τίποτα, θα λέγατε ότι έκανε καλά τη δουλειά του;
Προφανώς υπάρχει και πρόβλημα -κλείνω με αυτό- για το ένα τρίτο των υπηρεσιών επιμελητών ανηλίκων και κοινωνικής αρωγής του Υπουργείου Δικαιοσύνης. Έχουν σταματήσει να…
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Κύριε Υπουργέ, έχετε τον λόγο για τη δευτερολογία σας. 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Με όλη τη συνέπεια τη χρονολογική και με ειλικρίνεια σας εξήγησα πώς συνέβησαν τα περιστατικά τα οποία οδήγησαν σε αυτό το αποτέλεσμα, που και προσωπικά χαρακτήρισα φρικώδες. 
Θέλω όμως να καταλάβετε ότι δεν πρόκειται για οποιαδήποτε διοικητική υπηρεσία που μπορεί ο διοικητικός προϊστάμενος να παραγγέλλει ελέγχους και να καταλογίζει ευθύνες. Πρόκειται για τη λειτουργία της ανεξάρτητης Δικαιοσύνης. 
Επομένως, ως Υφυπουργός Δικαιοσύνης έχω και θεσμικό καθήκον να αναμείνω την έρευνα η οποία θα γίνει από τα καθ’ ύλην αρμόδια όργανα της Δικαιοσύνης και εφόσον έχουμε το τελικό πόρισμα, να σας ενημερώσω πού εντοπίστηκαν οι ευθύνες και ποιους βαρύνουν. 
Οφείλω όμως να απαντήσω και στο δεύτερο σκέλος της ερώτησής σας σχετικά με την έκδοση Amber Alert. Πρέπει να σας πω ότι δεν υπάρχει σχετική νομοθετική διάταξη η οποία να υποχρεώνει την Εισαγγελία να εκδώσει τέτοια έκτακτη ειδοποίηση. 
Το Amber Alert, όπως γνωρίζετε, αποτελεί ένα εργαλείο άμεσης ενημέρωσης των πολιτών σε υποθέσεις εξαφάνισης ανηλίκων ή απαγωγής τους, όπου δημοσιεύεται η φωτογραφία των ανηλίκων, προκειμένου ο οποιοσδήποτε έχει σχετικές πληροφορίες να το αναφέρει. Το συγκεκριμένο πρόγραμμα ενεργοποιείται αποκλειστικά από το Χαμόγελο του Παιδιού, αφού προηγηθεί έγκριση της Ελληνικής Αστυνομίας. 
Θέλω επίσης να αναφερθώ σε κάτι που προσωπικά, αλλά και το Υπουργείο, θεωρούμε ιδιαίτερα σημαντικό. Από τον Νοέμβριο του 2021 το Υπουργείο Δικαιοσύνης έχει ενεργοποιήσει τα «Σπίτια του Παιδιού», που λειτουργούν ως αυτοτελείς υπηρεσίες για την προστασία των ανηλίκων θυμάτων. 
Στις 2 Σεπτεμβρίου του 2026, μετά από κατεπείγον αίτημα του Τμήματος Δημόσιας Ασφάλειας της Υποδιεύθυνσης Δίωξης και Εξιχνίασης Αθηνών, το «Σπίτι του Παιδιού» επελήφθη για την εξέταση των τριών ανηλίκων παιδιών. Στην υπόθεση αυτή και τη διεκπεραίωση του αιτήματος δόθηκε απόλυτη προτεραιότητα και καταβλήθηκε κάθε δυνατή προσπάθεια, καίτοι, όπως ξέρετε, υπάρχουν πολλές περιπτώσεις που επιλαμβάνεται το «Σπίτι του Παιδιού», έτσι ώστε να γίνει γρήγορα και με τον τρόπο που επιβάλλει ο νόμος και η επιστήμη η εξέταση των ανηλίκων, με την παρουσία επιστημόνων που διευκολύνουν την εξέτασή τους και βεβαίως αποφεύγουν και τη δευτερογενή τους θυματοποίηση. 
Τέλος, σύμφωνα με δημοσιεύματα του Τύπου, ήδη λίγες μέρες πριν, και συγκεκριμένα στις 8 Σεπτεμβρίου, ασκήθηκε η ποινική δίωξη κατά των τριών κατηγορουμένων στην υπόθεση. 
Κύριε Πρόεδρε, σας ευχαριστώ πολύ. 
ΠΡΟΕΔΡΕΥΩΝ (Γεώργιος Γεωργαντάς): Σας ευχαριστώ και τους δύο.
Εισερχόμεθα τώρα στην ενδέκατη με αριθμό 1293/7-9-2026 επίκαιρη ερώτηση δεύτερου κύκλου του Βουλευτή Α΄ Πειραιώς της Κοινοβουλευτικής Ομάδας του Κομμουνιστικού Κόμματος Ελλάδας κ. Νικολάου Αμπατιέλου προς τον Υπουργό Υποδομών και Μεταφορών, με θέμα: «Για την άρνηση της Hellenic Train πραγματοποίησης επίσκεψης στα κεντρικά γραφεία της». 
Θα απαντήσει ο Αναπληρωτής Υπουργός Υποδομών και Μεταφορών κ. Κώτσηρας. 
Κύριε συνάδελφε, έχετε τον λόγο για την πρωτολογία σας. 
ΝΙΚΟΛΑΟΣ ΑΜΠΑΤΙΕΛΟΣ: Ευχαριστώ, κύριε Πρόεδρε. 
Νομίζω αξίζει να ξεκινήσω με το να θέσω τη δική μας αντίληψη για την άσκηση ουσιαστικού κοινοβουλευτικού ελέγχου, η οποία έχει πολύ έντονη την παρουσία μέσα στους χώρους δουλειάς, δηλαδή εκεί που ζει ο λαός, εργάζεται, παλεύει να τα βγάλει πέρα, εκεί που μεγαλώνουν τα προβλήματα, δυναμώνουν, και εκεί που πιστεύουμε ότι πρέπει να είμαστε για να μπορέσουμε να τα αναδείξουμε και εδώ στη Βουλή και στην Ευρωβουλή, και κυρίως μαζί με τον αγώνα να ανατρέψουμε αυτή την κατάσταση. 
Κάθε μέρα είμαστε σε δεκάδες χώρους δουλειάς σε όλη την Ελλάδα. Είναι περιττό να σας το πω, το γνωρίζετε. Μπορώ να πω ότι και με την εμπειρία όλων των Βουλευτών του ΚΚΕ, πάντα και κατάλληλο μέρος βρίσκεται και κατάλληλη ώρα, για να μην ενοχλείται η παραγωγική δραστηριότητα, η λειτουργία του χώρου δουλειάς στον οποίο πηγαίνουμε. 
Ερχόμαστε σήμερα εδώ. Αφορμή της ερώτησης είναι η άρνηση όχι μιας οποιασδήποτε εταιρείας, αλλά της Hellenic Train, γνωστής και σεσημασμένης και για το έγκλημα των Τεμπών, που, όχι πρώτη φορά, αρνείται να γίνει επίσκεψη στα κεντρικά της. Η περίοδος που έγινε το αίτημα για να γίνει η επίσκεψη ήταν όταν είχε ανοίξει η κουβέντα για τη διευθέτηση του χρόνου εργασίας. Ωραίες λέξεις! 
Για να πούμε ακριβώς τι σημαίνει για τους εργαζόμενους στον σιδηρόδρομο και στην Hellenic Train, σημαίνει επταήμερα, εννιάωρα, εξηντατριάωρα μέσα στη βδομάδα, δηλαδή ένα αίσχος, γιατί οι εργαζόμενοι είναι λιγότεροι από ό,τι ήταν πριν από τρεισήμισι χρόνια, τη μαύρη εκείνη ημέρα του εγκλήματος των Τεμπών, χωρίς να γίνουν προσλήψεις, με εντατικοποίηση της εργασίας. Να λιώσουν με εκμετάλλευση! Ζωή-λάστιχο για τους εργαζόμενους! Και βεβαίως, αυτά φέρνουν και προβλήματα ασφάλειας και τίθενται για τον ελληνικό σιδηρόδρομο με βάση του πώς δουλεύουν οι εργαζόμενοι.
Άλλωστε, όλοι μας θυμόμαστε τις καταγγελίες των σιδηροδρομικών λίγες μέρες πριν το έγκλημα των Τεμπών, που ούτε εισακούστηκαν από την εταιρεία και την εργοδοσία ούτε βεβαίως και από το κράτος. 
Το ερώτημα είναι απλό και σαφές. Είναι υπεράνω του κοινοβουλευτικού ελέγχου -δηλαδή να πάει ένας εκπρόσωπος του Ελληνικού Κοινοβουλίου- μια εταιρεία θυγατρική του κράτους της Ιταλίας, η οποία κερδίζει παρέχοντας υπηρεσία δημόσιας σημασίας, παρέχει μεταφορικό έργο; Είναι σύμφωνη η Κυβέρνηση με αυτόν τον τρόπο απαγόρευσης της πολιτικής και κοινοβουλευτικής δράσης σε μεγάλους χώρους δουλειάς; 
ΠΡΟΕΔΡΕΥΩΝ (Γεώργιος Γεωργαντάς): Κύριε Υπουργέ, έχετε τον λόγο.
ΓΕΩΡΓΙΟΣ ΚΩΤΣΗΡΑΣ (Αναπληρωτής Υπουργός Υποδομών και Μεταφορών): Ευχαριστώ πολύ, κύριε Πρόεδρε. 
Κύριε συνάδελφε, αναμφίβολα η λογοδοσία, ο κοινοβουλευτικός έλεγχος, η διαφάνεια στο πλαίσιο του κοινοβουλευτικού ελέγχου, βάσει του Συντάγματος και του Κανονισμού της Βουλής, είναι, όχι μόνο αναφαίρετο δικαίωμα, αλλά μία βασική δημοκρατική υποχρέωση την οποία όλοι, αλλά και αυτή η Κυβέρνηση όλο αυτό το χρονικό διάστημα οφείλει να σέβεται και σέβεται, προκειμένου να μπορούν οι εκπρόσωποι του Κοινοβουλίου, δηλαδή του ελληνικού λαού, να λαμβάνουν τις απαντήσεις που χρειάζεται και πρέπει να δίδονται στο πλαίσιο αυτής της κορυφαίας κοινοβουλευτικής διαδικασίας. 
Οπότε, σε ό,τι έχει να κάνει με τον κοινοβουλευτικό έλεγχο, στο μέτρο που μπορεί αυτός να ασκηθεί βάσει του Κανονισμού της Βουλής, του Συντάγματος και των νόμων, είναι αυτονόητη η απόλυτη συμφωνία με ό,τι θέτετε. 
Επίσης, αναφέρατε και ο ίδιος ότι η Hellenic Train είναι μια ιδιωτική εταιρεία η οποία πράγματι εκτελεί μεταφορικό έργο στο πλαίσιο των συμβατικών της υποχρεώσεων με το Ελληνικό Δημόσιο και στο πλαίσιο αυτών των συμβατικών της υποχρεώσεων με το Ελληνικό Δημόσιο ασκείται ο έλεγχος και η εκτέλεση της σύμβασης από την ελληνική πολιτεία με όλους τους δυνατούς τρόπους. Και αυτό αναμφίβολα είναι επίσης μια σημαντική προτεραιότητα για όλους μας. Παράλληλα, προφανώς έχει τις δικές της λειτουργικές προβλέψεις στο πλαίσιο των ιδιωτικών της εγκαταστάσεων. 
Εμείς, με αφορμή την ερώτηση που καταθέσατε, ζητήσαμε από την Hellenic Train συγκεκριμένη απάντηση για τον λόγο στον οποίο αναφέρεστε, για την παρουσία εκπροσώπων του Ελληνικού Κοινοβουλίου σε εγκαταστάσεις στα γραφεία της, όπως αναφέρετε στην ερώτησή σας. Μας απάντησε η Hellenic Train και την απάντηση την έχω στη διάθεσή μου να σας την προσκομίσω και για δική σας πληρέστερη ενημέρωση. Στην απάντηση αναφέρεται ότι προφανώς δεν υφίσταται άρνηση διαλόγου και ότι είναι σε πλήρη ευχέρεια και σε αυτούς η δυνατότητα να δεχτούν οποιονδήποτε θεσμικό διάλογο με εκπροσώπους της ελληνικής Βουλής και της ελληνικής πολιτείας. 
Οφείλω να πω ότι και εμείς ως Υπουργείο Υποδομών και Μεταφορών ενθαρρύνουμε τον διάλογο που πρέπει να έχει η οποιαδήποτε εταιρεία με εκπροσώπους των ελληνικών κομμάτων. Δεν νομίζω ότι αφορούσε, με βάση την απάντηση που έχω στα χέρια μου, ειδικά το Κομμουνιστικό Κόμμα Ελλάδος, αλλά σε κάθε περίπτωση εμείς ενθαρρύνουμε το να υπάρχει ουσιώδης διάλογος. Είμαστε προφανώς στη διάθεση του οποιουδήποτε συναδέλφου να συνδράμουμε στο να επιτευχθεί θεσμικός διάλογος με τους όρους και τους κανόνες που προβλέπει ο νόμος και το νομικό πλαίσιο. 
Επίσης, είναι αναμφίβολο ότι υπάρχουν συγκεκριμένοι ελεγκτικοί μηχανισμοί, όχι υπαγόμενοι στο Υπουργείο Υποδομών και Μεταφορών, που ελέγχουν θέματα που αφορούν στην εργατική νομοθεσία, τυχόν παραβάσεις του νόμου, τυχόν καταχρηστικές συμπεριφορές. Αυτό είναι ένα άλλο ζήτημα το οποίο τίθεται και μπορεί να τεθεί στο πλαίσιο μιας άλλης διαδικασίας.
Όμως, νομίζω ότι και από την απάντηση που λαμβάνουμε από την Hellenic Train, αλλά και από αυτό που σας ανέφερα εγώ προηγουμένως σε σχέση με την επικοινωνία που είχαμε στο πλαίσιο του Κοινοβουλευτικού Ελέγχου, θεωρώ ότι μπορεί να βρεθεί μία οδός θεσμικού διαλόγου, η οποία νομίζω ότι δεν θα είναι επιβλαβής για κανέναν. 
Ευχαριστώ πολύ. 
ΠΡΟΕΔΡΕΥΩΝ (Γεώργιος Γεωργαντάς): Παρακαλώ, κύριε συνάδελφε, για τη δευτερολογία σας. 
ΝΙΚΟΛΑΟΣ ΑΜΠΑΤΙΕΛΟΣ: Εντάξει, θα το πάρουμε το κείμενο, αν και ως προς την απάντηση της εταιρείας νομίζω ότι έχουμε και εμείς την απάντηση που πήραμε τότε, που ήταν ότι δεν επιτρέπει τέτοιου είδους δραστηριότητες. Μάλλον το ξανασκέφτηκαν και έδωσαν μια πιο στρογγυλεμένη απάντηση. Δεν το θεωρούμε ένα τεχνικό θέμα, ούτε θέμα κακής συνεννόησης, αλλά το θεωρούμε πολύ ουσιαστικό και ότι δεν πρέπει να υποτιμηθεί.
Κατ’ αρχήν, κατά τη γνώμη μας και ως Κομμουνιστικό Κόμμα Ελλάδας, καμία άρνηση τέτοια δεν θα σταματήσει την επαφή μας με τους εργαζόμενους και ιδιαίτερα με τα θέματα που βάζουν οι εργαζόμενοι, τα οποία είναι πάρα πολύ σημαντικά και για τη ζωή τους και για την ασφάλεια του σιδηροδρόμου και για τη ζωή όλων όσων τον χρησιμοποιούν. Έχουμε πικρή πείρα από αυτό. Λοιπόν, τα θέματα αυτά να βγαίνουν έξω, να απολογείται και η Κυβέρνηση, να πιέζεται να πάρει μέτρα και να είναι ενήμερος ο ελληνικός λαός. 
Η περίοδος -σας είπα- αφορούσε και τις εργασιακές σχέσεις εκεί, που είναι μια μάχη που δίνεται για να έχουν καλούς όρους δουλειάς, ώστε να μπορούν να εξυπηρετούν και όπως πρέπει. 
Σκεφτόμαστε όλοι έναν εργαζόμενο, που κάνει 7 μέρες 9ωρα συνεχόμενα, πώς μπορεί να προσφέρει και να επιτελέσει σε όποιο πόστο και αν είναι και ιδιαίτερα την ώρα που κατά κοινή ομολογία ακόμα και από τη ΡΑΣ, τη Ρυθμιστική Ανεξάρτητη Αρχή των Συγκοινωνιών, υπάρχουν ακόμα πολλά προβλήματα. Τριάμισι χρόνια μετά το έγκλημα των Τεμπών δεν έχει όλο το σιδηροδρομικό δίκτυο, όπως θα έπρεπε, ολοκληρωμένο σύστημα ασφάλειας, δηλαδή θέματα που βάζουν οι εργαζόμενοι και για το Πειραιάς-Άγιοι Ανάργυροι, Άνω Λιόσια-Κιάτο, που είναι χωρίς φωτοσήμανση, ECTS, τηλεδιοίκηση, ή την γραμμή Λιανοκλάδι-Λάρισα που είναι μονοδρομημένη και πάρα πολλά ακόμα. 
Εμείς από τη σκοπιά μας λέμε ότι δεν θα αφήσουμε τίποτα να πέσει κάτω ως Κομμουνιστικό Κόμμα Ελλάδας. Δεν υπάρχει τρόπος να το σταματήσουν αυτό, απέναντι σε μια λογική και σε μια πολιτική που με όλα τα παραδείγματα θέλουμε να φωτίσουμε.
Κατά τη γνώμη μας, είναι πολύ αποκαλυπτικά και όσα συζητιούνται και στη δίκη αυτή την περίοδο και για τα καθίσματα και την πυραντοχή τους και λοιπά και το πώς λειτουργούν εργολάβοι, εταιρείες διαφορετικές, ποιος ελέγχει, ποιος τα φτιάχνει κλπ. Δεν θέλω να ανοίξω αυτό το θέμα. 
Όμως, όλα αποκαλύπτουν ότι όσο δεν υπάρχει ένας τέτοιος ενιαίος φορέας για δημόσιο και ασφαλή σιδηρόδρομο, που δεν θα έχει κριτήριο το κέρδος και άρα έτσι θα αντιμετωπίζει όλη τη δραστηριότητα, θα είμαστε όχι στην πρόληψη για να μην έχουμε τέτοια πολύ δυσάρεστα γεγονότα, αλλά -όπως γίνεται τώρα εκ των υστέρων, δυστυχώς- στο τι έφταιξε για κάποιο μεμονωμένο αποσπασματικό περιστατικό.
Το θεωρούμε υποχρέωσή μας απέναντι στους εργαζόμενους, απέναντι στα θύματα των Τεμπών, στα θύματα της Βιολάντας, στα θύματα του Ασπρόπυργου και για να μην έχουμε άλλα τέτοια, να είμαστε εκεί, να συζητάμε με τους εργαζόμενους για να κερδίσουν οι ζωές μας και όχι τα κέρδη τους.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε.
Παρακαλώ, κύριε Υπουργέ, για τη δευτερολογία σας. 
ΓΕΩΡΓΙΟΣ ΚΩΤΣΗΡΑΣ (Αναπληρωτής Υπουργός Υποδομών και Μεταφορών): Ευχαριστώ, κύριε Πρόεδρε. 
Επαναλαμβάνω ότι ο Κοινοβουλευτικός Έλεγχος και η παρουσία των κοινοβουλευτικών κομμάτων στο πλαίσιο που ορίζει ο νόμος, οι κείμενες διατάξεις και το Σύνταγμα δεν είναι μόνο δικαίωμα, αλλά είναι μια υποχρέωση όλων, με βάση προφανώς τις πολιτικές τους πεποιθήσεις οι οποίες είναι σεβαστές. 
Σε ό,τι αφορά το θέμα που θέτει ο κύριος συνάδελφος, ξαναλέω: Ό,τι αφορά στην απάντηση της εταιρείας που προσκόμισε και στο Υπουργείο Υποδομών και Μεταφορών, αυτή αναφέρεται στις εσωτερικές διαδικασίες που προβλέπονται και δεν αφορά σε άρνηση διαλόγου με μέλη του Κοινοβουλίου. 
Σε κάθε περίπτωση, όμως, ξαναείπα ότι και η επικοινωνία που και εμείς είχαμε είναι προς την πλευρά της ενθάρρυνσης, το να υπάρχουν θεσμικοί δίαυλοι επικοινωνίας με τους εργαζόμενους και με τους εκπροσώπους κομμάτων. Από κει και πέρα, ξαναλέω ότι όλα έχουν οριοθέτηση με το τι προβλέπει ο Κανονισμός της Βουλής, το Σύνταγμα, η κείμενη νομοθεσία. 
Εμείς είμαστε εδώ προκειμένου να ελέγχουμε τις συμβατικές υποχρεώσεις ως ελληνική πολιτεία και προφανώς να εφαρμόζεται ο νόμος, είτε αφορά στο θέμα των συμβατικών δεδομένων, είτε αφορά σε άλλα ζητήματα που ελέγχουν οι ελεγκτικοί μηχανισμοί που έχει στη διάθεση της η ελληνική πολιτεία και να κάνουμε καθημερινά το παν δυνατό προκειμένου να ενισχύουμε τους κανόνες ασφαλείας που αφορούν στον ελληνικό σιδηρόδρομο. 
Ξαναλέω ότι είναι στη διάθεση και του συναδέλφου η απάντηση της Hellenic Train, η οποία νομίζω ότι μπορεί να έχει και περαιτέρω στοιχεία. 
Εμείς παραμένουμε σε μία λογική ανοικτών διαύλων και με κόμματα και με εκπροσώπους και το ίδιο ενθαρρύνουμε να κάνουν και οι ιδιωτικές επιχειρήσεις που έχουν τόσο μείζονος σπουδαιότητας έργο για την ελληνική κοινωνία. 
Ευχαριστώ πολύ. 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε Υπουργέ.
Στη συνέχεια, θα συζητηθεί η ένατη με αριθμό 1299/7-9-2026 επίκαιρη ερώτηση δεύτερου κύκλου της Βουλευτού Α΄ Αθηνών της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ» κ. Έλλης Ρούσσου προς τον Υπουργό Περιβάλλοντος και Ενέργειας με θέμα: «Πυρκαγιές 2026: Ποια έργα πρόληψης είχαν πράγματι ολοκληρωθεί στις περιοχές που κάηκαν και ποια παρέμειναν ανεκτέλεστα; Και τι ποσά διατέθηκαν για έργα πρόληψης». 
Θα απαντήσει η Υφυπουργός Περιβάλλοντος και Ενέργειας, η κ. Μαρία-Ελένη Σούκουλη-Βιλιάλη. 
Κυρία συνάδελφε, έχετε τον λόγο για την πρωτολογία σας. 
ΕΛΛΗ ΡΟΥΣΣΟΥ: Κυρία Υφυπουργέ, η σημερινή επίκαιρη ερώτησή μου αφορά στην πρόληψη των δασικών πυρκαγιών και συγκεκριμένα το αν τα έργα, που είχαν προγραμματιστεί και χρηματοδοτηθεί, είχαν πράγματι ολοκληρωθεί πριν ξεσπάσουν οι μεγάλες πυρκαγιές του φετινού καλοκαιριού, του Ιουλίου και του Αυγούστου του 2026. 
Όλοι γνωρίζουμε και έχουμε στεναχωρηθεί βαθύτατα για το βαρύ ανθρώπινο περιβαλλοντικό και κοινωνικό αποτύπωμα. Έντεκα συνάνθρωποί μας έχασαν τη ζωή τους, ανάμεσά τους τρεις πυροσβέστες εν ώρα καθήκοντος και δύο πιλότοι κατά τη διάρκεια των επιχειρήσεων κατάσβεσης, μια πραγματική τραγωδία. Δάση και φυσικές εκτάσεις παραδόθηκαν στις φλόγες. Οικοσυστήματα επλήγησαν, ζώα χάθηκαν, καταστράφηκαν κατοικίες, περιουσίες, επιχειρήσεις, καλλιέργειες και αγροτικές και κτηνοτροφικές εκμεταλλεύσεις. 
Μετά τις πυρκαγιές, ο Υπουργός Περιβάλλοντος και Ενέργειας κ. Παπασταύρου ανέφερε ότι από το 2022 έχουν διατεθεί 667.000.000 ευρώ μέσω του προγράμματος Antinero και δήλωσε μάλιστα ότι χρειαζόμαστε περισσότερο από αυτό το πρόγραμμα, περισσότερη πρόληψη. Επίσης, ο Υπουργός είπε ότι τα έργα του προγράμματος επιμετρώνται, πιστοποιούνται και περιλαμβάνονται από τις αρμόδιες Δασικές Υπηρεσίες.
Εκ παραλλήλου, όμως, αναγνώρισε ότι εδώ και δύο δεκαετίες οι δασικές υπηρεσίες δεν ενισχύθηκαν με νέο προσωπικό και ότι αυτό δημιούργησε προβλήματα στην υλοποίηση των προληπτικών παρεμβάσεων. 
Με ποιο προσωπικό, λοιπόν, έγινε η επιτόπια επίβλεψη, πιστοποίηση και παραλαβή ενός τόσο μεγάλου όγκου έργου και μάλιστα αξίας δεκάδων εκατομμυρίων ευρώ; 
Επίσης, το ερώτημα γίνεται σοβαρότερο όταν διαπιστώθηκε ότι οι εργασίες πρόληψης έγιναν και παραδόθηκαν Ιούλιο και Αύγουστο, δηλαδή εν μέσω της αντιπυρικής περιόδου που ήταν σε πλήρη εξέλιξη.
Η δυτική Αττική αποτελεί χαρακτηριστικό παράδειγμα. Σύμφωνα με όσα έχουν δημοσιευθεί για το επιχειρησιακό σχέδιο της Πυροσβεστικής του Μαρτίου ’26, η περιοχή του Πόρτο Γερμενού και της Ψάθας είχε χαρακτηριστεί ως υψηλού κινδύνου. Δεν κατεγράφησαν αντιπυρικές ζώνες και επίσης είχε επισημανθεί η ανάγκη δημιουργίας τους. Παράλληλα, σύμφωνα με τις κυβερνητικές αναφορές, περίπου 20 εκατομμύρια ευρώ διατέθηκαν για τα έργα στη δυτική Αττική. 
Γι’ αυτό, λοιπόν, σας ρωτάμε: Για καθεμία από τις περιοχές που επλήγησαν ποια έργα πρόληψης είχαν προγραμματιστεί, ποιος ήταν ο προϋπολογισμός τους, πόσα χρήματα είχαν δαπανηθεί, ποιο ποσοστό του φυσικού αντικειμένου είχε ολοκληρωθεί και παραδοθεί μέχρι την ημέρα της αντίστοιχης πυρκαγιάς και επίσης ποια δεν είχαν ολοκληρωθεί εγκαίρως και γιατί δεν είχαν ολοκληρωθεί; Ειδικά για τη δυτική Αττική, γι’ αυτά τα περίπου 20 εκατομμύρια ευρώ, ποια έργα είχαν ολοκληρωθεί, πού διατέθηκαν και σε ποιες περιοχές; 
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε.
Κυρία Υπουργέ, έχετε τον λόγο.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Υφυπουργός Περιβάλλοντος και Ενέργειας): Ευχαριστώ πολύ, κύριε Πρόεδρε. 
Εύλογη η ερώτησή σας, κυρία Ρούσσου και σας ευχαριστώ πολύ. 
Οι προκλήσεις που καλούμαστε να αντιμετωπίσουμε στο ζήτημα των δασικών πυρκαγιών είναι μεγάλες και διαρκείς για την πατρίδα μας. Σε κάθε πυρκαγιά, στην πρώτη γραμμή βρίσκονται οι άνθρωποι του καθήκοντος, οι γυναίκες και οι άνδρες της Πυροσβεστικής, οι δυνάμεις της Πολιτικής Προστασίας, οι εθελοντές μας, οι άνθρωποι των δασικών μας υπηρεσιών και όλοι όσοι δίνουν τη μάχη για την προστασία της ανθρώπινης ζωής και του φυσικού περιβάλλοντος. 
Δυστυχώς και φέτος, όπως είπατε κι εσείς πολύ σωστά, θρηνήσαμε απώλειες. Αυτό μας υπενθυμίζει με τον πιο σκληρό τρόπο ότι η αντιμετώπιση της κλιματικής κρίσης, αλλά και της εγκληματικής ανθρώπινης ανευθυνότητας, είναι μια μάχη διαρκής και μια τεράστια ευθύνη για όλους όσοι συμμετέχουν στον σχεδιασμό και στην εφαρμογή πολιτικών για τον περιορισμό των πυρκαγιών.
Πρέπει να είμαστε ξεκάθαροι. Όποιος παρουσιάζει την αντιμετώπιση των δασικών πυρκαγιών ως κάτι απλό και εύκολο βρίσκεται τουλάχιστον εκτός πραγματικότητας. Υπάρχουν πολλά επίπεδα αντιμετώπισης του προβλήματος με κοινό στόχο να περιορίσουμε τον κίνδυνο και τις συνέπειές του. 
Το πρώτο επίπεδο -και ίσως το σημαντικότερο- είναι πράγματι η πρόληψη. Το πρόγραμμα AntiNero αποτελεί σήμερα ένα από τα σημαντικότερα εργαλεία που διαθέτει η χώρα μας σ’ αυτήν την προσπάθεια. Γιατί; Διότι δεν μιλάμε για θεωρητικές παρεμβάσεις, αλλά μιλάμε για εργασίες στο πεδίο, μιλάμε για καθαρισμούς και διαχείριση της καύσιμης ύλης, μιλάμε για τη συντήρηση του δασικού οδικού δικτύου, τον καθαρισμό και το άνοιγμα αντιπλημμυρικών ζωνών, για καθαρισμούς σε κρίσιμα οικοσυστήματα και αρχαιολογικούς χώρους, δασικές υποδομές και υδατοδεξαμενές. Πρόκειται για έργα με συγκεκριμένο και μετρήσιμο φυσικό αντικείμενο τα οποία επιμετρήθηκαν, πιστοποιήθηκαν και παραλήφθηκαν από τις αρμόδιες δασικές υπηρεσίες που κι εσείς γνωρίζετε πολύ καλά ότι στελεχώνονται και με επιπλέον προσωπικό μέσα σ’ αυτές τις περιόδους της αντιπυρικής προστασίας.
Εδώ έχει σημασία να μιλάμε με πραγματικά γεγονότα. Όντως ανέφερε και ο Υπουργός σε συνέντευξη τύπου ότι τα περίπου 667.000.000 ευρώ αφορούν τον συνολικό προϋπολογισμό των δράσεων πρόληψης και προστασίας των δασών από το 2022 μέχρι και σήμερα, την εποχή δηλαδή που είχαμε τα χρήματα μέσω του Ταμείου Ανάκαμψης για να υπογραφούν οι συμβάσεις για τα AntiNero. Μέσα από αυτές τις δράσεις έχουν υλοποιηθεί παρεμβάσεις σε περίπου 980.000 στρέμματα.
Αυτό είναι το πραγματικό αποτύπωμα της πρόληψης: Έργα στο πεδίο, σε όλη την Ελλάδα, με συγκεκριμένο αντικείμενο, με έλεγχο και με μετρήσιμο αποτέλεσμα. 
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΠΑΡΙΣ ΚΟΥΚΟΥΛΟΠΟΥΛΟΣ)
Θα μου επιτρέψετε -γιατί ο χρόνος δεν θα φτάσει- να σας αναφέρω στη δευτερολογία μου αυτό που ζητάτε στην ερώτησή σας, δηλαδή τα έργα καθαρισμού που προηγήθηκαν μέσω των προγραμμάτων AntiNero αυτά τα έτη και βεβαίως και την φετινή περίοδο. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κυρία Υπουργό.
Κυρία Ρούσσου, έχετε τον λόγο για τη δευτερολογία σας.
ΕΛΛΗ ΡΟΥΣΣΟΥ: Κυρία Υφυπουργέ, εμάς μας ενδιαφέρει ποιος σχεδιάζει, ποιος επιβλέπει, ποιος ελέγχει και ποιος παραλαμβάνει τα έργα πρόληψης που χρηματοδοτούνται με αυτά τα εκατοντάδες εκατομμύρια ευρώ. Αυτό σημαίνει πρόληψη. 
Οι εκτιμώμενες ελλείψεις σε προσωπικό στις δασικές υπηρεσίες είναι τεράστιες, πάνω από 1.500 δασολόγοι και περίπου 10.000 δασεργάτες και ο προγραμματισμός προσλήψεων που είδαμε εμείς τώρα για το ‘26 προβλέπει μόλις 18 θέσεις δασολόγων Π.Ε., από τις οποίες οι 11 είναι στο Υπουργείο Περιβάλλοντος, 11 θέσεις δασοπόνων και 32 θέσεις δασοφυλάκων. 
Με ποιο, λοιπόν, ανθρώπινο δυναμικό σχεδιάστηκαν αυτά τα έργα, πώς επιβλέφθηκαν και πώς παραλήφθηκαν; Η δασική πρόληψη δεν είναι απλώς μια εργολαβία καθαρισμού. Απαιτεί δασολόγους, δασοπόνους, δασοφύλακες και προσωπικό πεδίου που γνωρίζει τα οικοσυστήματα, που μπορεί να ελέγξει αν η παρέμβαση έγινε στο σωστό σημείο με τον σωστό τρόπο.
Επίσης, έχουν γίνει σοβαρές καταγγελίες για τα προγράμματα αυτά του AntiNero. Ήδη από τις 22 Μαΐου του ’25 κατατέθηκε στην Επιτροπή Αναφορών του Ευρωπαϊκού Κοινοβουλίου αναφορά 206 σελίδων για τα AntiNero 1 2 και 3 και επίσης λίγες εβδομάδες αργότερα υποβλήθηκε και στο Ευρωπαϊκό Ελεγκτικό Συνέδριο. Αυτή η αναφορά έγινε από το Επιμελητήριο Περιβάλλοντος και Βιωσιμότητας από κοινού με 212 περιβαλλοντικές οργανώσεις της χώρας, συλλογικότητες και ενεργούς πολίτες. Έχουν δημοσιευθεί αναφορές για χρήση βαρέων μηχανημάτων που αποψίλωσαν τη χαμηλή βλάστηση στα δάση και επηρέασαν δραματικά την αεροδυναμική προστασία του δάσους, για εργασίες χωρίς επαρκή παρουσία δασολόγων, για περιπτώσεις στις οποίες υπολείμματα κοπών και κλαδεύσεων παρέμειναν στα δάση αντί να απομακρυνθούν και για εργασίες και παραλαβές έργων τον Ιούλιο και τον Αύγουστο εν μέσω της αντιπυρικής περιόδου.
Επίσης, υπάρχουν σοβαρά ερωτήματα για τη διαφάνεια των αναθέσεων σε εργολάβους, ποιοι ανάδοχοι ανέλαβαν τα έργα, με ποια διαδικασία, αλλά και πού και πώς ακριβώς αποτυπώνονται γεωγραφικά οι παρεμβάσεις που έγιναν, όπως στις περιοχές που είχαμε δραματικές πυρκαγιές και καταστροφές. 
Επίσης, γνωρίζετε ότι μας έχει επιβληθεί πρόστιμο 30.000.000 ευρώ για ένα μέρος των συμβάσεων του AntiNero 2, γιατί είχαν κατατμηθεί οι συμβάσεις ανάθεσης σε εργολάβους. 
Η Πρόεδρός μας βρέθηκε στις πληγείσες περιοχές και συνομίλησε με κατοίκους που μίλησαν για μηδενική προστασία και για μηδενική προετοιμασία. Η Πλεύση Ελευθερίας έχει καταθέσει συγκεκριμένη πρόταση που θεωρούμε ότι θα βοηθήσει εξαιρετικά το πεδίο. Η αντιπυρική και αντιπλημμυρική προστασία πρέπει να αποτελεί υπόθεση δώδεκα μηνών και όχι μόνο για τους κρίσιμους μήνες του καλοκαιριού και οι 2.500 εποχικοί πυροσβέστες να αξιοποιούνται καθ’ όλη τη διάρκεια του έτους. Αυτό δεν είναι ζήτημα εργασιακό. Αυτό είναι ζήτημα πρόληψης. 
Ο Υπουργός κ. Παπασταύρου μετά τις καταστροφές δήλωσε ότι χρειαζόμαστε περισσότερο AntiNero και περισσότερη πρόληψη, όμως τι AntiNero, τι σύστημα θέλουμε; Θέλουμε ένα μοντέλο που θα αυξάνει τις εργολαβίες και τα εκατομμύρια ευρώ στους εργολάβους ή ένα μοντέλο που θα επενδύει ταυτόχρονα στη δημόσια δασική επιστήμη, στο μόνιμο ανθρώπινο δυναμικό, στην παρουσία στο πεδίο, στον αυστηρό έλεγχο των αναδόχων και στην αξιολόγηση του αποτελέσματος; 
Γι’ αυτό, λοιπόν, ζητάμε κάτι απολύτως συγκεκριμένο: Πλήρη δημοσιοποίηση των στοιχείων των έργων ανά περιοχή και ανά ανάδοχο, στοιχεία για τη στελέχωση των δασικών υπηρεσιών που τα επέβλεψαν και τα παρέλαβαν και ανεξάρτητη επιστημονική αξιολόγηση σε κάθε έργο, ώστε να δούμε τι έχει συμβεί, πόσους ελέγχους πραγματοποιήσατε, σε πόσες περιπτώσεις διαπιστώθηκαν αποκλίσεις από τις μελέτες.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Ρούσσου.
Κυρία Υπουργέ, έχετε τον λόγο για τη δευτερολογία σας.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Υφυπουργός Περιβάλλοντος και Ενέργειας): Ευχαριστώ πολύ, κύριε Πρόεδρε.
Κυρία Ρούσσου, πριν προχωρήσω στις συγκεκριμένες δράσεις για τις πυρόπληκτες περιοχές που αναφέρεστε και επειδή πραγματικά επαναλάβατε στοιχεία και στη δευτερολογία σας που αφορούν αυτά που είπε ο Υπουργός, εγώ θεωρώ χρήσιμο να δώσουμε τον λόγο στους ανθρώπους του πεδίου και στους ίδιους τους δασικούς υπαλλήλους, οι οποίοι έχουν τοποθετηθεί για το AntiNero. 
Το AntiNero, λένε, αποτελεί το μεγαλύτερο πρόγραμμα πρόληψης δασικών πυρκαγιών που έχει εφαρμοστεί στη χώρα. Η ομοσπονδία δασικών υπαλλήλων έχει επισημάνει ότι το πρόγραμμα AntiNero έχει συμβάλλει στον περιορισμό της έντασης των μετώπων της φωτιάς. Η επιχειρησιακή συμβολή των παρεμβάσεων επιβεβαιώθηκε στην πράξη στις πρόσφατες πυρκαγιές στη δυτική Αττική, στη Σίβηρη Χαλκιδικής αλλά και σε προηγούμενες πυρκαγιές -δεν είναι δικά μου λόγια γι’ αυτό κάνω ανάγνωση- μεταξύ άλλων στην Φολόη, την Πάρνηθα, την Πεντέλη και το Ωραιόκαστρο. Και οι ίδιοι οι άνθρωποι του πεδίου είναι απολύτως σαφείς. Συνεχίζουν: τα έργα πρόληψης δεν καταργούν τον κίνδυνο ούτε υποκαθιστούν τις δυνάμεις πυρόσβεσης. Δημιουργούν όμως ευνοϊκότερες συνθήκες στο επιχειρησιακό πεδίο διασπώντας τη συνέχεια της καύσιμης ύλης και μειώνοντας την ταχύτητα εξάπλωσης της φωτιάς. Παράλληλα, η αξιολόγηση των παρεμβάσεων πρέπει να γίνεται όπως είπατε και εσείς με επιστημονικά και επιχειρησιακά κριτήρια με βάση τη συμπεριφορά της φωτιάς, την ένταση και την ταχύτητα εξάπλωσής της αλλά και τις υποδομές, κάτι που το γνωρίζουν οι ίδιοι πολύ καλά. Αυτή είναι η κατεύθυνση που μας δείχνουν και αυτή ακριβώς είναι η κατεύθυνση που πρέπει να ακολουθήσουμε στην πρόληψη. 
Σε ό,τι αφορά τα συγκεκριμένα έργα και τις παρεμβάσεις. Διεύθυνση Δασών Πειραιά, Δασαρχείο Πειραιά κατά το έτος 2024 εντός της Περιφέρειας Αττικής αρμοδιότητας των δασαρχείων Πειραιά και Πεντέλης, στη νήσο Σαλαμίνα, οι προβλεπόμενες εργασίες περιλάμβαναν δασοκομικές εργασίες, κλαδεύσεις και καθαρισμούς δασικών εκτάσεων εντός της δημοτικής κοινότητας Αιαντείου, περιμετρικά των αρχαιολογικών χώρων Κανάκια και Κολώνες. Και το έτος 2025 πάλι το AntiNero III υπογράφηκε σύμβαση στην περιοχή με έργα αντιπυρικής προστασίας αρμοδιότητας των δασαρχείων Αιγάλεω, Μεγάρων, Πειραιά, Λαυρίου και Πόρου. Διεύθυνση Δασών δυτικής Αττικής, Δασαρχείο Αιγάλεω, μία σύμβαση το 2022, τρεις συμβάσεις το 2023, δύο συμβάσεις το 2024, δύο συμβάσεις το 2025 και μία το 2026 αρμοδιότητας των δασαρχείων Αιγάλεω, Μεγάρων, Πειραιά και Πεντέλης. 
Οι υπηρεσίες αναφέρουν ότι κατά την ημερομηνία εκδήλωσης της πυρκαγιάς στις 31 Ιουλίου στην περιοχή αρμοδιότητάς μας δεν υπήρχαν έργα που να είχαν εγκριθεί, χρηματοδοτηθεί και δεν είχαν ολοκληρωθεί. Δηλαδή, είχαν γίνει όλες αυτές οι συμβάσεις, είχε μπει ο εργολάβος ή οι δασικοί συνεταιρισμοί γιατί και σε πολλά δουλεύουν και οι δασικοί μας συνεταιρισμοί και είχαν παραδώσει και ολοκληρώσει το έργο. Διεύθυνση Δασών Θεσσαλονίκης, Δασαρχείο Θεσσαλονίκης στη δημοτική κοινότητα Λητής του δήμου Ωραιοκάστρου το 2022 και το 2024. Επίσης, AntiNero. AntiNero και στη Διεύθυνση Δασών Χαλκιδικής, στο Δασαρχείο Κασσάνδρας, 13,5 εκατομμύρια από το 2022 έως σήμερα. Εκεί είναι η περιοχή της Σίβηρης. 
Θέλω να κλείσω γιατί ο κόφτης είναι αμείλικτος. Πραγματικά οι δασικές πυρκαγιές αποτελούν ένα τεράστιο εθνικό πρόβλημα. Απειλούν το φυσικό περιβάλλον, τις περιουσίες, τις υποδομές και κυρίως την ανθρώπινη ζωή. Και όντως χρειάζεται συνεννόηση και χαίρομαι που υπάρχει πρόταση από εσάς και την Πρόεδρό σας. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία Υπουργέ. 
Θα συζητήσουμε τώρα τη δεύτερη με αριθμό 5652/27-5-2026 ερώτηση του κύκλου Αναφορών και Ερωτήσεων του Βουλευτή της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Αναστάσιου Νικολαΐδη προς τον Υπουργό Περιβάλλοντος και Ενέργειας με θέμα: «Σε εκκρεμότητα παραμένει η παραχώρηση κατά χρήση του «Πέτρινου Θεάτρου» Πετρούσας στον Δήμο Προσοτσάνης».
Θα απαντήσει στην ερώτηση και εδώ η Υπουργός Περιβάλλοντος, η κ. Μαρία- Ελένη Σούκουλη-Βιλιάλη. 
Κύριε συνάδελφε, έχετε τον λόγο. 
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Ευχαριστώ πολύ, κύριε Πρόεδρε.
Κυρία Υπουργέ, δεν είναι η πρώτη φορά που συζητιέται η συγκεκριμένη ερώτηση, το συγκεκριμένο ζήτημα, καθώς έχουν κατατεθεί από την πλευρά μου πέντε ερωτήσεις για το Πέτρινο Θέατρο στο φαράγγι της Πετρούσας. Μάλιστα την πρώτη φορά που είχε τεθεί το θέμα απάντηση είχε δώσει ο τότε Υπουργός Περιβάλλοντος, κ. Σκυλακάκης, ο οποίος είχε αναγνωρίσει τη σημασία υλοποίησης των απαραίτητων ενεργειών ώστε αυτό το πραγματικό στολίδι να αποδοθεί στην τοπική κοινωνία. Θα καταθέσω στα Πρακτικά σχετικές φωτογραφίες για να μπορέσετε να αντιληφθείτε και εσείς για ποια έκταση ζητείται η παραχώρηση και πόσο σημαντικό είναι να ικανοποιηθεί το αίτημα του δήμου Προσοτσάνης. Αυτό το στολίδι είναι, κυρία Υπουργέ. Αυτό το στολίδι που ακόμα και σήμερα είναι κλειστό.
Τον περασμένο Νοέμβριο πριν από δέκα μήνες περίπου, κυρία Υπουργέ, συζητούσαμε και πάλι με τον συνάδελφό σας κ. Τσάφο για την παραχώρηση του Πέτρινου Θεάτρου στο φαράγγι. Είχε αναφέρει μάλιστα πως η τότε πρόσφατη απόφαση για τον αποχαρακτηρισμό της έκτασης από την επιτροπή εξέτασης αντιρρήσεων δασικών χαρτών της περιφερειακής ενότητας Δράμας δημιουργούσε νέα δεδομένα ζητώντας χρόνο, ώστε αυτά να αξιολογηθούν και να υπάρξει ένας νέος οδικός χάρτης. Από τότε πέρασε εύλογο χρονικό διάστημα όμως το αποτέλεσμα παραμένει αρνητικό εις βάρος της τοπικής κοινωνίας της Προσοτσάνης της Δράμας αλλά και της ευρύτερης περιοχής που για ένα ακόμη καλοκαίρι στερήθηκε έναν πανέμορφο χώρο πολιτισμού και τη δυνατότητα να παρακολουθήσει συναυλίες, παραστάσεις και άλλες καλλιτεχνικές εκδηλώσεις. 
Κατόπιν των ανωτέρω ερωτάσθε, κυρία Υπουργέ, σε ποιες ενέργειες θα προβεί το Υπουργείο σας ώστε να ολοκληρωθεί η διαδικασία παραχώρησης της χρήσης του Πέτρινου Θεάτρου στο φαράγγι της Πετρούσας στον δήμο Προσοτσάνης. 
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Νικολαΐδη. 
Η κυρία Υπουργός έχει τον λόγο για την απάντησή της. 
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Υφυπουργός Περιβάλλοντος και Ενέργειας): Ευχαριστώ πολύ, κύριε Πρόεδρε.
Αρχικά να σας ευχαριστήσω για την ερώτησή σας, κύριε συνάδελφε, όσον αφορά, στο πέτρινο θέατρο στο φαράγγι της Πετρούσας. Πρόκειται, όπως ενημερώθηκα, για ένα ζήτημα που πραγματικά εκκρεμεί εδώ και πάρα πολύ καιρό παρά το γεγονός ότι υπήρχε η πολιτική βούληση για την επίλυσή του. Ενημερώθηκα από τις υπηρεσίες για το αίτημα, το μακροχρόνιο αίτημα, όπως πολύ σωστά αναφέρετε και εσείς, του δήμου Προσοτσάνης σχετικά με την παραχώρηση κατά χρήση του συγκεκριμένου θεάτρου. Και εδώ υπάρχει ένα σημαντικό στοιχείο στο οποίο θα ήθελα να σταθώ και θα σας παρακαλέσω πραγματικά να το μελετήσουμε και στα Πρακτικά των απαντήσεων των προηγούμενων επίκαιρων καθώς αφορά μια τεχνική αλλά κρίσιμη παράμετρο της διαδικασίας προκειμένου τελικά να βρεθεί λύση. Γιατί πραγματικά το πρακτικό της επιτροπής εξέτασης αντιρρήσεων ήταν ένα καινούργιο στοιχείο που έπρεπε να αξιολογηθεί από τη δική μας γενική γραμματεία. 
Η αλήθεια είναι ότι σύμφωνα με το ισχύον θεσμικό πλαίσιο και ειδικότερα με το άρθρο 20, παράγραφος 6, του ν. 3889/2010 όπως ισχύει, η απόφαση αυτή της επιτροπής αντιρρήσεων είναι εκτελεστέα. Μπορεί να εκτελεστεί. Και μπορεί βεβαίως να χρησιμοποιηθεί όπου απαιτείται για την ολοκλήρωση των σχετικών διοικητικών ενεργειών που χρειάζεται ο δήμος. Η διαδικασία ολοκληρώνεται τυπικά με τον δασικό χάρτη όταν γίνει η ολική κύρωση. Κατά συνέπεια, σήμερα έχουμε μία έκταση που στο συντριπτικά μεγαλύτερο κομμάτι της δεν είναι δασική. Είναι μη δασική. Έτσι ο δήμος Προσοτσάνης μπορεί να προσκομίσει αυτήν την απόφαση της επιτροπής αντιρρήσεων και στο Υπουργείο Οικονομικών και να ζητήσει ότι το Υπουργείο Οικονομικών δεν έχει αξιώσεις. Μπορεί μ’ αυτήν την απόφαση να πάει και στο Κτηματολόγιο και να ζητήσει να μεταβιβαστεί η ιδιοκτησία που υπάρχει αυτή τη στιγμή στο Κτηματολόγιο. Σαν ΥΠΕΝ είναι δημόσιο κτήμα. Και βεβαίως θα χρειαστεί να πάει και στην Περιφέρεια για τις συγκεκριμένες διαδικασίες, γιατί υπάρχει και παράπλευρο ρέμα. 
Άρα, υπάρχει πλέον μία συγκεκριμένη θεσμική διαδρομή που μπορεί να ακολουθηθεί και θεωρώ σημαντικό ο δήμος να προχωρήσει σε αυτές τις απαιτούμενες ενέργειες ώστε το θέμα να εξεταστεί και να προχωρήσει χωρίς περαιτέρω καθυστέρηση. 
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία Υπουργέ. 
Ο κ. Νικολαΐδης έχει τον λόγο για τη δευτερολογία του.
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Κυρία Υπουργέ, ευχαριστώ πάρα πολύ για το ενδιαφέρον σας, αλλά εδώ τώρα είναι να κλαίμε ή να γελάμε. Το 2020 ο Δήμος Προσοτσάνης προσπάθησε και έκανε τη διαδικασία για να παραχωρηθεί η έκταση του φαραγγιού. Είναι όπως τα λέτε. 
Πριν καταθέσω την επίκαιρη ερώτηση σάς κατέθεσα ερώτηση, την οποία δεν έχετε απαντήσει. Η ερώτηση που κατέθεσα σε εσάς -στο Υπουργείο σας- κατατέθηκε και στο Υπουργείο Οικονομικών. Το Υπουργείο Οικονομικών δηλώνει αναρμόδιο, γι’ αυτό και η επίκαιρη κατατέθηκε σε εσάς. 
Ακούστε τώρα ποιο είναι το τραγελαφικό. Η μη συνεννόηση των Υπουργείων δημιουργεί προβλήματα στους πολίτες και στους δήμους. Αυτό δεν είναι το τι θα κάνει ο Δήμος. Οφείλετε εσείς, ως Υπουργείο, σε συνεννόηση με το Υπουργείο Οικονομικών, να λύσετε το πρόβλημα που είναι τόσο απλό. Αν δεν μπορείτε να λύσετε το τόσο απλό, θα λύσουμε τα μεγαλύτερα; 
Δηλαδή, δύο Υπουργεία δεν μπορούν να συνεννοηθούν εδώ και έξι χρόνια για να δούμε σε ποιον ανήκει αυτός ο χώρος; Γιατί ειλικρινά, αυτήν τη στιγμή δεν ανήκει σε κανέναν. Αν μπείτε, δείτε και κάνετε ένα τηλέφωνο εσείς στο Υπουργείο Οικονομικών και ρωτήσετε αυτή η έκταση σε ποιον ανήκει, ξέρετε ποια θα είναι η απάντηση; Σε κανέναν. 
Μπορείτε, σας παρακαλώ εσείς, σε συνεργασία με το Υπουργείο Οικονομικών -καλώς ήρθατε, κύριε Μαρκόπουλε- τώρα που είσαστε δίπλα-δίπλα να δείτε σε ποιον ανήκει αυτή η έκταση; Γιατί αν μάθουμε σε ποιον ανήκει, τότε πολύ εύκολα θα μπορέσουμε να αιτηθούμε. 
Αυτό είναι το πρόβλημα, κυρία Υπουργέ. Τώρα εσείς θεωρείτε ότι έφυγε από πάνω σας. Έτσι είχε γίνει και με τον κ. Τσάφο, έτσι είχε γίνει και με τον κ. Σκυλακάκη και θα περνάνε τα χρόνια και το θέατρο δεν θα δίνεται στους πολίτες του Νομού Δράμας. Δίπλα σας είναι. Δώστε τη λύση εσείς. Καλέστε τον κ. Αθανασιάδη, τον Δήμαρχο Προσοτσάνης, ώστε του χρόνου αυτό το «κόσμημα» να μπορεί να μπει σε λειτουργία. 
Σας ευχαριστώ. 
(Στο σημείο αυτό ο Βουλευτής κ. Αναστάσιος (Τάσος) Νικολαΐδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Νικολαΐδη. 
Η κυρία Υπουργός έχει τον λόγο για τη δευτερολογία της. 
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Υφυπουργός Περιβάλλοντος και Ενέργειας): Κύριε συνάδελφε, κατ’ αρχήν δεν υπάρχει με αυτά τα δεδομένα αυτό το πρόβλημα την τελευταία πενταετία. Τα δεδομένα αυτά υπήρξαν μετά την απόφαση της Επιτροπής Αντιρρήσεων, μόλις πριν δέκα μήνες, όπως πολύ σωστά το είπατε και εσείς. Μέχρι τότε και οι προηγούμενοι συνάδελφοί μου Υπουργοί, που ήρθαν να απαντήσουν στην ερώτησή σας, είχαν την πολιτική βούληση της παραχώρησης στη χρήση και αυτό αποδεικνύεται από τα χρονικά. Μιλώντας με τις υπηρεσίες, εγώ η ίδια για να έρθω εδώ, ήταν έτοιμη η νομοθετική ρύθμιση που θα προχωρούσε από τη Γενική Γραμματεία Δασών και τον Υπουργό για να πάει η παραχώρηση στην χρήση.
 Αλλά, το γεγονός ότι δεν είναι δασικό, δεν είναι ότι μας απαλλάσσει οποιασδήποτε ευθύνης. Δεν έχουμε δικαιοδοσία πάνω του. Υπήρξε μία Επιτροπή Αντιρρήσεων που είπε ότι δεν είναι δασικό. Τι να πούμε εμείς; Όχι, το θέλουμε, είναι; Τη σεβόμαστε, την υιοθετούμε και σας λέμε ότι παίρνετε άδεια. Ο Δήμος πήγε και έκανε αντιρρήσεις, όπως προβλέπεται η διαδικασία. Δεν πήγε ούτε το Υπουργείο Οικονομικών, ούτε το Υπουργείο Ενέργειας και Περιβάλλοντος στην αρμόδια επιτροπή -την ΕΠΕΑ- για να ζητήσει κάτι. Ο Δήμος πήγε και κατάφερε να πάρει μία απόφαση που λέει ότι δεν είναι δασικό. Υπάρχουν διαδικασίες, υπάρχει νόμος που συγκεκριμενοποιεί τις κινήσεις που πρέπει να γίνουν. Τα
Τώρα, αν θέλετε να είμαστε αρωγοί σε μια οποιαδήποτε προσπάθεια, εγώ το έχω πει πολλές φορές, η πόρτα και του δικού μας Υπουργείου είναι πάντα ανοικτή. Αλλά, οι διαδικασίες που γίνονται σε ένα κτήμα, δημόσιο κτήμα, που δεν είναι δασικό, είναι σαφείς. 
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία Υπουργέ.
Περνάμε τώρα σε τρεις ερωτήσεις αρμοδιότητας του Υπουργείου Εθνικής Οικονομίας και Οικονομικών, στις οποίες θα απαντήσει ο Υφυπουργός Εθνικής Οικονομίας και Οικονομικών κ. Μαρκόπουλος.
 Ξεκινάμε με την δέκατη τρίτη με αριθμό 1296/7-9-2026 επίκαιρη ερώτηση πρώτου κύκλου του Ανεξάρτητου Βουλευτή Μεσσηνίας κ. Αλεξάνδρου (Αλέξη) Χαρίτση προς τον Υπουργό Εθνικής Οικονομίας και Οικονομικών με θέμα: «Φιάσκο και με το ΟΣΔΕ 2026. Νέες καθυστερήσεις και κίνδυνος για τις πληρωμές των παραγωγών». 
Ορίστε, κύριε συνάδελφε, έχετε τον λόγο.
ΑΛΕΞΗΣ ΧΑΡΙΤΣΗΣ: Ευχαριστώ, κύριε Πρόεδρε. 
Κύριε Υφυπουργέ, «αξιοπιστία και σταθερότητα», «ταχύτητα και ασφάλεια», «ομαλή ροή των πληρωμών». Αυτά υποσχόταν η Κυβέρνηση όταν μετά το ξέσπασμα του πολύκροτου γαλάζιου σκανδάλου του ΟΠΕΚΕΠΕ μετέφερε τις αρμοδιότητες του ΟΠΕΚΕΠΕ στην ΑΑΔΕ. Ο Αντιπρόεδρος της Κυβέρνησης μάλιστα, ο κ. Χατζηδάκης, μιλούσε τότε για απολύτως σύγχρονο και αξιόπιστο σύστημα. Και τι έχει συμβεί; Τι έχει καταφέρει η Κυβέρνηση; Δεν θα μιλήσω εγώ, κύριε Υφυπουργέ. Θα επικαλεστώ τους καθ’ ύλην αρμόδιους, για να μην φανεί ότι εδώ ήρθαμε να κάνουμε φθηνή αντιπολίτευση. Θα μιλήσουν, λοιπόν, οι εκπρόσωποι των 50 ΚΥΔ -Κέντρα Υποβολής Δηλώσεων- από όλη τη Θεσσαλία, που είναι η καρδιά της αγροτικής παραγωγής της χώρας μας, οι οποίοι μόλις χθες 13 Σεπτεμβρίου εξέδωσαν ένα αναλυτικό δελτίο Τύπου και λένε -τα ΚΥΔ της Θεσσαλίας- ότι αν δεν ληφθούν άμεσα μέτρα, οι δηλώσεις ΟΣΔΕ δεν θα γίνουν καν φέτος. «Οι Φορείς Υποβολής Δηλώσεων, σε καθημερινή επαφή με χιλιάδες αγρότες και κτηνοτρόφους και γνωρίζοντας την αγωνία τους για τις ενισχύσεις, ενημερώνουμε δημόσια και με ειλικρίνεια ότι η φετινή υποβολή της Ενιαίας Αίτησης Ενίσχυσης δεν προχωρά». «Κάτω από το 2% των δηλώσεων ΟΣΔΕ έχει οριστικοποιηθεί». «Ο χρόνος έχει ήδη τελειώσει». Έτσι λένε από τη Θεσσαλία. Δεν το λέω εγώ.
Σήμερα, νέα εξέλιξη, επί του πιεστηρίου -για να επικαλεστώ και την προηγούμενη ιδιότητά σας ως δημοσιογράφος, κύριε Υφυπουργέ- τα ΚΥΔ της Κρήτης -οι συνάδελφοί τους από την Κρήτη- προβαίνουν σε νέα ανακοίνωση: «Πάγωμα των δηλώσεων» λένε, «κανείς δεν είναι ικανοποιημένος με το θεσμικό πλαίσιο. Κανείς δεν νιώθει άνετα να δουλέψει με αυτό το πλαίσιο». «Είμαστε όλοι μας εκτεθειμένοι στη διαρροή προσωπικών δεδομένων πελατών μας» λένε τα ΚΥΔ της Κρήτης -και πάλι- δεν το λέω εγώ. 
Αυτή είναι η κατάσταση σήμερα, κύριε Υφυπουργέ. Εγώ θα τα καταθέσω αυτά στα Πρακτικά, κύριε Πρόεδρε, έτσι ώστε να περιέλθουν στη γνώση του Υφυπουργού. Αυτή είναι η κατάσταση, δυστυχώς, την οποία έχουμε σήμερα. Βρισκόμαστε στις 14 Σεπτεμβρίου, αύριο είναι 15 Σεπτεμβρίου. Γνωρίζετε -υποθέτω- πολύ καλά ότι οι αιτήσεις που θα έχουν υποβληθεί μέχρι τις 15 Σεπτεμβρίου μπορούν να λάβουν προκαταβολή έως 31 Οκτωβρίου, αλλιώς πάνε πίσω. Θέτω, λοιπόν, συγκεκριμένα ερωτήματα με την ερώτησή μου:
Πρώτον, ποια είναι η πραγματική κατάσταση στις αιτήσεις ενίσχυσης του 2026; Πόσες αιτήσεις έχουν υποβληθεί; Ποιο είναι το χρονοδιάγραμμα ολοκλήρωσης; Πώς οι αγρότες θα πληρωθούν Οκτώβρη και Νοέμβρη; Και τι θα γίνει με την εφαρμογή myAGRO, η οποία αντιμετωπίζει πάρα πολλά προβλήματα τα οποία έχουν καταγγελθεί από τους αγρότες. 
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Χαρίτση. Ο κύριος Υπουργός έχει τον λόγο. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ πολύ, κύριε Πρόεδρε. 
Κύριε Χαρίτση, ακούω τις τοποθετήσεις, τις αγωνίες πάντοτε με θετική και ανοιχτή διάθεση και για διάλογο και για να βρούμε λύσεις. Δεν θριαμβολογούμε, δεν ωραιοποιούμε. Από την άλλη, όμως, νομίζω ότι οφείλουμε και να μην καταστροφολογούμε. 
Αυτήν τη στιγμή εξελίσσεται μια πολύ πολύ σημαντική προσπάθεια, η οποία θα παραδεχτώ ότι είχε, λόγω του μεταβατικού χαρακτήρα του myAGRO, έναν συγκεκριμένο ρυθμό. Προσπαθεί η ΑΑΔΕ, με τον επαγγελματισμό και την ανεξαρτησία που τη διακρίνει, να λύνει διαρκώς προβλήματα. 
Εγώ, λοιπόν, θα σας πω ότι όντως η καταληκτική ημερομηνία υποβολής είναι η 16η Οκτωβρίου. Για τους παραγωγούς που υποβάλλουν τις αιτήσεις τους έως αύριο προβλέπεται η δυνατότητα χορήγησης προκαταβολής στα τέλη του Οκτώβρη, 31 Οκτωβρίου, ενώ για τις αιτήσεις που υποβάλλονται από τις 16 Σεπτεμβρίου έως τις 16 Οκτωβρίου προβλέπεται η δυνατότητα προκαταβολής έως τις 30 Νοεμβρίου.
Μέχρι τώρα έχουν υποβληθεί -σημερινή ημερομηνία- 78.030 συνολικά αιτήσεις και η διαδικασία για την οριστικοποίηση προχωρά με σταθερούς και το τελευταίο διάστημα με διαρκώς ανοδικούς ρυθμούς. Συγκεκριμένα, οι οριστικές αποφάσεις είναι, αυτήν τη στιγμή, 12.182 με σημερινή ημερομηνία. 
Θέλω να τονίσω -γι’ αυτό μιλώ για ανοδική πορεία το τελευταίο διάστημα- ότι πριν από πέντε μόλις ημέρες είχαμε μία πορεία που ήταν μείον 3.456 αιτήσεις. Δηλαδή, μέσα σε πέντε ημέρες προέκυψαν οριστικές συν 3.456 αιτήσεις, μια αύξηση γύρω στο 20%, γιατί ο μηχανισμός πλέον έχει μπει στη διαδικασία και πάει με πιο γρήγορα βήματα και αυτό μας κάνει να αισιοδοξούμε. 

[bookmark: _Hlk234436186]Μέσα στις επόμενες ημέρες και η ηγεσία, η Διοίκηση της ΑΑΔΕ, αλλά και ταυτόχρονα το Υπουργείο Αγροτικής Ανάπτυξης, το οποίο είναι το καθ’ ύλην αρμόδιο, θα μιλήσουν για μια σειρά περαιτέρω απλοποιήσεων για να διευκολύνουν τη διαδικασία. 
Επίσης, ως προς την επεξεργασία, να τονίσω ότι μόνο το τελευταίο πενθήμερο έχουμε έντεκα χιλιάδες οκτακόσιες τριάντα μία περισσότερες δηλώσεις, δηλαδή μετά τις 9 Σεπτεμβρίου, όπου πλέον φτάνουν, όπως είπα και πριν, στις εβδομήντα οκτώ χιλιάδες τριάντα υπό επεξεργασία αιτήσεις, από έναν εξήντα έξι χιλιάδων εκατόν ενενήντα εννέα στις 9 Σεπτεμβρίου. 
Θα πω μια ξεκάθαρη εικόνα. Είναι μια μεταβατική περίοδος. Η ΑΑΔΕ έχει δώσει διαπιστευτήρια και βλέπουμε ότι και τις τελευταίες ημέρες, επειδή το πρόγραμμα το myAGRO τρέχει κι έχει πάρει μία πλέον ανοδική πορεία, πλέον τα πράγματα αρχίζουν και πηγαίνουν αρκετά καλύτερα. Είναι όμως και μια μετάβαση. Δεν είπα εγώ ότι δεν υπάρχουν ζητήματα. Όμως, η εικόνα έχει αρχίσει και βελτιώνεται αισθητά, γεγονός το οποίο μας κάνει να αισιοδοξούμε ότι θα πάνε τα πράγματα από το διάστημα 15 Σεπτέμβρη και μετά ακόμα καλύτερα. Υπάρχει μια σταθερά ανοδική τάση την οποία θα ήθελα να την κρατήσετε και προφανώς να απαντήσουμε και στους ενδιαφερόμενους γιατί έχουν την ανησυχία και την αγωνία γύρω από τις πληρωμές τους. 
Το σύστημα αυτό το οποίο επιδιώκει με το ότι πήγε στην ΑΑΔΕ είναι το αδιάβλητο, να μην έχουμε ξανά φαινόμενα τέτοια, τα οποία κι εμείς έχουμε πει ξεκάθαρα ότι δεν έπρεπε να συμβούν, αλλά και ταυτόχρονα οι δηλώσεις, όταν πλέον οριστοκοπηθούν αυτοί οι θετικοί ρυθμοί, όπως καταγράφονται τις τελευταίες ημέρες,  να πάνε ακόμα πιο γρήγορα και να μην υπάρχει κανένα θέμα πληρωμών. 
Μέχρι στιγμής, λοιπόν, λέμε ότι τις τελευταίες ημέρες υπάρχει μια σαφής ένδειξη ανόδου τόσο των οριστικών όσο και των υπό επεξεργασία αιτήσεων.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό.
 Τον λόγο έχει τώρα ο κ. Χαρίτσης για τη δευτερολογία του. 
ΑΛΕΞΗΣ ΧΑΡΙΤΣΗΣ: Ευχαριστώ, κύριε Πρόεδρε.
 Ευχαριστώ, κύριε Υφυπουργέ. Λέτε ότι δεν θέλετε να ωραιοποιήσετε και λέτε ότι υπήρχαν προβλήματα και υπάρχουν προβλήματα. Γιατί σε σχέση με αυτό που μας είπατε πριν, η καταγγελία από τα ΚΥΔ είναι ότι και σήμερα δεν μπορούν να υποβάλλουν. Γι’ αυτό η Κρήτη λέει στην ανακοίνωσή της σήμερα ότι θα σταματήσει τις υποβολές. Αυτό λέει η Κρήτη σήμερα με την ανακοίνωσή της, με το δελτίο τύπου που θα σας το δώσω, θα το καταθέσω στα Πρακτικά. Λέτε, όμως, ότι δεν θέλετε να ωραιοποιήσετε κι εγώ το δέχομαι για εσάς. Πράγματι, τώρα δεν προσπαθήσατε να ωραιοποιήσετε την κατάσταση. 
Όμως, πρέπει να σας υπενθυμίσω ότι στις 6 Αυγούστου του τρέχοντος έτους, πριν από ένα μήνα και κάτι, ο ίδιος ο Πρωθυπουργός επισκέφθηκε την ΑΑΔΕ για να εγκαινιάσει το νέο σύστημα μαζί με τον διοικητή της ΑΑΔΕ, τον κ. Πιτσιλή και παρουσίασε μια κατάσταση ότι βάζει φρένο στις χρόνιες παθογένειες. Το έχω εδώ. Θα το καταθέσω κι αυτό στα Πρακτικά, τις δηλώσεις του. Λέει μάλιστα ότι: «Θα καταβάλλουμε όλες τις ενισχύσεις στην ώρα τους». Αυτό είναι δέσμευση του ίδιου του Πρωθυπουργού, του κ. Μητσοτάκη, πριν από έναν μόλις μήνα. Κι εδώ βρισκόμαστε σήμερα 14 Σεπτεμβρίου και συζητάμε για το αν θα υπάρχει η δυνατότητα καν να υποβληθούν οι αιτήσεις.
Κοιτάξτε να δείτε. Τα πράγματα είναι πάρα πολύ σοβαρά. Αναφέρατε κάποια νούμερα, τα οποία προφανώς δεν θα τα αμφισβητήσω. Φαντάζομαι προέρχονται από τις υπηρεσίες. Δεν θα τα αμφισβητήσω. Αυτό, όμως, το οποίο δεν είπατε είναι ότι τα νούμερα αυτά αντιστοιχούν σε ένα σύνολο αγροτών οι οποίοι φτάνουν τις εξακόσιες πενήντα χιλιάδες, κύριε Υπουργέ. Άρα, θέλω να πω με αυτό ότι μιλάμε για σταγόνα στον ωκεανό για την πρόοδο η οποία έχει γίνει. 
Θέλω να σας επισημάνω το εξής, επειδή προέρχομαι και από αγροτική περιοχή. Πρέπει νομίζω και ως Υπουργείο Οικονομικών να το γνωρίζετε. Η αγροτική παραγωγή, κύριε Υπουργέ, δεν έχει σταθερή ροή εσόδων. Επομένως, το πότε θα πληρωθούν οι αγροτικές επιδοτήσεις είναι ένα κομβικό ζήτημα για τον προγραμματισμό και της παραγωγής το επόμενο διάστημα. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Θα σας δώσω ένα παράδειγμα από την περιοχή μου, τη Μεσσηνία. Επειδή συμπίπτει η υποβολή των αιτήσεων και η προκαταβολή των άμεσων ενισχύσεων με την έναρξη της ελαιοσυγκομιδής. Παραδοσιακά αυτό συμβαίνει. Πρόκειται, λοιπόν, για μια απολύτως κρίσιμη παράμετρο γιατί σε αυτή την περίοδο πρέπει να πληρωθούν καύσιμα, πρέπει πληρωθούν εργατικά, πρέπει να πληρωθούν πρώτες ύλες. Αν δεν υπάρξει αυτή η προκαταβολή της αποζημίωσης, πολύ απλά δεν θα υπάρξει ρευστότητα και ο παραγωγός θα αναγκαστεί να πουλήσει πάρα πολύ γρήγορα και σε πάρα πολύ χαμηλές τιμές το προϊόν του για να μπορέσει να τα φέρει βόλτα. 
Εδώ, λοιπόν, έχουμε να κάνουμε με τη βιωσιμότητα εξακοσίων πενήντα χιλιάδων αγροτών, έχουμε να κάνουμε με τη βιωσιμότητα των οικογενειών τους, έχουμε να κάνουμε με τη βιωσιμότητά της υπαίθρου, έχουμε να κάνουμε με την επισιτιστική ασφάλεια ολόκληρης της κοινωνίας. Κύριε Υφυπουργέ, είναι πάρα πολύ σοβαρό το ζήτημα. Οι αγρότες οι οποίοι αυτή τη στιγμή αντιδρούν και εξεγείρονται, δεν το κάνουν τυχαία ούτε από κάποιο γινάτι. Βλέπουν ότι κινδυνεύουν να χάσουν το πιο βασικό εργαλείο ενίσχυσης.
 Κι επιτρέψτε μου να πω ότι συμβαίνει αυτό τη στίμη που βλέπουμε ότι σε άλλες χώρες, όπως στην Ιταλία, όπως στην Πολωνία, έχουνε ξεκινήσει οι καταβολές των αποζημιώσεων. Το βλέπουμε επίσης να συμβαίνει την ώρα που η Ευρώπη, λόγω της κρίσης στη Μέση Ανατολή, έδωσε τη δυνατότητα στη χώρα μας, ειδικά για φέτος, να δοθούν μεγαλύτερες προκαταβολές μέχρι και 75% στις ενισχύσεις, να δοθούν πιο γρήγορα οι προκαταβολές και η χώρα μας χάνει αυτή την ευκαιρία, αυτή τη δυνατότητα -ειδικά για φέτος, επαναλαμβάνω, σε αυτή την τόσο δύσκολη και κρίσιμη χρονιά, λόγω των ευρύτερων γεωπολιτικών εξελίξεων- εξαιτίας της πολιτικής της Κυβέρνησης. 
Είναι πάρα πολύ κρίσιμα τα πράγματα. Επιμένω, κύριε Υπουργέ, πρέπει να βρεθεί άμεσα μια λύση γιατί οι αγρότες δικαίως…
(Στο σημείο αυτό ο Βουλευτής κ. Αλέξης Χαρίτσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Χαρίτση.
Κύριε Υπουργέ, έχετε τον λόγο για τη δευτερολογία σας. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κύριε Χαρίτση, μοιραζόμαστε τις ίδιες αγωνίες. Να είμαστε ξεκάθαροι. Προέρχεστε από τη Μεσσηνία. Εμένα η καταγωγή μου είναι από την Ηλεία. Είμαστε σε γειτονικούς νομούς. Παρά το ότι δεν εκλέγομαι εκεί, πάντοτε η γενέθλια βάση είναι πολύ σημαντική. Μοιραζόμαστε, λοιπόν, κοινές αγωνίες. 
Εγώ αυτό το οποίο θέλω να προσδιορίσω είναι ότι μετά τη μεταβατική περίοδο έχουμε μια μεγάλη δουλειά υποδομής που έχει εξελιχθεί από την ΑΑΔΕ, η οποία βγαίνει με ταχύτερους ρυθμούς αν θέλετε κιόλας από τα τέλη Αυγούστου και μετά. Γιατί τα μεγέθη που σας έδωσα στον μεγαλύτερο βαθμό έχουν ξεκινήσει να τρέχουν με μεγαλύτερη ταχύτητα μετά τη δουλειά υποδομής που έγινε κι αν θα δείτε το στατιστικό δεδομένο, προκύπτει με μεγαλύτερη ένταση από τα τέλη Αυγούστου και μετά. Έχουμε, λοιπόν, πιο γρήγορους ρυθμούς αυτή τη στιγμή, οι οποίοι μας κάνουν να είμαστε πιο αισιόδοξοι ότι τα πράγματα θα ολοκληρωθούν με ομαλότητα. Προφανώς γι’ αυτή την ομαλότητα παλεύουμε και για την ομαλότητα και για διαφάνεια βεβαίως πήγαμε την αρμοδιότητα σε μία αδιαμφισβήτητα επιτυχημένη ανεξάρτητη αρχή, όπως είναι η ΑΑΔΕ.
Σας λέω μάλιστα και θέλουμε να ενημερώσουμε και τον αγροτικό κόσμο ότι έρχονται περαιτέρω απλοποιήσεις και θετικές παρεμβάσεις για να τρέξουν και από το επόμενο διάστημα, 15-16 Σεπτεμβρίου και μετά, ακόμα πιο γρήγορα οι αιτήσεις. Οι δεσμεύσεις μας παραμένουν. Οι δεσμεύσεις μας είναι συγκεκριμένες και ο αγροτικός κόσμος πρέπει να το γνωρίζει. Θέλουμε ένα απολύτως διάφανο σύστημα, ένα σύστημα το οποίο θα έχει τη λογοδοσία που πρέπει. Οι αγρότες θα είναι αυτοί που πρέπει να πάρουν τα χρήματα. Δεν πρέπει να επιτρέψουμε και δεν θα το επιστρέψουμε και η ΑΑΔΕ γι’ αυτό αποτελεί μια μεγάλη εγγύηση γιατί έχει τα εργαλεία. Όπως έχει υπάρξει πολύ μεγάλη πρόοδος στη φοροδιαφυγή, έτσι και με την τεχνογνωσία που έχει η ΑΑΔΕ είμαστε βέβαιοι ότι θα προχωρήσουν τα πράγματα. 
Εγώ λέω ότι είναι μια μεταβατική περίοδος. Οι ρυθμοί, όμως, είναι ραγδαία αυξημένοι από το τελευταίο διάστημα και μετά. Σας λέω ότι μόλις το πενθήμερο είχαμε παραπάνω από έντεκα χιλιάδες αιτήσεις που τρέξανε και ερευνώνται. Άρα, θα ήθελα να το κρατήσετε αυτό. Να δώσουμε κι ένα μήνυμα στους Έλληνες αγρότες ότι τα πράγματα βαίνουν διαρκώς βελτιούμενα. 
Τώρα, σε κάθε περίπτωση το myAGRO είναι ένα χρήσιμο εργαλείο, το οποίο φαίνεται μέρα με την ημέρα να κερδίζει έδαφος και είμαστε πραγματικά αισιόδοξοι ότι τα πράγματα θα πάνε ομαλά. Ακούμε τη συζήτηση που υπάρχει. Αλίμονο, αν δεν ακούμε τον αγροτικό πληθυσμό. Σας το λέω δεν είμαι στο Υπουργείο Αγροτικής Ανάπτυξης. Έχω την επιστασία τη φορολογική στο Υπουργείο Εθνικής οικονομίας και Οικονομικών. Όμως, από τη στιγμή που εμπλέκεται η ΑΑΔΕ είμαστε βέβαιοι ότι το τελικό αποτέλεσμα θα είναι αυτό που πρέπει. 
Έδωσα και τα μεγέθη γιατί εμείς δεν θέλουμε να κρυβόμαστε από τον δημόσιο διάλογο. Όμως, βλέπουμε μια πρόοδο το τελευταίο διάστημα η οποία μας ικανοποιεί και είναι βάση των όσων αναμένουμε. Θεωρώ, λοιπόν, ότι από το επόμενο διάστημα και μετά τα μεγέθη θα είναι αλματωδώς πολύ καλύτερα. 
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Συνεχίζουμε με την πρώτη με αριθμό 1283/4-9-2026 επίκαιρη ερώτηση πρώτου κύκλου του Βουλευτή Μαγνησίας της Κ.Ο. ΝΕΑ ΔΗΜΟΚΡΑΤΙΑ κ. Χρήστου Μπουκώρου προς τον Υπουργό Εθνικής Οικονομίας και Οικονομικών με θέμα: «Παραχωρήσεις απλής χρήσης αιγιαλού σε περιοχές NATURA που βρίσκονται εντός ορίων οικισμού και ανάγκη διευκρίνισης των επιβαλλόμενων περιορισμών».
Κύριε συνάδελφε, έχετε το λόγο. 
ΧΡΗΣΤΟΣ ΜΠΟΥΚΩΡΟΣ: Κύριε Υπουργέ, τη φετινή θερινή περίοδο οι καταστηματάρχες στην πόλη της Σκοπέλου, πέρασαν μια μεγάλη ταραχή, διότι οι υπηρεσίες σας και δη η Κτηματική Υπηρεσία, εφαρμόζοντας το γράμμα του ν. 5092/2024 και πιο συγκεκριμένα της περιπτώσεως γ’ του άρθρου 8 του συγκεκριμένου νόμου, επέβαλε χρήση του 30% της παραχωρούμενης έκτασης, όπως αυτό συμβαίνει στις περιοχές Natura. Ο νόμος, πράγματι, το λέει, γιατί όλο το νησί της Σκοπέλου είναι στην περιοχή Natura. 
Είναι, όμως, Natura, κύριε Υπουργέ, η πόλη της Σκοπέλου; Ο ν. 5092/2024 για τις απλές παραχωρήσεις κάνει λόγο για ομπρελοκαθίσματα, δηλαδή για ξαπλώστρες και ομπρέλες. Δεν κάνει λόγο για τραπεζοκαθίσματα καταστημάτων εστίασης. Αυτό προκύπτει από αποφάσεις του Συμβουλίου της Επικρατείας, από τη νομοθεσία του 2011, από την ίδια την ευρωπαϊκή νομοθεσία για τις περιοχές Natura.
Μιλάμε για μια περιοχή, για το Λιμάνι της Σκοπέλου, όπου ούτως ή άλλως απαγορεύεται η κολύμβηση. Μιλάμε για το κεντρικό μέτωπο της παραλίας της, όπου δραστηριοποιούνται τα καταστήματα εστίασης, αλλά μιλάμε και για στενά όπισθεν της παραλίας της πόλεως της Σκοπέλου. Εκεί, λοιπόν, εφαρμόστηκαν αυτές οι διατάξεις.
Δηλαδή, τι συνέβη; Ένας καταστηματάρχης εστίασης πλήρωσε 100 τετραγωνικά και με βάση τα προβλεπόμενα του ν. 5092/2024, μπορούσε να αξιοποιήσει μόνο το 30%, όπως συμβαίνει στις περιοχές Natura, δηλαδή στους οικότοπους, στις παραλίες και στα δάση. Γιατί, οι περιοχές Natura αυτές είναι. Και η φιλοσοφία, το πνεύμα και το γράμμα των διατάξεων των περιοχών Natura έχει να κάνει με την προστασία οικότοπων και όχι δομημένων πόλεων και αστικών περιοχών. 
Θέλω να σας ρωτήσω, λοιπόν, κύριε Υπουργέ, αν θα πάψει αυτή η ταλαιπωρία των καταστηματαρχών, εν όψει της επερχόμενης συζήτησης, με την έκδοση μιας εγκυκλίου όπου θα εξαιρεί τις δομημένες εντός σχεδίου περιοχές από αυτή τη διάταξη του ν. 5092/2024, ώστε να μην δημιουργούνται τέτοια προβλήματα; Νομίζω ότι η Κυβέρνηση δεν θέλει να δημιουργεί προβλήματα, ούτε στους ελεύθερους επαγγελματίες και ιδιαίτερα τους επαγγελματίες εστίασης, ούτε στους αγρότες, ούτε σε καμία επαγγελματική τάξη. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μπουκώρο.
Τον λόγο έχει ο κ. Μαρκόπουλος.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ πολύ, κύριε Πρόεδρε.
 Αγαπητέ συνάδελφε, χαίρομαι πάντοτε να έχω επίκαιρες ερωτήσεις από συναδέλφους του κόμματός μας, γιατί πραγματικά δείχνουν το ενδιαφέρον. Ούτως ή άλλως, πάντα οι επίκαιρες ερωτήσεις δείχνουν ένα πιο έντονο ενδιαφέρον, ακόμα και από τους συναδέλφους της αντιπολίτευσης. Όμως, χαίρομαι, γιατί κάποιες φορές πρέπει να ξεκαθαρίζουμε λίγο κάποιες καταστάσεις. 
Γνωρίζουμε ότι η προστασία του αιγιαλού και της παραλίας, καθώς και των περιοχών που υπάγονται στο δίκτυο Natura 2000, αποτελεί μια θεσμική θεμελιώδη υποχρέωση της διοίκησης και βασίζεται στο άρθρο 24 του Συντάγματος. 
Στην προκειμένη περίπτωση, η Περιφερειακή Ενότητα Μαγνησίας και ιδίως οι Βόρειες Σποράδες, σε περιοχές με ιδιαίτερο τουριστικό ενδιαφέρον, παρουσιάζουν εξαιρετικά εκτεταμένη υπαγωγή στη Natura 2000. Ενδεικτικά, στην αρμοδιότητα της Μονάδας Διαχείρισης Εθνικού Πάρκου Σποράδων του ΟΦΥΠΕΚΑ περιλαμβάνονται η Αλόννησος και σημαντικό τμήμα της Ανατολικής και Νοτιοανατολικής Σκοπέλου, η Σκιάθος, οι Κουκουναριές και η ευρύτερη θαλάσσια περιοχή, η Τσουγκριά -εξαιρετικές περιοχές όλες- και η ευρύτερη θαλάσσια περιοχή μεταξύ Σκιάθου και Σκοπέλου. Στην ηπειρωτική Μαγνησία, το Πήλιο και η παράκτια ζώνη αυτού εντάσσεται ακριβώς στο ίδιο πλαίσιο.
Η μεγάλη γεωγραφική έκταση των χαρακτηρισμών αυτών έχει ως πρακτικό αποτέλεσμα ότι ο ενιαίος αριθμητικός περιορισμός του 30% καταλαμβάνει πραγματικές καταστάσεις με εντελώς διαφορετικά χαρακτηριστικά, από εξαιρετικά ευαίσθητες φυσικά ακτές -το είπα και πριν- και οικότυπους έως διαμορφωμένα παραλιακά μέτωπα, λιμένες, πεζοδρόμους και τμήματα εντός υφισταμένων οικισμών, γεγονός που η υπηρεσία έχει ήδη από τις αρχές του Ιουλίου επισημάνει στην κεντρική διοίκηση, τονίζοντας τα προβλήματα που προαναφέρετε.
Η περίπτωση της Χώρας Σκοπέλου είναι χαρακτηριστική, καθώς ο αρμόδιος περιβαλλοντικός φορέας διαπίστωσε ότι το συγκεκριμένο παραλιακό μέτωπο όντως βρίσκεται σε οικότυπο που χαρακτηρίζεται ως «χωριά και οικισμοί». Ευθυγραμμιζόμενοι, λοιπόν, με το πνεύμα του ενωσιακού δικαίου και τη σύγχρονη ευρωπαϊκή πρακτική η οποία επιτάσσει εξατομικευμένη και επιστημονική αξιολόγηση με βάση τα πραγματικά γεωμορφολογικά και οικολογικά χαρακτηριστικά κάθε θέσης το Υπουργείο μας, το Υπουργείο Εθνικής Οικονομίας και Οικονομικών, προχωρά άμεσα στις απαραίτητες ενέργειες για τη διευθέτηση του θέματος. 
Συγκεκριμένα, δρομολογείται κεντρική συνεργασία με το συναρμόδιο Υπουργό Περιβάλλοντος και Ενέργειας των ΟΦΥΠΕΚΑ, προκειμένου να εξεταστεί η δυνατότητα εξειδίκευσης του τρόπου εφαρμογής των εν λόγω περιορισμών, με σκοπό την εξασφάλιση της ισορροπίας μεταξύ περιβαλλοντικής προστασίας, αλλά και της οικονομικής δραστηριότητας που επισημαίνεται ότι έχει αυτήν την περίοδο ζητήματα.
Θα προχωρήσουμε, λοιπόν, σε ένα διυπουργικό επίπεδο, ώστε να δούμε τις βέλτιστες πρακτικές και λύσεις, να μελετήσουμε το πρόβλημα και προφανώς θα είναι και μεγάλη μας χαρά να μας καταθέσετε -πέραν της επίκαιρης ερώτησης- και τις ιδέες και τους προβληματισμούς σας, ώστε να μπορέσουμε να βρούμε μια βέλτιστη ισορροπία μεταξύ και της Natura 2000, που προφανώς αποτελεί δέσμευση της χώρας μας βάσει και του Συντάγματος, αλλά και της καθημερινής εργασίας και δραστηριότητας σε ό,τι αφορά το νησί.
ΠΡΟΕΔΡΕΥΩΝ (Πάρις Κουκουλόπουλος): Συνεχίζουμε με τη δευτερολογία του Βουλευτή.
Κύριε Μπουκώρο, έχετε τον λόγο.
ΧΡΗΣΤΟΣ ΜΠΟΥΚΩΡΟΣ: Δεν αμφιβάλλω ότι η ηγεσία του Υπουργείου Οικονομικών θέλει να λύσει ένα πρόβλημα το οποίο είναι οφθαλμοφανές. Όμως, από την εξαγγελία συνεργασιών, μελετών και όλων αυτών των χρονοβόρων διαδικασιών, πολύ φοβάμαι ότι θα φτάσουμε και στην επόμενη σεζόν και θα έχουμε ακριβώς το ίδιο πρόβλημα. Εδώ λέμε κάτι πολύ συγκεκριμένο, κύριε Υπουργέ. Λέμε ότι ένα δομημένο περιβάλλον πόλεως, εντός σχεδίου πόλεως, δεν είναι οικότοπος. Άρα, δεν εμπίπτει στις διατάξεις Natura. Άλλωστε, η νομοθεσία, κύριε Υπουργέ, ο ν.3937/2011, ΦΕΚ 60/Α/2011 ξεκαθαρίζει απολύτως, κύριε Υπουργέ, ποιο είναι το πεδίο εφαρμογής Natura. Εκεί έχει θεσπίσει αυστηρό όριο για δόμηση στις περιοχές Natura για εκτός σχεδίου δέκα στρέμματα και άλλες αυστηρές περιβαλλοντικές απαγορεύσεις. Όμως, ξεκάθαρα υπονοεί ότι όλα αυτά δεν μπορεί να εφαρμόζονται σε δομημένο περιβάλλον από αιώνες. Η Σκόπελος δεν δομήθηκε τώρα. Δεν πήγαν οι Σκοπελίτες και δη οι καταστηματάρχες να χτίσουν σε περιοχή Natura. Ήταν πάντα εκεί η πόλη τους, το νησί τους. Είναι δομημένο περιβάλλον.
Η εκτεταμένη περιοχή Natura καλώς υπάρχει στις βόρειες Σποράδες -ευαίσθητα οικοσυστήματα, θαλάσσιο πάρκο, συμφωνώ με όσα είπατε-, αλλά χρειάζεται -και ακούστε με, σας παρακαλώ, κύριε Υπουργέ- μια άμεση διευκρινιστική εγκύκλιος για το συγκεκριμένο ζήτημα, ώστε να μπορεί η υπηρεσία σας να μην βάζει τις απαγορεύσεις του 30% στους καταστηματάρχες της παραλίας της Σκοπέλου. Δεν μιλάμε για κάποια παραλία που είναι μέσα σε ένα οικοσύστημα, σε έναν οικότυπο για ξαπλώστρες και ομπρέλες κ.λπ. Μιλάμε για καταστήματα εστίασης, αδειοδοτημένα, που φορολογούνται, που έχουν μια σεζόν τριών μηνών και πρέπει να δουλέψουν. Και δεν μπορούν να δουλέψουν με το 30% της έκτασης που πληρώνουν, γιατί αυτό δεν είναι ούτε περιβαλλοντικό μέτρο, ούτε τίποτα άλλο, εισπρακτικό είναι επί της ουσίας. Όταν πληρώνει εκατό τετραγωνικά και αδικαιολόγητα η πολιτεία του ζητάει να χρησιμοποιήσουν τα τριάντα τετραγωνικά, είναι καθαρά εισπρακτικό το μέτρο.
Πρέπει να το δείτε με μια διευκρινιστική εγκύκλιο. Όπως σας είπα, υπάρχει πλήθος αποφάσεων -σας λέω ενδεικτικά, 269/2019, 167/2021 του Συμβουλίου της Επικρατείας-, που λένε ξεκάθαρα ότι στο δομημένο περιβάλλον πρέπει να εφαρμόζονται αποκλειστικά οι ισχύουσες για τις περιοχές αυτές πολεοδομικές διατάξεις.
Το να προσπαθούν να συνεννοηθούν εκατό υπηρεσίες δύο Υπουργείων για να λύσουν ένα πρόβλημα, το οποίο είναι οφθαλμοφανές, αντιλαμβάνεστε ότι εξοργίζει τους καταστηματάρχες της Σκοπέλου. Ήταν πάντα εκεί. Νοίκιαζαν έναν συγκεκριμένο χώρο. Δεν τους είπε ποτέ κανείς ότι δραστηριοποιούνται σε οικότοπο, κύριε Υπουργέ. Δεν είναι οικότοπος το δομημένο περιβάλλον. 
Ας προστατεύσουμε το πραγματικό περιβάλλον και τους πραγματικούς οικοτόπους. Ας προστατεύσουμε όλες αυτές τις όμορφες -απαράμιλλης ομορφιάς- περιοχές που προαναφέρατε και στη χερσαία και στη νησιωτική Μαγνησία και ας πάψουμε να δημιουργούμε προβλήματα στους καταστηματάρχες που αγωνίζονται για την επιβίωση, που πληρώνουν τους φόρους τους, τις ασφαλιστικές τους εισφορές και προσφέρουν στην τοπική, στην εθνική οικονομία και στα φορολογικά έσοδα του κράτους, κύριε Υπουργέ. 
Παρακαλώ πολύ, να δεσμευτείτε για την έκδοση διευκρινιστικής εγκυκλίου. Το θέμα είναι οφθαλμοφανές.
Ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μπουκώρο.
Τον λόγο έχει ο κ. Μαρκόπουλος για τη δευτερολογία του.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ.
Αγαπητέ συνάδελφε, δεν είμαι αόριστος, είμαι συγκεκριμένος. Μιλάω για άμεση ενεργοποίηση των δύο συναρμόδιων Υπουργείων. Εγώ δεν γνωρίζω την πορεία του ζητήματος. Για το θέμα βλέπω ότι η επίκαιρη ερώτηση ήρθε στις 4 Σεπτεμβρίου, άρα μάλλον λογικά πρόκειται για κάποιες εξελίξεις των τελευταίων ημερών.
ΧΡΗΣΤΟΣ ΜΠΟΥΚΩΡΟΣ: Όχι, όλο το καλοκαίρι. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Έχει από την αρχή. Πάντως δεν είμαι αόριστος, είμαι συγκεκριμένος. 
ΧΡΗΣΤΟΣ ΜΠΟΥΚΩΡΟΣ: Ελπίζαμε όλοι να διορθωθούν τα πράγματα.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Άμεσα θα κινηθεί το Υπουργείο Οικονομικών, ώστε να διευθετηθεί το ζήτημα. Η Κτηματική Υπηρεσία Μαγνησίας όντως εντόπισε το πρόβλημα και ενημέρωσε τη Γενική Γραμματεία Δημοσίας Περιουσίας με τρόπο γρήγορο και άμεσο για τις σοβαρές οικονομικές συνέπειες. Δεν πρέπει να κρυβόμαστε πίσω από τα προβλήματα. 
Το Υπουργείο Εθνικής Οικονομίας και Οικονομικών σε συνεργασία με το Υπουργείο Περιβάλλοντος και τον ΟΦΥΠΕΚΑ, θα προχωρήσει άμεσα, σας το εγγυούμαι. Θα είμαστε και σε διαρκή επικοινωνία στις απαραίτητες νομοθετικές και κανονιστικές προσαρμογές.
Στόχος μας είναι η εξειδίκευση των περιορισμών με βάση τη φέρουσα ικανότητα των οικιστικών και λιμενικών ζωνών. Προφανώς, το πρόβλημα αυτό έχει επικοινωνηθεί και είμαστε εδώ για να δώσουμε τη βέλτιστη λύση. Μέσα στις επόμενες μέρες, λοιπόν, θα το εξειδικεύσουμε για να έχουμε και την ανταλλαγή απόψεων και με το Υπουργείο Περιβάλλοντος.
Ευχαριστώ πολύ.
ΠΡΟΕΔΡΕΥΩΝ (Πάρις Κουκουλόπουλος): Περνάμε τώρα στην ερώτηση αρμοδιότητας του Υπουργείου Εθνικής Οικονομίας και Οικονομικών. Είναι η δέκατη τέταρτη με αριθμό 1284/4-9-2026 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ του κ. Στυλιανού Φωτόπουλου με θέμα: «Υποχρεωτική ηλεκτρονική τιμολόγηση - Αναγκαία η αρμόδια πιστοποιημένη απευθείας διασύνδεση ERP-ΑΑΔΕ».
Ορίστε, κύριε Φωτόπουλε, έχετε τον λόγο.
ΣΤΥΛΙΑΝΟΣ ΦΩΤΟΠΟΥΛΟΣ: Σας ευχαριστώ, κύριε Πρόεδρε. 
Κύριε Υπουργέ, ευελπιστώ και εγώ στα γρήγορα αντανακλαστικά σας, πιο γρήγορα από αυτά τα οποία επιδείξατε στον συνάδελφό σας, τον κ. Μπουκώρο, υπό την έννοια ότι έχουμε σήμερα 14 Σεπτεμβρίου και από την 1η Οκτωβρίου ξεκινάει η δεύτερη φάση της υποχρεωτικής ηλεκτρονικής τιμολόγησης για το σύνολο των επιχειρήσεων, οι οποίες έχουν τζίρο κάτω από ένα εκατομμύριο ευρώ.
Γνωρίζετε πάρα πολύ καλά εκ της θέσεως σας ότι όσες από τις επιχειρήσεις -που γνωρίζουμε όλοι τι σημαίνει επιχειρηματικότητα στην Ελλάδα και ποιο είναι το μέγεθος αυτής- δεν επιλέξουν μία από τις δύο επιλογές, δηλαδή είτε του ιδιώτη παρόχου ηλεκτρονικής τιμολόγησης είτε του timologio της ΑΑΔΕ, για το οποίο πολλά μπορούμε να πούμε, θεωρείται έως μη έκδοση τιμολογίου και άρα πηγαίνουν στον κώδικα φορολογικών διαδικασιών και το άρθρο 57, που ξεκινάει ένα πρόστιμο από το 50% της αξίας του ΦΠΑ ανά παραστατικό με 250 για τα απλογραφικά βιβλία ή στα 500 ευρώ ανά παραστατικό για πράξεις, οι οποίες δεν έχουν ΦΠΑ. 
Ως εκ τούτου δεν έχουμε πάρα πολύ χρόνο στη διάθεσή μας και θα έρθω στο θέμα μας κατευθείαν. Η υποχρεωτική ηλεκτρονική τιμολόγηση αποτελεί ένα σημαντικό βήμα ψηφιοποίησης και φορολογικής διαφάνειας. Άρα, το ερώτημά μας το σημερινό δεν αφορά την αναγκαιότητα του μέτρου, αφορά τον τρόπο εφαρμογής του. Χιλιάδες επιχειρήσεις εδώ και πάρα πολλά χρόνια έχουν επενδύσει σε ERP συστήματα. Τα ERP συστήματα είναι τα ολοκληρωμένα πληροφοριακά σύστημα, τα οποία χρησιμοποιεί μια μικρή επιχείρηση, μια μεσαία επιχείρηση και μια μεγαλύτερη επιχείρηση για τις καθημερινές της ανάγκες. Τα ERP έχουν διασυνδεθεί -αυτό αποδεικνύεται- με τα myDATA της Ανεξάρτητης Αρχής Δημοσίων Εσόδων. Αυτό είναι κάτι που δεν αμφισβητείται. 
Με το νέο καθεστώς, όμως, το οποίο έρχεται και τη δεύτερη φάση της ηλεκτρονικής τιμολόγησης, μια επιχείρηση η οποία επιθυμεί να συνεχίζει να τιμολογεί, να κόβει τιμολόγια δηλαδή μέσω των ERP, δεν διαθέτει ως ισότιμη επιλογή αυτή καθαυτή, δηλαδή την επιλογή την οποία έχει κάνει είτε τώρα είτε πρόσφατα είτε παλιότερα και έχει χτίσει ένα ολοκληρωμένο πληροφοριακό σύστημα γύρω από τις ανάγκες της. Και σας πληροφορώ ότι αυτό είναι το μεγαλύτερο μέρος, γιατί τώρα μια επιχείρηση η οποία δεν σας λέω ότι κόβει πολλά, κόβει είκοσι, τριάντα, σαράντα, πενήντα τιμολόγια την ημέρα, δεν μπορεί να βασιστεί -έτσι δεν είναι, κύριε Πρόεδρε;- στην τιμολογιέρα την δωρεάν της ΑΑΔΕ, η οποία είναι πάρα πολύ καλή. 
Εδώ, όμως, προκύπτουν δύο πολύ σημαντικά ερωτήματα. Η ευρωπαϊκή εξουσιοδότηση επιτρέπει στην Ελλάδα να καταστήσει υποχρεωτική την ηλεκτρονική τιμολόγηση, χωρίς να επιβάλλει συγκεκριμένο μοντέλο ιδιωτικής διαμεσολάβησης. Παράλληλα, η ΑΑΔΕ διαθέτει ήδη Rest API για την επικοινωνία. Δεν ζητούμε εμείς λιγότερο έλεγχο ως Ελληνική Λύση, το αντίθετο. 
Σας ρωτώ, λοιπόν, γιατί περνάει και ο χρόνος. Ποιος τεχνικός ή φοροελεγκτικός λόγος αποκλείει την πιστοποιημένη απευθείας διασύνδεση ERP - ΑΑΔΕ ως εναλλακτικό τρόπο συμμόρφωσης; Και δεύτερον, ποια μελέτη έχει γίνει για το κόστος του συνόλου των επιχειρήσεων;
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Φωτόπουλο. 
Τον λόγο έχει ο Υφυπουργός Εθνικής Οικονομίας και Οικονομικών, ο κ. Μαρκόπουλος.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Καταρχάς, κύριε Φωτόπουλε, χαίρομαι γιατί έχουμε μια σύμπτωση απόψεων για την ανάγκη να υπάρχουν έλεγχοι και αυτό νομίζω ότι πρέπει να διατρέχει οριζόντια το πολιτικό σύστημα είτε αφορά την Κυβέρνηση είτε τα κόμματα της Αντιπολίτευσης. Είστε πολύ έμπειρος ούτως ή άλλως και στον χώρο, είστε οικονομολόγος, γνωρίζετε τα ζητήματα και αυτό είναι κάτι το οποίο με χαροποιεί. 
Οι έλεγχοι πρέπει να γίνονται και προφανώς ηλεκτρονικοποίηση σημαίνει βελτιστοποίηση, σημαίνει καλύτεροι, αρτιότεροι έλεγχοι, αλλά και ταυτόχρονα μία συνολική διευκόλυνση των επιχειρήσεων. Εμείς δεν θέλουμε να δυσκολεύουμε το περιβάλλον, αντιθέτως. Δεν θέλουμε να προσθέτουμε βάρη. Όσο ψηφιοποιείτε και ηλεκτρονικοποιείτε το σύστημα, τόσο και ο επαγγελματίας διευκολύνεται. 
Εσείς αναγνωρίζετε, γιατί ξέρετε τον χώρο, ότι είμαστε σε μία φάση όχι αρχικής, μετάβασης όμως, όπου περνάμε στα νέα εργαλεία, στο νέο ηλεκτρονικό τρόπο και αυτό έχει μία σειρά από συγκεκριμένες λειτουργίες. Νομίζω, όμως, ότι η διασύνδεση -στο τέλος θα το συμφωνήσουμε και γι’ αυτό επιμένω στο ότι χαίρομαι για την αρχική σας τοποθέτηση- είναι κάτι το θετικό. 
Πάμε λίγο να δούμε με βάση τα στοιχεία της ΑΑΔΕ τι ακριβώς συμβαίνει. Υποχρεωτική ηλεκτρονική τιμολόγηση. Στο σχετικό νομοθετικό πλαίσιο προβλέπεται η αποκλειστική ηλεκτρονική έκδοση τιμολογίων για συγκεκριμένες κατηγορίες συναλλαγών, μεταξύ άλλων για ορισμένες συναλλαγές μεταξύ επιχειρήσεων εντός της χώρας, συγκεκριμένες συναλλαγές προς χώρες της Ευρωπαϊκής Ένωσης και συναλλαγές που αφορούν σε δημόσιες συμβάσεις και δαπάνες φορέων της Γενικής Κυβέρνησης.
Σύμφωνα με το ισχύον κανονιστικό πλαίσιο το ηλεκτρονικό τιμολόγιο εκδίδεται αποκλειστικά είτε μέσω της χρήσης υπηρεσιών παρόχου για την ηλεκτρονική έκδοση στοιχείων είτε μέσω της χρήσης της εφαρμογής έκδοσης διαβίβασης παραστατικών, που είναι προσβάσιμη και ανοιχτή για τον καθένα στον ιστότοπο της ΑΑΔΕ, είναι το timologio με λατινικούς χαρακτήρες.
Περαιτέρω, το ισχύον κανονιστικό πλαίσιο προβλέπει τη διαδικασία πιστοποίησης του λογισμικού των παρόχων υπηρεσιών ηλεκτρονικής έκδοσης στοιχείων από ειδική πενταμελή επιτροπή ελέγχου καταλληλότητας, η οποία συστήνεται από την Ανεξάρτητη Αρχή της ΑΑΔΕ. 
Για το ERP προβλέπεται, επίσης, ότι το πιστοποιημένο λογισμικό των παρόχων υπηρεσιών ηλεκτρονικής έκδοσης στοιχείων μπορεί να συνεργάζεται με εμπορικά λογιστικά προγράμματα διαχείρισης. 
Λοιπόν, η ΑΑΔΕ έχει δωρεάν λύση για όποιον θέλει, με σκοπό τη βέλτιστη εξυπηρέτηση των υπόχρεων οντοτήτων που σύμφωνα με το ισχύον κανονιστικό πλαίσιο φέρει θέση δημόσιου παρόχου και παρέχεται δωρεάν για την ψηφιακή έκδοση των παραστατικών. Απευθύνεται σε όλες τις επιχειρήσεις, οι οποίες είτε δεν διαθέτουν κάποιο μηχανογραφικό σύστημα, είτε αυτό που χρησιμοποιούν δεν καλύπτει πλέον τις καθημερινές τους ανάγκες. 
Στην ιστοσελίδα της ΑΑΔΕ υπάρχει σχετική ενότητα με όλες τις απαιτούμενες πληροφορίες -το γνωρίζετε αυτό- και το σχετικό βοηθητικό υλικό είναι στο www. AADE.gr/timologio. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μαρκόπουλο. 
Ο κ. Φωτόπουλος έχει τον λόγο για τη δευτερολογία του.
ΣΤΥΛΙΑΝΟΣ ΦΩΤΟΠΟΥΛΟΣ: Κύριε Υπουργέ, η απάντηση ήταν αναμενόμενη, πάρα πολύ αναμενόμενη, θα έλεγα. 
Ακούσαμε μια γενική περιγραφή της ηλεκτρονικής τιμολόγησης, αλλά δεν απαντήθηκε το ερώτημα το οποίο σας έκανα: Υπάρχει ή δεν υπάρχει τεχνική και οικονομική -οικονομοτεχνική- μελέτη η οποία να τεκμηριώνει γιατί αποκλείεται η πιστοποιημένη διασύνδεση; Τώρα μόλις είπατε ότι υπάρχει η επιτροπή -γνωστό σε όσους ασχολούμαστε, απλά καλό είναι να κατατίθεται και στην Αίθουσα του Εθνικού Κοινοβουλίου- από την ΑΑΔΕ, αλλά γιατί αποκλείεται η πιστοποιημένη απευθείας διασύνδεση των ERP -των εμπορικών πακέτων που χρησιμοποιούν- και της ΑΑΔΕ;
Υπάρχουν αυτοί οι οποίοι χρησιμοποιούν το e-τιμολόγιο, που είναι μια καλή τιμολογιέρα. Σας το λέω εγώ με τριάντα χρόνια εμπειρίας, έχοντας δει το σύνολο των εμπορικών εφαρμογών της αγοράς, έχοντας δει το σύνολο -πιστέψτε με- από τις τιμολογιέρες που χρησιμοποιούν οι επιχειρήσεις για κάποιον ο οποίος μπορεί να κόβει ένα, δύο, τρία τιμολόγια τη μέρα, είναι μια πολύ καλή εφαρμογή. 
Η Ελληνική Λύση -και εγώ προσωπικά- ήμασταν αυτοί οι οποίοι δώσαμε αγώνα και πιέσαμε το Υπουργείο Ψηφιακής Διακυβέρνησης για να μπορέσει αυτή η δωρεάν εφαρμογή, να αποκτήσει και τη δυνατότητα να εκδίδει B2G παραστατικά, τα οποία θα απευθύνονται στον ευρύτερο ή στον σκληρό δημόσιο φορέα, κυρίως για τους ανθρώπους οι οποίοι είναι με μπλοκάκι, ανθρώπους οι οποίοι εργάζονται ως ερευνητές στα πανεπιστήμια και δεν έχουν τη δυνατότητα να πληρώσουν ιδιωτικές εφαρμογές. 
Αυτό το οποίο συζητάμε σήμερα είναι γιατί επιβαρύνονται οι άνθρωποι οι οποίοι έχουν και επιχειρήσεις -γιατί μην ξεχνάμε ότι η επιχειρηματικότητα στην Ελλάδα είναι μικρή-, οι οποίοι ήδη έχουν επιβαρυνθεί με την ψηφιοποίηση. Είμαστε όλοι υπέρ της ψηφιοποίησης. Είμαστε όλοι υπέρ του ελέγχου. Είμαστε όλοι υπέρ της άμεσης -της real time, που λέμε και στα Γιάννενα- πληροφορίας που πρέπει να έχει η ΑΑΔΕ και το Υπουργείο Οικονομικών, αλλά κάποια στιγμή, νισάφι! Οι επιχειρήσεις έχουν φορτωθεί με βάρη, πληρώνουνε. Αυτή η ψηφιοποίηση και αυτή η μεταφορά από την έγχαρτη γραφειοκρατία στην ηλεκτρονική έχει κοστίσει. Έχουν ένα κόστος συντήρησης και διατήρησης όλων αυτών των συστημάτων, το οποίο δεν είναι διόλου αμελητέο. 
Άρα, ξαναρωτώ: Γιατί δεν δόθηκε η δυνατότητα, αφού υπάρχουν οι τεχνικές δυνατότητες και από τη στιγμή που υπάρχει η πιστοποίηση στην ΑΑΔΕ και από τη στιγμή που δεν είναι γραμμένο στην πέτρα, να μην διασυνδέονται αυτόματα τα ERP με την ΑΑΔΕ; Γιατί να χρειάζεται, επί της ουσίας, ο ενδιάμεσος, ο πάροχος ψηφιακής υπογραφής, ο οποίος επί της ουσίας δεν προσφέρει τίποτα περισσότερο; Δεν προσφέρει διασφάλιση από τη στιγμή που θα μπορούσε αυτή τη διασφάλιση και αυτή την πιστοποίηση να την κάνει το πιστοποιημένο ERP από την ΑΔΕ και να μην κοστίζει επιπλέον στις επιχειρήσεις. 
Γιατί, δηλαδή, θα πρέπει να έρθουμε το έτος 2026 να βάλουμε στις επιχειρήσεις ακόμα ένα κόστος, από τη στιγμή που -επαναλαμβάνω- η Ευρωπαϊκή Ένωση δεν μας το επιβάλλει, από τη στιγμή που τεχνικά λύνεται και από τη στιγμή που υπάρχει η κατάλληλη τεχνογνωσία από την ΑΑΔΕ και από το Υπουργείο Οικονομικών; 
Είναι πολύ ξεκάθαρο το ερώτημά μου και θα ήθελα μια απάντηση στη δευτερολογία σας. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Φωτόπουλο. 
Ο κύριος Υπουργός έχει τον λόγο για τη δευτερολογία του. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ πολύ, κύριε Πρόεδρε. 
Κύριε Φωτόπουλε, δεν γυρίζει η πρόοδος. Η πρόοδος το ξέρετε ότι τρέχει σε όλες τις εκφάνσεις της καθημερινής οικονομικής και κοινωνικής ζωής. Επομένως, είμαστε σε μία φάση όπου ήδη έχει πραγματοποιηθεί η ηλεκτρονική μετάβαση, η ψηφιακή μετάβαση. Καλό είναι να μην ψάχνουμε σκιές. Θεωρώ ότι κι εσείς δεν ψάχνατε σκιές. Είστε στο ερώτημά σας συγκεκριμένος. Καλό είναι να μην «πυροβολούμε» συστήματα τα οποία είναι λειτουργικά. 
Εμείς λέμε, λοιπόν, ότι υπάρχει και ο δρόμος της ΑΑΔΕ. Γι’ αυτό χρησιμοποίησα το «είτε» και το άλλο «είτε». Γι’ αυτό ήμουν συγκεκριμένος στην πρώτη μου τοποθέτηση. 
Αυτά τα συστήματα έχουν αποτελέσματα και ξεκάθαρα είναι και μια νίκη, αν θέλετε, των Ελλήνων πολιτών, γιατί μέσα από τις θυσίες των Ελλήνων πολιτών, αλλά και των επιχειρήσεων και κυρίως των μικρομεσαίων, έχουμε καταφέρει σε έναν πολύ μεγάλο βαθμό να πατάξουμε τη φοροδιαφυγή. Σκεφτείτε πώς ήταν τα πράγματα. Και πάλι επικαλούμαι την επαγγελματική σας οντότητα και εμπειρία. Σκεφτείτε πώς ήταν τα πράγματα πριν από δέκα, δεκαπέντε χρόνια. Θυμηθείτε τις δυσκολίες που είχε στην καθημερινότητά της η ελληνική επιχείρηση. 
Έχω ακούσει τη συζήτηση γύρω απ’ αυτά τα ζητήματα. Όμως και πάλι σας λέω ότι στον τελικό προορισμό θα έχουμε αφαίρεση και όχι πρόσθεση βαρών, γιατί ο ηλεκτρονικός τρόπος, έτσι όπως ορίζει η ΑΑΔΕ, δίνει λύσεις και η πάταξη της φοροδιαφυγής είναι η μία λύση. Γιατί η πάταξη της φοροδιαφυγής σημαίνει επιπλέον έσοδα και πολιτικές εμπροσθοβαρείς. Φέραμε, για παράδειγμα, στην προηγούμενη ΔΕΘ, μία σειρά ελαφρύνσεων σε ό,τι αφορά τους ελεύθερους επαγγελματίες. Θέλει κι άλλες η αγορά, όμως, οι ελαφρύνσεις είναι υπαρκτές και με τα τεκμαρτά κάναμε μια συγκεκριμένη και πολύ τίμια, αν θέλετε, κατά τη γνώμη μου προσέγγιση και είδατε και με το τέλος επιτηδεύματος, ένα πάγιο αίτημα της αγοράς ότι και εκεί υπάρχει μια προσέγγιση. 
Και μάλιστα επειδή το κόμμα σας έχει μια βάση στον Βορρά, ο Βορράς να ενημερώσουμε ότι εντάσσεται στην κατάργηση του τέλους επιτηδεύματος. Του χρόνου θα έχουμε την παρέμβαση και στο 50% στην Αττική, και σε όλη την περιφέρεια. Έχουμε μια σειρά από εργαλεία χρηματοδοτικά -πέντε δις θα πέσουν στην αγορά των ελεύθερων επαγγελματιών- και κάνουμε παρέμβαση μετά από χρόνια σε ό,τι αφορά την προκαταβολή φόρου και κάνουμε όχι ένα, αλλά αρκετά βήματα μπροστά. 
Εγώ, λοιπόν, λέω ότι όλα αυτά γίνονται επειδή λειτουργεί η ΑΑΔΕ, επειδή λειτουργούν όλα αυτά τα συστήματα και λειτουργούν καλά και δίνουν λύσεις και βοηθούν τον ελεύθερο επαγγελματία. Και ο ελεύθερος επαγγελματίας όσο λειτουργούν όλα αυτά τα συστήματα, τόσο θα βλέπει αποτελέσματα. Και κρατήστε το αυτό που σας λέω, γιατί και του χρόνου θα δούμε και πολιτικές που θα ωριμάσουν και τις οποίες έχουμε εξαγγείλει, αλλά και άλλες πολιτικές που θα έρθουν και θα βοηθήσουν τον ελεύθερο επαγγελματία στην ουσία και στον πυρήνα της λειτουργίας του. 
Εμείς δεν απευθυνόμαστε στους ελεύθερους επαγγελματίες συγκυριακά. Είναι μία φάση, μία πορεία προοδευτική και κοιτάμε στα μάτια τους ελεύθερους επαγγελματίες. Αντιλαμβανόμαστε τα κόστη, αντιλαμβανόμαστε τα προβλήματα, όμως, αυτή η Κυβέρνηση έρχεται και αφαιρεί βάρη. Αυτή η Κυβέρνηση είναι η πρώτη που θίγει την προκαταβολή φόρου. Είναι η Κυβέρνηση εκείνη, η οποία είναι η πρώτη που μιλάει για χρηματοδοτικά εργαλεία μετά από πολλά χρόνια στην αγορά, είναι η πρώτη που κάνει παρέμβαση για να βγάλει βάρη. 
Επομένως, κρατήστε αυτό: Η ψηφιοποίηση είναι ένας σύμμαχος, δεν είναι ένας εχθρός. Και όσο προχωράει η ψηφιοποίηση, όσο προχωράνε αυτά τα εργαλεία με τη βοήθεια και της ΑΑΔΕ, είτε της ΑΑΔΕ, είτε του ιδιώτη, έχουμε μια καλύτερη πορεία στον χώρο των ελεύθερων επαγγελματιών. 
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό. 
Συνεχίζουμε με την έβδομη με αριθμό 1292/7-9-2026 επίκαιρη ερώτηση δεύτερου κύκλου του Βουλευτή Ηρακλείου της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Εμμανουήλ Συντυχάκη προς τον Υπουργό Κλιματικής Κρίσης και Πολιτικής Προστασίας με θέμα: «Λήψη των αναγκαίων μέτρων για το Πυροσβεστικό Κλιμάκιο Σητείας Λασιθίου Κρήτης»
Κύριε συνάδελφε, έχετε τον λόγο. 
ΕΜΜΑΝΟΥΗΛ ΣΥΝΤΥΧΑΚΗΣ: Ευχαριστώ, κύριε Πρόεδρε.
Κύριε Υπουργέ, από την περιοδεία που πραγματοποίησε κλιμάκιο του ΚΚΕ στο Πυροσβεστικό Κλιμάκιο Σητείας, αναδείχθηκε για άλλη μία φορά ότι από την πολιτική που περικόπτει λαϊκές ανάγκες και τις θεωρεί κόστος, για να υπηρετεί τα συμφέροντα των λίγων, δεν εξαιρείται ούτε η αντιπυρική προστασία. 
Ειδικότερα, στο Πυροσβεστικό Κλιμάκιο Σητείας, οι πυροσβέστες δίνουν καθημερινά αγώνα για να ανταπεξέλθουν στις αυξημένες ανάγκες με μειωμένο προσωπικό, εξάντληση από την υπερεργασία, χωρίς ξεκούραση και με έκθεση σε κίνδυνο. Η στελέχωση είναι μόλις με έντεκα μόνιμους, οκτώ πενταετής και έξι εποχιακούς πυροσβέστες, οι οποίοι δεν επαρκούν, με μέσο όρο ηλικίας να ξεπερνά τα πενήντα πέντε χρόνια και έναν γερασμένο στόλο οχημάτων. Χαρακτηριστικό είναι ότι δεν έχει αντικατασταθεί το όχημα που κάηκε στη φετινή πυρκαγιά στην Αγία Τριάδα. 
Επίσης, μεγάλης σημασίας για την ασφάλεια του προσωπικού στο Πυροσβεστικό Κλιμάκιο είναι το πρόβλημα στέγασης σε κτίριο που μισθώνεται από τον Δήμο Σητείας με σοβαρά στατικά προβλήματα, πέρα από υγρασίες, φθορές και άλλα. Οι υποσχέσεις όλων των κυβερνήσεων την τελευταία δεκαπενταετία -ΠΑΣΟΚ, Νέα Δημοκρατία, ΣΥΡΙΖΑ- για αναβάθμιση του κλιμακίου σε υπηρεσία που είναι επιτακτική ανάγκη της περιοχής της Σητείας, αποδείχτηκε χωρίς αντίκρισμα, με όλες, βέβαια, τις συνέπειες που έχει αυτό στην αντιπυρική προστασία του Δήμου, τον μεγαλύτερο σε έκταση δήμο της Κρήτης από τους πιο υδροθερμικούς του νησιού, με δυνατούς ανέμους σχεδόν όλο το καλοκαίρι, με φαράγγια που οι επισκέπτες τους ξεπερνούν τους εκατό χιλιάδες κάθε τουριστική σεζόν, με υποδομές, αεροδρόμιο, λιμάνι, τη ΔΕΗ στον Αθερινόλακκο, με ένα τεράστιο και δυσβάσταχτο δίκτυο αγροτικής οδοποιίας.
Επιπλέον, δεν έχουν ληφθεί τα αναγκαία μέτρα πρόληψης στην περιοχή του Δήμου Σητείας, όπως είναι η επισκευή και συντήρηση της αγροτικής οδοποιΐας, η τοποθέτηση δεξαμενών όπου απαιτείται, πυροσβεστικών κρουνών στην πόλη, στα χωριά ενώ πρέπει να μπει ένα τέλος στους κινδύνους από το απαρχαιωμένο και ασυντήρητο δίκτυο ηλεκτροδότησης του ΔΕΔΔΗΕ. 
Σας ρωτάμε, λοιπόν, κύριε Υπουργέ, τι μέτρα θα πάρει η Κυβέρνηση έτσι ώστε να αναβαθμιστεί σε Πυροσβεστική Υπηρεσία το Πυροσβεστικό Κλιμάκιο Σητείας, να στελεχωθεί πλήρως με μόνιμο προσωπικό με τα αναγκαία τεχνικά μέσα, οχήματα και εξοπλισμό, να εξασφαλιστούν οι απαιτούμενες ασφαλείς συνθήκες για τις κτιριακές υποδομές, να ληφθούν όλα τα απαραίτητα μέτρα πρόληψης στην περιοχή του δήμου με την απαιτούμενη κρατική χρηματοδότηση; 
Επίσης, να εξασφαλιστούν τα εργασιακά τους δικαιώματα, να ενταχθούν στα βαρέα και ανθυγιεινά, να καθιερωθεί πενθήμερη εβδομάδα εργασίας με πλήρη αποζημίωση υπερωριών, νυχτερινών, εξαιρέσιμων και αργιών, όπως προβλέπεται και για τους υπόλοιπους δημόσιους υπαλλήλους και να σταματήσει αυτή η εξόντωση από την υπερεργασία χωρίς ρεπό, χωρίς ξεκούραση, με έναν οργανισμό καταβεβλημένο όπου το ανθρώπινο λάθος γίνεται πιο πιθανό και, τέλος, να μονιμοποιηθούν όλοι οι εποχικοί πενταετείς και επταετείς πυροσβέστες. 
ΠΡΟΕΔΡΕΥΩΝ (Πάρις Κουκουλόπουλος): Στην ερώτηση θα απαντήσει ο Υπουργός Κλιματικής Κρίσης και Πολιτικής Προστασίας κ. Ευάγγελος Τουρνάς. 
ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Κρίσης και Πολιτικής Προστασίας): Σας ευχαριστώ πολύ, κύριε Πρόεδρε.
Κυρίες και κύριοι Βουλευτές, κύριε Συντυχάκη, με αφορμή την ελλιπή στελέχωση του Πυροσβεστικού Κλιμακίου Σητείας, όπως επικαλείστε, θέτετε έναν τεράστιο αριθμό θεμάτων και ερωτημάτων που αφορούν στο σύνολο της δομής, της οργάνωσης και της λειτουργίας του Πυροσβεστικού Σώματος και όχι μόνο. Ειδικότερα, αναφέρεστε σε ελλείψεις προσωπικού, σε γερασμένο προσωπικό, ωράριο εργασίας, πενθήμερη εργασία και το τονίζω, στη μονιμοποίηση, στο μισθολόγιο, στην υπερωριακή απασχόληση, σε έλλειψη οχημάτων, πεπαλαιωμένο στόλο οχημάτων, σε προβλήματα στέγασης, σοβαρά προβλήματα στατικότατης και τέλος, έλλειψη δράσεων πρόληψης, απαρχαιωμένο δίκτυο ηλεκτροδότησης, κακή αγροτική οδοποιΐα, ελλείψεις υδατοδεξαμενών, πυροσβεστικών κρουνών κ.ά..
Κύριε Βουλευτά μου, για να απαντηθούν όλα αυτά θα χρειαζόμουν πολλές ώρες αν δεν θέλει κάποιος να είναι πρόχειρος, επιδερμικός και ανακριβής. Θα προσπαθήσω, λοιπόν, στα τρία λεπτά που έχω στη διάθεσή μου να σας εξηγήσω, πρώτα απ’ όλα, ότι τα ζητήματα που θέτετε δεν αφορούν μόνο στον Νομό Λασιθίου. Αφορούν σε όλους τους νομούς της χώρας και, βέβαια, στον γενικό σχεδιασμό που κάνει το Πυροσβεστικό Σώμα γι’ αυτήν. 
Είναι θέματα στα οποία έχω κληθεί να απαντήσω πολλές φορές είτε σε επίκαιρες είτε σε απλές ερωτήσεις που θέτουν πολλοί συνάδελφοί σας, καθένας για την περιφέρεια στην οποία πολιτεύεται. Και η πραγματικότητα εδώ είναι ότι παρ’ όλη την προσπάθεια και όλες τις εξελίξεις και τον εκσυγχρονισμό που έχει γίνει στο Πυροσβεστικό Σώμα και στον Μηχανισμό Πολιτικής Προστασίας, εσείς δεν βλέπετε τίποτα και αντίθετα μηδενίζετε τα πάντα.
Ζητάτε την αναβάθμιση του Πυροσβεστικού Κλιμακίου Σητείας σε Πυροσβεστική Υπηρεσία και στην αύξηση του υπηρετούντος προσωπικού. Και δεν είσθε ο μόνος. Έχω κληθεί να απαντήσω σε πενήντα πέντε ερωτήσεις Βουλευτών. Όμως, κύριε Συντυχάκη, ο επιχειρησιακός σχεδιασμός του Πυροσβεστικού Σώματος δεν γίνεται μεμονωμένα για κάθε περιοχή ούτε από εμένα ή οποιονδήποτε τρίτο. Ακολουθεί κάποιες διαδικασίες και μελέτες που λαμβάνουν υπ’ όψιν τα συγκεκριμένα κριτήρια και, φυσικά, το σύνολο της επικράτειας. 
Ποια είναι αυτά τα κριτήρια τα συγκεκριμένα; Η ιδιαίτερη γεωγραφία μιας περιοχής, ο Εθνικός Χάρτης Κινδύνου Πυρκαγιάς, οι βιομηχανικές εγκαταστάσεις, τα δασικά οικοσυστήματα, οι αστικές περιοχές, τα στατιστικά δεδομένα που αναφέρατε και, φυσικά, το σύνολο του προσωπικού και το πώς πρέπει να κατανεμηθεί προκειμένου να καλυφθούν οι ανάγκες σε όλη την επικράτεια. 
Βάσει, λοιπόν, αυτών των κριτηρίων η Διεύθυνση Στρατηγικού Σχεδιασμού του Πυροσβεστικού Σώματος συντάσσει σχετική μελέτη και έκθεση την οποία εισηγείται στο Συμβούλιο Επιτελικού Σχεδιασμού, το οποίο παίρνει απόφαση, την προωθεί και από εκεί και πέρα εφόσον κρίνει, το υιοθετούμε και προχωρούμε για να γίνει προεδρικό διάταγμα. Από κει και πέρα οι Πυροσβεστικές Υπηρεσίες κατανέμονται σε σειρά τάξης και ανάλογα με την τάξη, αν είναι Πυροσβεστική Υπηρεσία, Πυροσβεστικός Σταθμός ή Κλιμάκιο, προβλέπεται η συγκεκριμένη δύναμη προσωπικού, βάσει της οποίας στελεχώνεται πάλι από τον επιχειρησιακό σχεδιασμό, τον επιτελικό σχεδιασμό του Πυροσβεστικού Σώματος. 
Φυσικά, κανείς δεν αμφισβητεί τις ιδιαιτερότητες που έχει κάθε γωνιά της χώρας μας και ειδικά όσοι καθημερινά δίνουμε τον αγώνα για να την προστατεύσουμε κατά τη διάρκεια της αντιπυρικής περιόδου και όχι μόνο καθ’ όλη τη διάρκεια του έτους. 
Στην κατεύθυνση αυτού τι θα σας πω; Ότι εμείς ως πολιτική ηγεσία φροντίζουμε να ικανοποιούμε τις επιχειρησιακές ανάγκες του Πυροσβεστικού Σώματος είτε αφορούν σε προσωπικό, μέσα από τις ετήσιες προσλήψεις που κάνουμε -θα σας εξηγήσω στη δευτερολογία μου- είτε μέσω των μέσων που αποκτούμε από το πρόγραμμα «Αιγίς», ένα εμβληματικό πρόγραμμα 2,1 δισεκατομμυρίων ευρώ. 
Σας ευχαριστώ
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ.
Ο κ. Συντυχάκης έχει τον λόγο για τη δευτερολογία του. 
ΕΜΜΑΝΟΥΗΛ ΣΥΝΤΥΧΑΚΗΣ: Κύριε Υπουργέ, εμμέσως πλην σαφώς παραδέχεστε -μάλλον, ευθέως το είπατε- ότι η αναβάθμιση ενός κλιμακίου του Πυροσβεστικού Σώματος σε υπηρεσία είναι άμεσα συνυφασμένο με περισσότερο προσωπικό, με περισσότερα μέσα, με καλύτερες υποδομές και άλλα πολλά, τα οποία, όμως, εσείς τα θεωρείτε κόστος. Γι’ αυτό και οι υποσχέσεις που δίνετε όλα αυτά τα χρόνια, μαζί με τα υπόλοιπα αστικά κόμματα, δηλαδή το ΠΑΣΟΚ, τον ΣΥΡΙΖΑ του Τσίπρα κ.λπ. είναι ακριβώς γιατί δεν θέλετε να υλοποιήσετε όλα αυτά. 
Τα θεωρείτε κόστος και αποδείχθηκαν ψεύτικες υποσχέσεις για να τους εξαπατήσετε, ενώ είναι επείγουσα ανάγκη για την περιοχή της Σητείας και μάλιστα, αναγκάζετε τους κατοίκους, στο όνομα της ατομικής ευθύνης, να πάρουν οι ίδιοι την υπόθεση προστασίας της ζωής και των περιουσιών τους, όπως οι κάτοικοι της Σφάκας Σητείας, βάζοντας χρήματα από το πενιχρό τους εισόδημα για την αγορά οχήματος πυρόσβεσης, ενώ είναι δική σας ευθύνη. Είναι ευθύνη του κράτους. 
Ο Μόχλος, για παράδειγμα, που βρίσκεται σε κοντινή απόσταση και έχει αναδειχθεί σε ένα δημοφιλές τουριστικό θέρετρο τα τελευταία χρόνια, είναι απροστάτευτο από πυρκαγιές, πλημμύρες, από έντονα θαλάσσια φαινόμενα, ενώ απουσιάζουν και έργα υποδομής που πρέπει να καλυτερεύσουν τη ζωή των κατοίκων, αλλά και να αναβαθμίσουν την περιοχή. 
Και, μάλιστα, λένε χαρακτηριστικά, είμαστε μακριά από τις τρεις πόλεις του νομού Λασιθίου, δηλαδή Ιεράπετρα, Άγιο Νικόλαο, Σητεία, επομένως πρέπει να φροντίσουμε εμείς για τον τόπο μας αφού το κράτος δεν ενδιαφέρεται. Ακόμα και το στεγαστικό πρόβλημα του κτιρίου που στεγάζεται το Πυροσβεστικό Κλιμάκιο είναι και αυτό απόρροια του γεγονότος ότι δεν έχει γίνει η αναβάθμιση σε Πυροσβεστική Υπηρεσία. Άρα, ο Δήμος Σητείας επωμίζεται το κόστος του κτιρίου που, μάλιστα, μισθώνεται. Οι εργαζόμενοι, λοιπόν, που σε έναν επικείμενο σεισμό θα πρέπει να απεγκλωβίσουν και να σώσουν ανθρώπινες ζωές, στεγάζονται σε ένα κτίριο με σοβαρά κτιριακά προβλήματα. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Η υπόσχεση, λοιπόν, όλων των Υπουργών, διαχρονικά στη δεκαπενταετία, για αναβάθμιση του Κλιμακίου σε Υπηρεσία, δείχνει από τη μία ότι αναγνωρίζουν και οι ίδιοι την ανάγκη, μην έχοντας επιχειρήματα άρνησης, αλλά από την άλλη μοιράζεστε την κοινή στρατηγική όπου για την ασφάλεια της ζωής, της υγείας, της περιουσίας, του φυσικού πλούτου του λαού, δίνετε ό,τι ξεροκόμματο περισσεύει από το «μπούκωμα» των επιχειρηματικών ομίλων με κρατικό ζεστό χρήμα, με τη μορφή επενδύσεων, φοροελαφρύνσεων, αλλά και την ίδια στιγμή, πρόσφατα, δώσατε 3,5 δισεκατομμύρια ευρώ γι’ αυτήν τη χιλιότρυπη «Ασπίδα του Αχιλλέα», που δεν έχει να κάνει με τις αμυντικές ανάγκες της χώρας. 
Μάλιστα, την Πυροσβεστική Υπηρεσία σε αυτήν την κατεύθυνση την στρατιωτικοποιείτε ακόμα περισσότερο, ώστε να επιτελέσει ενεργό ρόλο στα πολεμικά σχέδια της Ευρωπαϊκής Ένωσης και του ΝΑΤΟ. Υπάρχει ομόφωνο ψήφισμα του Δημοτικού Συμβουλίου Σητείας, το οποίο θα το καταθέσω, που διεκδικεί την αναβάθμιση του Κλιμακίου σε Υπηρεσία και για ουσιαστικά μέτρα αντιπυρικής, αντιπλημμυρικής και αντισεισμικής θωράκισης. 
Όσο δε, για το πρόγραμμα «Αιγίς» επιτρέψτε μου να σας πω ότι αναμένεται να παραληφθούν μετά το 2027 τα εναέρια μέσα, τα περισσότερα, ενώ αυτά που παραλαμβάνονται αφορούν τους σκοπούς της συνεχούς μετακίνησης του προσωπικού από το ένα μέρος της χώρας στο άλλο. Δώσατε 2 δισεκατομμύρια για ποιον λόγο;
(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Συντυχάκη.
Ο κύριος Υπουργός έχει τον λόγο για τη δευτερολογία του. 
ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Κρίσης και Πολιτικής Προστασίας): Και πάλι ευχαριστώ, κύριε Πρόεδρε. 
Πρώτα απ’ όλα σας εξήγησα ότι ο επιχειρησιακός σχεδιασμός του Πυροσβεστικού Σώματος είναι εκείνος που αποφασίζει για την αναβάθμιση των Κλιμακίων σε Υπηρεσίες και δεν το κάνω εγώ ούτε εσείς ούτε κανένας τρίτος. Και αυτό κάνουμε όσον αφορά και τις Υπηρεσίες και τα Κλιμάκια και τους Σταθμούς, αλλά και όσον αφορά το προσωπικό που θα σας εξηγήσω. 
Πρώτα απ’ όλα, όσον αφορά τις κτιριακές υποδομές, θα σας πω ότι ναι, σύμφωνα με τον νόμο 2612 του 1998, προβλέπεται ότι τα Πυροσβεστικά Κλιμάκια στεγάζονται με ευθύνη των δήμων. Έτσι γίνεται σε όλη τη χώρα, έτσι προβλέπεται από τον νόμο και έτσι γίνεται. 
Από κει και πέρα αν υπάρχουν προβλήματα, επιλύονται σε συνεργασία με τον οικείο δήμο. Και αν δεν μπορούν να επιλυθούν, τότε πάμε και σε μετεγκατάσταση, όπως έχουμε κάνει. Όσο είμαι εγώ σ’ αυτή τη θέση, έχουμε κάνει, όπου χρειάστηκε, μετεγκατάσταση. 
Όσον αφορά τώρα την αναβάθμιση, ξανά θα σας πω ότι προφανώς γίνεται μέσα από έναν συνολικό σχεδιασμό του Πυροσβεστικού Σώματος, που κατανέμει τα κλιμάκια και τις υπηρεσίες για να καλύπτει όλη την επικράτεια. Όσον αφορά δε το προσωπικό, σας είπα ότι και πάλι μέσα από τον οργανισμό του Πυροσβεστικού Σώματος, προβλέπεται σε κάθε υπηρεσία ή κλιμάκιο τι προσωπικό θα έχει. Εγώ σας λέω ότι όλες οι υπηρεσίες και όλα τα κλιμάκια και όλοι οι σταθμοί έχουν περισσότερο προσωπικό απ’ ό,τι προβλέπεται. Γι’ αυτό ακριβώς έχουμε δώσει την εντολή να γίνει μία αναθεώρηση προς τα πάνω της στελέχωσης όλων των υπηρεσιών. 
Από εκεί και πέρα θα μου πείτε «και τι κάνετε εσείς;». Αυτό που κάνουμε εμείς, κύριε Βουλευτά μου, είναι να προσπαθούμε να ικανοποιούμε στο 100% τις επιχειρησιακές ανάγκες του Πυροσβεστικού Σώματος είτε αφορούν σε προσωπικό είτε σε μέσα και εξοπλισμό. Αυτό κάνουμε μέσω του Προγράμματος ΑΙΓΙΣ -που είπατε- το οποίο ήδη εξελίσσεται και παραλαμβάνουμε πάρα πολλά συστήματα. Ήδη έχουμε παραλάβει οχήματα, εναέρια μέσα, όπως λέτε, ψηφιακά συστήματα διοίκησης και ελέγχου των επιχειρήσεων, συστήματα επιτήρησης και έγκαιρης προειδοποίησης. Όλα αυτά έχουν ήδη αρχίσει και μπαίνουν. Και να σας πω ότι για την Κρήτη έχουνε ήδη διατεθεί στις ΠΕΠΥΔ εξήντα οχήματα απ’ αυτά που έχουν παραληφθεί. Και βέβαια ακολουθούν και άλλα, τα οποία θα παραληφθούν και θα διατεθούν μέσα στο 2027 και στο 2028. 
(Στο σημείο αυτό χτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)
Από κει και πέρα, τι κάνουμε για το προσωπικό; Το πρώτο που κάναμε το 2000 με την ίδρυση του Υπουργείου ήταν να ζητήσουμε το Πυροσβεστικό Σώμα να μας αναφέρει ποιες είναι οι πραγματικές ανάγκες σε προσωπικό. Έκανα, λοιπόν, μία μελέτη και προχωρήσαμε στο Προεδρικό Διάταγμα 79/2022, με το οποίο δημιουργήθηκε η νέα οργανική δύναμη του Πυροσβεστικού Σώματος. Και πού φτάσαμε; Από δεκατρείς χιλιάδες περίπου άτομα, τα οποία είχε μέχρι τότε το Πυροσβεστικό Σώμα, έχουμε φτάσει αυτή τη στιγμή στα δεκαοκτώμισι χιλιάδες άτομα. Και δεν είναι τυχαίο.
Το πρώτο που κάναμε ήταν να αυξήσουμε τους εισερχόμενους στις παραγωγικές σχολές. Από εκατόν εβδομήντα που έμπαιναν μέχρι τότε, φτάσαμε στα τριακόσια τριάντα κατ’ έτος. Δεν μείναμε εκεί πέρα. Προχωρήσαμε σε προσλήψεις ειδικοτήτων όπως γιατροί, λογιστές, οικονομικοί, πιλότοι, μηχανικοί, πλοηγοί, τα πάντα. Ενενήντα έως εκατό άτομα προσλαμβάνουμε κάθε χρόνο αυτών των ειδικοτήτων. Δεν μείναμε, όμως, σε αυτό. 
ΕΜΜΑΝΟΥΗΛ ΣΥΝΤΥΧΑΚΗΣ: Το κλιμάκιο θα το κάνετε υπηρεσία; 
ΕΥΑΓΓΕΛΟΣ ΤΟΥΡΝΑΣ (Υπουργός Κλιματικής Κρίσης και Πολιτικής Προστασίας): Αυτό -σας επαναλαμβάνω- εξαρτάται από την εισήγηση που θα κάνει το Πυροσβεστικό Σώμα. 
Κατ’ αρχάς προσλάβαμε χίλια πεντακόσια άτομα από τη δεξαμενή των εποχικών πυροσβεστών και κάναμε 21 μονάδες δασοκομάντος σε όλη τη χώρα, δύο από τις οποίες είναι στην Κρήτη, στο Ηράκλειο και στα Χανιά. Είναι μία πρόσθετη δύναμη, μία πρόσθετη αξία. Και προχωράμε και στους πυροσβέστες επταετούς θητείας. Ήδη τρέχει ο διαγωνισμός για εξακόσια άτομα, από τα οποία θα πάρει πενήντα πέντε η Κρήτη, δεκαπέντε το Λασίθι. Άρα, λοιπόν, προχωράμε με αυτόν τον τρόπο και κατ’ έτος προσλαμβάνουμε πάνω από χίλια άτομα όταν κατ’ έτος αποχωρούν από το Σώμα είτε με αποστρατείες….
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον Υπουργό, τον κ. Τουρνά. 
Συνεχίζουμε με τέσσερις ερωτήσεις, στις οποίες θα απαντήσει ο Υπουργός Υποδομών και Μεταφορών, ο κ. Χρίστος Δήμας. 
Ξεκινάμε με την τρίτη με αριθμό 1290/7-9-2026 επίκαιρη ερώτηση πρώτου κύκλου της Βουλευτού Β1΄ Βόρειου Τομέα Αθηνών της ΚΟ ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Αφροδίτης Κτενά προς τον Υπουργό Υποδομών και Μεταφορών με θέμα: «Για τον προσεισμικό έλεγχο των σχολικών κτιρίων».
Ορίστε, κυρία συνάδελφε, έχετε τον λόγο. 
ΑΦΡΟΔΙΤΗ ΚΤΕΝΑ: Ευχαριστώ, κύριε Πρόεδρε. 
Κύριε Υπουργέ, επανερχόμαστε με την ελπίδα αυτή τη φορά να έχουμε σαφείς δεσμεύσεις και στοιχεία από εσάς για το φλέγον ζήτημα του προσεισμικού ελέγχου των σχολικών κτιρίων. Σύμφωνα με τα επίσημα στοιχεία της ΕΛΣΤΑΤ, πάνω από τα δύο τρίτα των σχολείων έχουν χτιστεί είτε χωρίς προδιαγραφές προσεισμικού κανονισμού είτε με παλιότερες.
Επίσης, σύμφωνα με τα επίσημα στοιχεία του Οργανισμού Αντισεισμικής Σχεδιασμού και Προστασίας, του ΟΑΣΠ, μετά τον πρωτοβάθμιο έλεγχο έχουν χαρακτηριστεί ως Α΄ προτεραιότητας αρκετές χιλιάδες. Και στην Γ΄ κατηγορία, δηλαδή, στην πιο επικίνδυνη κατηγορία που πρέπει να εξασφαλιστεί άμεσα η αντοχή και η λειτουργικότητά τους, έχουμε εκατόν σαράντα εννέα κτίρια. 
Μιλάμε για σχολικές μονάδες και τα προβλήματα χρόνο με τον χρόνο συσσωρεύονται. Μιλάμε για γερασμένες υποδομές. Και μιλάμε για ελέγχους που έχουν εξαγγελθεί εδώ και χρόνια και ακόμα περιμένουμε την ολοκλήρωσή τους. Η κατάταξη του ΟΑΣΠ απλώς δείχνει το μέγεθος της επικινδυνότητας και υπαγορεύει στο Υπουργείο τις επόμενες ενέργειες, δηλαδή ποιες παρεμβάσεις πρέπει να γίνουν με τον δευτεροβάθμιο, τριτοβάθμιο έλεγχο και βέβαια να εξασφαλιστεί η χρηματοδότηση από το Υπουργείο προκειμένου να προχωρήσουν οι απαιτούμενες εργασίες. 
Με βάση, λοιπόν, όλα αυτά τα επίσημα στοιχεία και την εκρηκτική κατάσταση που επικρατεί στα σχολικά κτήρια, σας ζητούμε να μας ενημερώσετε και να δεσμευθείτε για τον σχεδιασμό του Υπουργείου, προκειμένου να διενεργηθεί ο δευτεροβάθμιος και ο τριτοβάθμιος έλεγχος σε όλα τα σχολικά κτίρια. Ζητούμε να μάθουμε ποια μέτρα, συγκεκριμένα, έχει λάβει η Κυβέρνηση και τα αρμόδια Υπουργεία για την έκτακτη χρηματοδότηση που χρειάζεται προκειμένου να προχωρήσουν οι έλεγχοι, καθώς και οι αναγκαίες επισκευές και ανακατασκευές. 
Και τέλος, τι πρόκειται να κάνει το Υπουργείο σας, πάλι με συγκεκριμένες ενέργειες και χρονοδιάγραμμα, προκειμένου να επιλυθεί μια και καλή το ζήτημα των αναγκαίων ετήσιων περιοδικών ελέγχων, να υπάρχει σταθερή βάση, δηλαδή, ελέγχων από το κράτος με μόνιμο εξειδικευμένο επιστημονικό προσωπικό, με επαρκή και κατάλληλη στελέχωση της KTYP, ώστε να καλύπτεται η ανάγκη για σύγχρονα και ασφαλή κτήρια, γιατί μιλάμε για την ασφάλεια των παιδιών στον 21ο αιώνα. 
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Κτενά.
Ο κύριος Υπουργός έχει τον λόγο για την απάντησή του. 
[bookmark: _Hlk231888569]ΧΡΙΣΤΟΣ ΔΗΜΑΣ (Υπουργός Υποδομών και Μεταφορών): Κυρία συνάδελφε, η ερώτησή σας αφορά ένα μείζον ζήτημα, την ασφάλεια των σχολικών κτηρίων και κατ’ επέκτασιν την ασφάλεια μαθητών και εκπαιδευτικών. Απέναντι, λοιπόν, σε ένα τόσο σοβαρό ζήτημα, οφείλουμε να είμαστε απολύτως σαφείς ως προς την αρμοδιότητα κάθε εμπλεκόμενου φορέα. 
Και εδώ πέρα θέλω να διευκρινίσω ότι η διενέργεια του προσεισμικού ελέγχου αυτού καθαυτού των σχολικών κτιρίων, δεν είναι αρμοδιότητα του Υπουργείου Υποδομών και Μεταφορών. Με βάση το ισχύον θεσμικό πλαίσιο, η υλοποίηση του πρωτοβάθμιου και δευτεροβάθμιου προσεισμικού ελέγχου έχει ανατεθεί στο Τεχνικό Επιμελητήριο Ελλάδας, ενώ την εποπτεία υλοποίησής του έχει ο Οργανισμός Αντισεισμικού Σχεδιασμού -το είπατε κι εσείς- ο οποίος υπάγεται στο Υπουργείο Κλιματικής Κρίσης και Πολιτικής Προστασίας. 
Από την άλλη, όμως, σε ό, τι αφορά τις παρεμβάσεις στα εκπαιδευτικά κτίρια, την συντήρηση και τις επισκευές, όπως ξέρετε, η αρμοδιότητα είναι στην τοπική αυτοδιοίκηση. 
Έρχομαι τώρα, όμως, στο δεύτερο ερώτημά σας για τη στελέχωση των κτιριακών υποδομών και θέλω εδώ πέρα να τονίσω ότι οι κτηριακές υποδομές πράγματι έχουν συμβάλλει σημαντικά στην σχολική στέγη τα τελευταία χρόνια και προφανώς θα συνεχίζουμε να το κάνουμε. Όπως γνωρίζετε, η ΚΤΥΡ αποτελεί έναν σημαντικό εποπτευόμενο φορέα του Υπουργείου Υποδομών και Μεταφορών και γι’ αυτό η ενίσχυση του ανθρώπινου δυναμικού τους συνιστά σταθερή προτεραιότητα για το Υπουργείο. 
Η προτεραιότητα αυτή, όμως, αποτυπώνεται πλέον σε πολύ συγκεκριμένες ενέργειες. Τα τελευταία χρόνια έχουν δοθεί διαδοχικές εγκρίσεις για την πρόσληψη νέου προσωπικού με ιδιαίτερη έμφαση στην κάλυψη των αναγκών σε τεχνικό και επιστημονικό προσωπικό. Ενδεικτικά εγκρίθηκαν επτά θέσεις το 2021, δώδεκα το 2022, δεκατρείς το 2023, δεκατέσσερις το 2024, δεκαεννέα το 2025 και επιπλέον πέντε το 2026. Για τον προγραμματισμό του 2027 αναμένεται η έγκριση ακόμα πέντε θέσεων, εκ των οποίων οι τέσσερις αφορούν μηχανικούς. 
Παράλληλα, όμως, με τις προσλήψεις αξιοποιείται συστηματικά και η δυνατότητα ενίσχυσης της ΚΤΥΡ μέσω Ενιαίου Συστήματος Κινητικότητας. Από το 2000 έως το 2026 η ΚΤΥΡ έχει υποβάλλει σε διαδοχικούς κύκλους κινητικότητας αιτήματα για την κάλυψη σημαντικού αριθμού θέσεων. Και θέλω να σταθώ ιδιαίτερα σε αυτό. Ειδικότερα τους τελευταίους 17 μήνες της θητείας μου στο Υπουργείο Υποδομών και Μεταφορών εγκρίθηκαν όλες οι θέσεις που ζήτησε η ΚΤΥΡ στο πλαίσιο των κύκλων κινητικότητας. Άρα η προσπάθεια ενίσχυσης της ΚΤΥΡ δεν εξαντλείται στην κινητικότητα. 

Παράλληλα, βρίσκεται σε εξέλιξη η διαδικασία για τριάντα οκτώ νέες προσλήψεις, που αφορούν τα έτη 2020-2026, εκ των οποίων οι τριάντα μία αφορούν θέσεις μηχανικών πανεπιστημιακής και τεχνολογικής εκπαίδευσης, μέσω των προβλεπόμενων διαδικασιών του ΑΣΕΠ. Συνεπώς, η ενίσχυση της ΚΤΥΠ με ανθρώπινο δυναμικό δεν αποτελεί απλώς μια διακηρυγμένη προτεραιότητα, αλλά αποτυπώνεται σε συγκεκριμένες αποφάσεις και ενέργειες, τόσο μέσω νέων προσλήψεων όσο και μέσω της κινητικότητας. 
Θα συνεχίσουμε στην ίδια κατεύθυνση, ώστε η ΚΤΥΠ να διαθέτει το ανθρώπινο δυναμικό που χρειάζεται για να ανταποκρίνεται με μεγαλύτερη αποτελεσματικότητα στο πολύ σημαντικό έργο, ειδικότερα στο κομμάτι της σχολικής στέγης, το οποίο θα αναλύσω και στη δευτερολογία μου. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό.
Τον λόγο έχει τώρα για τη δευτερολογία της η Βουλευτής κ. Κτενά.
ΑΦΡΟΔΙΤΗ ΚΤΕΝΑ: Κύριε Υπουργέ, ομολογώ ότι αιφνιδιάστηκα. Το τελευταίο πράγμα που περίμενα να ακούσω είναι ότι το Υπουργείο σας είναι αναρμόδιο για τα ζητήματα ασφάλειας της σχολικής στέγης. Φαντάζομαι είναι και αυτό ένα αποτέλεσμα του επιτελικού κράτους, όπου όλοι είναι αναρμόδιοι, ο ένας πετάει το μπαλάκι στον άλλο. Γιατί εδώ πέρα μιλάμε για μια διαδικασία κοινοβουλευτικού ελέγχου. 
Σε ποιο Υπουργείο πρέπει να απευθύνουμε μια ερώτηση που αφορά την ασφάλεια των σχολικών κτηρίων; Δεν μπορούμε να ρωτήσουμε τον ΟΑΣΠ, ούτε το ΤΕΕ. Έχετε ευθύνη. Η Κυβέρνησή σας είναι υπεύθυνη για την ασφάλεια των παιδιών και των εργαζομένων στα σχολικά κτήρια. Δεν είναι δυνατόν λοιπόν να μας λέτε «πηγαίνετε στους δήμους, το ΤΕΕ είναι υπεύθυνο για τους ελέγχους, ο ΟΑΣΠ για το πρωτοβάθμιο, οι δήμοι για τις επισκευές». 
Οι δήμοι στενάζουν κάτω από υποχρηματοδότηση. Από τότε που έχετε πετάξει την ευθύνη των σχολικών κτηρίων στους δήμους καταρρέουν τα σχολικά κτήρια. Έχετε αυτό το πρόγραμμα, το «Μαριέττα Γιαννάκου», που πραγματικά είναι ντροπή για την Υπουργό, γιατί πραγματικά το μόνο που κάνετε είναι να το χρησιμοποιείτε για ρεκλάμα για τις τράπεζες, γιατί το μόνο που κάνει αυτό το πρόγραμμα είναι σοβαντίσματα των προβλημάτων. Πέφτουν ταβάνια, σκάνε λέβητες. Και δεν μιλάμε γενικά για την ασφάλεια των κτηρίων σήμερα, μιλάμε συγκεκριμένα για το να είναι ασφαλή τα κτήρια από σεισμικής άποψης, σε μια χώρα που είναι πρώτη σε σεισμικότητα στην Ευρώπη και έκτη σε όλο τον κόσμο. Δεν είναι δυνατόν λοιπόν το Υπουργείο να λέει ότι δεν είναι αρμόδιο. 
Όσο για το δεύτερο σκέλος, αν κατάλαβα καλά από την απάντησή σας, μας πετάτε πάλι διάφορους αριθμούς, οι οποίοι είναι πάλι πίσω από τις ανάγκες. Γιατί εμείς δεν ρωτάμε μόνο πόσους έχετε προσλάβει ή θα προσλάβετε, αλλά και πώς θα εξασφαλίσετε ότι η ΚΤΥΠ θα κάνει τη δουλειά της. Γιατί η δουλειά της δεν είναι μόνο να φτιάχνει καινούργια κτίρια, είναι και η επιτήρηση των υφιστάμενων υποδομών. 
Να σας θυμίσω ότι την περασμένη εβδομάδα εδώ μέσα συζητούσαμε το νομοσχέδιο, που είναι νόμος πλέον, για τη στεγαστική αρωγή. Εκεί ψηφίστηκε συγκεκριμένο άρθρο από εσάς, την πλειοψηφία, το οποίο έλεγε συγκεκριμένα ότι δεν είναι αρμοδιότητα του Υπουργείου Πολιτικής Προστασίας η στεγαστική αρωγή, δεν είναι αρμόδια για τα κτήρια του δημοσίου, εάν εποπτεύονται από άλλους φορείς. Και σε ερώτησή μας η απάντηση ήταν «αν εποπτεύονται από την ΚΤΥΠ». 
Ρωτάμε λοιπόν ποιος τελικά είναι υπεύθυνος σε αυτό το κράτος, στη δική σας Κυβέρνηση, για την ασφάλεια των σχολικών κτηρίων. Ποιο Υπουργείο είναι αυτό που εποπτεύει όλους αυτούς τους μη κυβερνητικούς φορείς και είναι υπεύθυνο για την ασφάλεια των παιδιών; 
Γιατί να θυμίσω ότι σήμερα που μιλάμε τα παιδιά στο Αρκαλοχώρι είναι για πέμπτο χρόνο μέσα σε κοντέινερ και δεν προβλέπεται γρήγορα να μπουν σε τάξεις. Θα φύγουν αυτά τα παιδιά, θα αποφοιτήσουν από το σχολείο και δεν θα έχουν μπει ποτέ σε κανονική τάξη μέσα στο σχολείο. Και μας λέτε ότι είσαστε αναρμόδιοι; 
Τελοσπάντων, ξαναρωτάμε, για να μην μείνει καμία σκιά, να μην υπάρχει κάποια παρανόηση από τη δική μας μεριά, τι θα κάνετε για να ολοκληρωθεί ο δευτεροβάθμιος και τριτοβάθμιος έλεγχος σε όλα τα σχολικά κτήρια. Τι θα κάνετε για να εξασφαλίσετε τη χρηματοδότηση που απαιτείται, προκειμένου να προχωρήσουν οι αρμόδιοι φορείς -θέλετε είναι δήμοι, θέλετε είναι ΤΕΕ, θέλετε ποιος είναι- στις αναγκαίες επισκευές και ανακατασκευές; 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τη Βουλευτή κ. Κτενά. 
Ο κύριος Υπουργός έχει τον λόγο για τη δική του δευτερολογία. 
[bookmark: _Hlk231888569]ΧΡΙΣΤΟΣ ΔΗΜΑΣ (Υπουργός Υποδομών και Μεταφορών): Αρχικά να επαναλάβω, γιατί ίσως δεν θέλετε να το καταλάβετε. Όπως γνωρίζετε, σε πάρα πολλά ζητήματα μπορεί να υπάρχει και συναρμοδιότητα. Σας είπα όμως ότι όσον αφορά τον πρωτοβάθμιο και τον δευτεροβάθμιο προσεισμικό έλεγχο, η αρμοδιότητα είναι στον Οργανισμό Αντισεισμικού Σχεδιασμού. Έχει ανατεθεί η μελέτη, όπως ξέρετε, στο Τεχνικό Επιμελητήριο Ελλάδος, και το οποίο ναι, ανήκει στο Υπουργείο Κλιματικής Κρίσης και Πολιτικής Προστασίας. 
Όμως με πολύ μεγάλο ενδιαφέρον άκουσα τα απαξιωτικά σας λόγια για το πρόγραμμα «Μαριέττα Γιαννάκου», όπου είπατε για κάποια «σοβατίσματα». Αλήθεια; Έχετε επισκεφθεί κάποια από τα σχολεία που έχουν ανακαινιστεί από το πρόγραμμα «Μαριέττα Γιαννάκου»; Κάθε άλλο παρά απαξιωτικά λόγια ακούμε σε όλη την Ελλάδα. 
Και εδώ πέρα μου δίνετε τη δυνατότητα, κυρία συνάδελφε, να επαναλάβω πως το πρόγραμμα «Μαριέττα Γιαννάκου» είναι ένα πραγματικά καινοτόμο πρόγραμμα, όπου πέρυσι, την προηγούμενη σχολική χρονιά, ανακαινίσαμε 430 σχολεία σε όλη την επικράτεια. Φέτος έχουν ήδη ανακαινιστεί 240 σχολεία σε όλη την επικράτεια, και στις δεκατρείς περιφέρειες. 
Και ναι, έχει πολύ σημαντικό αντίκτυπο όχι μόνο στην καθημερινότητα των μαθητών και των εκπαιδευτικών, αλλά και στην ασφάλειά τους. Διότι πολλές από τις εργασίες που έχουν γίνει έχουνε βοηθήσει στα σχολεία μας να είναι πιο ασφαλή. Και ναι, εκτός από πιο ασφαλή, τα σχολεία μας γίνονται και πιο ωραία. 
Και σας καλώ, κυρία συνάδελφε, πηγαίνετε στην εκλογική σας περιφέρεια, σε οποιοδήποτε σχολείο έχει ανακαινιστεί από το πρόγραμμα «Μαριέττα Γιαννάκου» να δείτε τις εικόνες, να δείτε εάν οι μαθητές και οι εκπαιδευτικοί είναι πιο χαρούμενοι, πιο ικανοποιημένοι, εάν οι ίδιοι νιώθουν πιο ασφαλείς μετά την ανακαίνιση του προγράμματος «Μαριέττα Γιαννάκου» ή όχι. 
Όμως εκτός από το πρόγραμμα «Μαριέττα Γιαννάκου», μου δίνετε τη δυνατότητα να σας πω ότι ακόμα και σήμερα εγκαινιάσαμε ένα σχολείο -ήμουν μάλιστα παρών- στον Λαγκαδά στην Θεσσαλονίκη, ένα καινούργιο σχολείο από τα δεκαεπτά, τα οποία υλοποιούνται στην Περιφέρεια Κεντρικής Μακεδονίας μέσω συμπράξεων δημοσίου και ιδιωτικού τομέα, όπου μάλιστα ο ιδιωτικός τομέας αναλαμβάνει για πρώτη φορά και για είκοσι πέντε χρόνια τη συντήρηση αυτών των σχολικών συγκροτημάτων, με αποτέλεσμα να κλείνουμε παλιά σχολεία και να ανοίγουμε καινούργια σχολεία. Αντίστοιχα είχαμε εγκαινιάσει στην Πολίχνη, στη Νέα Ευκαρπία και σε πολλές άλλες περιοχές σε όλη την επικράτεια. 
Άρα, εάν θέλουμε να μιλάμε για ασφάλεια στα σχολικά κτήρια, αν θέλουμε να μιλάμε για ασφάλεια για τους μαθητές μας και τους εκπαιδευτικούς μας, πείτε μου μία κυβέρνηση η οποία έχει κάνει περισσότερα από ό,τι αυτή η Κυβέρνηση τα τελευταία χρόνια. Καμία. Και έργα τα οποία έπρεπε να είχαν υλοποιηθεί εδώ και πάρα πολλά χρόνια, επιτέλους υλοποιούνται σε σχολεία σε όλη την επικράτεια. 
ΠΡΟΕΔΡΕΥΩΝ (Πάρις Κουκουλόπουλος): Συνεχίζουμε με τη δέκατη με αριθμό 1286/4-9-2026 επίκαιρη ερώτηση πρώτου κύκλου της Ανεξάρτητης Βουλευτού Κοζάνης κ. Καλλιόπης Βέττα προς τον Υπουργό Υποδομών και Μεταφορών με θέμα: «Η ταλαιπωρία στην Εγνατία Οδό συνεχίζεται αδικαιολόγητα για τους διερχόμενους οδηγούς, την ώρα που δρομολογούνται υπέρογκες αυξήσεις στα διόδια». 
Κυρία συνάδελφε, έχετε τον λόγο για την πρωτολογία σας.
ΚΑΛΛΙΟΠΗ ΒΕΤΤΑ: Ευχαριστώ, κύριε Πρόεδρε. 
Κύριε Υπουργέ, ερχόμαστε για άλλη μια φορά σε αυτή την Αίθουσα να συζητήσουμε ένα πάρα πολύ σοβαρό θέμα, το οποίο ταλαιπωρεί χιλιάδες πολίτες και της Βόρειας Ελλάδας και της Δυτικής Μακεδονίας αλλά και όλης της Ελλάδας, μιας και άπτεται του δικαιώματος της ακώλυτης και ασφαλούς διέλευσης των οχημάτων στην Εγνατία οδό και αφετέρου των δρομολογημένων δυσθεώρητων αυξήσεων στα διόδια του δρόμου. Να σας θυμίσω ότι στις 13 Μαΐου είχα καταθέσει πάλι επίκαιρη ερώτηση γι’ αυτό και μου είπατε -όχι εσείς, ο Υφυπουργός- ότι οι καθυστερήσεις είναι δικαιολογημένες και αναπόφευκτες για λόγους ασφαλείας.
Πότε λοιπόν, κύριε Υπουργέ, θα τελειώσει όλη αυτή η διαδικασία, αυτή η ταλαιπωρία των χιλιάδων πολιτών και οδηγών; Και να θυμίσω ότι δεκάδες σήραγγες από τις αρχές του έτους είναι κλειστές, είναι μονοδρομημένες, με αποτέλεσμα να υπάρχει κυκλοφοριακή συμφόρηση, χιλιομέτρα με ουρές, και όλο αυτό αυξάνει τον κίνδυνο και δυσχεραίνει το οδικό έργο για τους διερχόμενους. 
Να πω επίσης ότι δεν γίνονται εργασίες, αλλά πληροφορούμαστε ότι γίνονται μόνο επιθεωρήσεις και μελέτες. Και όλα αυτά προκαλούν δυσκολία στον προγραμματισμό των μετακινήσεων, στη διακομιδή των ασθενών. Να θυμίσω εδώ ότι σας έκανα ερώτηση από τον Φλεβάρη και δεν μου απαντήσατε για τις καθυστερήσεις που έχει το ΕΚΑΒ να μεταφέρει τους ασθενείς. Αυτή είναι η συνέπειά σας. Και από την άλλη έχουμε δραματική απώλεια χρόνου και εισοδήματος.
Το αποτέλεσμα είναι χιλιάδες οδηγοί να εκνευρίζονται, να ταλαιπωρούνται για ώρες. Και δεν υπάρχει επαρκές πλάτος στον δρόμο, αλλά ούτε και εναλλακτικός χώρος διαφυγής, άλλος δρόμος δηλαδή. 
Επίσης, έρχομαι στο δεύτερο ερώτημα. Σαν να μην έφτανε η μόνιμη ταλαιπωρία, με την παράδοση στη ΓΕΚ ΤΕΡΝΑ του άξονα αυτού προβλέπονται υπέρογκες αυξήσεις διοδίων που αγγίζουν το 170% έως το 2028, ενώ σε συγκεκριμένα σημεία του άξονα θα φτάσει μέχρι 400% η αύξηση. Να θυμίσω ότι την περίοδο δημόσιας διαχείρισης η χρέωση αντιστοιχούσε σε 3 λεπτά το χιλιόμετρο, ενώ τώρα μέχρι το 2028 θα πάει 8 λεπτά το χιλιόμετρο. Και δεν περιλαμβάνονται απαλλαγές ούτε για τους ανέργους, ενώ καταργούνται οι απαλλαγές για κατοίκους παραμεθόριων περιοχών. 
Το πρώτο ερώτημα μου είναι συγκεκριμένο: Ποιο είναι το συγκεκριμένο χρονοδιάγραμμα που έχετε εσείς στο Υπουργείο για την άρση των μονοδρομήσεων στις σήραγγες και την πλήρη αποκατάσταση της ομαλής και ακώλυτης ασφαλούς κυκλοφορίας στην Εγνατία Οδό; 
Και το δεύτερο: Ποια είναι η αιτιολογία των αυξήσεων 170% ή 400%; Προτίθεται το Υπουργείο να τις ακυρώσει; Θα διατηρήσει τις υφιστάμενες απαλλαγές, αυτές που σας ανέφερα πριν, και τις εκπτώσεις;
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κυρία Βέττα.
Τον λόγο έχει ο κύριος Υπουργός για την απάντησή του.
ΧΡΙΣΤΟΣ ΔΗΜΑΣ (Υπουργός Υποδομών και Μεταφορών): Κυρία συνάδελφε, η Εγνατία Οδός αποτελεί έναν από τους σημαντικότερους οδικούς άξονες της χώρας με κομβική σημασία για τη συνδεσιμότητα, τις μετακινήσεις και την οικονομική δραστηριότητα της Βόρειας Ελλάδας. Την ίδια στιγμή, όμως, είναι γνωστό ότι για πολλά χρόνια παρουσίαζε σημαντικές και συσσωρευμένες ανάγκες συντήρησης και αναβάθμισης και το έχω πει επανειλημμένως. Η Εγνατία Οδός ήταν ο λιγότερο συντηρημένος αυτοκινητόδρομος της χώρας. Αυτή η εικόνα, όμως, αλλάζει. Πλέον η Εγνατία εισέρχεται σε μία νέα περίοδο εκσυγχρονισμού και ουσιαστικής αναβάθμισης. Στόχος μας είναι να αποκτήσει τις προδιαγραφές που αρμόζουν σε έναν σύγχρονο διεθνή οδικό άξονα και ακριβώς μέσα σε αυτό το πλαίσιο υλοποιούνται οι κυκλοφοριακές ρυθμίσεις στις οποίες αναφέρεστε.
Πράγματι, οι προσωρινές αυτές ρυθμίσεις προκαλούν επιβάρυνση στις μετακινήσεις και ταλαιπωρία στους οδηγούς. Θέλω, όμως, να είμαι σαφής. Οι ρυθμίσεις αυτές δεν εφαρμόζονται χωρίς λόγο, συνδέονται με την εκτέλεση αναγκαίων εργασιών, για την αναβάθμιση των σηράγγων και τη συμμόρφωσή τους με τις ισχύουσες προδιαγραφές. Και όταν μιλάμε για την ασφάλεια των σηράγγων και κυρίως των ανθρώπων που χρησιμοποιούν καθημερινά τον αυτοκινητόδρομο, αντιλαμβάνεστε πως δεν μπορούν να γίνουν εκπτώσεις. Ειδικότερα για τις σήραγγες άνω των 500 μέτρων προβλέπονται συγκεκριμένες παρεμβάσεις βάσει των σχετικών μελετών ανάλυσης κινδύνων. Στόχος είναι να πληρούνται όλες οι απαιτούμενες προϋποθέσεις, ώστε οι συγκεκριμένες σήραγγες να αδειοδοτηθούν ως σήραγγες κατηγορίας Α. Παράλληλα, στην Εγνατία Οδό προβλέπεται ένα ευρύ πρόγραμμα κατασκευαστικών εργασιών βάσει του σχετικού χρονοδιαγράμματος που υπέβαλε η παραχωρησιούχος στις 31 Μαρτίου του 2026. Στο πλαίσιο αυτών των εργασιών εφαρμόζονται και οι αναγκαίες προσωρινές κυκλοφοριακές ρυθμίσεις. 
Έρχομαι, λοιπόν, στο συγκεκριμένο ερώτημά σας για το χρονοδιάγραμμα. Η σύμβαση παραχώρησης είναι σαφής ως προς σχετικές υποχρεώσεις του παραχωρησιούχου και προβλέπει ότι οι συγκεκριμένες εργασίες στις σήραγγες πρέπει να έχουν ολοκληρωθεί εντός τριάντα έξι μηνών. Στο σύνολο των εξήντα εννιά σηράγγων οι περισσότερες, η συντριπτική πλειοψηφία εξ αυτών θα είναι έτοιμες πολύ νωρίτερα από τους έξι μήνες από την ημερομηνία έναρξης της παραχώρησης, υπό την προϋπόθεση βέβαια που ορίζεται στη σύμβαση. Σε ό,τι αφορά ειδικότερα τις προσωρινές κυκλοφοριακές ρυθμίσεις, έχουν εκδοθεί οι σχετικές αστυνομικές αποφάσεις, οι οποίες έχουν ισχύ έως το τέλος του τρέχοντος έτους. 
Συνοψίζοντας, κατανοούμε την επιβάρυνση που υφίστανται οι οδηγοί κατά τη διάρκεια αυτής της περιόδου. Άλλωστε, αντίστοιχες προσωρινές δυσκολίες έχουμε αντιμετωπίσει και κατά την κατασκευή άλλων μεγάλων οδικών έργων. Το είδαμε, για παράδειγμα, στην Πατρών-Πύργου ή στον Βόρειο Οδικό Άξονα Κρήτης. Οι εργασίες μάλιστα στα τμήματα αυτά πραγματοποιήθηκαν υπό κυκλοφορία, με αποτέλεσμα να απαιτούνται προσωρινές κυκλοφοριακές ρυθμίσεις και να υπάρξει αναπόφευκτη επιβάρυνση για τους οδηγούς. 
Η ταλαιπωρία, όμως, είναι προσωρινή. Αυτό το οποίο μένει είναι ένα σύγχρονο ασφαλές έργο υποδομής το οποίο θα μπορέσει να εξυπηρετήσει με πολύ καλύτερο τρόπο τις ανάγκες των πολιτών της Βόρειας Ελλάδας. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό.
Καλείται τώρα η κ. Καλλιόπη Βέττα να αναπτύξει τη δευτερολογία της. Κυρία συνάδελφε, έχετε τον λόγο.
ΚΑΛΛΙΟΠΗ ΒΕΤΤΑ: Κύριε Υπουργέ, φαίνεται ότι δεν έχετε συναίσθηση του προβλήματος και του επείγοντος του θέματος. Μας μιλάτε σαν να είστε ένας απλός παρατηρητής. Λέτε ότι αυτός είναι ένας άξονας πάρα πολύ σημαντικός. Το ξέρουμε! Μας μιλάτε για την ταλαιπωρία των οδηγών. Το ξέρουμε, το βιώνουμε, το ζούμε καθημερινά! Δεν μας είπατε τη λύση. Μας είπατε ότι η λύση θα έρθει μετά από τρία χρόνια! Δηλαδή, θα περιμένουμε άλλα δυόμισι χρόνια σχεδόν, για να υλοποιηθούν αυτά τα έργα. 
Εγώ θέλω να σας πω το εξής, ότι το σωματείο των εργαζομένων υποστηρίζει ότι οι σήραγγες είναι πλήρως λειτουργικές, καθώς υπερκαλύπτουν τις αναγκαίες προδιαγραφές, μια και διαχρονικά υπήρχε η μέριμνα για τον έλεγχο, την πιστοποίηση και την αναβάθμιση της ασφάλειάς τους. Υποστηρίζουν, επίσης, οι εργαζόμενοι στην Εγνατία Οδό πως οι δεκαέξι σήραγγες -που δεν είχαν ενσωματωθεί στο σχετικό νομικό πλαίσιο της ευρωπαϊκής Οδηγίας, καθώς είχαν δοθεί σε χρήση πριν το 2007- πληρούν επίσης, όπως και οι δεκαεννιά υπόλοιπες πιστοποιημένες, τις αναγκαίες τεχνικές απαιτήσεις πάντα σε συνεννόηση με την αρμόδια Διοικητική Αρχή Σηράγγων. Υποστηρίζουν ότι η Εγνατία Οδός έχει υλοποιήσει όποια εργασία είχε ζητηθεί από τη ΔΑΣ σε ποσοστό 90% μέχρι τον Δεκέμβριο το 2025.
Δεν μας έχετε απαντήσει στα ερωτήματα που έθεσαν επίσης οι εργαζόμενοι για την ασφάλεια των σηράγγων αυτήν τη στιγμή με όλο αυτό το καθεστώς που υφίσταται και αν υπάρχει μελέτη από το ΤΑΙΠΕΔ που προτείνει επιμέρους παρεμβάσεις αντί για οριζόντια κλεισίματα. Απαντήστε μας έστω και τώρα. Θέλω, επίσης, απάντηση για τις δεκαέξι σήραγγες και τις δεκαεννιά που είναι πιστοποιημένες. Θέλω να θυμίσω ότι υπογράψατε μια σύμβαση παραχώρησης χωρίς να σας νοιάζει αν για μήνες -για τρία χρόνια, δηλαδή, ουσιαστικά- θα είναι μονοδρομημένες οι σήραγγες. Δεν μας απαντήσατε, επίσης, αν ελέγχεται η εταιρεία για το αν σκόπιμα προβαίνει σε καταχρηστικές πρακτικές και καθυστερήσεις. Για το αν γίνονται εργασίες αυτήν τη στιγμή στις σήραγγες επίσης δεν μας απαντήσατε.
Και βέβαια, είναι πάρα πολύ ωραίο να ακούσουν οι πολίτες ότι, ενώ η Κυβέρνηση πρόβλεψε να γίνει τροποποίηση της σύμβασης παραχώρησης προς όφελος του παραχωρησιούχου με 180 εκατομμύρια -δόθηκαν τελευταία στιγμή 180 εκατομμύρια από ειδικό ταμείο, για να γίνει η εκτέλεση νέων εργασιών στο πλαίσιο της νέας διαδικασίας αδειοδότησης, και μπορεί να φτάσουν και τα 350 εκατομμύρια-δεν προβλέψατε και δεν σκεφτήκατε να εφαρμόσετε τη μείωση ή την προσαρμογή στην τιμή. Δεν μας είπατε τίποτα για τα διόδια, γι’ αυτήν την παράλογη αύξηση. Εφόσον δεν δίνεται 100% όλη η Εγνατία Οδός έτσι όπως πρέπει, γιατί αυξάνονται τα διόδια και γιατί δεν αφήνετε ελεύθερους τους ανθρώπους να περάσουν, όταν υπάρχει τέτοια συμφόρηση; Δεν μας είπατε τίποτα. Και εντελώς ανεξέλεγκτα η εταιρεία εντάσσει ακόμη και δικές της εργασίες, που ήταν υποχρεωμένη να κάνει η ίδια και όχι μόνο αυτές της συντήρησης. Και το ακόμα καλύτερο, πρόκειται για χρήματα που θα πληρωθούν βάσει μελετών, τιμολογίων και αιτημάτων που θα υποβάλει ο ίδιος ο παραχωρησιούχος και δικοί του ανάδοχοι έργων χωρίς κανένα ουσιαστικό έλεγχο από τις ούτως ή άλλως υποστελεχωμένες τεχνικές, διοικητικές, οικονομικές υπηρεσίες του Δημοσίου. 
Οι πολίτες, κύριε Υπουργέ, ήδη αποδυναμωμένοι από την ανεξέλεγκτη ακρίβεια που βιώνουν σήμερα και από το ότι έχουν τη χαμηλότερη αγοραστική δύναμη στην Ευρώπη, καλούνται αυτήν τη στιγμή να πληρώσουν πιο ακριβές τις διελεύσεις, χωρίς ουσιαστικά να τους δίνεται η Εγνατία Οδός έτσι όπως πρέπει. 
Να πω -όσο επιτρέπει χρόνος- ότι έχει γίνει πια μοτίβο η υποβάθμιση των υποδομών στη Δυτική Μακεδονία. Τι να θυμίσω; Τη γέφυρα του Πολυφύτου; Να θυμίσω την οδό από τα Σέρβια έως την Ελασσόνα που είναι τριτοκοσμική;
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε την κ. Βέττα.
Ο κύριος Υπουργός έχει τον λόγο, για να δευτερολογήσει.  
[bookmark: _Hlk231888569]ΧΡΙΣΤΟΣ ΔΗΜΑΣ (Υπουργός Υποδομών και Μεταφορών): Κυρία συνάδελφε, θα μπορούσατε να θυμίσετε και τον Ε65, την ολοκλήρωση του αυτοκινητόδρομου Ε65 το βόρειο τμήμα, ειδικότερα από την Καλαμπάκα μέχρι τα Γρεβενά. Και αυτό θα μπορούσατε να υπενθυμίσετε -έτσι δεν είναι;- μιας και μιλάτε για τις σύγχρονες υποδομές στη Δυτική Μακεδονία. 
Θέλω, όμως, να σας πω ότι η ουσιαστική αναβάθμιση ενός τόσο σημαντικού οδικού άξονα προϋποθέτει την εκτέλεση των αναγκαίων εργασιών με πρώτη και αδιαπραγμάτευτη προτεραιότητα την ασφάλεια. Και εδώ πραγματικά θέλω να σας ρωτήσω: Θεωρείτε ότι είναι σημαντικότερο αυτήν τη στιγμή να δώσουμε περισσότερες λωρίδες κυκλοφορίας εις βάρος της ασφάλειας; Αυτό λέτε, κυρία Βέττα; Αυτό είναι το οποίο λέτε; Διότι εμείς αυτό το οποίο θεωρούμε ότι είναι το σωστό είναι ότι πρέπει να πάμε με το τι λέει η Διοικητική Αρχή Σηράγγων και να πιστοποιήσουμε τις σήραγγες σε κατηγορία Α και να μην κάνουμε καμία έκπτωση στην ασφάλεια. Εάν εσείς, όμως, λέτε για έκπτωση στην ασφάλεια, που αυτό το πράγμα λέτε με τις…
ΚΑΛΛΙΟΠΗ ΒΕΤΤΑ: Δεν λέμε αυτό.
ΧΡΙΣΤΟΣ ΔΗΜΑΣ (Υπουργός Υποδομών και Μεταφορών): Βεβαίως, αυτό το πράγμα είπατε. 
Εμείς, λοιπόν, βάζουμε την ασφάλεια αδιαπραγμάτευτα πάνω από οτιδήποτε άλλο. Ο στόχος μας είναι να αντιμετωπιστούν οι ανάγκες που είχαν συσσωρευθεί επί σειρά ετών και με την ολοκλήρωση των προβλεπόμενων παρεμβάσεων έχουμε μία Εγνατία Οδό ασφαλέστερη, σύγχρονη και λειτουργικά αναβαθμισμένη.
Σε ό,τι αφορά το δεύτερο σκέλος της ερώτησής σας για τα διόδια και τις προβλεπόμενες αλλαγές, θέλω να πω ότι πάλι πρέπει να είμαστε απολύτως συγκεκριμένοι στο τι ισχύει. Το ύψος των διοδίων, οι μετωπικοί και πλευρικοί σταθμοί, καθώς και το σύστημα διοδίων προβλέπονται συγκεκριμένα στη σύμβαση παραχώρησης. Δεν πρόκειται, επομένως, για ρυθμίσεις που καθορίζονται μονομερώς ή κατά περίπτωση από το Υπουργείο. Αντίστοιχα, η ίδια σύμβαση καθορίζει και τη διαδικασία με την οποία μπορούν να τροποποιηθούν οι σχετικές προβλέψεις. Αυτό είναι το θεσμικό και συμβατικό πλαίσιο μέσα στο οποίο οφείλουμε να κινούμαστε. 
Θέλω, όμως, να σταθώ και στο ζήτημα των απαλλαγών από την καταβολή διοδίων στο οποίο κάνατε αναφορά και εδώ υπάρχει μια συγκεκριμένη ενέργεια από την πλευρά του Δημοσίου. Ήδη στις 30 Δεκεμβρίου του 2025 δόθηκε από το Δημόσιο η σχετική εντολή προς τον παραχωρησιούχο για την εφαρμογή απαλλαγών από την καταβολή διοδίων-τελών, σύμφωνα με τα προβλεπόμενα στη σύμβαση παραχώρησης. Αυτό είναι ένα δεδομένο που θεωρώ σημαντικό να επισημανθεί. Επομένως, η δυνατότητα που παρέχει η σύμβαση ως προς συγκεκριμένες απαλλαγές έχει ήδη ενεργοποιηθεί από την πλευρά του Δημοσίου. 
Από εκεί και πέρα, θέλω να επαναλάβω κάτι που είχα επισημάνει και κατά τη διάρκεια της συζήτησης εδώ πέρα στο Κοινοβούλιο για τη σύμβαση της παραχώρησης. Η παραχώρηση της Εγνατίας Οδού ανοίγει έναν νέο κύκλο εκσυγχρονισμού και αναβάθμισης σε μια κρίσιμη εθνική υποδομή. Ο παραχωρησιούχος αναλαμβάνει υποχρεώσεις για την αναβάθμιση και συντήρηση του οδικού άξονα, τον εκσυγχρονισμό των συστημάτων διοδίων, την αναβάθμιση των σηράγγων, τη δημιουργία νέων υποδομών εξυπηρέτησης. Να υπενθυμίσουμε ότι αυτήν τη στιγμή ανατολικά της Θεσσαλονίκης δεν υπάρχουν ΣΕΑ. Θα δημιουργηθούν ΣΕΑ, Σταθμοί Εξυπηρέτησης Αυτοκινητιστών, θα ασφαλτοστρωθεί το μεγαλύτερο τμήμα της Εγνατίας Οδού. Η Εγνατία Οδός θα μετατραπεί σε αυτό το οποίο όλοι οι πολίτες και όλοι οι χρήστες της Εγνατίας Οδού επιθυμούν. 
Και ξέρετε κάτι; Η σύγκριση δυστυχώς είναι αναπόφευκτη. Το γεγονός ότι η Εγνατία Οδός ήταν λιγότερο συντηρημένη είναι ένα γεγονός. Εμείς λαμβάνουμε όλα τα απαραίτητα μέτρα, ώστε αυτό να αλλάξει και η Εγνατία Οδός να μετατραπεί στον πιο σύγχρονο και ασφαλή αυτοκινητόδρομο της χώρας. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό. 
Συνεχίζουμε με τη δεύτερη με αριθμό 1278/31-8-2026 επίκαιρη ερώτηση δεύτερου κύκλου του Βουλευτή Ηλείας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Μιχαήλ Κατρίνη προς τον Υπουργό Υποδομών και Μεταφορών με θέμα: «Αβεβαιότητα για την κατασκευή του «Πύργος-Καλό Νερό-Τσακώνα»».
Κύριε συνάδελφε, έχετε τον λόγο.
ΜΙΧΑΗΛ ΚΑΤΡΙΝΗΣ: Ευχαριστώ, κύριε Πρόεδρε. 
Μια και ο Υπουργός είπε για τον Ε65 και αν θυμόμαστε, δεν ξέρω αν θυμάστε πόσες φορές παραπάνω πληρώσαμε τον Ε65 από το αρχικό κόστος. Αλλά ας πάμε στο θέμα της ερώτησης.
Κύριε Υπουργέ, τέσσερα και πλέον χρόνια από τη σύσκεψη στο Μαξίμου και τις εξαγγελίες του ίδιου του κ. Μητσοτάκη για την κατασκευή του οδικού άξονα Πύργος-Καλό Νερό-Τσακώνα, το ερώτημα παραμένει: Πότε επιτέλους θα γίνει αυτός ο δρόμος; Στις 28 Νοεμβρίου 2025, στην προηγούμενη επίκαιρη, ο κ. Ταχιάος μας διαβεβαίωνε ότι «πολύ σύντομα θα υπάρχουν νέα» και πολύ σύντομα θα γίνονταν ανακοινώσεις και στη Βουλή, αλλά και στην τοπική κοινωνία. Έχουν περάσει δέκα ολόκληροι μήνες από τις διαβεβαιώσεις του κ. Ταχιάου και δεν έχουμε καμία ενημέρωση για την οριστική χάραξη, το μοντέλο χρηματοδότησης, την πορεία των διαπραγματεύσεων με την Ευρωπαϊκή Ένωση και το χρονοδιάγραμμα κατασκευής, παρά μόνο κάποιες πληροφορίες που διαχέονται και διαρρέονται ότι η Κοινοπραξία έχει υποβάλει αίτημα για την επέκταση του αυτοκινητόδρομου μέχρι την Τσακώνα.
Μιλάμε για έναν δρόμο κρίσιμο για την ασφάλεια των κατοίκων και των χιλιάδων επισκεπτών και στην Ηλεία και στη Μεσσηνία, το ξέρετε, έναν δρόμο κομβικό για την τουριστική ανάπτυξη και του Νομού Ηλείας και του Νομού Μεσσηνίας. Ταυτόχρονα, όμως, μιλάμε για μία πολυετή καθυστέρηση της Κυβέρνησης που αφορά και στην καθημερινότητα, αλλά και την ασφάλεια των ανθρώπων, αλλά και τις δυνατότητες ανάπτυξης των δύο νομών. 
Η Βουλή και οι τοπικές κοινωνίες δικαιούνται επίσημη ενημέρωση και όχι να βομβαρδίζονται από δημοσιεύματα και διαρροές της Κυβέρνησης χωρίς στην πραγματικότητα να γίνεται κάτι ουσιαστικό, ενώ χάνεται πολύτιμος χρόνος. Κανείς δεν ζητά να παρακάμψετε τις περιβαλλοντικές απαιτήσεις ή τις ευρωπαϊκές διαδικασίες. Η πολυπλοκότητα, όμως, ενός έργου δεν απαλλάσσει την Κυβέρνηση από την υποχρέωση να παρουσιάσει συγκεκριμένο σχεδιασμό, συγκεκριμένο χρονοδιάγραμμα και μοντέλο υλοποίησης, αλλά και την υποχρέωση να λογοδοτήσει για τις πολυετείς καθυστερήσεις μέχρι σήμερα. 
Σας θέτω, λοιπόν, δύο συγκεκριμένα ερωτήματα, κύριε Υπουργέ, και εύχομαι να πάρω ξεκάθαρες απαντήσεις. Το πρώτο είναι: Θα κατασκευαστεί ο οδικός άξονας Πύργος-Καλό Νερό-Τσακώνα; Με ποια τελική επιλογή για τη χάραξη και ποιο είναι το ακριβές χρονοδιάγραμμα υλοποίησης αυτού του έργου;
Και το δεύτερο: Πότε θα ολοκληρωθούν, αν έχουν ξεκινήσει, οι διαπραγματεύσεις με την Ευρωπαϊκή Επιτροπή και αν έχετε μελετήσει ένα εναλλακτικό μοντέλο χρηματοδότησης στο ενδεχόμενο -εγώ το απεύχομαι, αλλά υπάρχει αυτό το ενδεχόμενο- να μην εγκριθεί το μοντέλο και η πρόταση που εσείς έχετε κάνει στην Ευρωπαϊκή Επιτροπή.
Ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Κατρίνη. 
Απαντά ο Υπουργός, ο κ. Χρίστος Δήμας.
Κύριε Υπουργέ, έχετε τον λόγο. 
ΧΡΙΣΤΟΣ ΔΗΜΑΣ (Υπουργός Υποδομών και Μεταφορών): Ευχαριστώ, κύριε Πρόεδρε.
Κύριε συνάδελφε, το θέμα που θέτετε αφορά ένα έργο ιδιαίτερης σημασίας, όχι μόνο για την Ηλεία και τη Μεσσηνία, αλλά συνολικά για το οδικό δίκτυο της Δυτικής Πελοποννήσου, ένα έργο που σε συνδυασμό με τον αυτοκινητόδρομο Πάτρα-Πύργος έρχεται να ενισχύσει τη συνέχεια και τη συνοχή του βασικού οδικού άξονα της Δυτικής Πελοποννήσου, δημιουργώντας μια σύγχρονη οδική σύνδεση από την Πάτρα και τον Πύργο προς τη Νότια Πελοπόννησο. Ακριβώς γι’ αυτό, το συγκεκριμένο έργο βρίσκεται σταθερά στο επίκεντρο του σχεδιασμού μας στο Υπουργείο Υποδομών και Μεταφορών και έχουμε ήδη προχωρήσει σε συγκεκριμένες ενέργειες για την προώθησή του.
Έχω επανειλημμένα καταστήσει σαφές ότι πρόκειται για ένα έργο για το οποίο υπάρχουν πολύ συγκεκριμένα βήματα που πρέπει να προηγηθούν με κρίσιμη παράμετρο τη διαδικασία σε ευρωπαϊκό επίπεδο και τις σχετικές συνεννοήσεις με τις αρμόδιες επιτροπές της Ευρωπαϊκής Ένωσης. Θέλω, όμως, να επισημάνω ότι για να γίνει η επανένταξη πριν από το 2021 στην παραχώρηση του οδικού άξονα Πάτρα-Πύργος-Καλό Νερό-Τσακώνα έκλεισαν με γρήγορο τρόπο οι υφιστάμενες εργολαβίες -αν θυμάστε, κύριε Κατρίνη, οκτώ στον αριθμό- οι οποίες είχαν δημοπρατηθεί επί ΣΥΡΙΖΑ σε όλα τα πεδία, τόσο δικαστικά όσο και συμβατικά, σύμφωνα με τις κείμενες διατάξεις. Το τελευταίο διάστημα, λοιπόν, έχουν γίνει πολύ συγκεκριμένες ενέργειες και η αρμόδια υπηρεσία έχει προχωρήσει τη διαδικασία αξιολόγησης των δεδομένων που είναι αναγκαία για τη λήψη των επόμενων αποφάσεων. 
Και επειδή σε ένα τόσο σημαντικό έργο θεωρώ ότι πρέπει να μιλάμε με συγκεκριμένα στοιχεία, σας τα παραθέτω. Πρώτον, με την ισχύουσα σύμβαση, όπως αυτή τροποποιήθηκε το 2021, η παραχώρηση πλέον δεν φτάνει μέχρι την Πάτρα έτσι όπως έχει διαμορφωθεί με τον νόμο του 2013. Σύμφωνα με αυτήν, ως νέα τμήματα παραχωρησιούχου προβλέπονται το Πάτρα-Πύργος μήκους 74,5 χιλιομέτρων, όπου η συμβασιοποίησή του έγινε το 2022 και όπως ξέρετε ολοκληρώθηκε και δόθηκε στη κυκλοφορία το 2025. Δεύτερον, το Πύργος-Αλφειός μήκους 13 χιλιομέτρων και το Αλφειός-Καλό Νερό-Τσακώνα μήκους 76,2 χιλιομέτρων. Επομένως, μιλάμε για τμήματα που ήδη εντάσσονται στον ευρύτερο σχεδιασμό του οδικό άξονα Ελευσίνα-Κόρινθος-Πάτρα-Πύργος-Τσακώνα.
Δεύτερον, από τις 25 Νοεμβρίου του 2025 η αρμόδια υπηρεσία του Υπουργείου ζήτησε από τον παραχωρησιούχο την εκπόνηση μελέτης κυκλοφοριακού φόρτου για το συγκεκριμένο οδικό τμήμα. 



Πρόκειται για ένα κρίσιμο στοιχείο για την τεκμηρίωση του φακέλου που θα σταλεί, καθώς τα νέα κυκλοφοριακά δεδομένα αναμένεται να είναι βελτιωμένα σε σχέση με τα υφιστάμενα και να συμβάλλουν στην αποδοχή του φακέλου από τις από τις επιτροπές της Ευρωπαϊκής Ένωσης. 
Τρίτον -και αυτό είναι ιδιαίτερα σημαντικό-, από τον Μάιο του 2026, συγκεκριμένα στις 5 Μαΐου, ο παραχωρησιούχος υπέβαλε, σύμφωνα με τις προβλέψεις της σύμβασης παραχώρησης, πρόταση σχετικά με το ενδεχόμενο κατασκευής και λειτουργίας από τον ίδιο των τμημάτων Πύργος-Αλφειός και Αλφειός-Καλό Νερό-Τσακώνα. 
Άρα, κύριε συνάδελφε, υπάρχει μια πραγματική και ενεργή διαδικασία. Η διαδικασία όμως δεν σταμάτησε εκεί πέρα. Στις 9 Ιουλίου του 2026 η αρμόδια υπηρεσία ζήτησε από τον παραχωρησιούχο να υποβάλλει το σύνολο των τεχνικών, οικονομικών, κυκλοφοριακών, περιβαλλοντικών και χρηματοοικονομικών στοιχείων που απαιτούνται για να μπορέσει το Ελληνικό Δημόσιο να αξιολογήσει την πρόταση και κατόπιν να συνταχθεί ο φάκελος για τις αρμόδιες ευρωπαϊκές επιτροπές. 
Τι σημαίνει αυτό στην πράξη; Σημαίνει ότι ζητήσαμε συγκεκριμένα στοιχεία για το κατασκευαστικό κόστος, το κόστος λειτουργίας και συντήρησης, τις κυκλοφοριακές μελέτες, τα προβλεπόμενα έσοδα από διόδια, το προτεινόμενο χρονοδιάγραμμα κατασκευής και βεβαίως το χρηματοδοτικό σχέδιο. 
Σταματώ εδώ και επανέρχομαι στη δευτερολογία μου. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Υπουργέ. 
Τον λόγο έχει για τη δευτερολογία του ο Βουλευτής κ. Κατρίνης. 
Ορίστε, κύριε συνάδελφε. 
ΜΙΧΑΗΛ ΚΑΤΡΙΝΗΣ: Κύριε Υπουργέ, είναι πολύ ενδιαφέρουσα η ιστορική αναδρομή στο έργο, από τότε που για πρώτη φορά -το 2007- ήρθε στη Βουλή μέχρι τις διάφορες και αλλεπάλληλες νομοθετικές τροποποιήσεις. Δεν είναι όμως αυτό το περιεχόμενο της ερώτησης. Η ερώτηση αφορά το Πύργος-Καλό Νερό-Τσακώνα. 
Δυστυχώς, στην πρωτολογία σας -εύχομαι στη δευτερολογία να πείτε κάτι ουσιαστικό και κάτι ελπιδοφόρο γι’ αυτόν τον δρόμο- το μόνο που μας είπατε είναι το εξής, ότι εσείς τον Ιούλιο του 2026 ζητήσατε από την κοινοπραξία να σας καταθέσει έναν πλήρη φάκελο μελετών, για να δούμε αν και εφόσον μπορεί αυτό το έργο να γίνει. 
Σας θυμίζω ότι τέσσερα χρόνια ακριβώς πριν ο κ. Μητσοτάκης είχε δεσμευτεί ότι θα γίνει το έργο και στείλατε στην Ολυμπία Οδό επιστολή για να σας παραδώσει μελέτες. Και μετά από τέσσερα χρόνια τι μας λέτε; Ότι έστειλε η Διεύθυνση του Υπουργείου στην κοινοπραξία επιστολή για να κάνει οριστικές μελέτες. Άρα, είναι τέσσερα χρόνια που δεν έγινε ακριβώς τίποτα. 
Τον Νοέμβριο του 2025, που αναφερθήκατε πριν, ο κ. Ταχιάος έλεγε ότι υπάρχουν προχωρημένες διαδικασίες με την Ευρωπαϊκή Ένωση και ότι σύντομα θα υπάρχουν νέα. Πού είναι αυτές οι διαδικασίες; Τον Φλεβάρη του 2026 μας είπε ότι είναι προχωρημένες και ότι συζητείται ήδη με την Επιτροπή. 
Και ρωτάω, τι έχει υποβληθεί σε επίπεδο Ευρωπαϊκής Ένωσης; Σε ποιες υπηρεσίες; Ποιες απαντήσεις έχουν δοθεί; Ποια ζητήματα παραμένουν ανοικτά και ποιος είναι ξεκάθαρα ο χρονικός ορίζοντας που θα ολοκληρωθεί αυτή η διαδικασία; 
Δεν μπορείτε να έρχεστε εδώ στη Βουλή και να λέτε ότι στείλαμε στην κοινοπραξία επιστολή να μας δώσει τις οριστικές μελέτες φόρτου, κόστους συντήρησης, περιβαλλοντικές, και δεν ξέρω τι άλλο, μετά από τέσσερα χρόνια που έχει δεσμευτεί ο κ. Μητσοτάκης ότι θα γίνει το έργο και δεν έχει γίνει, απ’ ό,τι καταλαβαίνω, απολύτως τίποτα. 
Αν δούμε όμως συνολικά και διαχρονικά -μια και κάνατε σύντομη αναδρομή, επιτρέψτε μου να κάνω κι εγώ μια σύντομη αναδρομή-, θα δούμε την προχειρότητα και την αναποτελεσματικότητά σας. 
Τεσσεράμισι χρόνια πέρασαν από την εξαγγελία του Πρωθυπουργού και δεν έχει γίνει πρακτικά απολύτως τίποτα. Το 2024 λέγατε ότι πρέπει να ολοκληρωθούν οι μελέτες. Τις ξαναστέλνετε τον Ιούλιο του 2026, ενώ δεν είχατε αποφασίσει τότε αν το έργο θα γίνει ως παραχώρηση ή ως δημόσιο έργο με βάση τα επίσημα χαρτιά που έχουν υποβληθεί από τη Διεύθυνση του Υπουργείου. 
Το 2025 αποκλείετε το δημόσιο έργο και λέτε ότι θα γίνει παραχώρηση. Τον Νοέμβριο του 2024 μιλάγατε μόνο για το Πύργος-Αλφειός. Μετά, τον Νοέμβριο του 2025 λέτε ότι εγκαταλείπουμε τον διαχωρισμό, θα γίνει το έργο εν συνόλω, με τη διαβεβαίωση ότι, όπως είπα και πριν, πολύ σύντομα θα έχουμε νέα. Τα νέα ακόμα τα περιμένουμε. 
Τον Φλεβάρη του 2026 η κρατική συμμετοχή παρουσιάστηκε ως προϋπόθεση για την επέκταση της παραχώρησης. Σήμερα, και με βάση δηλώσεις στον τοπικό Τύπο, ο κ. Ταχιάος δηλώνει ότι ακόμα προσπαθείτε να διασφαλίσετε τη χρηματοδότηση μέσα από την παραχώρηση. 
Ποιο μέρος του κόστους λοιπόν θα καλύψει ο παραχωρησιούχος; Ποια θα είναι η συμμετοχή του Δημοσίου; Υπάρχει εναλλακτικό σχέδιο -σας ρώτησα και πριν- σε περίπτωση που η Ευρωπαϊκή Ένωση δεν δεχθεί τη δική σας πρόταση; Έχει επιλεγεί οριστικά η λύση των 700 εκατομμυρίων ευρώ που μας είπε ο κ. Ταχιάος ή βρίσκεται η ανατολική χάραξη ακόμα στο τραπέζι; Τι γίνεται με την περιβόητη επέκταση στην Αρχαία Ολυμπία; Η Ολυμπία Οδός ακόμα δεν έχει φτάσει στην Αρχαία Ολυμπία. Ακούμε για επέκταση, ξανακούμε, ματαξανακούμε και δεν έχουμε δει απολύτως τίποτα. 
Να μας πείτε λοιπόν καθαρά, κύριε Υπουργέ, σας παρακαλώ, αν το Πύργος-Καλό Νερό-Τσακώνα είναι ένα έργο που η Κυβέρνηση έχει αποφασίσει να υλοποιήσει τώρα, τη χρηματοδότηση συγκεκριμένα, το χρονοδιάγραμμα, ή αν είναι ένα από τα επόμενα έργα που θα περιμένουμε μέχρι να δημιουργηθεί δημοσιονομικός χώρος. 
Αυτές είναι οι απαντήσεις που περιμένουν από εσάς οι πολίτες της Ηλείας και της Μεσσηνίας. Καθαρές κουβέντες, καθαρές επιλογές! 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Κατρίνη. 
Τον λόγο έχει ο κύριος Υπουργός για τη δική του δευτερολογία. 
[bookmark: _Hlk231888569]ΧΡΙΣΤΟΣ ΔΗΜΑΣ (Υπουργός Υποδομών και Μεταφορών): Καθαρές κουβέντες, καθαρές επιλογές! Εγώ θα σας πω ότι είμαστε μία Κυβέρνηση που μιλάει πλέον με τα έργα και ειδικά με ένα έργο το οποίο συμβασιοποιήθηκε το 2022 και ολοκληρώθηκε και παραδόθηκε στους πολίτες το 2025. 
Κύριε Κατρίνη, με συγχωρείτε, αλλά μέσα σε μία τριετία παραδόθηκε ένα έργο που για ολόκληρες δεκαετίες δεν μπορούσε να προχωρήσει και είχε προχωρήσει σε ποσοστό κάτω του 1%. Άρα, νομίζω ότι εδώ πέρα έχουμε χειροπιαστά αποτελέσματα για τα οποία μιλάμε.
Σας έδωσα κάποια στοιχεία, αλλά έχω την αίσθηση ότι μάλλον δεν θέλετε να τα ακούσετε. Πάμε να δούμε. Τα δεδομένα πιστοποιούν την έως τώρα εξέλιξη. Υπάρχει συγκεκριμένη πρόταση του παραχωρησιούχου. Αυτό είναι κάτι το οποίο νομίζω ότι δεν μπορεί να αμφισβητηθεί και παίζει και πάρα πολύ σημαντικό ρόλο στην πορεία εξέλιξης του έργου. 
Υπάρχει το αίτημα προφανώς και από την υπηρεσία του Υπουργείου για πλήρη τεχνικά και χρηματοοικονομικά στοιχεία. Εξετάζεται το κόστος και οι κυκλοφοριακοί φόρτοι. Αντιλαμβάνεστε ότι για να γίνει αυτό το πράγμα, έπρεπε να γίνει με τις νέες συνθήκες μετά την παράδοση του νέου αυτοκινητοδρόμου Πάτρα-Πύργος. 
Εξετάζονται τα έσοδα και το χρηματοδοτικό μοντέλο, όπως και το χρονοδιάγραμμα. Πάλι αυτό έπρεπε να γίνει μετά την παράδοση του νέου τμήματος, διότι αντιλαμβάνεστε και εσείς ότι επηρεάζει όλο το χρηματοδοτικό μοντέλο και όλο το μοντέλο της κυκλοφορίας. Και κυρίως, εξετάζεται με σοβαρότητα και υπευθυνότητα η αντιμετώπιση των περιβαλλοντικών ζητημάτων, που γνωρίζετε πάρα πολύ καλά. 
Αυτά δεν είναι θεωρητικές συζητήσεις, είναι τα αναγκαία βήματα για να μπορεί το Ελληνικό Δημόσιο να λάβει μία υπεύθυνη και εφαρμόσιμη απόφαση. Το είπατε και μόνος σας στην πρωτολογία σας ότι δεν πρέπει αυτή η πρόταση να απορριφθεί από την Ευρωπαϊκή Επιτροπή. Πρέπει να μπορέσουμε να πάμε σοβαρά, συντεταγμένα, με τα επιστημονικά δεδομένα, για να μπορέσουμε να προχωρήσουμε. 
Σε ό,τι αφορά το ερώτημά σας για τη χρηματοδότηση, η απάντηση είναι συγκεκριμένη. Πρέπει να ολοκληρωθεί η αξιολόγηση τόσο των τεχνικών όσο και των χρηματοοικονομικών δεδομένων και φυσικά να προσδιοριστεί το απαιτούμενο χρηματοδοτικό σχήμα. Δεν θα ήταν συνεπώς σοβαρό να προδικάσουμε σήμερα ούτε το αποτέλεσμα αυτής της αξιολόγησης ούτε την τελική χρηματοδοτική λύση. 
Εκείνο που θέλω να μείνει όμως από τη σημερινή συζήτηση είναι ότι το Πύργος-Καλό Νερό-Τσακώνα βρίσκεται σε συγκεκριμένη διαδικασία αξιολόγησης ως προς τον τρόπο με τον οποίο μπορεί να υλοποιηθεί. Και αυτό είναι η ουσία, να ολοκληρώσουμε με σοβαρότητα τα αναγκαία βήματα και να δεσμευτούμε σε ένα σχεδιασμό που θα μπορεί πράγματι να υλοποιηθεί, γιατί ο στόχος είναι κοινός, ένας σύγχρονος και ασφαλής οδικός άξονας, που θα ενισχύσει την οδική ασφάλεια, τη συνδεσιμότητα και τις αναπτυξιακές δυνατότητες της Ηλείας, της Μεσσηνίας και της δυτικής Πελοποννήσου. 
Ευχαριστώ πολύ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό. 
Ολοκληρώνουμε τις ερωτήσεις αρμοδιότητάς του με την πρώτη με αριθμό 6677/3-7-2026 ερώτηση του κύκλου των αναφορών-ερωτήσεων του Βουλευτή της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Αναστάσιου Νικολαΐδη, με θέμα: «Χρηματοδότηση και υλοποίηση του υποτμήματος Άγιος Αθανάσιος - Κρηνίδες του οδικού άξονα Δράμα - Καβάλα».
Κύριε συνάδελφε, έχετε τον λόγο. 
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Ευχαριστώ πολύ, κύριε Πρόεδρε. 
Κύριε Υπουργέ, ο οδικός άξονας Δράμα-Καβάλα είναι ένα έργο ιδιαίτερης σημασίας τόσο για τη Δράμα όσο και για την Καβάλα, καθώς θα συνδέσει δύο γειτονικές περιοχές που συνδυάζουν σημαντική αλληλεπίδραση. Η υλοποίηση του συγκεκριμένου έργου αναμένεται να διευκολύνει τη μετακίνηση ανθρώπων και τη μεταφορά αγαθών και να δημιουργήσει καλύτερες προϋποθέσεις για την οικονομική και κοινωνική ανάπτυξη και της Δράμας, αλλά και της Καβάλας, καθώς κάθε νομός θα μπορέσει να επωφεληθεί από τα πλεονεκτήματα του άλλου. 
Σε αυτό το πλαίσιο, πολύ ορθά η Περιφέρεια Ανατολικής Μακεδονίας και Θράκης, στο μέτρο των δυνατοτήτων της, ξεκίνησε και υλοποιεί το υποτμήμα Κρηνίδες-Σταυρός, μήκους περίπου 8.300 μέτρων. Η χρηματοδότηση είναι από την Περιφέρεια που διαθέτει πόρους του ΕΣΠΑ και φορέας υλοποίησης είναι η Εγνατία Οδός Α.Ε. 
Όμως, όπως γίνεται εύκολα αντιληπτό, η κατασκευή ενός υποτμήματος δεν σημαίνει και ολοκλήρωση του οδικού άξονα. Γι’ αυτό και χρειάζεται να παρέμβει το Υπουργείο Υποδομών και Μεταφορών, ώστε να προχωρήσουν και τα υποτμήματα Δράμα-Άγιος Αθανάσιος, Άγιος Αθανάσιος-Κρηνίδες και Σταυρός-Άγιος Σύλλας. 
Ειδικά για το υποτμήμα Άγιος Αθανάσιος-Κρηνίδες, αυτό που έχει προκύψει από τις παλαιότερες επισκέψεις κυβερνητικών στελεχών στην περιοχή, καθώς και από απαντήσεις σε ερωτήσεις, είναι ότι έχει μεγαλύτερη ωριμότητα από τα υπόλοιπα τμήματα. Οπότε αναμένουμε ένα συγκεκριμένο χρονοδιάγραμμα και κυρίως χρηματοδοτικό πλάνο υλοποίησης του έργου και συγκεκριμένο χρονοδιάγραμμα δημοπράτησης και έναρξης κατασκευής. 
Κύριε Υπουργέ, οι τοπικές κοινωνίες της Δράμας και της Καβάλας, μέσω της Περιφέρειας Ανατολικής Μακεδονίας και Θράκης, έπραξαν το χρέος τους αναλαμβάνοντας ένα βάρος που δεν τους αναλογεί. Τώρα είναι η ώρα να αποδείξετε εσείς στην Κυβέρνηση αν υπολογίζετε τους κατοίκους αυτής της περιοχής και αν τους έχετε στις προτεραιότητές σας. 
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Νικολαΐδη.
Ο κύριος Υπουργός έχει τον λόγο για την απάντησή του.
[bookmark: _Hlk231888569]ΧΡΙΣΤΟΣ ΔΗΜΑΣ (Υπουργός Υποδομών και Μεταφορών): Ευχαριστώ πολύ, κύριε Πρόεδρε. 
Κύριε συνάδελφε, η ολοκλήρωση του οδικού άξονα Δράμα-Καβάλα αποτελεί ένα σημαντικό έργο όχι μόνο για την πόλη της Δράμας, αλλά συνολικά για την Ανατολική Μακεδονία. 
Ως Υπουργείο Υποδομών και Μεταφορών έχουμε πλήρη επίγνωση της σημασίας του συγκεκριμένου έργου για την ευρύτερη περιοχή και γι’ αυτό το λόγο κιόλας είμαστε και σε πολύ καλή συνεργασία και με την Περιφέρεια για όλα τα τμήματα όπου μπορούμε να συνεργαστούμε, ώστε να προχωρήσουμε με ακόμα πιο γρήγορες διαδικασίες. 
Ειδικότερα, όσον αφορά στο υποτμήμα Άγιος Αθανάσιος-Κρηνίδες στο οποίο αναφέρεστε, πράγματι, από πλευράς τεχνικής ωρίμανσης έχουν ολοκληρωθεί οι απαιτούμενες μελέτες και έχει εγκριθεί το Κτηματολόγιο, ενώ έχουν εκδοθεί και οι περιβαλλοντικοί όροι. 
Συνεπώς, το έργο είναι σε πιο προχωρημένο στάδιο τεχνικής ωρίμανσης και η περαιτέρω εξέλιξή του αξιολογείται από τις Υπηρεσίες και από το Υπουργείο, ώστε να υπάρχει πλήρης και επικαιροποιημένος φάκελος. Αντιλαμβάνεστε ότι, επειδή κάποιες μελέτες είχαν γίνει τα προηγούμενα χρόνια, είναι πάρα πολύ σημαντικό να συντονιστούμε να είναι και πλήρης ο φάκελος, αλλά και επικαιροποιημένες οι μελέτες. Αυτή είναι μια απαραίτητη προϋπόθεση για να μπορέσουμε μετά να προχωρήσουμε στη δημοπράτηση του συγκεκριμένου έργου που είναι και ο στόχος μας. 
Η ένταξή του σε κάποιο χρηματοδοτικό εργαλείο, προφανώς, είναι απαραίτητη προϋπόθεση και γι’ αυτόν το λόγο διερευνούμε κάθε πιθανή χρηματοδοτική δυνατότητα για να μπορέσουμε να προχωρήσουμε. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό.
Ο κ. Νικολαΐδης έχει τον λόγο για τη δευτερολογία του. 
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Ευχαριστώ, κύριε Πρόεδρε.
Κύριε Υπουργέ, δυστυχώς δεν ήσασταν στα μέλη της Κυβέρνησης που επισκέφθηκαν τον νομό μας την πιο προηγούμενη εβδομάδα. Αν θα ερχόσασταν, είτε από τη Θεσσαλονίκη μέσω Αμφίπολης είτε από Καβάλα, από όπου σας βόλευε εσάς, θα καταλαβαίνατε ότι ο νομός μας είναι ένας απομονωμένος νομός. 
Η Δράμα δυστυχώς είναι η μοναδική περιοχή στην Ελλάδα που δεν συνδέεται με κεντρικό άξονα, με Εγνατία Οδό. Είναι ο νομός που δεν έχει κλειστό δρόμο ταχείας κυκλοφορίας από τα ελληνοβουλγαρικά σύνορα προς τη Δράμα, δεν έχει σύνδεση με αεροδρόμιο και λιμάνι και -όπως γνωρίζετε καλά- σιδηρόδρομο έχουμε με ΚΤΕΛ, με λεωφορεία. 
Ποια είναι τα μέτρα που θα πάρετε, ώστε να αναπτυχθεί αυτός ο νομός;
Ο κ. Κατρίνης είπε προηγουμένως ότι, πριν από τέσσερα χρόνια, ο κύριος Πρωθυπουργός είχε εξαγγείλει το έργο της περιοχής του. Εγώ θα σας πω ότι ο κύριος Πρωθυπουργός, το 2019 ως Πρόεδρος της Νέας Δημοκρατίας, ήρθε στη Δράμα και είπε ότι ο δρόμος Δράμα-Αμφίπολη θα ολοκληρωθεί μέσα στην τετραετία 2019-2023 και ότι ο οδικός άξονας Δράμα-Καβάλα θα ολοκληρωθεί και αυτός. Ξέρετε, το 2023 ο κύριος Πρωθυπουργός πάλι ήρθε στη Δράμα και είπε πάλι ότι θα ολοκληρωθεί ο δρόμος Δράμα-Αμφίπολη και θα ολοκληρωθεί και ο δρόμος Δράμα-Καβάλα. 
Κύριε Υπουργέ, δικαιοσύνη δεν είναι να δίνουμε σε όλους τα ίδια. Δικαιοσύνη είναι αυτούς που δεν έχουν πάρει τίποτα τόσα χρόνια να τους δώσουμε κάτι παραπάνω, ώστε να μπορέσουν να φτάσουν στα αυτονόητα. Οπότε, ελέγξτε το τι γίνεται, γιατί μέσα σε μία νύχτα ήρθε μία τροπολογία στην οποία τα 240.000.000 ευρώ της Εγνατίας Οδού πήγαν για αποζημιώσεις του δημοσίου. Αυτά τα χρήματα δεν μπορούν να είναι χρηματοδοτικό εργαλείο για τον δρόμο Δράμα-Καβάλα; Σήμερα θα ψάχνουμε να δούμε πού θα βρούμε τα χρήματα; Μιλάμε για ζωές. 
Εγώ σας καλώ να έρθετε στον νομό μου και να κάνουμε παρέα τον δρόμο Δράμα-Καβάλα και τον δρόμο Δράμα-Αμφίπολη και να πάμε και στα ελληνοβουλγαρικά σύνορα. Θέλετε να πάμε Δράμα-Σέρρες, Δράμα-Ξάνθη; Όπου θέλετε να πάμε. Νομίζω ότι δεν θα ξαναρθείτε στον νομό μου!
Και απορώ πώς τα κλιμάκια της Κυβέρνησής σας επαναλαμβάνουν περιοδείες στον νομό μου. Δεν φοβούνται; Καθημερινά δυστύχημα, καθημερινά ατύχημα. 
Αυτές είναι οι απαντήσεις που πρέπει να δώσετε στον Δραμινό λαό και χαίρομαι που ακούτε με προσοχή και χαίρομαι που κατανοείτε. Ταμείο Ανάκαμψης πέρασε και ένα ευρώ για έργα υποδομών στην Περιφέρεια Ανατολικής Μακεδονίας και Θράκης δεν δόθηκε, κύριε Υπουργέ! Οπότε, έστω και προεκλογικά, κάντε κάτι για τον νομό μας! 
Σας ευχαριστώ. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Νικολαΐδη. 
Και τώρα ο κύριος Υφυπουργός καλείται για τη δική του δευτερολογία.
ΧΡΙΣΤΟΣ ΔΗΜΑΣ (Υπουργός Υποδομών και Μεταφορών): Αρχικά, κύριε συνάδελφε, όσον αφορά την Εγνατία Οδό νομίζω ότι απάντησα και σε προηγούμενη κοινοβουλευτική ερώτηση. 
Όλοι συνειδητοποιούμε ότι υπάρχει πολύ μεγάλη ανάγκη να αναβαθμιστεί η Εγνατία Οδός. Άρα, απαιτούνται να γίνουν άμεσα έργα είτε αυτό έχει να κάνει με τις σήραγγες που συζητήσαμε πιο πριν, είτε έχει να κάνει με την ασφαλτόστρωση, είτε έχει να κάνει με τους χώρους για τους αυτοκινητιστές και για την ξεκούραση. Ξέρετε πολύ καλά ότι ανατολικά της Θεσσαλονίκης δεν υπάρχουν ΣΕΑ. Άρα, νομίζω ότι είναι απολύτως δικαιολογημένο να ενισχύσουμε την αναβάθμιση της Εγνατίας Οδού. 
Πάμε, όμως, τώρα και στη Δράμα. Σας είπα για τον δρόμο Δράμα-Καβάλα. Μου κάνει εντύπωση, όμως, ότι δεν αναφέρατε καθόλου ότι ο διαγωνισμός για τον Δράμα-Αμφίπολη προχωράει. Είμαι βέβαιος ότι ξέρετε πολύ καλά ότι υπάρχει προσωρινός ανάδοχος. Το γνωρίζετε, κύριε συνάδελφε, δεν το γνωρίζετε;
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Ναι, το γνωρίζω.
ΧΡΙΣΤΟΣ ΔΗΜΑΣ (Υπουργός Υποδομών και Μεταφορών): Το γνωρίζετε.
Άρα, υπάρχει προσωρινός ανάδοχος εκεί πέρα και όπως γνωρίζετε, η σύμπραξη δημοσίου -ιδιωτικού τομέα είναι εξαιρετικά σημαντική για την Κυβέρνηση, είναι εξαιρετικά σημαντική για τη Δράμα και είναι ζήτημα για το οποίο και εσείς έχετε καταθέσει και επίκαιρες ερωτήσεις και απλές ερωτήσεις στο παρελθόν και εκφράζατε την αγωνία σας. 
Νομίζω ότι με ικανοποίηση βλέπετε και εσείς ότι προχωράει ο διαγωνισμός, ότι προχωράει γρήγορα, ότι έχουμε προσωρινό ανάδοχο και όλοι ελπίζουμε ότι θα μπορέσουμε να συμβασιοποιήσουμε όσο το δυνατόν γρηγορότερα μπορούμε, ώστε να μπορέσουμε να προχωρήσουμε στο κατασκευαστικό αντικείμενο. 
Άρα και η Δράμα θα συνδέεται με την Αμφίπολη, με έναν σύγχρονο αυτοκινητόδρομο, έναν δρόμο ακόμα πιο ασφαλή που θα ευνοεί τις μετακινήσεις και θα ωφελήσει πράγματι τη Δράμα πάρα πολύ σε σχέση με τη σημερινή κατάσταση. 
Άρα, προχωράει και ο δρόμος Δράμα-Αμφίπολη και την ωριμότητα έχουμε για ένα σημαντικό κομμάτι του Δράμα-Καβάλα και νομίζω ότι οι επόμενοι μήνες για τους πολίτες της Δράμας μάλλον πιο αισιόδοξοι θα είναι.
Μη νομίζετε ότι έχουμε τη δυνατότητα να υλοποιούμε τα πάντα άμεσα. Όμως, νομίζω ότι αυτή η Κυβέρνηση έχει αποδείξει ότι αυτά που λέει τα κάνει. 
Όταν προχωράει ένας διαγωνισμός, υλοποιείται και δεν μένει στα σκαριά. Άρα και ο δρόμος Δράμα-Αμφίπολη αισιοδοξούμε ότι θα συμβασιοποιηθεί αρκετά σύντομα, αλλά και ο δρόμος Δράμα-Καβάλα θα προχωρήσει. 
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον Υπουργό κ. Χρίστο Δήμα. 
Και περνάμε τώρα σε τέσσερις ερωτήσεις αρμοδιότητας Υπουργείου Αγροτικής Ανάπτυξης και Τροφίμων, στις οποίες θα απαντήσει ο Υφυπουργός κ. Ιωάννης Ανδριανός. 
Ξεκινάμε με την πρώτη με αριθμό 1281/2-9-2026 επίκαιρη ερώτηση πρώτου κύκλου του Βουλευτή Μαγνησίας της Κοινοβουλευτικής Ομάδας ΝΕΑ ΔΗΜΟΚΡΑΤΙΑ κ. Χρήστου Μπουκώρου προς τον Υπουργό Αγροτικής Ανάπτυξης και Τροφίμων με θέμα: «Άμεση αντιμετώπιση των εκκρεμοτήτων του monitoring για παραγωγούς των Δήμων Ρήγα Φεραίου και Αλμυρού». 
Κύριε συνάδελφε, έχετε τον λόγο για την πρωτολογία σας.
ΧΡΗΣΤΟΣ ΜΠΟΥΚΩΡΟΣ: Κύριε Υπουργέ, σας είναι γνωστό το θέμα, καθότι 
είχα καταθέσει και κοινοβουλευτική ερώτηση από τις 20/5/2026, από τον προηγούμενο Μάιο. Το πρόβλημα, όμως, παραμένει και συνίσταται στο γεγονός των λανθασμένων καταγραφών του monitoring, της μεθόδου παρακολούθησης των καλλιεργειών που δηλώνουν οι αγρότες μας. Το πρόβλημα είναι σοβαρό στις περιοχές των Δήμων Αλμυρού και Ρήγα Φεραίου, αλλά και στη γειτονική περιοχή των Φαρσάλων που ανήκει σε άλλη περιφερειακή ενότητα. 
Μιλάμε για καλλιέργειες οι οποίες είναι ψυχανθή, αραβόσιτος, κτηνοτροφικά φυτά και κυρίως καλλιέργειες οσπρίων. Αυτοί οι καλλιεργητές, εξαιτίας τού ότι η διαδικασία του monitoring κατέγραψε ότι δεν ευρέθησαν οι καλλιέργειες, παρά το γεγονός ότι οι άνθρωποι αυτοί έχουν καταθέσει όλα τα αναγκαία παραστατικά από την παραγωγή τους και τις δοσοληψίες τους γενικότερα, βρίσκονται προ του κινδύνου να χάσουν τις ενισχύσεις τους για το 2024 και για το 2025. Επειδή το γεγονός αυτό χρονίζει πλέον, καταλαβαίνετε ότι η ανησυχία αυτών των παραγωγών εντείνεται διαρκώς.
Ιδιαίτερα για τις καλλιέργειες των οσπρίων, κύριε Υπουργέ, έχω γίνει δέκτης συγκεκριμένων παραπόνων ότι η διαδικασία του monitoring, η καταγραφή, έγινε τον μήνα Αύγουστο, ενώ η περίοδος συγκομιδής αυτών των προϊόντων ολοκληρώνεται τον Ιούλιο και ήταν επόμενο λοιπόν, αν έτσι έγινε, να μην καταγραφούν οι καλλιέργειες. Αντιλαμβανόμαστε ότι στις διαδικασίες τεχνικού ελέγχου ή στις διαδικασίες μέσω δορυφόρου κ.λπ., εξαρτάται από τη μορφολογία του εδάφους πολλές φορές, εξαρτάται από το πότε έγινε η καταγραφή. Μπορεί να δημιουργηθούν προβλήματα.
Το ερώτημα είναι γιατί όλοι αυτοί οι παραγωγοί δεν έχουν λάβει εδώ και τόσο καιρό -αφού μιλάμε για δηλώσεις καλλιέργειας του 2024 και του 2025- μια εξατομικευμένη ενημέρωση για το τι ακριβώς συμβαίνει, τι πρέπει να προσκομίσουν και γιατί οι υπηρεσίες δεν χρησιμοποιούν και άλλου είδους δυνατότητες που έχουν και μπορούν να καταγράψουν, όπως είναι το σύστημα Copernicus που δεν αμφιβάλλω ότι μπορεί να κοστίζει κάτι παραπάνω στην πολιτεία, αλλά μπορεί να καταγράψει ακριβώς ποιες καλλιέργειες υπήρχαν στις δεδομένες χρονικές στιγμές και σε συνδυασμό με τα παραστατικά να λυθεί το πρόβλημα.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Μπουκώρο.
Κύριε Υπουργέ, έχετε τον λόγο. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
Αξιότιμε κύριε συνάδελφε, σας καταλαβαίνω απόλυτα και είναι δεδομένο το ενδιαφέρον σας για τους παραγωγούς της περιοχής σας και ιδιαίτερα των Δήμων Ρήγα Φεραίου και Αλμυρού, εκεί που λόγω του monitoring υπάρχουν παραγωγοί που δεν πληρώθηκαν και αναμένουν την ολοκλήρωση των ελέγχων για να πάρουν τις ενισχύσεις που δικαιούνται. 
Ως προς τα συγκεκριμένα ερωτήματα για τις εκκρεμότητες του monitoring για τους Δήμους Ρήγα Φεραίου και Αλμυρού, πρέπει να διακρίνουμε τα δύο έτη στα οποία αναφέρεστε στην ερώτησή σας. 
Σύμφωνα, λοιπόν, με την έγγραφη ενημέρωση της ΑΑΔΕ της 8ης Σεπτεμβρίου του ’26, για το ‘24 έχει ολοκληρωθεί ο έλεγχος όλων των παρεμβάσεων ενίσχυσης μέσω του συστήματος παρακολούθησης εκτάσεων, αφού ελήφθησαν υπόψιν οι διορθώσεις και οι ενστάσεις των γεωργών. Για το 2025 η ΑΑΔΕ αναφέρει ότι οι γεωργοί έχουν ήδη ενημερωθεί για τα αποτελέσματα του συστήματος για όλες τις παρεμβάσεις ενίσχυσης. 
Θυμίζω εδώ ότι με την απόφαση της 6ης Φεβρουαρίου του ‘26 και τις αποφάσεις Α1056 του ’26 και Α1104 του ’26 δόθηκε η δυνατότητα διορθώσεων ή τροποποιήσεων των αιτήσεων ή και υποβολής ενστάσεων. 
Ειδικότερα για τα συνδεδεμένα καθεστώτα, οι διορθωτικές ενέργειες που προβλέπει η Α1104 της 12ης Μαΐου του ‘26 περιλαμβάνουν τροποποίηση της αίτησης και κατά περίπτωση λήψη φωτογραφιών με γεωσήμανση. Τα αποτελέσματα των διορθωτικών αυτών ενεργειών και των ενστάσεων για το 2025 θα ληφθούν υπόψιν στην επόμενη πληρωμή. Αυτήν τη διαβεβαίωση έχω από την ΑΑΔΕ. 
(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)
Το ζητούμενο, λοιπόν, είναι κάθε αίτηση να κρίνεται σωστά με συνεκτίμηση των στοιχείων που υποβάλλονται. Οι έλεγχοι πρέπει να διασφαλίζουν την ορθή καταβολή των ενισχύσεων και οι διαδικασίες διόρθωσης να επιτρέπουν την αποκατάσταση σφαλμάτων με ταχύτητα και αποτελεσματικότητα. Μ’ αυτό το κριτήριο πρέπει να αντιμετωπίζονται και οι περιπτώσεις που αναδεικνύετε, κύριε συνάδελφε.
Στη δευτερολογία μου θα αναφερθώ περαιτέρω στα σημεία που θίγετε με την ερώτησή σας.
ΠΡΟΕΔΡΕΥΩΝ (Βασίλειος Βιλιάρδος):  Ευχαριστούμε πολύ, κύριε Υπουργέ.
Κύριε συνάδελφε, έχετε τον λόγο.
ΧΡΗΣΤΟΣ ΜΠΟΥΚΩΡΟΣ: Κύριε Υπουργέ, εγώ ακούω με προσοχή τις απαντήσεις που σας έδωσε η ΑΑΔΕ και μεταφέρατε στην Αίθουσα του Κοινοβουλίου. Θα περίμενα, όμως, για τους συγκεκριμένους δήμους και για τις συγκεκριμένες καλλιέργειες να ακούσω τον αριθμό των παραγωγών οι οποίοι δεν πληρώθηκαν κατά τα έτη 2024 και 2025, πόσες ενστάσεις υποβλήθηκαν επί του συνόλου και πόσες ενστάσεις δικαιώθηκαν, γιατί πολύ φοβάμαι ότι δεν ξέρω ούτε μπορώ να έχω πρόσβαση στα αριθμητικά στοιχεία τα οποία σας αναφέρω, γι’ αυτό μίλησα για εξατομικευμένη ενημέρωση την οποία δεν έλαβαν οι παραγωγοί. Θέλω να ελπίζω ότι όλοι τήρησαν τις προθεσμίες και άσκησαν το δικαίωμα της ένστασης στα χρονικά περιθώρια που έδωσε η ΑΑΔΕ και θέλω να ελπίζω ότι θα το δούμε αυτό στην επόμενη πληρωμή. Φαντάζομαι ότι εννοείτε της 15ης Οκτωβρίου…
 ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Στα τέλη του μήνα.
ΧΡΗΣΤΟΣ ΜΠΟΥΚΩΡΟΣ: H επόμενη πληρωμή πάντως είναι αυτή. Ελπίζω στις 15 Οκτωβρίου που θα γίνει η πρώτη πληρωμή ή μέχρι τα τέλη Οκτωβρίου να δούμε ότι έχουν ελεγχθεί επί τη βάση των πραγματικών στοιχείων αυτοί οι αγρότες, γιατί πρόσεξα την απάντηση της ΑΑΔΕ ότι θα συνεκτιμηθούν και τα υπόλοιπα στοιχεία. Τα υπόλοιπα στοιχεία είναι η δήλωση της παραγωγής, τα τιμολόγια, το εξοδολόγιο -να το πούμε απλά-, η είσπραξη από την πώληση των προϊόντων και όλα αυτά που σίγουρα πρέπει να συνεκτιμώνται, γιατί όλες οι τεχνικές μέθοδοι, ακόμα και το monitoring, αποδείχθηκε ότι δεν λειτουργούν με πιστότητα 100% για διάφορους λόγους που έχουν να κάνουν με τη μορφολογία του εδάφους.
Κύριε Υπουργέ, πρέπει να σας πω ότι ανάλογο πρόβλημα προέκυψε και στο ανατολικό Πήλιο στις καλλιέργειες μήλων, όπου τα εδάφη είναι πάρα πολύ επικλινή, με αποτέλεσμα η καταγραφή να μη γίνεται σωστά, αλλά πολλές φορές υπάρχουν και λάθη για χρονικούς λόγους, δηλαδή το πότε γίνεται η σάρωση, το πότε γίνεται η καταγραφή, διότι αν αυτή γίνεται μετά τη συγκομιδή, αντιλαμβανόμαστε ποια θα είναι τα αποτελέσματα. 
Πάντως εγώ ακούω το ότι ελέγχθηκαν όλες οι περιπτώσεις και ότι οι παραγωγοί θα πληρωθούν στην επόμενη πληρωμή περί τα μέσα ή τέλη Οκτωβρίου. 
Σας ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε.
Κύριε Υπουργέ, έχετε τον λόγο.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):  Ευχαριστώ, κύριε Πρόεδρε.
Αξιότιμε κύριε συνάδελφε, θέλω να σταθώ στην ουσία του ζητήματος που μεταφέρετε με την ερώτηση. Ο παραγωγός που έχει καλλιεργήσιμο και διαθέτει -όπως είπατε κι εσείς πολύ σωστά- στοιχεία για την παραγωγή του χρειάζεται να γνωρίζει πως αυτά θα εξεταστούν -και εξετάζονται- όταν το αποτέλεσμα του monitoring δεν επιβεβαιώνει τη δηλωθείσα καλλιέργεια. Η ύπαρξη, λοιπόν, παραστατικών και άλλων αποδεικτικών στοιχείων, όπως κι εσείς αναφέρατε πριν από λίγο, είναι ακριβώς ο λόγος για τον οποίον έχει σημασία η ουσιαστική εξέταση κάθε υπόθεσης.
Δεν μπορούμε από το Βήμα της Βουλής να προδικάσουμε την έκβαση των επί μέρους ελέγχων, μπορούμε όμως να υπογραμμίσουμε ότι η δυνατότητα διόρθωσης και επανεξέτασης πρέπει να υπηρετεί τον σαφή σκοπό να αποτυπώνεται σωστά η πραγματική κατάσταση και να αποδίδεται η ενίσχυση σ’ εκείνον που τη δικαιούται. 
Επισημαίνεται επίσης ότι υπάρχουν παραγωγοί που αναφέρουν πως δεν έχουν λάβει σαφή και εξατομικευμένη ενημέρωση, όπως και εσείς είπατε, για τις εκκρεμότητές τους και τις ενέργειες στις οποίες πρέπει να προβούν. Πρόκειται για ζητήματα με πρακτική σημασία. Η ΑΑΔΕ αναφέρει ότι η ενημέρωση για τα αποτελέσματα του 2025 έχει πραγματοποιηθεί. Οι αναφορές για ελλιπή εξατομικευμένη ενημέρωση θέτουν το πρόσθετο ερώτημα αν η πληροφορία αυτή έχει πράγματι βοηθήσει τους συγκεκριμένους παραγωγούς να αντιμετωπίσουν τις εκκρεμότητές τους. Αυτό χρειάζεται, λοιπόν, να εξεταστεί τόσο συνολικά όσο και στο επίπεδο της κάθε περίπτωσης. 
Δέσμευσή μας είναι η συνεχής προσπάθεια για τη βελτίωση της αποτελεσματικότητας του συστήματος και βεβαίως η αποτελεσματικότητα κρίνεται τόσο από την ορθότητα και την ταχύτητα των διαδικασιών όσο και από την ευκολία με την οποία ο παραγωγός μπορεί να τις αξιοποιήσει. Άλλωστε είμαι βέβαιος ότι συμφωνούμε σε δυο βασικές παραδοχές. Πρώτον, ότι η μετάβαση στην ΑΑΔΕ ήταν μια αναγκαία εξέλιξη που εξασφαλίζει τις προϋποθέσεις για ένα σύστημα που εγγυάται τη διαφάνεια, τη δικαιοσύνη και την αποτελεσματικότητα. Και δεύτερον ότι οφείλουμε να είμαστε σίγουροι αξιοποιώντας αποτελεσματικά κάθε ελεγκτικό εργαλείο ότι οι διαθέσιμοι πόροι πάνε πραγματικά σε εκείνους που τους δικαιούνται. Γι’ αυτό, λοιπόν, και ο ρόλος του Υπουργείου είναι αυτός του εγγυητή και του αρωγού τόσο στη διαδικασία της μετάβασης όσο και στη λειτουργία του νέου πλαισίου υπό την ΑΑΔΕ. Αυτή η προσπάθεια είναι συνεχής, διαρκής αλλά τα θετικά της αποτελέσματα ήδη γίνονται ορατά και θα γίνονται ολοένα και πιο χειροπιαστά όσο αντιμετωπίζουμε αποτελεσματικά τα αναπόφευκτα προσωρινά ζητήματα που προέκυψαν από αυτή την αναγκαία αλλά βαθιά θεσμική τομή. 
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Έχω την τιμή να ανακοινώσω στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την Έκθεσή της στο σχέδιο νόμου του Υπουργείου Εσωτερικών: «Αναμόρφωση της βαθμολογικής διάρθρωσης, του συστήματος βαθμολογικών προαγωγών και του συστήματος επιλογής προϊσταμένων οργανικών μονάδων του δημοσίου τομέα, αναδιοργάνωση και εκσυγχρονισμός του νομικού προσώπου δημοσίου δικαίου με την επωνυμία «Εθνικό Κέντρο Δημόσιας Διοίκησης και Αυτοδιοίκησης» και λοιπές διατάξεις του Υπουργείου Εσωτερικών». 
Θα συζητήσουμε τώρα τη δέκατη με αριθμό 1288/7-9-2026 επίκαιρη ερώτηση δεύτερου κύκλου του Βουλευτή Ροδόπης της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων με θέμα: «Άμεση αποζημίωση των καπνοπαραγωγών της Ροδόπης για τις απώλειες παραγωγής και εισοδήματος λόγω της παρατεταμένης ξηρασίας των ετών 2024 και 2025». 
Έχετε τον λόγο, κύριε συνάδελφε. 
ΙΛΧΑΝ ΑΧΜΕΤ: Καλησπέρα, κύριε Πρόεδρε. Καλησπέρα, κύριε Υπουργέ.
Το θέμα αυτό είναι γνωστό τόσο προσωπικά σε σας, αλλά και σε όλη την ηγεσία του Υπουργείου Αγροτικής Ανάπτυξης. Παρά ταύτα όμως για να καταλάβουν και οι τηλεθεατές, οι ακροατές, τι συζητάμε, θα αναφερθώ με λίγα λόγια.
Έχω επανειλημμένως καταθέσει ερωτήσεις επίκαιρες, αναφορές, έχουν γίνει συσκέψεις και κατά την πρόσφατη επίσκεψή σας στη Θράκη είχατε μια συνάντηση με τον Συνεταιρισμό Καπνοπαραγωγών. Υφίσταται μια πολύ μεγάλη αδικία υπέρ μιας κοινωνικής ομάδας ανθρώπων, καπνοπαραγωγών, οι οποίοι ταλαιπωρούνται από το 2024. 
Ως γνωστόν οι άνθρωποι αυτοί υπέστησαν πολύ μεγάλες ζημιές σε ποσοστό πάνω από 30% οι οποίες συνδέονταν και με κλιματική κρίση τότε αλλά και με συγκεκριμένες ιώσεις ή αν θέλετε αρρώστιες που παρατηρούνται στο φυτικό κεφάλαιο. Παρά ταύτα όμως μέχρι σήμερα δεν έχει δοθεί καμία αποζημίωση σε αυτούς τους ανθρώπους, ούτε δόθηκε ΚΟΕ, παρόλα τα έγγραφα που έχουμε από τις αρμόδιες υπηρεσίες, ούτε εντάχθηκαν στο Μέτρο 23 όπως είχε υποσχεθεί η τότε ηγεσία του Υπουργείου Αγροτικής Ανάπτυξης. Είχε γίνει συζήτηση στη Βουλή. Στη δευτερολογία μου έχω όλο το χρονολογικό διάγραμμα στο οποίο θα αναφερθώ. 
Ούτε βέβαια υπάρχει μέχρι στιγμής κάποια κίνηση να δοθούν για απώλεια εισοδήματος de minimis, δηλαδή εργαλεία χρηματοδοτικά από το Υπουργείο να εξαλειφθεί επιτέλους αυτή η αδικία σε αυτούς τους λίγους ανθρώπους που έμειναν καπνοπαραγωγοί. Διότι ξέρετε αυτοί οι καπνοπαραγωγοί βοηθάνε την εθνική οικονομία, τις εγχώριες καπνικές βιομηχανίες. Συντηρούνται ακόμα χιλιάδες οικογένειες, σε σμίκρυνση βέβαια, αλλά οφείλει η πολιτεία να μας πει τον λόγο.
Άρα, οι ερωτήσεις είναι συγκεκριμένες. Προτίθεται τέλος πάντων να υπάρξει μια ρητή δέσμευση του Υπουργείου σας τι θα γίνει με αυτό το θέμα; Και δεύτερον, πότε συγκεκριμένα το Υπουργείο σας προτίθεται, σε ποια φάση βρισκόμαστε, εφόσον όλα είναι εις γνώση σας και αν θα υπάρξει τελικά αποζημίωση. Αυτοί οι άνθρωποι περιμένουν ακόμα μια μικρή αποζημίωση για αυτόν τον κόπο τους που χάθηκε.
Ευχαριστώ πολύ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε. 
Κύριε Υπουργέ, έχετε τον λόγο.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Αξιότιμε κύριε συνάδελφε, η καπνοκαλλιέργεια αποτελεί σημαντική πηγή εισοδήματος για πολλές οικογένειες στη Ροδόπη. Το γνωρίζετε πολύ καλά και εσείς αλλά και εμείς. Αντιλαμβανόμαστε, λοιπόν, την αγωνία των παραγωγών που βλέπουν τη σοδειά τους να περιορίζεται ενώ έχουν ήδη καταβάλει το κόστος και την προσωπική εργασία που απαιτεί αυτή η καλλιέργεια. 
Συγκεκριμένα, λοιπόν, οφείλουμε να διακρίνουμε την κατάσταση για το 2024 από τη διαδικασία που βρίσκεται σε εξέλιξη το 2025. Για το 2024 σύμφωνα με την ενημέρωση του ΕΛΓΑ η Κεντρική Συντονιστική Επιτροπή εξέτασε τα διαθέσιμα στοιχεία και δεν ενέκρινε την ένταξη της μειωμένης παραγωγής στο πρόγραμμα κρατικών οικονομικών ενισχύσεων του συγκεκριμένου έτους καθώς έκρινε ότι δεν πληρούνταν οι προϋποθέσεις του σχετικού κανονισμού. Η υπηρεσιακή ενημέρωση αναφέρει ότι στη μείωση της παραγωγής συνέβαλαν περισσότερα αίτια-προβλήματα κατά τη μεταφύτευση: ξηρασία, εντομολογικές και μυκητολογικές προσβολές, όπως αναφέρατε κι εσείς. Αυτή είναι η κρίση της αρμόδιας επιτροπής για το συγκεκριμένο πρόγραμμα και βεβαίως για το συγκεκριμένο έτος.
Για το 2025 οι υπηρεσίες του ΕΛΓΑ κατέγραψαν ζημιές σε μερικές καλλιέργειες καπνού που επηρεάστηκαν από την ανομβρία καθώς και φυτοπαθολογικές και ιολογικές προσβολές. Επιπλέον, η περιφερειακή επιτροπή με το πόρισμα της 19ης Δεκεμβρίου του 2025 διαπίστωσε μειωμένη παραγωγή. Σύμφωνα, λοιπόν, με το έγγραφο του ΕΛΓΑ της 8ης Σεπτεμβρίου του 2026 αναμένεται το πόρισμα της Κεντρικής Συντονιστικής Επιτροπής. Η διαδικασία επομένως βρίσκεται σε εξέλιξη. Ενδεχόμενη ένταξη στο ετήσιο πρόγραμμα του 2025 εξαρτάται από την πλήρωση των προβλεπόμενων προϋποθέσεων και τις απαιτούμενες εγκρίσεις. Οφείλουμε, λοιπόν, όπως σε κάθε ανάλογη περίπτωση να περιμένουμε την ολοκλήρωση της αξιολόγησης. 
Στη δευτερολογία μου θα επανέλθω σε επιμέρους ζητήματα που αναφέρατε στην ερώτησή σας. 
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Κύριε Αχμέτ, έχετε τον λόγο.
ΙΛΧΑΝ ΑΧΜΕΤ: Κατ’ αρχήν, όπως είπα στην πρωτολογία μου, αυτή η ομάδα ανθρώπων είναι πολύ συγκεκριμένη. Και μιλάω για την περιφέρειά μου τη Ροδόπη και λίγο στην Ξάνθη. Είναι κατ’ αρχήν όλοι μουσουλμάνοι συμπολίτες μας. Κατά 100% αφορά τη μουσουλμανική μειονότητα της περιοχής, η οποία ζει από τον καπνό, εφόσον δεν υπάρχουν και εναλλακτικές καλλιέργειες αυτή τη στιγμή. Ο κλήρος είναι πάρα πολύ μικρός. 
Άρα, η οποιαδήποτε βοήθεια προς τον καπνοπαραγωγό μπορώ να πω ότι έχει τεράστια σημασία για να κρατήσουν τους μουσουλμάνους καπνοπαραγωγούς στην περιοχή. Κι εσείς ο ίδιος, κύριε Υπουργέ, αναγνωρίζετε τη σημασία του μπασμάκ, του ανατολικού τύπου καπνού, για την εγχώρια οικονομία. Άρα, όχι λόγια. Οποιαδήποτε στήριξη εδώ, έστω και 50-60 ευρώ de minimis το στρέμμα, θα ήταν αποφασιστικής σημασίας να μείνουν στην καλλιέργεια. 
Ας πάμε στο δια ταύτα. 
Κύριε Υπουργέ, το πρόβλημα ανέκυψε το 2024-2025. Στις 28 Φεβρουαρίου 2025 έκανα μια επίκαιρη ερώτηση. Ήρθε ο κ. Σταμενίτης -καλά να είναι ο άνθρωπος- και μας είπε ότι πρέπει να τηρούνται οι προϋποθέσεις του νόμου για να δοθεί ΚΟΕ. Αυτό που είπατε εσείς. Κρατικές οικονομικές ενισχύσεις, ότι πρέπει να υπάρχει από 30% και πάνω ζημιά. 
Μάλιστα τότε ήταν υπό εξέταση -ή αν θέλετε διαμόρφωση- αυτό το πόρισμα. Και μάλιστα σε αυτήν την επίκαιρη ερώτηση, επειδή είχαμε τη φημολογία για το Μέτρο 23, κάναμε και μια αναφορά για το Μέτρο 23. 
Μετά, στις 16 Ιουνίου του 2025, αφού είδαμε ότι δεν είμαστε στο Μέτρο 23, ότι τα καπνά δηλαδή δεν συμπεριελήφθησαν στο Μέτρο 23, παρόλο που είχε εκδοθεί το πόρισμα που είχε πει ο κ. Σταμενίτης -όπως και εσείς λέτε ότι είναι σε εξέλιξη- και έλεγε ότι έχει ζημιά πάνω από 30%, τελικά δεν συμπεριλήφθηκε. Έγινε μια επίκαιρη. Και μάλιστα είχα πει ότι το πόρισμα έλεγε ότι αρχικός λόγος της ζημιάς ήταν η κλιματική κρίση και αργότερα, λόγω του καύσωνα, προσβλήθηκε από πράσινο σκουλήκι. Δηλαδή, πρωτογενής αιτία ζημιάς ήταν η κλιματική κρίση. Τίποτα. Ούτε στο Μέτρο 23. 
Μετά, αφού δεν μπήκαμε στο Μέτρο 23, έγινε μια σύσκεψη -και σας ευχαριστώ και πάλι γι’ αυτό, κύριε Υπουργέ, δημοσίως, εσάς προσωπικά- στις 23/7/2025 στο γραφείο σας. Και πάλι σας ευχαριστώ. Ήταν παρών ο κύριος Περιφερειάρχης, ήταν ο πρώην Υπουργός και εκεί αναζητήσαμε τρόπο να εξαλειφθεί αυτή η αδικία. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Μετά πέρασε ένας χρόνος και δεν είχαμε τίποτα. Στις 27/7/2026 η Κοινοπραξία Καπνοπαραγωγών σάς έστειλε μια επιστολή, την οποία κατέθεσε ως αναφορά και τελικά είμαι σήμερα εδώ -γιατί πάλι είμαι εδώ;- διότι είχατε μία επίσκεψη, όπως σας είπα, στην Κομοτηνή. Στη Κομοτηνή, είπατε, ότι διερευνάτε έναν τρόπο να χρηματοδοτούνται. Σήμερα μας λέτε εδώ -πρώτη φορά το ακούω- ότι υπάρχει ένα πόρισμα από το κατάστημα ΕΛΓΑ εκεί ότι απορρίφθηκε το ΚΟΕ του 2025 και σήμερα είναι σε διεργασία ένα δεύτερο πόρισμα να γίνει. 
Όμως, ξέρετε και εσείς -και θέλω να μου απαντήσετε- ότι σε κάθε περίπτωση ένα είναι ξεκάθαρο: Απώλεια εισοδήματος υπήρξε και υπάρχει. Και οφείλει η πολιτεία να βοηθήσει αυτούς τους ανθρώπους, βέβαια πάντοτε στα πλαίσια της νομιμότητας και του Κανονισμού της Ευρωπαϊκής Ένωσης…
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε συνάδελφε.
Έχετε τον λόγο, κύριε Υπουργέ, για τη δευτερολογία σας. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Αξιότιμε κύριε συνάδελφε, κατανοώ πλήρως την αγωνία των παραγωγών που έχουν υποστεί απώλειες εισοδήματος. Για την ακριβή ενημέρωσή τους, χρειάζεται να διευκρινίσουμε τη διαφορά ανάμεσα στην ασφαλιστική κάλυψη του ΕΛΓΑ, βεβαίως, και τη διαδικασία των Κρατικών Οικονομικών Ενισχύσεων. Γιατί μιλήσατε και για ΚΟΕ, για Κρατικές Οικονομικές Ενισχύσεις, που έχουν συγκεκριμένο πλαίσιο. Είναι τελείως διαφορετικό αυτό που έχουμε συζητήσει για την στήριξη αυτών των παραγωγών. 
Σχετικά, λοιπόν, με το 2025, το υποκατάστημα του ΕΛΓΑ Αλεξανδρούπολης αναφέρει ότι δεν υπήρξαν αιτήματα για ζημιές στα καπνά Μπασμά της Ροδόπης από αίτια που καλύπτονται από τον ασφαλιστικό κανονισμό του ΕΛΓΑ. Ως εκ τούτου, δεν έγιναν αναγγελίες και δεν υποβλήθηκαν δηλώσεις στο πλαίσιο αυτό. 
Η ενημέρωση, λοιπόν, αυτή αφορά στην ασφαλιστική διαδικασία του ΕΛΓΑ. Οι υπηρεσίες του, όπως ήδη ανέφερα, έχουν καταγράψει τις ζημιές από μη καλυπτόμενα αίτια και υπάρχει το πόρισμα της Περιφερειακής Επιτροπής για τη μειωμένη παραγωγή. Αυτά τα στοιχεία συνδέονται με τη χωριστή διαδικασία εξέτασης στο πλαίσιο των Κρατικών Οικονομικών Ενισχύσεων. Δεν πρέπει να τα συγχέετε αυτά. 
Σε κάθε περίπτωση, η εξέταση κάθε αιτήματος συνδέεται με τα πραγματικά δεδομένα της ζημιάς και τις προϋποθέσεις του αντίστοιχου μέτρου -γιατί αναφέρεστε στο Μέτρο 23. Σας θυμίζω ότι το Μέτρο 23 ήταν ευρωπαϊκό μέτρο, με ευρωπαϊκά χρήματα και όπως ξέρετε τον καπνό η Ευρωπαϊκή Ένωση δεν τον χρηματοδοτεί ως καλλιέργεια. Γνωρίζετε πολύ καλά τα προβλήματα και ένα πλαίσιο αυστηρό που υπάρχει. Άρα, πρέπει να ενημερώνουμε τους παραγωγούς μας σωστά. 
Για το 2025, όπως είπα, η αξιολόγηση βρίσκεται σε εξέλιξη και οφείλουμε να ενημερώνουμε γι’ αυτό τους παραγωγούς. 
Οι οικογένειες, λοιπόν, που καλλιεργούν καπνό στη Ροδόπη χρειάζονται, πράγματι, σοβαρή αντιμετώπιση και βοήθεια και στήριξη και βεβαίως αξιόπιστη ενημέρωση. Η σημασία, λοιπόν, της δουλειάς τους για την τοπική οικονομία είναι σαφής και με την ίδια σοβαρότητα οφείλουμε να αντιμετωπίζουμε το αίτημά τους στη βάση των υπηρεσιακών στοιχείων και των πραγματικών δυνατοτήτων που υπάρχουν, με ειλικρίνεια και θεσμική υπευθυνότητα. 
Ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος):  Ευχαριστούμε, κύριε Υπουργέ.
Θα συνεχίσουμε με τη δωδέκατη με αριθμό 1276/31-8-2026 επίκαιρη ερώτηση δεύτερου κύκλου του Βουλευτή Ημαθίας της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Βασιλείου Κοτίδη προς τον Υπουργό Αγροτικής Ανάπτυξης και Τροφίμων με θέμα: «Στην Ημαθία και στην Πέλλα, το πρόβλημα των παραμορφωμένων ροδακίνων αποτελεί μείζον θέμα, ενώ δεν έχει ακόμα διαπιστωθεί επιστημονικά η ακριβής αιτία της ασθένειας των δέντρων για την αντιμετώπισή της». 
Ορίστε, κύριε συνάδελφε, έχετε τον λόγο.
ΒΑΣΙΛΕΙΟΣ ΚΟΤΙΔΗΣ:  Ευχαριστώ, κύριε Πρόεδρε. 
Κύριε Υφυπουργέ, η παραγωγή πυρηνόκαρπων και ιδιαιτέρως οι ροδακινοπαραγωγοί των νομών Ημαθίας και Πέλλας, λόγω του φαινομένου των παραμορφώσεων των ροδακίνων, βλέπουν κατά την τελευταία τετραετία την παραγωγή τους να παραμένει στα αζήτητα. Αν και δαπανούν σημαντικά ποσά για αγορά φυτοφαρμάκων και για την κάλυψη των εξόδων για τις καλλιέργειές τους, που προσαυξήθηκαν λόγω της παραμόρφωσης, δεν αποζημιώνονται.
 Παράλληλα, όμως, παραμένει σε ισχύ το αίτημα των παραγωγών να βρεθεί επιστημονική λύση στο πρόβλημα, κάτι το οποίο δεν έχει συμβεί μέχρι και σήμερα. Είναι πολύ σημαντικό το θέμα της εφαρμογής άμεσων λύσεων μέσω προγραμμάτων αναδιάρθρωσης και οικονομικής ενίσχυσης. Η στήριξη της πρωτογενούς παραγωγής και η επίλυση των προβλημάτων που έχει να αντιμετωπίσει ο αγροτικός κόσμος των νομών μας, θα πρέπει να αποτελέσει πρωταρχικό μέλημα της Κυβέρνησης και του Υπουργείου σας και να μην κωφεύετε στις αγωνίες των παραγωγών, οι οποίοι έχουν περιέλθει σε δύσκολη και δυσχερή οικονομική κατάσταση. 
Ακόμα για μία φορά, λοιπόν, δείχνετε ότι ο πρωτογενής τομέας δεν σας ενδιαφέρει. Είναι σε δεύτερη, να μην πω τρίτη και τέταρτη μοίρα. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος):  Ευχαριστούμε πολύ, κύριε συνάδελφε. Ήσασταν λακωνικότατος.
 Ορίστε, κύριε Υπουργέ, έχετε τον λόγο. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Αξιότιμε κύριε συνάδελφε, η παραμόρφωση των ροδακίνων είναι πρόβλημα, πράγματι, για την εμπορία του προϊόντος και αντιλαμβανόμαστε πλήρως την αγωνία των παραγωγών στην Ημαθία και την Πέλλα. 
Στο πρώτο ερώτημά σας για την επιστημονική διερεύνηση, σύμφωνα με τη σχετική ενημέρωση από το Μπενάκειο Φυτοπαθολογικό Ινστιτούτο, η παραμόρφωση των καρπών οφείλεται σε είδος ακάρεως, του γένους Eriophyes. Η ακριβής ταυτότητα και η επιδημιολογία του εξακολουθούν να μελετώνται, ενώ στις αναλύσεις του Μπενακείου δεν διαπιστώθηκε συσχέτιση της παρουσίας ιών και ιωδών με τα συγκεκριμένα παραμορφωτικά συμπτώματα.
Υπάρχει, επομένως, ουσιαστική πρόοδος ως προς τον τεκμηριωμένο εντοπισμό του αιτίου. Αυτό δεν σημαίνει ότι έχει ολοκληρωθεί η έρευνα ή ότι έχουμε εξασφαλίσει την οριστική εξάλειψη του προβλήματος. 
Το Υπουργείο χρηματοδοτεί από τον Οκτώβρη του 2024 τετραετές ερευνητικό Πρόγραμμα του Μπενακείου με εντατικές δειγματοληψίες και εργαστηριακές αναλύσεις. Σκοπός του είναι να αποσαφηνιστεί η αιτιολογία και να δοθούν στοχευμένες οδηγίες αντιμετώπισης. Επισημαίνω εδώ ότι, ήδη από το φθινόπωρο του 2024, το Ινστιτούτο έχει προτείνει παρεμβάσεις φυτοπροστασίας και μέτρα υγιεινής των οπωρώνων. 
Τα διαθέσιμα αποτελέσματα είναι ενθαρρυντικά στους αγρούς των Αμπελείων και του Νέου Μυλότοπου της Πέλλας που παρακολουθούνται συστηματικά τα στοιχεία των ετών 2024 και 2025, καθώς έδειξαν μείωση του ποσοστού παραμόρφωσης από 20% έως 90%. Διευκρινίζω, βέβαια, ότι πρόκειται για τους συγκεκριμένους εξεταζόμενους αγρούς και για εκείνη τη συγκεκριμένη περίοδο. Δεν είναι συνολική η αποτίμηση της φετινής παραγωγής στην Ημαθία και την Πέλλα. Τα στοιχεία για το 2026 δεν έχουν ακόμα συγκεντρωθεί πλήρως. Η μέχρι τώρα η εικόνα του Μπενακείου είναι ότι στην πλειονότητα των εξεταζόμενων αγρών το ποσοστό παραμόρφωσης φαίνεται ίδιο ή μικρότερο από το περσινό. 
Παράλληλα, ο ΕΛΓΟ-ΔΗΜΗΤΡΑ, σε συνεργασία με το τμήμα Γεωπονίας του Αριστοτελείου Πανεπιστημίου Θεσσαλονίκης και γεωπόνους της περιοχής, έχει ήδη ξεκινήσει διερευνητικά πειράματα για τον κατάλληλο χρόνο επέμβασης και τις καλλιεργητικές πρακτικές αντιμετώπισης. Στις αρχές Ιουνίου υπέβαλε, επίσης, πρόταση ερευνητικού έργου που περιλαμβάνει ολοκληρωμένη στρατηγική για την παραμόρφωση των καρπών των πυρηνόκαρπων. 
Ως προς το δεύτερο ερώτημά σας για την οικονομική στήριξη, υπενθυμίζω ότι τον Μάρτιο του 2025 με την ΚΥΑ 65835 εγκρίθηκε η ενίσχυση de minimis για ζημιές του 2024 σε παραγωγούς ροδακίνων και νεκταρινιών, λόγω της παραμόρφωσης. 
Υπάρχει, λοιπόν, η αποδεδειγμένη βούληση του Υπουργείου και της Κυβέρνησης -εφόσον βεβαίως συντρέχουν οι αναγκαίες προϋποθέσεις- να κινητοποιήσουμε και για το 2026 τους διαθέσιμους πόρους για τη στήριξη των πληγέντων παραγωγών. 
Η σχετική διαδικασία, όπως γνωρίζετε, είναι συγκεκριμένη. Στη δευτερολογία μου θα επανέλθω στα επιμέρους ζητήματα που θίγετε στην ερώτησή σας. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Έχετε τον λόγο, κύριε συνάδελφε. 
ΒΑΣΙΛΕΙΟΣ ΚΟΤΙΔΗΣ: Ευχαριστώ, κύριε Πρόεδρε. 
Μας είπατε ότι έχετε μόνο για συγκεκριμένους αγρούς αποτέλεσματα και μετά μας είπατε ότι είναι το ίδιο και λιγότερο στους υπόλοιπους αγρούς στην Ημαθία και στην Πέλλα. Κάτι δεν ακούγεται καλά. Κάπου νοσεί αυτό. 
Το όλο ζήτημα που μας απασχολεί, όμως, έχει δύο πλευρές. Παρατηρούμε την αντίφαση από τη μία μεριά οι αγρότες να έχουν τηρήσει με ευλάβεια όλες τις καλλιεργητικές οδηγίες που έλαβαν από το Υπουργείο σχετικά με τα παραμορφωμένα ροδάκινα και πυρηνόκαρπα κι από την άλλη η Κυβέρνηση να μην έχει τηρήσει τη δική της υποχρέωση να προστατεύσει τους παραγωγούς. Το αποτέλεσμα είναι ότι οι παραμορφώσεις και οι ξερές βέργες -κάτι καινούργιο, να το προλάβετε, κύριε Υπουργέ- έχουν προκαλέσει μεγάλη και τεράστια ζημιά στις παραγωγές και στις οικονομικές δυνατότητες των παραγωγών.
 Παράλληλα, το 2024 που είπατε ότι δόθηκαν κάποια χρήματα, δόθηκαν 100 ευρώ ανά στρέμμα. Αν αυτά τα θεωρείτε ενίσχυση, ναι, δόθηκαν. Στο εξής, όμως, δεν έχει δοθεί καμία ενίσχυση από την πολιτεία. Είπατε ότι δεν έχουμε το τελικό αποτέλεσμα από το πανεπιστήμιο. Άρα, γιατί δεν αποζημιώνετε αυτούς τους ανθρώπους που έχουν πάθει ζημιά με οποιοδήποτε τρόπο, είτε de minimis είτε Μέτρο 23, όποιο θέλετε εσείς. 
Στα πυρηνόκαρπα και κυρίως στα συμπύρηνα, έχουν σημειωθεί πολλές ζημιές, όπως στις ποικιλίες «Άνδρος» και στις μεσοπρώιμες ποικιλίες, όπως η «Α-37», δεν έχει απαντηθεί με ακρίβεια το ερώτημα ποια είναι η αιτία, αλλά και ποια η θεραπεία. 
Συνέπεια όλων αυτών είναι οι αγρότες να έχουν περιέλθει σε άθλια οικονομική κατάσταση λόγω των εκτεταμένων ζημιών, τη στιγμή που οφείλει η Κυβέρνηση να δώσει άμεση λύση στα προβλήματά τους. 
Θέλουμε απαντήσεις και λύσεις, όχι λόγια όπως στις βροχές του 2024 και στις ζημιές που κάνανε τον Αύγουστο του 2024 και έχω κάνει δύο επίκαιρες γι’ αυτό το θέμα και οι απαντήσεις σας ήταν αρνητικές. Θέλουμε τη στήριξη του αγροτικού τομέα των νομών μας. 
Ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε συνάδελφε.
Έχετε τον λόγο, κύριε Υπουργέ. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Κύριε συνάδελφε, για τον παραγωγό το πρακτικό ερώτημα είναι τι μπορεί να κάνει στον οπωρώνα του ώστε να προστατεύσει την επόμενη παραγωγή, αλλά και πώς θα αντιμετωπίσει την απώλεια που έχει βεβαίως ήδη υποστεί. Η απάντησή μας πρέπει να καλύπτει και τις δύο αυτές ανάγκες. 
Στο ζήτημα, λοιπόν, της αυτοπροστασίας το Μπενάκειο εξηγεί γιατί η αντιμετώπιση είναι δύσκολη. Το άκαρι, λοιπόν, παραμένει προστατευμένο μέσα στους οφθαλμούς από το τέλος του καλοκαιριού έως το τέλος του χειμώνα και ανάμεσα στα τριχίδια των καρπών την άνοιξη και το καλοκαίρι. Γι’ αυτό, λοιπόν, έχει ιδιαίτερη σημασία ο χρόνος της επέμβασης και η σωστή εφαρμογή των οδηγιών. Η δαπάνη για περισσότερους ψεκασμούς δεν εξασφαλίζει από μόνη της καλύτερο αποτέλεσμα. Ο παραγωγός χρειάζεται συγκεκριμένη καθοδήγηση από τους αρμόδιους επιστημονικούς φορείς και τους γεωπόνους του, με χρήση εγκεκριμένων σκευασμάτων σύμφωνα με τους όρους της έγκρισής του. Αυτό είναι, λοιπόν, το πρακτικό όφελος που πρέπει να δίνει η έρευνα στο χωράφι. 
Ταυτόχρονα, βεβαίως, εξετάζουμε τις προϋποθέσεις για να διευρυνθεί το ερευνητικό έργο του Μπενακείου, το οποίο έχει ήδη υποβάλει σχετικό αναθεωρημένο τεχνικό δελτίο για περισσότερες δειγματοληψίες, ενίσχυση της ερευνητικής ομάδας και πρόσθετες εξειδικευμένες αναλύσεις. 
Θέτετε ακόμα στο κείμενο της ερώτησης σας το ζήτημα της αναδιάρθρωσης. Η εκρίζωση μιας πολυετούς καλλιέργειας είναι μια πολύ σοβαρή απόφαση για τον παραγωγό. Μια τέτοια, λοιπόν, παρέμβαση χρειάζεται επιστημονική τεκμηρίωση για το πού είναι αναγκαία, ποιες καλλιέργειες ή ποικιλίες είναι κατάλληλες για την αντικατάσταση και πώς θα περιοριστεί ο κίνδυνος επανεμφάνισης του προβλήματος. Αυτά, λοιπόν, τα δεδομένα είναι απαραίτητα για τον σχεδιασμό μιας αποτελεσματικής αναδιάρθρωσης.
 Αντίστοιχα, για τη στήριξη του εισοδήματος χρειάζεται αξιόπιστη αποτύπωση των απωλειών από τις αρμόδιες υπηρεσίες και προσδιορισμός του κατάλληλου τρόπου ενίσχυσης, πάντα βάσει των προβλεπόμενων σχετικών διαδικασιών. 
Η προστασία, λοιπόν, της καλλιέργειας του ροδάκινου στην Ημαθία και την Πέλλα απαιτεί συνέχεια στην έρευνα από τους αρμόδιους επιστημονικούς φορείς - πράγμα που γίνεται- και πρακτική αξιοποίηση των αποτελεσμάτων αυτών από τους παραγωγούς. Αυτή είναι η βάση πάνω στην οποία εργαζόμαστε για την ουσιαστική αντιμετώπιση του προβλήματος. 
Ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ. 
Θα συνεχίσουμε με την τρίτη με αριθμό 5764/2-6-2026 ερώτηση του κύκλου των Αναφορών-Ερωτήσεων του Βουλευτή της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Αναστάσιου Νικολαΐδη προς τον Υπουργό Αγροτικής Ανάπτυξης και Τροφίμων με θέμα: «Άλυτο παραμένει έως και σήμερα το ζήτημα της παραχώρησης χρήσης εκτάσεων έως 100 στρεμμάτων που αποτελούν τμήμα μεγαλύτερων ακινήτων, άνω των 100 στρεμμάτων». 
Έχετε τον λόγο, κύριε συνάδελφε.
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Ευχαριστώ πολύ, κύριε Πρόεδρε. 
Κύριε Υπουργέ, το ζήτημα παραχώρησης χρήσης εκτάσεων έως 100 στρέμματα που αποτελούν τμήμα μεγαλύτερων ακινήτων δεν συζητιέται για πρώτη φορά σε αυτή την Αίθουσα. Προσωπικά έχω καταθέσει πάνω από πέντε ερωτήσεις για το συγκεκριμένο πρόβλημα, καθώς απασχολεί πλήθος αγροτών και επαγγελματιών στον Νομό Δράμας που επιθυμούν να επενδύσουν, να παράξουν, να δημιουργήσουν, να ζήσουν στον τόπο τους. Η Κυβέρνηση, όμως, θέτει σημαντικά εμπόδια και δεν τους αφήνει να πραγματοποιήσουν ακόμα και μικρές, αλλά τόσο σημαντικές για τους ίδιους επενδύσεις. 
Κύριε Υπουργέ, η μόνιμη απάντηση από τους προκατόχους σας σε όλες τις ερωτήσεις που κατέθεσα ήταν ότι υπάρχει υπό επεξεργασία νομοθετική ρύθμιση που θα κατατεθεί πολύ σύντομα και θα επιλύσει το πρόβλημα. Φυσικά, κάτι τέτοιο διαψεύδεται από την πραγματικότητα. Το γνωρίζουμε όλοι μας, αλλά κυρίως το βιώνουν όσοι περιμένουν μάταια μια απάντηση στα αιτήματα παραχώρησης που έχουν καταθέσει προς το Υπουργείο Αγροτικής Ανάπτυξης. 
Από το 2023 το αποτέλεσμα είναι ίδιο. Η παρατεταμένη καθυστέρηση στην εξέταση αιτημάτων λειτουργεί αποτρεπτικά για την πραγματοποίηση επενδύσεων και την αξιοποίηση της αγροτικής γης. Αγρότες, νέοι παραγωγοί και επαγγελματίες παραμένουν σε καθεστώς αβεβαιότητας, χωρίς σαφή ενημέρωση για την πορεία των ρυθμίσεών τους. Όμως, για μια περιοχή που δημογραφικά φθίνει και βλέπει τους ανθρώπους της να φεύγουν, μια τέτοια αντιμετώπιση δεν μπορεί να συνεχιστεί και είναι χρέος πλέον της πολιτείας να στηρίζει έμπρακτα τον πρωτογενή τομέα και τους νέους παραγωγούς. 
Κατόπιν των ανωτέρω, ερωτάστε κύριε Υπουργέ, με ποιο τρόπο θα επιταχυνθεί και θα απλοποιηθεί η διαδικασία και θα διασφαλιστεί η ικανοποίηση των σχετικών αιτημάτων για παραχώρηση εκτάσεων έως 100 στρεμμάτων που είναι μέρος μεγαλύτερων ακινήτων, χωρίς να χάνεται πολύτιμος χρόνος;
 Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε. 
Έχετε τον λόγο, κύριε Υπουργέ. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Αξιότιμε κύριε συνάδελφε, η δυνατότητα ενός αγρότη να αξιοποιήσει μια έκταση γης συνδέεται άμεσα με τον προγραμματισμό της παραγωγής του, την βιωσιμότητα της εκμετάλλευσης και τις προοπτικές ιδίως για τους νέους ανθρώπους να μείνουν στον τόπο τους και να δημιουργήσουν. Αντιλαμβανόμαστε, λοιπόν, πλήρως τη σημασία του ζητήματος που θέτετε για τους παραγωγούς της Δράμας.
 Θα ξεκινήσω με την επικαιροποιημένη εικόνα για την Περιφερειακή Ενότητα Δράμας μέχρι την κατάθεση της προηγούμενης σχετικής ερώτησής σας. Τον Ιούνιο είχαν δοθεί εβδομήντα οκτώ εγκρίσεις τμηματικών παραχωρήσεων ακινήτων από το Υπουργείο. Έκτοτε, έχουν δοθεί άλλες τριάντα μία. Συνολικά, λοιπόν, εκατόν εννέα εγκρίσεις. 
Θέλω να είμαι σαφής. Σύμφωνα, λοιπόν, με τη νεότερη ενημέρωση, όλα τα σχετικά αιτήματα που έχουν περιέλθει στο Υπουργείο έχουν απαντηθεί. Δεν υπάρχει πλέον εκκρεμότητα από την πλευρά του Υπουργείου. Αυτό αποτυπώνει την πρόοδο που έχει σημειωθεί και τη σημερινή κατάσταση των αιτημάτων. Η ολοκλήρωση της διαδικασίας παραχώρησης που προϋποθέτει και την απόφαση βεβαίως, όπως ξέρετε, του οικείου Περιφερειάρχη, όπως προβλέπει το θεσμικό πλαίσιο. 
Ας δούμε, λοιπόν, συνοπτικά τι προβλέπει. Με το άρθρο 45 του ν.5035/2023 προστέθηκε ειδική ρύθμιση στον ν.4061/2012 για την περίπτωση που συζητούμε, την παραχώρηση δηλαδή ακινήτου έως 100 στρεμμάτων, το οποίο αποτελεί τμήμα μεγαλύτερου ακινήτου, άνω των 100 στρεμμάτων. Η παραχώρηση, λοιπόν, εγκρίνεται με απόφαση του οικείου Περιφερειάρχη, αφού προηγηθεί η σύμφωνη γνώμη του Υπουργού Αγροτικής Ανάπτυξης και Τροφίμων, με τις προϋποθέσεις που ορίζει ο νόμος. 
Σύμφωνα, λοιπόν, με την ενημέρωση της αρμόδιας υπηρεσίας του Υπουργείου, τα αιτήματα υποβάλλονται στις αρμόδιες υπηρεσίες των Περιφερειακών Ενοτήτων. Εκεί ελέγχεται αν η ζητούμενη έκταση συμπίπτει εν όλω ή εν μέρει με ακίνητο για την αξιοποίηση του οποίου έχουν ήδη ζητηθεί απόψεις από το Υπουργείο. Εφόσον δεν συντρέχει αυτή η περίπτωση, διαβιβάζεται στη Διεύθυνση της Διαχείρισης Ακίνητης Περιουσίας του Υπουργείου Αγροτικής Ανάπτυξης το αίτημα για την σύμφωνη γνώμη του Υπουργού. Αυτή είναι η διαδικασία και αυτή είναι η κατανομή των αρμοδιοτήτων.
Ως προς το σκέλος που αναλογεί στο Υπουργείο, η εικόνα σήμερα είναι συγκεκριμένη. Έχει πλέον δοθεί η απάντηση σε όλα τα αιτήματα που έχουν περιέλθει σε αυτό. Για την πορεία κάθε υπόθεσης, μετά την απάντηση του Υπουργείου, χρειάζεται η αντίστοιχη ενημέρωση από την αρμόδια περιφερειακή υπηρεσία. Το ζητούμενο, λοιπόν, για τον ενδιαφερόμενο είναι να γνωρίζει πού βρίσκεται η υπόθεσή του, ποια ενέργεια απομένει και ποια υπηρεσία είναι αρμόδια να ολοκληρώσει.
Με αυτό, λοιπόν, το κριτήριο πρέπει να αξιολογείται η αποτελεσματικότητα της διαδικασίας και αυτός είναι ο γνώμονας της προσπάθειάς μας για τη διαρκή βελτίωση των σχετικών διαδικασιών.
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ. 
Κύριε συνάδελφε, κύριε Νικολαΐδη, έχετε τον λόγο. 
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Ευχαριστώ, κύριε Πρόεδρε.
Εκπλήσσομαι πραγματικά, κύριε Υπουργέ. Δηλαδή, σήμερα λέτε ότι δεν υπάρχει αίτηση πολίτη της Δράμας που να εκκρεμεί.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Στο Υπουργείο.
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Στο Υπουργείο. Ωραία, πάμε.
Θα σας δώσω τη δικιά μας εικόνα. Δύο αγρότισσες από τον Ξηροπόταμο Δράμας έχουν υποβάλλει αιτήσεις από τον Ιούνιο του 2022 και ακόμη δεν έχουν απαντηθεί. Το 2025 καταθέτουν αίτημα και ρωτάνε πού βρίσκεται η διαδικασία. Η απάντηση της αρμόδιας υπηρεσίας της Περιφέρειας είναι ότι εκκρεμεί η απάντηση από το Υπουργείο Αγροτικής Ανάπτυξης και Τροφίμων. Τι πρέπει να κάνουν αυτές οι δύο αγρότισσες όταν βλέπουν ότι η πολιτεία στέκεται απέναντί τους;
Κύριε Υπουργέ, θα το έχετε στα χέρια σας σε λίγα λεπτά.
Άλλη περίπτωση είναι η αίτηση κτηνοτρόφου από τον Βώλακα Δήμου Νευροκοπίου. Η αίτηση υποβλήθηκε τον Οκτώβριο του 2023 και ακόμα δεν έχει απαντηθεί.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Όχι στο Υπουργείο, στην Περιφέρεια.
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Σε εσάς, στο Υπουργείο.
Το 2023, κύριε Υπουργέ, έχει κατατεθεί στην Περιφέρεια και υπάρχει αλληλογραφία με πρωτόκολλο. Θα το έχετε στα χέρια σας σε λίγα λεπτά.
Αυτός ο αγρότης, ο κτηνοτρόφος, πώς θα επενδύσει; Πώς θα μείνει στον τόπο του;
Άλλη περίπτωση, κύριε Υπουργέ. Επαγγελματίας από την Προσοτσάνη του Δήμου Προσοτσάνης έχει υποβάλει αίτηση τον Νοέμβριο του 2023. Χρειάζεται την έκταση για ανέγερση βιομηχανικού κτηρίου. Θα τη λάβει και πότε; Στα χέρια σας σε λίγα λεπτά, κύριε Υπουργέ.
Τελευταία περίπτωση, επιχείρηση αιτείται την παραχώρηση έκτασης από τον Οκτώβριο του 2024 και επανέρχεται τον Φεβρουάριο του 2025. Πότε θα πάρει απάντηση από το Υπουργείο σας; Στα χέρια σας σε λίγα λεπτά, κύριε Υπουργέ.
Κύριε Υπουργέ, και σε αυτήν την περίπτωση, όπως και σε πολλές ακόμη, είναι εμφανές ότι αυτή η Κυβέρνηση δεν ενδιαφέρεται πραγματικά για την ελληνική επαρχία που μαραζώνει. Επικοινωνιακό παιχνίδι! Δώσατε την απάντησή σας. Εγώ θα σας παρακαλούσα πάρα πολύ, πραγματικά, να δείτε αυτά τα αιτήματα, μήπως και κάνετε λάθος εσείς. Εύχομαι πραγματικά να κάνω λάθος εγώ.
Θα κλείσω, κύριε Υπουργέ, με το πιο χαρακτηριστικό παράδειγμα και θα ήθελα πολύ να ήταν περισσότεροι οι συνάδελφοι για να το ακούσουν. Η ομάδα πατατοπαραγωγών Νευροκοπίου υπέβαλε το 2023 αίτημα για παραχώρηση έκτασης, με σκοπό να δημιουργήσει μια μονάδα επεξεργασίας πατάτας.
Προφανώς και η ίδρυση αυτής της μονάδας θα δώσει αναπτυξιακές προοπτικές στην περιοχή, ενώ παράλληλα θα επιτρέψει στους παραγωγούς να εκμεταλλευτούν πολύ καλύτερα την παραγωγή τους, βλέποντας τον κόπο τους να έχει μεγαλύτερο αντίκρισμα. Μάλιστα μετά βαΐων και κλάδων η συγκεκριμένη επένδυση εντάχθηκε στο Ταμείο Ανάκαμψης με προϋπολογισμό άνω των 7 εκατομμυρίων ευρώ. Η παραχώρηση, παρά τα συνεχόμενα αιτήματα, υπεγράφη τελικά στις 30 Ιουλίου του 2026, ενώ το αίτημα κατατέθηκε το 2023. Εκεί, κύριε Υπουργέ, πραγματικά είχαμε τους μεγάλους πανηγυρισμούς. Δόθηκε η έκταση μετά από τρία χρόνια. Ξέρετε ποιο είναι το τραγελαφικό; Ότι χάθηκε το Ταμείο Ανάκαμψης. Αυτή είναι η αλήθεια, κύριε Υπουργέ ότι χάθηκε το Ταμείο Ανάκαμψης. 
Έχετε αιτήσεις απλών πολιτών που οφείλετε να τις απαντήσετε. Τόσα χρόνια λέγατε -οι προκάτοχοί σας, όχι εσείς- ότι θα νομοθετήσετε για το συγκεκριμένο ζήτημα. Δεν νομοθετήσατε. Οι αγρότες περιμένουν. Σε λίγα λεπτά θα έχετε τις αιτήσεις στα χέρια σας. Εύχομαι ειλικρινά το λάθος να το κάνω εγώ και όχι εσείς. Γιατί αν κάνω εγώ το λάθος, τότε οι αγρότες, οι κτηνοτρόφοι, έχουν την έκταση στη δικαιοδοσία τους. Αν κάνετε, όμως, λάθος εσείς, αυτοί οι αγρότες θα εξαναγκαστούν να φύγουν από τον Νομό Δράμας.
Σας ευχαριστώ.
(Στο σημείο αυτό ο Βουλευτής κ. Αναστάσιος (Τάσος) Νικολαΐδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
 ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε. Πολύ σοβαρό πράγματι το θέμα.
Έχετε τον λόγο, κύριε Υπουργέ.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε.
Καταρχήν, φέρατε τέσσερα παραδείγματα. Θα τα εξετάσουν οι υπηρεσίες ένα προς ένα. Όμως, δεν μπορεί να μιλάτε για αδιαφορία, όταν ήδη έχουν δοθεί εβδομήντα οκτώ εγκρίσεις τον Ιούνιο και έχουν δοθεί άλλες τριάντα μια. Μέχρι τώρα έχουν δοθεί εκατόν εννέα εγκρίσεις. Αυτό να επισημανθεί. Αυτό δεν είναι αδιαφορία. Η ενημέρωση που έχουμε από τις υπηρεσίες του Υπουργείου είναι ότι δεν υπάρχουνε εκκρεμότητες στο Υπουργείο για εγκρίσεις. Εάν αυτές οι εκκρεμότητες που έχετε εσείς δεν είναι στις περιφερειακές υπηρεσίες και είναι στο Υπουργείο, να τις καταθέσετε και θα σας δώσω απάντηση. Βεβαίως εάν η υπηρεσία έχει κάνει κάποιο λάθος, θα επανορθώσει.
Είπατε για την παραχώρηση της έκτασης στην Ένωση Αγροτικών Συνεταιρισμών. Δόθηκε. Από εμάς δόθηκε.
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Μετά από τρία χρόνια. Χάθηκε το Ταμείο Ανάκαμψης.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Δόθηκε. Όπως γνωρίζετε, όσα έργα, λοιπόν, δεν ήταν ώριμα -γιατί και να είχε δοθεί, δεν ήταν ώριμο, ούτε οι μελέτες ήταν ώριμες, κύριε συνάδελφε…
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Ποιες μελέτες;
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Κύριε συνάδελφε, όπως σας άκουσα εγώ, θα με ακούσετε και εσείς.
ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ: Κύριε Υπουργέ, αυτά που λέτε να έχουν μια αλήθεια.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Υπάρχουν χρηματοδοτικά εργαλεία, λοιπόν, και για αυτήν την επένδυση. Δεν σημαίνει ότι επειδή τελείωσε το Ταμείο Ανάκαμψης, δεν θα γίνουν έργα αναπτυξιακά. Εμείς είμαστε εδώ για να τα κάνουμε και να βάλουμε αυτά τα έργα σε χρηματοδοτικό πλαίσιο ώστε να γίνει. Γιατί εμείς ενδιαφερόμαστε πραγματικά και για την ανάδειξη της Περιφέρειας, για να κρατήσουμε τους νέους στον τόπο και ειδικά και στη Δράμα και αυτά τα στοιχεία είναι σημαντικά. Μπορεί να έγινε η παραχώρηση, όπως είπατε. Έγινε, όμως. Δεν σημαίνει ότι αυτό το έργο, αν είναι η μελέτη του σωστή, ώριμη, δεν θα προχωρήσει. Υπάρχουν χρηματοδοτικά εργαλεία -και το έχουμε αποδείξει- για να το υλοποιήσουμε.
Για έναν παραγωγό η αναμονή έχει -πράγματι- πραγματικές συνέπειες, καθώς επηρεάζει τον προγραμματισμό. Γι’ αυτό, λοιπόν, πρέπει να μιλάμε με συγκεκριμένα στοιχεία. Και αν πράγματι, όπως είπα, τα στοιχεία αυτά αφορούν τις υπηρεσίες του Υπουργείου, θα σας δώσω απάντηση και θα δώσουμε βεβαίως και λύση, αν δεν έχει δοθεί ή τι πρόβλημα υπάρχει -γιατί μπορεί να υπάρχει κάποιο πρόβλημα- στις συγκεκριμένες αιτήσεις.
Ως προς την επιτάχυνση, οι πρόσθετες εγκρίσεις και η απάντηση σε όλα τα αιτήματα που έχουν περιέλθει -όπως είπα- στο Υπουργείο, αποτυπώνουν τη διεκπεραίωση των υποθέσεων στο δικό μας πεδίο αρμοδιότητας. Για τον ενδιαφερόμενο βεβαίως σημασία έχει η ολοκλήρωση της διαδικασίας, γι’ αυτό χρειάζεται σαφής ενημέρωση για τα επόμενα βήματα κάθε υπόθεσης, ώστε ο παραγωγός να μπορεί να προγραμματίσει την καλλιέργειά του. Αυτός είναι ο σταθερός προσανατολισμός των δικών μας δράσεων. Η δημόσια αγροτική γη μπορεί να στηρίξει την παραγωγή, να δώσει ευκαιρίες σε νέους ανθρώπους και να ενισχύσει την οικονομική δραστηριότητα στην περιφέρεια. Η αξιοποίησή της απαιτεί διαφάνεια όμως, ίση μεταχείριση και προστασία της δημόσιας περιουσίας ταυτόχρονα, μαζί με μια διοίκηση που ανταποκρίνεται στις ανάγκες των πολιτών. Αυτό είναι το ουσιαστικό μέτρο της προσπάθειάς μας, η θεσμική δηλαδή δυνατότητα που έχουμε δημιουργήσει να μεταφράζεται σε πραγματικές δυνατότητες για τους ανθρώπους της υπαίθρου.
Ευχαριστώ πολύ, κύριε Πρόεδρε.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Θα συνεχίσουμε με την έκτη με αριθμό 1297/7-9-2026 επίκαιρη ερώτηση πρώτου κύκλου του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλέξανδρου Καζαμία προς τον Υπουργό Ανάπτυξης με θέμα: «Γιατί η Κυβέρνηση δεν παρεμβαίνει για τη συγκράτηση των αστρονομικών ανατιμήσεων της βενζίνης και του πετρελαίου κίνησης λόγω της παρατεινόμενης σύρραξης στα Στενά του Ορμούζ;».
Θα απαντήσει ο Υφυπουργός Ανάπτυξης, ο κ. Λάζαρος Τσαβδαρίδης.
Έχετε τον λόγο, κύριε Καζαμία, για την πρωτολογία σας.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κύριε Τσαβδαρίδη, μετά το ξέσπασμα της σύρραξης ανάμεσα στις Ηνωμένες Πολιτείες και το Ισραήλ αφενός και στο Ιράν αφετέρου, η Κυβέρνηση εξέδωσε δύο πράξεις νομοθετικού περιεχομένου. Η πρώτη ήταν στις 11 Μαρτίου του ’26 και η δεύτερη ήταν στις 26 Μαρτίου του ’26 για την αντιμετώπιση της αύξησης των τιμών στη βενζίνη, στο πετρέλαιο κίνησης και η δεύτερη στα λιπάσματα, καθώς και σε ένα φάσμα ειδών πρώτης ανάγκης. 
Για αυτές τις πράξεις νομοθετικού περιεχομένου έληξε η ισχύς τους τον Ιούνιο και κατά συνέπεια τον Ιούλιο και τον Αύγουστο μέχρι τώρα, δεν υπάρχει καμία παρέμβαση από την πλευρά της Κυβέρνησης, παρά το γεγονός ότι η τιμή της βενζίνης έχει ξεπεράσει τα 2,10 ευρώ, σήμερα το πρωί μάλιστα στις τηλεοράσεις μιλούσαν για 2,20 ευρώ το λίτρο, ενώ η τιμή του ντίζελ βρίσκεται και αυτή πάνω από τα 2 ευρώ. Πρόκειται, με άλλα λόγια, για ανατιμήσεις της τάξης του 20% μέσα σε έξι μήνες.
Πριν ξεσπάσει η σύρραξη, η τιμή της βενζίνης κυμαινόταν στο 1,75 ευρώ το λίτρο -τα θυμόμαστε αυτά με μεγάλη νοσταλγία- και η τιμή του ντίζελ ήταν κοντά στο 1,57.Έμπειροι παρατηρητές, όμως, ταυτόχρονα, όπως για παράδειγμα ο πρώην Υπουργός Άμυνας των Ηνωμένων Πολιτειών, μιλούν για πιθανή παράταση της σύρραξης για άλλους έξι μήνες. 
Και στα μέτρα που ανακοίνωσε ο Πρωθυπουργός στη ΔΕΘ, δεν υπήρξε καμία αναφορά παρέμβασης, όσον αφορά το πετρέλαιο και τη βενζίνη. Και θέλω να σας ρωτήσω, θεωρείτε ότι είναι εντάξει να αφήνονται οι πολίτες στο έλεος αυτών των τρομακτικών ανατιμήσεων στην τιμή της βενζίνης και του ντίζελ ή πρόκειται να κάνετε κάτι; Θα συνεχίσετε να παρακολουθείτε σαν θεατές ή θα παρέμβετε; Και δεύτερον, γιατί περιμένατε μέχρι τώρα; Γιατί δεν έχετε παρέμβει τον Ιούλιο, τον Αύγουστο και τώρα τον Σεπτέμβριο, να προστατεύσετε τους καταναλωτές από αυτές τις φοβερές ανατιμήσεις;
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε.
Κύριε Υπουργέ, έχετε τον λόγο.
ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης): Ευχαριστώ πολύ, κύριε Πρόεδρε.
Αγαπητέ κύριε συνάδελφε, ούτε οι Έλληνες καταναλωτές βρίσκονται στο έλεος των ανατιμήσεων ούτε η Κυβέρνηση παρακολουθεί απαθής τις εξελίξεις. Και γίνομαι συγκεκριμένος. Η Κυβέρνηση αυτή, κύριε Καζαμία, με Πρωθυπουργό τον Κυριάκο Μητσοτάκη, αλλά και το Υπουργείο Ανάπτυξης, υπό την πολιτική καθοδήγηση του Υπουργού, του κ. Τάκη Θεοδωρικάκου παρακολουθούν με απόλυτη σοβαρότητα και διαρκή εγρήγορση τις έντονες γεωπολιτικές αναταραχές στην παγκόσμια αγορά ενέργειας από την πρώτη κιόλας στιγμή εκδήλωσης της διεθνούς σύρραξης, εξ ου και η έκδοση τον Μάρτιο δύο πράξεων νομοθετικού περιεχομένου.
Ασφαλώς, δεν στεκόμαστε απαθείς μπροστά στις πρωτοφανείς πιέσεις που δέχονται καθημερινά τα ελληνικά νοικοκυριά ούτε εφησυχάζουμε, προφανώς, βλέποντας τα σημερινά επίπεδα τιμών στη βενζίνη, αλλά και στο πετρέλαιο κίνησης, τα οποία αποτελούν συνέπεια εξωγενών διεθνών πληθωριστικών κρίσεων και οξυμένων γεωπολιτικών εντάσεων, όπως και εσείς εξάλλου αναφέρετε και αναγνωρίζετε στην ερώτησή σας. Να, γιατί αντιδράσαμε άμεσα και αποφασιστικά ήδη από τον Μάρτιο με την έκδοση πράξης νομοθετικού περιεχομένου και την καθιέρωση αυστηρού ανώτατου περιθωρίου κέρδους στην τιμολόγηση, δηλαδή πλαφόν κέρδους και στις εταιρείες εμπορίας πετρελαιοειδών και στα πρατήρια λιανικής πώλησης υγρών καυσίμων έως τις 30 Ιουνίου του ’26, αποδεικνύοντας έμπρακτα ότι για εμάς ελεύθερη αγορά σε καμία περίπτωση δεν σημαίνει ασυδοσία, αλλά και ανεξέλεγκτη αισχροκέρδεια.
Πέραν, όμως, από το θεσμικό πλαίσιο εποπτείας, εστιάσαμε την παρέμβασή μας σε άμεσα, προσωρινά και απόλυτα στοχευμένα μέτρα για την ουσιαστική ελάφρυνση του κόστους μετακίνησης, που προφανώς δεν αναφέρεται στην ερώτησή σας, γιατί δεν βολεύει τους ισχυρισμούς σας. 
Συγκεκριμένα, χορηγήσαμε επιδότηση στο πετρέλαιο κίνησης ύψους 20 λεπτών ανά λίτρο για τους μήνες Απρίλιο και Μάιο, 15 λεπτών ανά λίτρο για τον Ιούνιο και 10 λεπτών ανά λίτρο για τον Αύγουστο και τον Σεπτέμβριο με συνολικό δημοσιονομικό κόστος που ανήλθε στα 211.000.000 ευρώ.
Και επειδή ξέρω ότι είστε προσεκτικός, προφανώς θυμάστε όλες αυτές τις παρεμβάσεις της Κυβέρνησης. Παράλληλα, διατέθηκε ειδική κάρτα καυσίμων, ενισχύοντας τους πολίτες με 60 ευρώ στις νησιωτικές περιοχές και 50 ευρώ στην υπόλοιπη χώρα, μια παρέμβαση συνολικού ύψους 113.000.000 εκατομμυρίων ευρώ, που ανακούφισε τις καθημερινές μετακινήσεις εκατοντάδων χιλιάδων συμπολιτών μας. 
Επιπλέον, κοιτάζοντας σταθερά προς το μέλλον με μόνιμες και τολμηρές λύσεις, θεσπίζεται από την 1η Νοεμβρίου 2026 η πρωτοποριακή επιστροφή του ειδικού φόρου κατανάλωσης του αγροτικού πετρελαίου απευθείας στην αντλία, ένα αίτημα ετών του αγροτικού κόσμου, που αυτή η Κυβέρνηση κάνει αποδεκτό και το υλοποιεί. Πρόκειται για μια τεράστια θεσμική τομή που εξασφαλίζει συνολική ελάφρυνση 50,8 λεπτών ανά λίτρο, εκ των οποίων 41 λεπτά αντιστοιχούν στον ειδικό φόρο κατανάλωσης και 9,8 λεπτά στον αναλογούντα ΦΠΑ. 
Η απάντηση, λοιπόν, στην ακρίβεια δεν βρίσκεται στην εύκολη, λαϊκίστικη ισοπέδωση και στην ανέξοδη αντιπολιτευτική ρητορική, αλλά σε στοχευμένες θεσμικές και αποδεδειγμένα αποτελεσματικές πολιτικές. Η πολιτεία διαθέτει σταθερά τα κατάλληλα εργαλεία, τη συγκροτημένη στρατηγική και την πολιτική βούληση να θωρακίζει την ελληνική κοινωνία και να στηρίζει ουσιαστικά την οικονομία απέναντι σε κάθε εξωγενή πρόκληση. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Ορίστε, κύριε συνάδελφε, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Κύριε Τσαβδαρίδη, σας ρώτησα γιατί ακόμη η Κυβέρνηση δεν έχει παρέμβει με μέτρα, όπως ήταν οι πράξεις νομοθετικού περιεχομένου του Μαρτίου, της 11ης Μαρτίου και της 26ης Μαρτίου, οι οποίες δεν ήταν επαρκείς, αλλά ήταν μια παρέμβαση. Και ξέρετε τι μου λέτε; Μου λέτε ότι παρεμβήκαμε το Μάρτιο και συγκρατήσαμε τις τιμές για τον Απρίλιο και τον Μάιο. Ξέρετε τι μήνα έχουμε τώρα; Σεπτέμβριο! Η τιμή της βενζίνης είναι 20% πιο πάνω από ό,τι ήταν τον Φεβρουάριο. Το έχετε συνειδητοποιήσει αυτό; 
Σας λέω γιατί δεν παρεμβαίνετε και ξέρετε τι μου λέτε; Παρακολουθούμε. Δεν σας ρώτησα αν παρακολουθείτε. Είμαι σίγουρος ότι παρακολουθείτε. Ο κόσμος δεν σας εξέλεξε να είστε Κυβέρνηση για να παρακολουθείτε. 
ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης): Τα 20 λεπτά επιδότησης δεν είναι παρέμβαση;
ΑΛΕΞΑΝΔΡΟΣ ΚΑΖΑΜΙΑΣ: Σας εξέλεξε για να παρεμβαίνετε. Η τιμή της βενζίνης έχει φτάσει σε επίπεδα ρεκόρ. Ποτέ στην ιστορία της χώρας δεν έχει φτάσει τόσο ψηλά. Και εσείς μου λέτε παρακολουθούμε.
Εγώ σας κατέθεσα την ερώτηση πριν από μια εβδομάδα. Σήμερα το πρωί ρωτήθηκε και ο Υπουργός Εσωτερικών, ο κ. Λιβάνιος σε τηλεοπτική εκπομπή, τι θα κάνει η Κυβέρνηση με την εκτίναξη των τιμών στη βενζίνη. Και ξέρετε τι είπε και εκείνος; «Παρακολουθεί το οικονομικό επιτελείο», δικά του λόγια. Τι παρακολουθείτε;
Και λέει, αφού είναι προφανές ότι συνεχίζει αυτή η τάση -δηλαδή πού πρέπει να πάει ακριβώς αυτή η τάση, η οποία έχει φτάσει πράγματι σε πολύ ψηλά επίπεδα τις τιμές στην αντλία- θα παρέμβει η Κυβέρνηση. Ακόμη, περιμένετε να δείτε πόσο ψηλά θα φτάσει αυτή η τάση για να αποφασίσετε αν θα παρέμβετε ή όχι; 
Σας λέω ότι κοιμάστε επίτηδες για να εξυπηρετήσετε τα συμφέροντα των ιδιοκτητών των διυλιστηρίων, του εμπορίου της βενζίνης και για να φορολογείτε τους πολίτες, γιατί το μεγαλύτερο μέρος της τιμής στην αντλία είναι φόροι ειδικής κατανάλωσης και φόρος προστιθέμενης αξίας, να τα παίρνετε δηλαδή από τους πολίτες και εσείς μου λέτε ότι είναι λαϊκισμός αυτό που σας προτείνω και αυτό που κάνετε εσείς είναι υπεύθυνη και αποδεδειγμένη αποτελεσματική πολιτική. 
Σας ρωτώ, όταν περνούσατε τις πράξεις νομοθετικού περιεχομένου για να ελέγξετε την τιμή του ντίζελ και την τιμή της βενζίνης, τι κάνατε, λαϊκίζατε τότε; Λαϊκίζατε τότε; Δεν απαντάτε, όμως. Όλο συνθήματα αμολάτε για να παραστήσετε δήθεν τους σοβαρούς, που δεν είστε. Οι σοβαροί δεν παρακολουθούν όταν οι τιμές της βενζίνης έχουν φτάσει σε επίπεδα ρεκόρ. Οι σοβαροί δεν περιμένουν να γονατίσει κι άλλο ο καταναλωτής όταν το πρόβλημα της ακρίβειας είναι το υπ’ αριθμόν ένα πρόβλημα σε όλες τις δημοσκοπήσεις για όλη την τετραετία της Κυβέρνησης της Νέας Δημοκρατίας και να λένε οι πολιτικές μας είναι αποδεδειγμένα αποτελεσματικές. Τι λέτε; Αποδεδειγμένα αποτελεσματικές! 
Ξέρετε τι ποσοστό του εισοδήματος του μέσου Έλληνα είναι η τιμή της βενζίνης; Σας μιλάω για τη βενζίνη. Περίπου το 10% του μέσου εισοδήματος ενός μισθωτού. Καταλαμβάνει περίπου 120 ευρώ το μήνα, ενώ ο μέσος μισθός είναι στα 1.350 και τον αφήνετε στο έλεος αυτής της ανατίμησης και μου λέτε ότι είσαστε υπεύθυνοι και εμείς λαϊκίζουμε!
Κύριε Τσαβδαρίδη, πόσο ακόμη θα περιμένετε μέχρι να κινηθείτε; Γιατί δεν βάζετε πλαφόν τιμών στα διυλιστήρια που έχουνε κέρδη εκατοντάδων εκατομμυρίων; Είναι οι φίλοι σας, βεβαίως, και δεν τους αγγίζετε, δεν τους πειράζετε. Ο καταναλωτής είναι στο έλεος της ακρίβειας με τη δική σας Κυβέρνηση. Στο έλεος της ακρίβειας! 
Κάνετε ότι σφυρίζετε αδιάφορα να περάσει κι άλλος κανένας μήνας, να περάσουν μερικές βδομάδες για να μπορέσουν οι φίλοι σας να βγάλουν κι άλλα κέρδη και μετά θα παρέμβετε παριστάνοντας ότι δίνετε λύση. Έπρεπε να είχατε παρέμβει χθες! «Κοιμάστε» επίτηδες για να εξυπηρετείτε τους φίλους σας και κάνετε πολύ μεγάλο κακό στους πολίτες που υποφέρουν από τις ανατιμήσεις στη βενζίνη. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε. 
Κύριε Υπουργέ, έχετε τον λόγο. 
ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης): Κύριε συνάδελφε, πάμε άλλη μια φορά να δούμε ποιος λέει συνθήματα και ωραία λόγια και ποιος κάνει πράξεις. Αφού δεν το καταλάβατε, θα το επαναλάβω. Πάμε, λοιπόν, σε παρεμβάσεις για να δούμε ποιος κάνει παρεμβάσεις και ποιος λέει ωραία λόγια και συνθήματα. 
Σας είπα: Παρέμβαση επιδότησης στο πετρέλαιο κίνησης ύψους είκοσι λεπτών ανά λίτρο για τους μήνες Απρίλιο και Μάιο. Είναι παρέμβαση; Παρέμβαση είναι.
ΑΛΕΞΑΝΔΡΟΣ ΚΑΖΑΜΙΑΣ: Πέρασαν αυτοί!
ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης): Δεκαπέντε λεπτών ανά λίτρο για τον Ιούνιο και δέκα λεπτών ανά λίτρο για τον Αύγουστο και τον Σεπτέμβριο, με συνολικό δημοσιονομικό κόστος 211 εκατομμύρια.
ΑΛΕΞΑΝΔΡΟΣ ΚΑΖΑΜΙΑΣ: Δεν αρκεί! 
ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης): Σήμερα έχουμε 14 Σεπτεμβρίου, του Σταυρού, χρόνια πολλά. 
Για τον Σεπτέμβριο παρέμβαση: Σας είπα ότι υπήρξε κάρτα ενίσχυσης πολιτών 60 ευρώ για τις νησιωτικές περιοχές, 50 ευρώ κι αυτή είναι παρέμβαση! Για να δούμε ποιος κάνει παρεμβάσεις.
ΑΛΕΞΑΝΔΡΟΣ ΚΑΖΑΜΙΑΣ: Υπήρξε! Παλιά!
ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης): Πάει κι αυτή. Εκατόν δεκατρία εκατομμύρια ευρώ, να το ακούει ο ελληνικός λαός. 
Πάμε από την 1η Νοεμβρίου, γιατί λέτε «Άντε να δούμε το μετά». Την 1η Νοεμβρίου για πρώτη φορά στα χρονικά θα έχουμε επιστροφή στο αγροτικό πετρέλαιο του ειδικού φόρου κατανάλωσης στην αντλία. Ένα χρόνιο αίτημα των αγροτών γίνεται πράξη. Ούτε αυτό σας έφτασε! Πάμε σε άλλες παρεμβάσεις. 
ΑΛΕΞΑΝΔΡΟΣ ΚΑΖΑΜΙΑΣ: Άλλο ρωτάμε!
ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης): Όχι, δεν ρωτάτε άλλο. Ρωτάτε αυτό. Πώς θα αντιμετωπιστεί η ακρίβεια στα καύσιμα; Πάμε, λοιπόν, για να σας αποδείξω ότι η Κυβέρνηση της Νέας Δημοκρατίας -εκτός από αυτά που είπαμε, σας έχω και άλλες εκπλήξεις- απαντά με έργα, ελέγχους και συγκεκριμένα αποτελέσματα. 
Πάμε, λοιπόν. Οι έλεγχοι της αρμόδιας Ανεξάρτητης Αρχής παραμένουν αμείλικτοι και συνεχείς σε όλη την επικράτεια. Το λέω επειδή μιλήσατε για ελέγχους. Διενεργήθηκαν χίλιοι εκατόν εξήντα ένας έλεγχοι σε εξακόσια τέσσερα πρατήρια υγρών καυσίμων και επιβλήθηκαν άμεσα αυστηρότατα διοικητικά πρόστιμα συνολικού ύψους 90.000 ευρώ για αθέμιτη κερδοφορία σε επιχειρήσεις γνωστών σημάτων, αποδεικνύοντας ότι κανείς δεν είναι υπεράνω του νόμου. 
Όμως η μέριμνά μας δεν εξαντλείται μόνο στα καύσιμα. Υλοποιήσαμε ένα ευρύτατο πολυεπίπεδο πλέγμα δημοσιονομικών μέτρων που φτάνει το 1,2 δισεκατομμύριο ευρώ για τη συνολική ενίσχυση του διαθέσιμου εισοδήματος των πολιτών. Τον Ιούνιο χορηγήθηκε η έκτακτη ενίσχυση 150 ευρώ ανά παιδί, καλύπτοντας το 80% των οικογενειών με παιδιά, ένα εκατομμύριο οικογένειες, με κόστος 232.000.000 ευρώ. Διευρύναμε τα εισοδηματικά όρια για την ετήσια επιστροφή ενοικίου, καλύπτοντας το 85% των ενοικιαστών, ένα εκατομμύριο ενοικιαστές με κόστος 25.000.000 ευρώ. Ενισχύσαμε τους αγρότες με επιδότηση λιπασμάτων 15%, αξίας 41.000.000 ευρώ και αποζημιώσαμε τις ακτοπλοϊκές επιχειρήσεις με 60.000.000 ευρώ για διατήρηση προσιτών ναύλων. 
Παράλληλα, αυξήσαμε την ενίσχυση στους συνταξιούχους από 250 σε 300 ευρώ, με πρόσθετο κόστος 215.000.000 ευρώ, ενώ η επέκταση της ενίσχυσης σε όλους τους συνταξιούχους άνω των εξήντα πέντε ετών που ανακοινώθηκε στη ΔΕΘ και η αύξησή της στα 400 ευρώ, διαμορφώνει το πρόσθετο ετήσιο πακέτο στήριξης σε σύγκριση με το 2025 σε 516.000.000 ευρώ. 
Ταυτόχρονα, παρακολουθούμε στενά τη διεθνή συγκυρία και τυχόν πρόσθετες παρεμβάσεις, εκτός από αυτές, 1,2 δις εξετάζονται διαρκώς στο πλαίσιο του υπεύθυνου δημοσιονομικού σχεδιασμού. 
Σας καλώ να αφήσετε επιτέλους τη στείρα αντιπολίτευση. Η Κυβέρνηση της Νέας Δημοκρατίας, με Πρωθυπουργό τον Κυριάκο Μητσοτάκη, αλλά και το Υπουργείο Ανάπτυξης, υπό την πολιτική καθοδήγηση του Υπουργού μας, του κ. Τάκη Θεοδωρικάκου, στέκονται έμπρακτα, όπως καταλάβατε, δίπλα σε κάθε πολίτη με σοβαρότητα, υπευθυνότητα και μετρήσιμα αποτελέσματα. 
Σας ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Θα συνεχίσουμε με την έκτη με αριθμό 1287/7-9-2026 επίκαιρη ερώτηση δευτέρου κύκλου του Δ΄ Αντιπροέδρου της Βουλής και Βουλευτή Κοζάνης της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Παρασκευά (Πάρι) Κουκουλόπουλου προς τον Υπουργό Περιβάλλοντος και Ενέργειας με θέμα: «Η Κυβέρνηση να αναλάβει τις ευθύνες των επιλογών της για την τηλεθέρμανση
Θα απαντήσει ο Υφυπουργός Περιβάλλοντος και Ενέργειας κ. Νικόλαος Τσάφος. 
Κύριε Κουκουλόπουλε, έχετε τον λόγο. 
ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Ευχαριστώ, κύριε Πρόεδρε. 
Κύριε Υφυπουργέ, όπως ήδη αναγνώστηκε από τον κύριο Πρόεδρο, με την ερώτησή μου σας καλώ να αναλάβετε τις ευθύνες των επιλογών σας για την τηλεθέρμανση. Συγκεκριμένα, όπως είναι γνωστό, το δίκτυο τηλεθέρμανσης της Πτολεμαΐδας τροφοδοτείται με υπέρθερμο νερό εδώ και πέντε χρόνια, από τον Οκτώβρη του 2021 μέχρι και σήμερα, που εξασφαλίζεται από ηλεκτρικούς λέβητες. Ο λόγος; Το σταμάτημα του ΑΗΣ Καρδιάς αφενός και η αναιτιολόγητη καθυστέρηση τριών ετών στην ένταξη της Πτολεμαΐδας 5. Έχω καταθέσει πέντε ερωτήσεις, αιτήσεις κατάθεσης εγγράφων και δεν έχει απαντηθεί καμία. Το έκανα θέμα και στη Διάσκεψη των Προέδρων. Το γνωρίζει και ο κύριος Πρόεδρος. Αυτό δημιούργησε ένα τεράστιο διαφορικό κόστος και ένα υπόβαθρο εκβιασμού για να περάσει το νόμο του 2024. 
Κοζάνη. Άρον άρον παραβιάζοντας τον ίδιο κλιματικό νόμο που εσείς ψηφίσατε, που έλεγε ότι θα λειτουργούν οι μονάδες κατά τη δική σας λογική μέχρι το 2028, φέρατε τέσσερεις μήνες και δύο χρόνια νωρίτερα το τέλος του λιγνίτη. Στις 30 Σεπτεμβρίου, σύμφωνα με τις εξαγγελίες σας, θα κλείσει και η Πτολεμαΐδα 5, με αποτέλεσμα η Κοζάνη, η οποία θα συνδεθεί με τη μονάδα ΣΗΘΥΑ το καλοκαίρι του 2028, να πρέπει εμβόλιμα για δύο χειμερινές περιόδους να θερμαίνεται με πετρέλαιο, το οποίο έχει ήδη φύγει στα ύψη. 
Δημιουργείτε και εδώ ένα τεράστιο διαφορικό κόστος, που είναι βέβαια και αυτό αποτέλεσμα δικών σας επιλογών και όχι υπαιτιότητα του Δήμου Κοζάνης ή του Δήμου Πτολεμαΐδας, όπως είπα στην αρχή. Και σας καλώ, λοιπόν, να αναλάβετε τις ευθύνες σας και να μας πείτε αν θα καλύψετε το διαφορικό κόστος και για τις δύο πόλεις. 
Όσον αφορά την Πτολεμαΐδα, η κάλυψη του διαφορικού κόστους λήγει στις 31 Δεκεμβρίου του 2026. Σοβαρές  εκτιμήσεις λένε ότι δεν θα μπορέσει να συνδεθεί με τη μονάδα ΣΗΘΥΑ πριν την άνοιξη και κατά συνέπεια, πρέπει να παραταθεί αυτή η προθεσμία. Η Κοζάνη από την άλλη -που χωρίς καμμιά υπαιτιότητά της βρίσκεται αντιμέτωπη με ένα διαφορικό κόστος τεράστιο στην εξασφάλιση θερμικής ενέργειας- αιτείται ένα συγκεκριμένο ποσό. Και το ερώτημά μου είναι ευθύ: Θα παρατείνετε τη μία προθεσμία; Θα καλύψετε το διαφορικό κόστος και των δύο πόλεων;
 Το δεύτερο ερώτημά μου, κύριε Υπουργέ, είναι συγκεκριμένο. Το ξέρετε γιατί έχει δοθεί και γραπτά. Έχετε προβλέψει ότι από την ώρα που θα λειτουργεί η μονάδα ΣΗΘΥΑ, όταν έχει πάνω από 43 ευρώ η θερμική μεγαβατόρα του φυσικού αερίου, που σήμερα έχει 83 ευρώ, η κάλυψη διαφορικού κόστους θα ανέλθει μέχρι 7,5 εκατομμύρια ευρώ. Δεν φτάνουν ούτε για ένα μήνα αυτά τα λεφτά με τις τιμές. 
Σκοπεύετε, λοιπόν, να αλλάξετε και αυτό το άρθρο του νόμου; Γιατί ήδη με τη σύμβαση την οποία είχαμε καταψηφίσει υπογραμμίζοντας όλα αυτά για τα οποία δικαιωνόμαστε πικρά σήμερα, έχουμε επιβεβαιωθεί πλήρως και εσείς έχετε διαψευστεί πλήρως. 
Περιμένουμε τις απαντήσεις σας.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε.
Κύριε Υπουργέ, έχετε τον λόγο.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Κουκουλόπουλε, θα ξεκινήσω από εκεί που τελειώσατε την ερώτησή σας ότι έχετε δικαιωθεί και, πραγματικά, αναρωτιέμαι πώς το λέτε αυτό το πράγμα. 
[bookmark: _Hlk224734574]ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Πικρά, πικρά.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Όπως ξέρετε, ο λιγνίτης από τον Άγιο Δημήτριο, αυτή τη θερμαντική περίοδο, μας κόστισε 200 ευρώ τη μεγαβατώρα για να παράγει ηλεκτρική ενέργεια. Διάβασα και την τροπολογία που φέρατε ώστε αυτό το κόστος, το αυξημένο κόστος του λιγνίτη, 200 ευρώ για τον Άγιο Δημήτρη, που εσείς θέλατε να το κρατήσουμε διά νόμου μέχρι το 2030 για τον έναν Άγιο Δημήτρη και μέχρι το 2040 τον άλλο Άγιο Δημήτρη. Δηλαδή ξεπεράσαμε πλέον και τα επιχειρήματα περί ΕΣΕΚ, ξεπεράσαμε πλέον και τα επιχειρήματα περί Γερμανίας, το παράδειγμα το οποίο θεωρητικά πρέπει να ακολουθήσουμε. Και, φυσικά, για την Πτολεμαΐδα 5 την πήγατε μέχρι το 2049 και όποιος τολμήσει να μιλήσει για το σβήσιμο των μονάδων να πάει για απιστία. Αυτός είναι ο ενεργειακός σχεδιασμός που μας έχει παρουσιάσει το ΠΑΣΟΚ και όταν λέτε για τα δικά μας να έρθουμε ενώπιον των ευθυνών μας. 
Εγώ σας ρωτάω αυτό το κόστος μέχρι το 2049 ποιος θα το πληρώσει; Ποιος θα το πλήρωνε αυτό το κόστος για τα επόμενα είκοσι τρία χρόνια, αν είχαμε κάνει δεκτή την τροπολογία σας; 
Πάμε τώρα για τα επιμέρους θέματα της τηλεθέρμανσης. Κατ’ αρχάς, όπως ξέρετε, το έργο ΣΗΘΥΑ κατασκευάζεται, οπότε ας ολοκληρωθεί το έργο, ας δούμε τι έχει συνδεθεί και πότε θα ολοκληρωθεί και τότε θα πάρουμε τις όποιες αποφάσεις. Όπως ξέρετε, έχουμε κάνει κάποιες εκτιμήσεις για στήριξη αυτών των περιοχών με βάση κάποιες παραδοχές. Όταν μπει σε λειτουργία το έργο του ΣΗΘΥΑ, θα αξιολογήσουμε αν χρειάζονται κάποιες επιπλέον ενέργειες. 
Για την Κοζάνη, όπως φαντάζομαι γνωρίζετε -γιατί ξέρετε ότι είμαστε σε επαφή και με τον Δήμαρχο Κοζάνης και με τη ΔΕΥΑ Κοζάνης- έχουμε ανακοινώσει ότι θα στηρίξουμε την Κοζάνη για τα επόμενα δύο ή τρία χρόνια, αν χρειαστεί, λόγω της καθυστέρησης των έργων του δικτύου. Έχουμε ήδη φέρει μια ρύθμιση η οποία ελπίζουμε να ψηφιστεί τις επόμενες ημέρες για να βοηθήσουμε την Κοζάνη να αγοράσει το πετρέλαιο που χρειάζεται για αυτές τις θερμαντικές περιόδους. 
Σας ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Έχετε τον λόγο, κύριε Κουκουλόπουλε. 
ΠΑΡΙΣ ΚΟΥΚΟΥΛΟΠΟΥΛΟΣ (Δ΄ Αντιπρόεδρος της Βουλής): Κύριε Υπουργέ, και πάλι είστε ο μπροστινός της Κυβέρνησης στην ανυπόστατη θεωρία περί ακριβού καυσίμου. Παραγνωρίζετε το ζήτημα ενεργειακής ασφάλειας, μείζον για κάθε πολιτισμένη χώρα. Το ζήτημα ευστάθειας του δικτύου που σας έχει θέσει ο ΑΔΜΗΕ, το ζήτημα του ισοζυγίου εξωτερικών συναλλαγών που είναι ο «μεγάλος ασθενής» ακόμη και η Ελλάδα αιμορραγεί με το εισαγόμενο φυσικό αέριο, όλα αυτά δεν υπάρχουν για εσάς. Στέκεστε στο θέμα της τιμής. Θα σας πω, λοιπόν, για το θέμα της τιμής. 
Κατ’ αρχάς από τις τηλεθερμάνσεις δεν θα ξεφύγετε. Ξέρετε πόσο είναι η τιμή της θερμικής μεγαβατώρας η λιγνιτική; Εγώ έτυχε να υπογράψω με τον αείμνηστο Κώστα Μαυρομάτη τις σχετικές συμβάσεις, προ πολλών ετών και ξέρω πολύ καλύτερα από εσάς. Ξέρετε πόσο είναι; Είναι 28 ευρώ τη μεγαβατώρα. Και εσείς οδηγείτε σήμερα την Κοζάνη σε τιμή επί 6 και λέτε θα δώσουμε τη διαφορά. Την Πτολεμαΐδα για έξι χρόνια την οδηγήσατε επί 7 και επί 8 με την ηλεκτρική μεγαβατώρα. Τολμάτε να πείτε τα νούμερα των επιδοτήσεων στην Εθνική Αντιπροσωπεία; Να πείτε τι έχετε δώσει μέχρι τώρα για να καλύψει το κόστος των επιλογών σας; Και το ερώτημα είναι γιατί; Ποια συμφέροντα διακυβεύονται; 
Και ξέρετε γιατί είναι τόσο φθηνή η λιγνιτική μεγαβατώρα, κύριε Υπουργέ. Εκτός του ότι ο λιγνίτης δεν είναι ακριβός, όπως ψευδώς ισχυρίζεστε, υπάρχει και μια λεπτομέρεια. Χρόνο βάλτε, κύριε Πρόεδρε, εις βάρος μου το λέω. 
Επειδή έτυχε να είμαι δήμαρχος, ευτύχησα να είμαι δήμαρχος όταν έγινε η τηλεθέρμανση και αυτές είναι και οι σχετικές μου σπουδές, είμαι χημικός μηχανικός, να ξέρετε κάτι. Στο σκέλος των τηλεθεάσεων ο βαθμός απόδοσης ενεργειακής της λιγνιτικής μονάδας υπερβαίνει το 60 %, για τη δε Πτολεμαΐδα 5 υπερβαίνει το 70%, γιατί είναι συμπαραγωγή σε αυτό το σκέλος, με ό,τι σημαίνει αυτό για τις εκπομπές και για το κόστος. Αν θέλετε, να πάμε και σε πιο τεχνικά θέματα, γιατί σας λέω την ξέρω καλύτερα από εσάς την τηλεθέρμανση. 
Εδώ, λοιπόν, προκύπτουν συγκεκριμένα ερωτήματα. Για ποιον λόγο, λοιπόν, δύο έργα άκρως επωφελή για τους πολίτες, ογδόντα χιλιάδες πολίτες και δύο κερδοφόρες δημοτικές επιχειρήσεις, με εκβιαστικό τρόπο, τους έχετε πάει σε μια φαινομενική προβληματική κατάσταση; Δεν είναι πραγματική, είναι φαινομενική. Με δικές σας επιλογές. Είστε έτοιμοι να μιλήσετε για το κόστος ενέργειας από εδώ και πέρα; Επίσης, για ποιον λόγο δεν παρατείνετε τον Άγιο Δημήτριο για τις δύο σεζόν που έρχονται; Θα σας πω την τροπολογία μου μετά. 
Για ποιο λόγο δεν παρατείνετε τη λειτουργία για να γλιτώσετε 60, 70, 80 εκατομμύρια ευρώ από τον κρατικό προϋπολογισμό; Τόσο πολλά τα έχετε; Για ποιον λόγο δεν πάτε σε μια λύση επωφελή και για τους δήμους και για τον κρατικό προϋπολογισμό; Και, βέβαια, ειδικά για τη φετινή σεζόν που έρχεται, σαφώς και θα είναι φθηνότερος. Είπατε πόσο κοστίζει, κοστίζει πολύ λιγότερα από όσα είπατε. Μπορείτε να πείτε στην Εθνική Αντιπροσωπεία πόσο κοστίζει σήμερα μια μονάδα φυσικού αέριου; Έχει μεταβλητό κόστος 210, τουλάχιστον. Το ονομαστικό μεταβλητό κόστος μπορεί να είναι και 220. 
Δεν μιλάω για την Πτολεμαΐδα 5. Γιατί δεν συνδέετε την Πτολεμαΐδα 5 που είναι πανέτοιμη και έχετε ξοδέψει εκατοντάδες εκατομμύρια ευρώ; Έχουν ξοδευτεί, κύριε Πρόεδρε, για να συνδεθεί η Πτολεμαΐδα με την Πτολεμαΐδα 5 και δεν λειτούργησε ούτε ένα δευτερόλεπτο αυτό το έργο. Και, μάλιστα, δόθηκε και ιδία συμμετοχή πίσω στον δήμο 9.000.000. Σε ποια οικονομική σχολή θα τα στείλουμε όλα αυτά που κάνετε και σε ποια ενεργειακή σχολή θα στείλουμε ηλεκτρικά καζάνια και καζάνια πετρελαίου σήμερα, έναντι μονάδων συμπαραγωγής με στερεό καύσιμο και δεν θα πάρετε το «χρυσό βατόμουρο» και της οικονομίας και του ενεργειακού σχεδιασμού; Για τί ακριβώς μιλάτε; 
Και θα σας πω και κάτι επειδή επιμένετε διαρκώς για το κόστος και την τροπολογία μου. Σας είπα η τροπολογία μου θέτει μείζονα ζητήματα ενεργειακής ασφάλειας, ευστάθειας δικτύου, ενέργειας εξωτερικών συναλλαγών, χρηματοδότησης του Πράσινου Ταμείου μέσω των δικαιωμάτων, αλλά και κάτι επιπλέον. Από την άνοιξη του 2021, κύριε Πρόεδρε, μέχρι σήμερα, πέρασαν εξήντα τέσσερις μήνες, πέντε χρόνια και τέσσερις μήνες. Τουλάχιστον τους τριάντα δύο μήνες από αυτούς, η Πτολεμαΐδα 5 ήταν πολύ φθηνότερη αν λειτουργούσε από τις μονάδες αερίου και ο Άγιος Δημήτριος ήταν περίπου ισοδύναμος με το φυσικό αέριο. 
Νιώθετε πολύ ασφαλείς με όλες αυτές τις γεωπολιτικές αναταράξεις στις οποίες έχετε εκθέσει και τον τόπο που τον στέλνετε αδιάβαστο και τη χώρα συνολικά; 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε. Με παρέσυρε το πάθος σας για την περιοχή και ξέχασα τον χρόνο προηγουμένως.
Έχετε τον λόγο, κύριε Υπουργέ.
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Άρα, θα μου δώσετε κι εμένα ένα τέταρτο για να απαντήσω. 
Δεν χρειάζομαι, δεν χρειάζομαι.
ΠΡΟΕΔΡΕΥΩΝ (Βασίλειος Βιλιάρδος): Είστε λιγομίλητος πάντα. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Δυο, τρία γρήγορα σχόλια.
Κύριε Κουκουλόπουλε, νομίζω σας το έχω ξαναπεί. Αν έρθει κάποιος στην Εθνική Αντιπροσωπεία και πει «ξέρετε κάτι, πρέπει να έχουμε εγχώριο καύσιμο. Καλό είναι να έχουμε λιγνίτη. Ας πληρώσουμε λίγο παραπάνω για να έχουμε λιγνίτη», εγώ το σέβομαι αυτό το επιχείρημα. Δεν το συμμερίζομαι, γιατί μπορεί να ξεφύγει, αλλά το σέβομαι. 
Η αλήθεια είναι ότι δεν είμαι σίγουρος τι λέτε. Δεν είμαι σίγουρος αν λέτε ας πληρώσουμε κάτι παραπάνω για να έχουμε εγχώριο καύσιμο ή αν λέτε ότι ο λιγνίτης είναι φθηνός, γιατί δεν νομίζω ότι λέτε ας πληρώσουμε παραπάνω. Μας λέτε ότι ο λιγνίτης είναι φθηνός. Και σας ρωτάω, πού τα βρίσκετε αυτά τα δεδομένα; Πραγματικά, πού τα βρίσκετε αυτά τα δεδομένα; 
Οι εκπομπές του Αγίου Δημητρίου, της Πτολεμαΐδας, είναι δημόσια προσβάσιμες. Μπορεί κάποιος να πάει στο σπίτι του, να κατεβάσει τη βάση δεδομένων από την Ευρωπαϊκή Ένωση, έχει τις εκπομπές της κάθε μονάδας. Πηγαίνετε στον ΑΔΜΗΕ να πάρετε την παραγωγή της κάθε μονάδας. Διαιρείτε το ένα με το άλλο και σας βγάζει έναν συντελεστή περίπου 1,15 για την Πτολεμαΐδα, 1,6 για τον Άγιο Δημήτριο. Με τη σημερινή τιμή των ρύπων που είναι 80-85, αυτό μας βγάζει ένα κόστος μόνο για το διοξείδιο του άνθρακα. 
Αυτό πώς το αγνοούμε και καταλήγουμε να λέμε ότι βγάζουμε θερμική τιμή 28 ευρώ τη μεγαβατώρα; Με ποια μαθηματικά καταλήγετε σ’ αυτά τα συμπεράσματα; Εγώ να σας δείξω. Πραγματικά έξι νούμερα χρειάζεται κάποιος για να κάνει την ανάλυση του λιγνίτη. Είναι έξι νούμερα όλα δημόσια προσβάσιμα. Να σας τα δείξω. Πού τα βρίσκετε εσείς τα δικά σας νούμερα και καταλήγετε ότι ο λιγνίτης είναι φθηνός;
Κι αν είναι τόσο φθηνός, γιατί σ’ αυτή τη χώρα όποιος έχει κυβερνήσει από το 2005 και μετά, έχει αφήσει τη χώρα με λιγότερο λιγνίτη; Όλοι είκοσι χρόνια είμαστε μια μάζωξη που όλοι θέλουμε να σκοτώσουμε τον λιγνίτη χωρίς λόγο; Όλες οι κυβερνήσεις εδώ και είκοσι χρόνια έχουν συνωμοτήσει για να ξεφορτωθούν κάτι τόσο φοβερό και τρομερό και οικονομικό; Είναι δυνατόν να το πιστεύετε αυτό το πράγμα;
 Μιλήσατε και για το ισοζύγιο των τρεχουσών συναλλαγών. Όπως ξέρετε, το 2014 εκτινάχθηκαν οι εισαγωγές από την ηλεκτρική ενέργεια. Τότε άρχισε να υποχωρεί τόσο σημαντικά η παραγωγή και αυξήθηκαν οι εισαγωγές. Και, όπως ξέρετε, τα τελευταία τέσσερα χρόνια στην ηλεκτρική ενέργεια έχουμε κάνει μια μεταβολή περίπου ένα δισεκατομμύριο, δηλαδή, από εισαγωγές περίπου εξακόσια εκατομμύρια τον χρόνο ρεύμα σε εξαγωγές το πρώτο εξάμηνο στα τετρακόσια τριάντα οχτώ εκατομμύρια.
 Και να κλείσω με ένα σχόλιο για την αποδοτικότητα, γιατί μιλήσατε για την αποδοτικότητα. Και νομίζω ότι είναι ιδιαίτερα παραπλανητικό αυτό και έχει αξία να το συζητήσουμε. Για την αποδοτικότητα της τηλεθέρμανσης -μπορεί να μιλάμε σε φυσικούς όρους- μπορούμε να πούμε ότι αξιοποιείται ένα μεγάλο ποσοστό της ενέργειας. Αυτά είναι τα νούμερα που είπατε. Έχει, όμως, ένα πρόβλημα η τηλεθέρμανση και ειδικά απ’ αυτές τις μονάδες. Δεν έχει καμία ευελιξία η λιγνιτική μονάδα, παράγει σαν ένα τούβλο για να το πω πάρα πολύ απλά. Τι σημαίνει αυτό; Θες λίγο θέρμανση; Τούβλο. Θες πολύ θέρμανση; Τούβλο. Άρα, ξοδεύουμε πάρα πολύ ενέργεια που πάει στα σκουπίδια. Διότι και λίγο να θέλουμε να θερμανθούμε, ρίχνουμε το τούβλο που παράγει υπερπολλαπλάσια από την ενέργεια που χρειαζόμαστε. 
Άρα, δεν είναι μόνο μη οικονομικός ο λιγνίτης. Ξοδεύουμε και πολύ περισσότερο λιγνίτη, ξοδεύουμε πολύ περισσότερο ρεύμα και θερμική ενέργεια που δεν χρειαζόμαστε, γιατί δεν έχει την ευελιξία ο λιγνίτης να παρέχει τη θέρμανση που χρειαζόμαστε εκείνη τη στιγμή. Γελάτε. Κάντε τη σύγκριση της παραγωγής μιας λιγνιτικής μονάδας με τη χρήση του φυσικού αερίου, που προσαρμόζεται ακριβώς στις κλιματολογικές συνθήκες της χώρας και θα δείτε εκεί πόσο πολύ χάνουμε από τον λιγνίτη, παράγοντας θερμική ενέργεια. 
Σας ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. Μόνο που το φυσικό αέριο το εισάγουμε, έτσι δεν είναι; 
Θα συνεχίσουμε με την τέταρτη με αριθμό 1274/31-8-2026 επίκαιρη ερώτηση δευτέρου κύκλου της Βουλευτού Β2΄ Δυτικού Τομέα Αθηνών της ΚΟ ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κυρίας Μαρίας Αθανασίου προς τον Υπουργό Υποδομών και Μεταφορών με θέμα: «Ανάγκη για επιβολή της ευρείας αποδοχής της ήδη θεσμοθετημένης και χρησιμοποιούμενης ’’ενιαίας κάρτας’’ που επιτρέπει τη δωρεάν ή με έκπτωση επί του κόστους διέλευση από τα διόδια των εποχούμενων ΑμεΑ σε όλους τους σταθμούς διοδίων του εθνικού οδικού δικτύου, χωρίς κωλύματα και εξαιρέσεις». 
Θα απαντήσει ο Υφυπουργός Υποδομών και Μεταφορών, ο κ. Νικόλαος Ταχιάος. 
Ορίστε, κυρία συνάδελφε, έχετε τον λόγο.
ΜΑΡΙΑ ΑΘΑΝΑΣΙΟΥ: Ευχαριστώ, κύριε Πρόεδρε. 
Κύριε Υπουργέ, στο άρθρο 17, «Καθορισμός δικαιούχων ενιαίας κάρτας για διέλευση Ατόμων με Αναπηρία, τροποποίηση του άρθρου δεύτερου του ν. 4338/2016 του ν.4903 «Πρότυπες προτάσεις για έργα υποδομής και λοιπές επείγουσες διατάξεις», διαβάζουμε ότι η δημόσια υπηρεσία οδικών τελών, που προφανώς εποπτεύεται από το Υπουργείο σας, ανέλαβε την αρμοδιότητα έκδοσης μιας ενιαίας κάρτας για τη διέλευση προφανώς εποχούμενων Ατόμων με Αναπηρία απ’ όλους τους αυτοκινητόδρομους με διόδια. 
Η εν λόγω κάρτα όμως, όπως μας ενημερώνουν ανάπηροι συμπολίτες μας, αν και έχει θεσπιστεί και είναι ήδη σε χρήση, δεν γίνεται αποδεκτή από όλους τους σταθμούς διοδίων του οδικού δικτύου της χώρας, όπου οι ΑμεΑ περνούν με τα αυτοκίνητά τους παρά την ανωτέρω ρητή διατύπωση, που δεν εξαιρεί ούτε θέτει προϋποθέσεις ή άλλα κολλήματα μη ισχύος της. Το γεγονός αυτό μας προξενεί εύλογες απορίες, καθώς προκαλεί μία μη ευκαταφρόνητη οικονομική επιβάρυνση στα ΑμεΑ που προσπαθούν να μετακινηθούν στο οδικό δίκτυο της χώρας όντας είτε χαμηλοσυνταξιούχοι είτε χαμηλά αμειβόμενοι και πάντως μη εύποροι. Είναι προφανές ότι πρέπει να περιφρουρηθεί η εφαρμογή του σχετικού νόμου από τα ιδιωτικά συμφέροντα που νέμονται τα έσοδα των διοδίων στις εθνικές οδούς έστω με νέα σαφή νομοθετική διάταξη.
 Και ερωτάσθε: Θα λάβετε την αναγκαία πρόνοια να θεσπιστεί έστω εκ νέου, αλλά κυρίως να επιβληθεί η εφαρμογή της κατά προτίμηση δωρεάν διέλευσης ή έστω της με έκπτωσης επί του κόστους διέλευσης από όλους ανεξαιρέτως του σταθμούς διοδίων της επικρατείας για όλους τους κατόχους της παραπάνω αναφερόμενης ενιαίας κάρτας ΑμεΑ, ώστε να απολαμβάνουν οι τελευταίοι την ίδια ακριβώς πολιτική μηδενισμού ή μειώσεων επί του κόστους διοδίων σε όλα τα σημεία του οδικού δικτύου της χώρας, χωρίς να τυγχάνουν όμοιας, άρα άνισης μεταχείρισης, σε σύγκριση με τους μη ανάπηρους συμπολίτες μας;
 Κύριε Υπουργέ, τα έξοδα της καθημερινότητας για έναν ανάπηρο είναι κατά πολύ πιο ψηλά από ότι σε έναν μη ανάπηρο συμπολίτη μας ιδίως τώρα. Οι πιο πολλοί ανάπηροι μετρούν και το τελευταίο ευρώ για να ζήσουν αξιοπρεπώς. Η χρήση ενός αυτοκινήτου από έναν ανάπηρο συμπολίτη μας είναι συχνά μια λύση ανάγκης ή έστω ανακούφισης. Η προσπάθεια μιας ειδικής μεταχείρισής του από την πολιτεία δεν μπορεί να μην περνά μέσα από την ελαχιστοποίηση των εξόδων κίνησης αυτού του μέσου.
Ιδού η Ρόδος, λοιπόν! 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία συνάδελφε. 
Ορίστε, κύριε Υπουργέ, έχετε τον λόγο.
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κυρία Βουλευτή, ασφαλώς θέτετε ένα θέμα το οποίο απασχολεί όλους, με την έννοια ότι δεν νομίζω να βρίσκεται κανένας σε αυτήν την Αίθουσα ή στην πολιτική σκηνή, ο οποίος να διαφωνεί ότι πρέπει να υπάρξει μία μέριμνα για την αναπηρία και σε ό,τι αφορά το ζήτημα της διέλευσης από τα διόδια. 
Επιτρέψτε μου να σας διορθώσω λίγο, ο ΥΟΤ έχει καταργηθεί, η Υπηρεσία Οδικών Τελών έχει καταργηθεί. Αυτή τη στιγμή το διάδοχο σχήμα είναι ο «ODYSEAS», ο γνωστός νέος φορέας, ο οποίος δημιουργήθηκε και ρυθμίζει ευρύτερα θέματα τα οποία θίγετε. Αλλά σε κάθε περίπτωση η κάρτα αναπηρίας που έχει εκδοθεί από το Υπουργείο Οικογένειας, είναι αυτή η οποία αποτελεί το σημείο αναφοράς σε ό,τι αφορά τα δικαιώματα των αναπήρων. Ήδη η κάρτα αυτή γίνεται δεκτή από τα μέσα μαζικής μεταφοράς, όπως γνωρίζετε, για να μπορούν να έχουν εκεί τις ατέλειες τις οποίες έχουν οι ανάπηροι.
 Και, φυσικά, είναι ένα ζήτημα το οποίο απασχολεί και τα διόδια. Τώρα, σε ό,τι αφορά τα διόδια, ασφαλώς γνωρίζετε ότι στη συντηρητική τους πλειοψηφία, με εξαίρεση τα διόδια της υποθαλάσσιας της Πρέβεζας, μιλάμε για παραχωρήσεις. Μιλάμε για αυτοκινητοδρόμους, των οποίων το καθεστώς ρυθμίζεται από τις συμβάσεις παραχώρησης που διαχρονικά έχουν εγκριθεί από τη Βουλή και τις οποίες έχουμε τη δυνατότητα να κατατάξουμε σε τρεις διαφορετικές κατηγορίες. Έχουμε τις συμβάσεις παραχώρησης στις οποίες προβλέπεται η ελεύθερη μετακίνηση των αναπήρων από την ίδια τη σύμβαση. Μία τέτοια παραχώρηση είναι η νέα Εγνατία Οδός. Είναι η πιο πρόσφατη παραχώρηση που πέρασε από τη Βουλή. Το ίδιο ισχύει και στην Αττική Οδό. 
Έχουμε, όμως, και τις συμβάσεις παραχώρησης εκείνες όπου αυτό γίνεται σε μία συνεννόηση με τους παραχωρησιούχους, χωρίς να υπάρχει σχετική πρόβλεψη στη σύμβαση. 
Το ζήτημα το οποίο θέτετε είναι ζήτημα σημαντικό. Αυτή τη στιγμή είμαστε σε μία διαβούλευση μαζί τους για να μπορέσουμε με βάση αυτή την κάρτα να ρυθμίσουμε τα ζητήματα που αφορούν τη διέλευση από τις συγκεκριμένες παραχωρήσεις. Πρέπει να σας πω ότι δεν είναι τόσο απλό το ζήτημα όσο τίθεται. Έχει να κάνει πρώτον με το εάν η κάρτα συνοδεύει το όχημα ή η κάρτα συνοδεύει τον ανάπηρο. Και αυτό έχει τη σημασία του, γιατί έχει να κάνει με τις διαφορετικές μορφές αναπηρίας, αλλά και με το δικαίωμα όπως αυτό εκχωρείται στον ανάπηρο. Και δεύτερον έχει να κάνει και με τη ροή των πληροφοριών -οι οποίες πρέπει να είναι δυναμικές σε περίπτωση που δεν μιλάμε μόνο για τον ανάπηρο ή μόνο για το αυτοκίνητο, αλλά για έναν συνδυασμό αυτής της δυνατότητας- προς την παραχώρηση. 
Είναι ένα ζήτημα τεχνικό, το οποίο θα το ρυθμίσουμε και με νομοθετική ρύθμιση, η οποία αυτή τη στιγμή είναι υπό εκπόνηση στο Υπουργείο μας. Και σε συνεννόηση με τους παραχωρησιούχους θα έρθει η σχετική διάταξη στην Βουλή.
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Τον λόγο έχει η κ. Αθανασίου.
ΜΑΡΙΑ ΑΘΑΝΑΣΙΟΥ: Κύριε Υπουργέ, παραχωρήσεις δεν έγιναν από τη Βουλή, έγιναν από την Κυβέρνησή σας διαμέσου της Βουλής. Εδώ θέλω να σας πω τι πιστεύω.    

Το ζήτημα λοιπόν της παρούσας κατάστασης αγγίζει τον πυρήνα της κοινωνικής ισότητας, της αξιοπρέπειας και της ανεξάρτητης διαβίωσης. Αφορά στο δικαίωμα των ατόμων με αναπηρία για ελεύθερη και απρόσκοπτη συμμετοχή στην κοινή κοινωνική και οικονομική ζωή, μέρος της οποίας είναι η μετακίνηση στο οδικό δίκτυο της χώρας. 
Για άτομα λοιπόν με αναπηρία το ιδιωτικό όχημα δεν αποτελεί πολυτέλεια, είναι το βασικό και συχνά το μοναδικό μέσο για να μεταβούν στην εργασία τους, σε ιατρικές δομές, σε εκπαιδευτικά ιδρύματα ή για να συμμετέχουν στην κοινωνική ζωή, έστω και για να αναψυχή. Είναι ανάγκη να αναλογιστούμε ότι ο μη εύπορος ΑμεΑ έχει ως μοναδική διέξοδο αναψυχής συχνά το να επισκεφθεί τους συγγενείς σε κάποιο απομακρυσμένο χωριό στην περιφέρεια. 
Η πολιτεία οφείλει να αναγνωρίσει αυτές τις ανάγκες και να θεσπίσει τη δωρεάν διέλευση οχημάτων ΑμεΑ από όλους τους μεγάλους εθνικούς αυτοκινητόδρομους της χώρας, όπως η Εγνατία Οδός, η Ολυμπία Οδός και ο Αυτοκινητόδρομος Αιγαίου αλλά και αντίστοιχη δωρεάν διέλευση και στην Αττική Οδό, ιδίως σε εποχές μεγάλης ακρίβειας και στενότητας εσόδων, που βιώνουν όλοι οι ανάπηροι.
Πώς μεταφράζεται όμως αυτή η διευκόλυνση στην πράξη; Η απαλλαγή από τα τέλη διοδίων πραγματοποιείται τρεχόντως κυρίως με την επίδειξη της επίσημης μπλε κάρτας ΑμεΑ στους εισπράκτορες των διοδίων. Απαραίτητη προϋπόθεση είναι το δικαιούχο άτομο να επιβαίνει στο όχημα κατά τη στιγμή της διέλευσης. Αυτό εξασφαλίζει το ότι δεν υπάρχει το παραμικρό περιθώριο εξαπάτησης. 
Επαφίεται όμως σε κάποιες περιπτώσεις στους ιδιώτες εκμεταλλευτές των εθνικών οδών η παραχώρηση ή όχι του δικαιώματος των αναπήρων συμπολιτών μας να έχουν πρόσβαση στο οδικό δίκτυο ως μη όφειλε. Δεν αναγνωρίζουν όλοι οι σταθμοί διοδίων το δικαίωμα δωρεάν διέλευσης. Δεν είναι θεμιτό το να επιτρέπει η πολιτεία την αντιμετώπιση του ανάπηρου συμπολίτη μας συχνά με μια ταυτόσημη ως προς τους μη ανάπηρους μεταχείρισή του από τους εισπράκτορες σε ορισμένους σταθμούς διοδίων. 
Πληροφορούμαστε ότι ειδικά στην Εγνατία Οδό αλλά και στον οδικό άξονα από το Ρίο ως την Εγνατία Οδό στη Δυτική Ελλάδα, η ευνοϊκή μεταχείριση των ΑμεΑ εποχούμενων εκλείπει. Οφείλει όμως να πρυτανεύσει ο σεβασμός προς τους ΑμεΑ θεσμικά και όχι επιλεκτικά. 
Η αντιμετώπιση πρέπει να είναι η ίδια πανελλαδικά και οριζόντια για όλα τα εποχούμενα ΑμεΑ με ιδιόκτητο όχημα βάσει υποχρέωσης συμμόρφωσης προς το Σύνταγμα για ειδική μεταχείριση των ΑμεΑ. Είναι ντροπή για τον πολιτισμό μας το να επαφίεται η ευνοϊκή μεταχείριση ενός ανάπηρου συμπολίτη μας στην πολιτική εξυπηρέτηση πελατών μιας κατασκευαστικής εταιρείας οδικού δικτύου. 
Η διαδικασία για την καταχώρηση αυτού του δικαιώματος οφείλει να απλοποιηθεί αποτελεσματικά. Μέσω του gov.gr οι δικαιούχοι δωρεάν διέλευσης ανάπηροι πρέπει να μπορούν να υποβάλλουν ηλεκτρονικά τη σχετική αίτησή τους, επισυνάπτοντας δικαιολογητικά όπως η αστυνομική ταυτότητα, η άδεια κυκλοφορίας του οχήματος, η μπλε κάρτα και η πιστοποίηση αναπηρίας. 
Δεν είναι ορθό τη διαδικασία να τη συντονίζει ο ιδιώτης που εκμεταλλεύεται το οδικό δίκτυο, αλλά το ίδιο το ελληνικό δημόσιο, ώστε να μην προκύπτουν αυθαίρετοι αποκλεισμοί αναπήρων συμπολιτών μας. 
Κλείνοντας, η δωρεάν διέλευση των ΑμεΑ από τα διόδια δεν είναι μια πράξη φιλανθρωπίας. Είναι μια πράξη δικαιοσύνης. Δεν είναι ίση μεταχείριση η εξομοίωση του ανάπηρου με τον μη ανάπηρο συμπολίτη μας. Αν συμβαίνει, τότε είναι δυσμενής διάκριση. 
Είναι η ελάχιστη υποχρέωση μιας ευνομούμενης πολιτείας να διασφαλίσει ότι οι δρόμοι της χώρας παραμένουν ανοικτοί, ασφαλείς και προσβάσιμοι για τους ανθρώπους με αναπηρία, χωρίς αποκλεισμούς. 
Σας ευχαριστώ, κύριε Πρόεδρε.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία συνάδελφε. 
Κύριε Υπουργέ, έχετε τον λόγο. 
ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών): Κυρία Αθανασίου, απλοποιείτε τα πράγματα και θα σας εξηγήσω γιατί. Λέτε ότι μπορεί να περνάει το όχημα του αναπήρου εφόσον επιβαίνει ο ανάπηρος για να μην υπάρχει εξαπάτηση. Πολύ ωραία. 
Ο τυφλός τι θα κάνει; Ο τυφλός δεν οδηγεί. Ο τυφλός λοιπόν έχει έναν οδηγό ο οποίος παίρνει ένα αυτοκίνητο και τον μετακινεί ή ένα ταξί. Ήρθαν στο γραφείο μου οι τυφλοί και λένε «Κοιτάξτε να δείτε, εμείς θέλουμε να συνοδεύει η κάρτα αναπηρίας το όχημα, όχι τον ανάπηρο». Γιατί, λέει, όταν θα έρθει ο άλλος να με πάρει επειδή μένει στα Μελίσσια κι εγώ μένω στο Περιστέρι, θέλω να μπορεί να περάσει την Αττική Οδό χωρίς να πληρώνει το όχημα μου ή το όχημα του. Είναι διαφορετικό. Είναι πολύ διαφορετικό. 
Έρχεται ο ανάπηρος σε άλλη περίπτωση και σου λέει «Κύριε, εγώ το όχημά μου αυτή τη στιγμή το έχω στο συνεργείο. Πρέπει να περάσω. Δεν υπάρχει ταύτιση οχήματος και αναπήρου. Πώς θα περάσω;». Δεν είναι εύκολο λοιπόν. 
Επειδή εμφανίζετε κάποια μεμονωμένα ζητήματα τα οποία υπάρχουν -και υπάρχουν μεμονωμένα ζητήματα σε κάποιες περιπτώσεις- ως ένα γενικότερο πρόβλημα, πρέπει να σας πω ότι δεν είναι ακριβές αυτό το οποίο περιγράφετε. Αυτή τη στιγμή οι ανάπηροι περνάνε από τα διόδια με πλήρη αποδοχή του σχετικού δικαιώματος από τους παραχωρησιούχους, όπως έχει συμφωνηθεί, είτε περιλαμβάνεται στην πράξη της παραχώρησης είτε δεν περιλαμβάνεται στη σχετική σύμβαση, και με μειωμένο τέλος -είναι η τρίτη κατηγορία που πριν την ανέφερα- στην περίπτωση της γέφυρας του Ρίο. Αυτή είναι η πραγματικότητα. Περνάνε. 
Υπάρχουν κάποιες μεμονωμένες περιπτώσεις, που εξειδικεύονται ζητήματα όπως αυτό το οποίο σας περιέγραψα προηγουμένως, που εκεί υπάρχουν κάποια θέματα. Χρησιμοποιήσατε ολίγον υποτιμητικά τον όρο «εισπράκτορες των διοδίων». Δεν πρόκειται για «εισπράκτορες των διοδίων». Πρόκειται για εργαζομένους, οι οποίοι πρέπει απέναντι στην εταιρεία τους να είναι απολύτως καλυμμένοι για οποιαδήποτε απόφασή τους. 
Για σκεφτείτε δηλαδή. Ο ανάπηρος δεν μπορεί να περάσει με χρήση ηλεκτρονικού μέσου. Θα περάσει αναγκαστικά από ένα booth, όπου υπάρχει άνθρωπος ο οποίος εργάζεται. Λοιπόν για σκεφτείτε να περνάει από εκεί χωρίς να κατοχυρώνεται το δικαίωμα, να περνάει ένα αυτοκίνητο το οποίο δεν είναι καταγεγραμμένο στη βάση δεδομένων ότι μπορεί να περάσει και να λέει ο άλλος «Ξέρετε, μου έδειξε μια κάρτα αναπηρίας η οποία δεν καταγράφεται». 
Υπάρχουν λοιπόν κάποια τεχνικά ζητήματα στις ειδικές αυτές περιπτώσεις, τα οποία πρέπει να λυθούν και σας είπα αυτό θα λυθεί είτε με νόμο ο οποίος θα δώσει μια σχετική εξουσιοδότηση για να βγει μια υπουργική απόφαση, είτε κατευθείαν με διάταξη νόμου. Δεν είναι τόσο απλό όσο το περιγράφετε, ούτε βεβαίως σε καμία περίπτωση μπορεί να μηδενίζετε ένα δικαίωμα το οποίο ασκείται αυτή τη στιγμή υπέρ των αναπήρων και με αποδοχή όλων των πλευρών, είτε μιλάμε για το δημόσιο είτε για τους παραχωρησιούχους. 
Θα κλείσω με μία παρατήρηση. Αυτό που εσείς λέτε «ιδιώτες που λυμαίνονται τα διόδια» ή οτιδήποτε άλλο, για εμάς είναι ξεκάθαρο ότι πρόκειται για ένα δίκτυο αυτοκινητοδρόμων, το οποίο αυτή τη στιγμή είναι από τα πιο σοβαρά δίκτυα αυτοκινητοδρόμων στην Ευρώπη. Είναι απολύτως λογικό για αυτοκινητοδρόμους, οι οποίοι προσφέρουν στους Έλληνες πολίτες υψηλού επιπέδου υπηρεσίες, και πρέπει να καυχιόμαστε και να τους σεβόμαστε. 
Άλλος τρόπος να αποκτήσει δίκτυο η Ελλάδα αυτής της τάξεως δεν υπήρχε και για αυτό το δίκτυο εμείς τουλάχιστον ως Κυβέρνηση -όχι μόνο εμείς, πολλές κυβερνήσεις προχώρησαν στις παραχωρήσεις- είμαστε υπερήφανοι. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Προτού συνεχίσουμε θα κάνω μια ανακοίνωση στο Σώμα: 
Δεν θα συζητηθεί κατόπιν συνεννόησης η τρίτη με αριθμό 1291/7-9-2026 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Ιωάννη Δελή προς την Υπουργό Παιδείας, Θρησκευμάτων και Αθλητισμού με θέμα: «Να καλυφθούν όλα τα κενά σε όλα τα σχολεία με ειδικευμένους εκπαιδευτικούς καλλιτεχνικών μαθημάτων στην επόμενη φάση προσλήψεων». 
Τέλος, δεν θα συζητηθούν λόγω κωλύματος των Βουλευτών η δεύτερη με αριθμό 1277/31-8-2026 επίκαιρη ερώτηση πρώτου κύκλου του Βουλευτή Ιωαννίνων της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Ιωάννη Τσίμαρη προς τον Υπουργό Υγείας με θέμα: «Πλήρης εφαρμογή του Εθνικού Σχεδίου Δράσης και θωράκιση της Δημόσιας Υγείας απέναντι στην έξαρση του ιού του Δυτικού Νείλου».
Δεύτερον, η δέκατη τρίτη με αριθμό 1279/1-9-2026 επίκαιρη ερώτηση δεύτερου κύκλου του Βουλευτή Έβρου της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Παράσχου Παπαδάκη προς τον Υπουργό Εθνικής Άμυνας με θέμα: «Απαγόρευση ανάρτησης της Ελληνικής Σημαίας στο Τριεθνές του Ν. Έβρου».
Τρίτον, η πέμπτη με αριθμό 1289/7-9-2026 επίκαιρη ερώτηση πρώτου κύκλου του Προέδρου  της Κ.Ο. ΝΙΚΗ και Βουλευτή Α΄ Θεσσαλονίκης κ. Δημητρίου Νατσιού προς την Υπουργό Παιδείας, Θρησκευμάτων και Αθλητισμού με θέμα: «Περιεχόμενο των εγχειριδίων του πολλαπλού βιβλίου». 
Τέταρτον, η όγδοη με αριθμό 1275/31-8-2026 επίκαιρη ερώτηση δεύτερου κύκλου του Βουλευτή Έβρου της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Παράσχου Παπαδάκη προς τον Υπουργό Περιβάλλοντος και Ενέργειας με θέμα: «Επιτακτική η ανάγκη για υπαγωγή της νήσου Σαμοθράκης στις εξαιρέσεις του άρθρου 62, του Ν.998/1979, ως μη δορυάλωτη περιοχή». 
Θα συνεχίσουμε τώρα με την ένατη με αριθμό 1285/4-9-2026 επίκαιρη ερώτηση πρώτου κύκλου της Ανεξάρτητης Βουλευτού Κοζάνης κ. Καλλιόπης Βέττα προς τον Υπουργό Αγροτικής Ανάπτυξης και Τροφίμων με θέμα: «Σε απόγνωση οι κτηνοτρόφοι της Δυτικής Μακεδονίας - Επιτακτική ανάγκη για έκτακτη χρηματοδοτική στήριξη». 
Θα απαντήσει ο Υφυπουργός Αγροτικής Ανάπτυξης και Τροφίμων κ. Αθανάσιος Καββαδάς. 
Έχετε τον λόγο, κυρία συνάδελφε.
ΚΑΛΛΙΟΠΗ ΒΕΤΤΑ: Ευχαριστώ, κύριε Πρόεδρε.
Κύριε Υπουργέ, βρισκόμαστε για άλλη μια φορά σε αυτήν την Αίθουσα να συζητήσουμε τα προβλήματα των κτηνοτρόφων της Π.Ε. Κοζάνης και της Δυτικής Μακεδονίας. Τελευταία φορά που κατέθεσα αντίστοιχη ερώτηση ήταν στις 27 Απριλίου. Βρίσκονται οι κτηνοτρόφοι, λοιπόν, αντιμέτωποι με ζητήματα επιβίωσης πια εδώ και δύο χρόνια και ειδικά στην περιοχή μας υπάρχει μια συνολικότερη κατάρρευση ελέω της βίαιης απολιγνιτοποίησης. Και δεν το λέω αυτό τυχαία. Το λέω, επειδή η Κυβέρνηση -και ακούστηκε και πριν από λίγο από συνάδελφό σας-  μετά από τεράστια πίεση που ασκήσαμε με ομιλίες και παρεμβάσεις, θέσπισε τη ρήτρα της απολιγνιτοποίησης και περιμένουμε να τη δούμε αυτήν την πολυδιαφημιζόμενη ρήτρα στην πράξη.
Να γίνω λίγο πιο αναλυτική. Τα προβλήματα των κτηνοτρόφων είναι πάρα πολλά. 
Πρώτα απ’ όλα, είναι η έξαρση της ευλογιάς. Ο ανεπιτυχής περιορισμός και η επιβολή παρατεταμένων περιοριστικών μέτρων, οι αυστηροί περιορισμοί στις μετακινήσεις στην εμπορία των ζώων, η δυσκολία προγραμματισμού της παραγωγής, καθώς και η δραματική απώλεια εισοδήματος προκαλούν ένα έντονο οικονομικό πρόβλημα, οικονομική αβεβαιότητα, μια κατάσταση πλήρους αδιεξόδου, κύριε Υπουργέ. 
Επίσης, οι κτηνοτρόφοι αντιμετωπίζουν έντονα προβλήματα με τις ζωοτροφές. Ξέρετε πόσο στοιχίζουν οι ζωοτροφές άραγε; Στοιχίζουν γύρω στο 75% των εξόδων τους, χωρίς καμία πρόνοια για επιδότηση. Και θέλω να σας πω ότι δεν υπάρχει καμία στήριξη -παρά την αύξηση του γενικότερου κόστους- στους παραγωγούς στο υγιές ζωικό κεφάλαιο, εννοώ στις ζώνες εφαρμογής των μέτρων. Από την άλλη, αυτοί των οποίων τα ζώα έχουν αρρωστήσει παίρνουν γύρω στα 150 ευρώ για το κάθε παραγωγικό ζώο. Αυτό δεν αντισταθμίζει στο ελάχιστο την απώλεια. 
Και η Κυβέρνηση δεν τηρεί το ευρωπαϊκό πρωτόκολλο, κύριε Υπουργέ. Τι λέει, λοιπόν, το πρωτόκολλο; Λέει ότι θανατώνει, καταμετρά, αποζημιώνει τους κτηνοτρόφους στις ζωοτροφές και απολυμαίνει. Το τηρείτε αυτό το πρωτόκολλο; Είμαι σίγουρη ότι δεν το τηρείτε, γιατί μέχρι τώρα είδαμε μόνο για τα θανατωθέντα ζώα να δίνετε αυτό το ποσό. Και τελικά, ποιος είναι υπεύθυνος; Περιμένω απάντηση γι’ αυτό. Ποιος είναι υπεύθυνος να δώσει αυτήν την αποζημίωση σύμφωνα με το ευρωπαϊκό πρωτόκολλο; Είναι η Περιφέρεια; Είναι το ΥΠΑΑΤ, το Υπουργείο σας; Ποιος είναι υπεύθυνος; Δόθηκαν ποτέ αυτά τα χρήματα στους κτηνοτρόφους;
Η κραυγή των κτηνοτρόφων είναι τεράστια στη Δυτική Μακεδονία, είναι επιτακτική, γιατί εξελίσσεται το πρόβλημα σε μείζον παραγωγικό και οικονομικό αδιέξοδο. Θέλω να μου πείτε, λοιπόν: Θα θεσπίσετε άμεσα μηχανισμό έκτακτης παρέμβασης υιοθετώντας τη ρήτρα απολιγνιτοποίησης;
 ΠΡΟΕΔΡΕΥΩΝ (Βασίλειος Βιλιάρδος): Ευχαριστώ πολύ, κυρία συνάδελφε. 
Έχετε τον λόγο, κύριε Υπουργέ. 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Ευχαριστώ, κυρία συνάδελφε, για την ερώτηση και για την ανησυχία σας, για όλα αυτά τα οποία είπατε. 
Θέλω να σας πω ότι η ελληνική κτηνοτροφία βρέθηκε τα τελευταία δύο χρόνια πραγματικά αντιμέτωπη με πρωτοφανείς προκλήσεις λόγω των επιζωοτιών, οι οποίες έπληξαν το ζωικό κεφάλαιο, το εισόδημα των παραγωγών και τη βιωσιμότητα πολλών κτηνοτροφικών εκμεταλλεύσεων. Η Δυτική Μακεδονία, μια περιοχή με ισχυρή κτηνοτροφική παράδοση και σημαντική συμβολή στην πρωτογενή παραγωγή της χώρας συγκαταλέγεται στις περιοχές που επηρεάστηκαν. Απέναντι σε αυτήν την κρίση η Κυβέρνηση και το Υπουργείο Αγροτικής Ανάπτυξης και Τροφίμων κινήθηκαν με σχέδιο, ταχύτητα και συνέπεια. Η Περιφέρεια Δυτικής Μακεδονίας αποτελεί χαρακτηριστικό παράδειγμα αυτής της προσπάθειας. Με συνεχείς παρεμβάσεις στηρίξαμε και στηρίζουμε τους κτηνοτρόφους της περιοχής τόσο για την απώλεια του ζωικού κεφαλαίου τους, όσο για την απώλεια εισοδήματος, αλλά και των ζωοτροφών. 
Τα στοιχεία που ακολουθούν αποτυπώνουν με σαφήνεια την έκταση αυτής της στήριξης. Οι κτηνοτρόφοι της Περιφέρειας Δυτικής Μακεδονίας αποζημιώθηκαν για την υποχρεωτική θανάτωση των ζώων τους για το έτος 2025 με το ποσό των 237.057 ευρώ για 1071 ζώα. Για το έτος 2026 δόθηκαν 164.545 ευρώ, ενώ αναμένεται νέα πληρωμή στο τέλος του έτους και μιλάμε για τις θανατώσεις. Υπενθυμίζω ότι για την απώλεια εισοδήματος τον Δεκέμβριο του 2025 δόθηκαν πανελλαδικά 28.496.475 ευρώ. Από τα χρήματα αυτά για το 2025 χορηγήθηκαν στη Δυτική Μακεδονία 79.940 ευρώ. Για το 2026 τις προηγούμενες ημέρες καταβλήθηκε επιπλέον έκτακτη στήριξη των κτηνοτρόφων όλης της χώρας ύψους 16,8 εκατομμυρίων ευρώ για την απώλεια εισοδήματος λόγω των επιζωοτιών για το πρώτο εξάμηνο του έτους. Η Περιφέρεια Δυτικής Μακεδονίας έλαβε το ποσό των 41.107 ευρώ που αφορούσε πέντε εκμεταλλεύσεις, ενώ θα δοθεί και για το δεύτερο εξάμηνο έως το τέλος του έτους. 
Παράλληλα, θέλω να υπενθυμίσω ότι για την ενίσχυση αγοράς ζωοτροφών -αυτό που αναφέρατε και εσείς- το 2025 στη Δυτική Μακεδονία καταβλήθηκαν 1.162.782 ευρώ, ενώ δρομολογείται και πρόσθετη οικονομική ενίσχυση για την κάλυψη του αυξημένου κόστους ζωοτροφών εντός του προσεχούς διαστήματος με την έκδοση της σχετικής ΚΥΑ που αναμένεται να ολοκληρωθεί έως το τέλος Σεπτεμβρίου. 
Επίσης, σε ενίσχυση της συνολικής προσπάθειας του Υπουργείου με επιστολή που έχω στείλει ήδη από τα μέσα Ιουνίου προς όλους τους περιφερειάρχες της χώρας έχω ζητήσει να υποδείξουν σημεία στις περιφέρειες τους για την κατασκευή και λειτουργία απολυμαντικών μέσων -κυρίως αψίδων- και αυτό για να μπορέσουμε να θωρακίσουμε όλη τη χώρα με συστήματα βιοασφάλειας. Εξασφαλίσαμε πάνω από 12 εκατομμύρια ευρώ για την κάλυψη των δαπανών αυτών, ένα μόνιμο μέτρο για την αποτελεσματικότερη προστασία του ζωικού κεφαλαίου. 
Στο σημείο αυτό, αγαπητοί συνάδελφοι, να επιτρέψετε να επανέλθω στα υπόλοιπα ζητήματα στη δευτερολογία μου.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Κυρία Βέττα, έχετε τον λόγο.
ΚΑΛΛΙΟΠΗ ΒΕΤΤΑ: Ακούμε πάρα πολλά λόγια, κύριε Υπουργέ, πολλές επικοινωνιακές κινήσεις και ψίχουλα εν τέλει, διότι οι κτηνοτρόφοι της Δυτικής Μακεδονίας και ιδιαίτερα της Π.Ε. Κοζάνης δεν είδαν ούτε σχέδιο ούτε ταχύτητα ούτε συνέπεια που είπατε. Έρχονται αντιμέτωποι με ένα τεράστιο κόστος πρώτα από όλα. Ξέρετε ότι πριν είχαν ελεύθερη βόσκηση επτά μήνες τον χρόνο. Τώρα πώς καλύπτεται αυτό το κόστος; Με αυτά τα ψίχουλα που δίνετε;
 Δεν άκουσα να μου λέτε για την υιοθέτηση της ρήτρας απολιγνιτοποίησης και σε αυτόν τον τομέα. Τελικά, ήταν μόνο λόγια, προεκλογικά λόγια της Κυβέρνησης, γιατί, όταν έρχεται η πράξη, δεν κάνετε τίποτα απολύτως. 
Επίσης, ξέρω για τα θανατωθέντα ζώα τι κάνατε. Εγώ σας ανέφερα για το ευρωπαϊκό πρωτόκολλο που λέει για την καταμέτρηση και την αποζημίωση των ζωοτροφών, αφού θανατωθούν τα ζώα. Ποιος έχει την ευθύνη για αυτές τις ενέργειες; Η Περιφέρεια ή εσείς; Ποιος θα δώσει τα χρήματα και γιατί δεν δόθηκαν μέχρι τώρα;
Η Δυτική Μακεδονία είναι μια περιοχή που μπορεί πραγματικά να παράξει πάρα πολύ σπουδαία προϊόντα πρωτογενούς τομέα. Δυστυχώς, και στο ΣΔΑΜ, το Σχέδιο Δίκαιης Αναπτυξιακής Μετάβασης, και στο ΠΔΑΜ, το πρόγραμμα αντίστοιχα, δεν υπάρχει καθόλου η λέξη «πρωτογενής τομέας». Τον έχετε γραμμένο στα παλιά σας τα παπούτσια τον πρωτογενή τομέα στη Δυτική Μακεδονία. Άλλα πράγματα εκεί σας ενδιαφέρουν, άλλα συμφέροντα σας ενδιαφέρουν. Τα καρτέλ σας ενδιαφέρουν μόνο και έχετε αφήσει τους ανθρώπους να είναι εντελώς αβοήθητοι.
Και θέλω να μου πείτε ακριβώς τι θα κάνετε. Θα υιοθετήσετε τη ρήτρα έτσι ώστε να τους ενισχύσετε περισσότερο με αυτά τα έξοδα που έχουν και οι υγιείς μονάδες, αλλά και οι άλλοι που έχουν θανατωθεί τα ζώα τους και δεν έχουν καταμετρηθεί καν οι ζωοτροφές; Χρειαζόμαστε άμεση, ουσιαστική, ειδική ανακούφιση για τους κτηνοτρόφους της Δυτικής Μακεδονίας και της Π.Ε. Κοζάνης. 
Δυστυχώς δεν δώσατε απαντήσεις, γιατί ο κτηνοτροφικός κόσμος βρίσκεται αντιμέτωπος με μια πρωτοφανή κρίση και στα δικά μου τα μέρη και δυστυχώς δεν δώσατε καμία απάντηση ουσιαστικά σε αυτά τα δύο πράγματα που σας ρώτησα. Το μόνο που κάνετε είναι να επιβάλλετε μόνο περιοριστικά μέτρα. Πώς θα τα ταΐσουν αυτοί οι άνθρωποι αυτά τα ζώα δεν σας νοιάζει. Ξέρετε άραγε πόσο κοστίζει η ζωοτροφή για κάθε ζώο όταν είναι μέσα και σταβλίζεται; Πάρα πολλά χρήματα για το κάθε ζώο. Τι κάνετε, λοιπόν, γι’ αυτό; Τίποτα, λέτε νούμερα. Εμείς δεν είδαμε ούτε συνέπεια, ούτε ταχύτητα, ούτε σχέδιο. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία συνάδελφε. 
Έχετε τον λόγο, κύριε Υπουργέ. 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Κυρία συνάδελφε, μου λέτε λόγια και λόγια.
ΚΑΛΛΙΟΠΗ ΒΕΤΤΑ: Συγκεκριμένα σας ρώτησα. 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Προηγουμένως αναφέρθηκα σε συγκεκριμένα νούμερα. Δηλαδή αμφισβητείτε ότι δόθηκαν στη Δυτική Μακεδονία 1.162.000 ευρώ για ζωοτροφές; Το αμφισβητείτε αυτό; Αμφισβητείτε όλα αυτά τα νούμερα που είπα προηγουμένως για τις θανατώσεις και για την απώλεια εισοδήματος; Τα αμφισβητείτε; Όχι. Είναι νούμερα. Πώς θα τα αμφισβητήσετε; Και επιμένετε. 
Τις επόμενες μέρες, όπως είπα και προηγουμένως, δηλαδή μέχρι τέλος του Σεπτεμβρίου, θα βγει η ΚΥΑ έτσι ώστε οι κτηνοτρόφοι να πάρουν τις αποζημιώσεις τους στις αρχές του Οκτωβρίου. Οπότε δεν αποφεύγουμε, δίνουμε μια απάντηση σε αυτό το οποίο είπατε προηγουμένως. Μέχρι τέλος Σεπτεμβρίου θα ολοκληρωθεί η ΚΥΑ και αρχές Οκτωβρίου θα δοθούν τα χρήματα για τις αποζημιώσεις για τις ζωοτροφές. 
Τα στοιχεία που παρουσιάστηκαν δεν αφήνουν περιθώρια αμφισβήτησης, όπως είπα και προηγουμένως. Η πολιτεία στάθηκε και στέκεται έμπρακτα δίπλα στους κτηνοτρόφους, εξασφαλίζοντας αποζημιώσεις για την υποχρεωτική θανάτωση των ζώων, ενισχύσεις για τις ζωοτροφές, αποκατάσταση για την απώλεια εισοδήματος και πρόσθετη έκτακτη οικονομική στήριξη όπου αυτό κρίθηκε αναγκαίο. Σε αυτήν την προσπάθεια προστίθενται τα μέτρα που ήδη ισχύουν και θα ισχύσουν για τον πρωτογενή τομέα, σύμφωνα με τις τελευταίες εξαγγελίες του Πρωθυπουργού Κυριάκου Μητσοτάκη που αφορούν τον πρωτογενή τομέα, δηλαδή το αφορολόγητο για τους αγρότες έως τις 20.000 ευρώ, το φθηνότερο αγροτικό ρεύμα, η επιστροφή του ειδικού φόρου κατανάλωσης στο πετρέλαιο, ο ευνοϊκότερος ΦΠΑ σε λιπάσματα και ζωοτροφές και το νέο σύστημα των ευρωπαϊκών ενισχύσεων. 
Όπως δήλωσε ο Πρωθυπουργός Κυριάκος Μητσοτάκης πριν λίγες ημέρες στη ΔΕΘ, αποτελεί προσωπικό του στοίχημα και κεντρική προτεραιότητα ένα ολοκληρωμένο πλαίσιο ανάταξης της κτηνοτροφίας μας με στόχο τη δημιουργία ενός μόνιμου πλαισίου προστασίας των κτηνοτρόφων από τις επιζωοτίες. Η Κυβέρνηση θα διεκδικήσει πρόσθετους ευρωπαϊκούς πόρους, ώστε τα κοπάδια που χάθηκαν να ανασυσταθούν το συντομότερο δυνατό. Η ανασύσταση, όμως, δεν μπορεί να περιοριστεί στην απλή αντικατάσταση των ζώων που χάθηκαν, αλλά με μια κτηνοτροφία με σύγχρονη αντίληψη και λειτουργία των κτηνοτροφικών μονάδων με προδιαγραφές, άδεια και τήρηση μέτρων βιοασφάλειας. 
Η στήριξη των κτηνοτρόφων είναι δεδομένη και δεν περιορίζεται μόνο στην αποζημίωση για τα ζώα που θανατώνονται. Παρακολουθούμε την πραγματική εικόνα του κλάδου και όπου τεκμηριώνεται πρόσθετη απώλεια εισοδήματος ή  επιβάρυνση του λειτουργικού κόστους εξετάζουμε κάθε διαθέσιμο εθνικό και ευρωπαϊκό χρηματοδοτικό εργαλείο. Στόχος μας είναι οι κτηνοτρόφοι να παραμείνουν όρθιοι μέχρι την πλήρη επαναφορά της παραγωγικής δραστηριότητας. Δεν θα αφήσουμε τους ανθρώπους της κτηνοτροφίας να σηκώσουν μόνοι τους το βάρος μιας κρίσης που δεν προκάλεσαν. 
Και επειδή έχω τον χρόνο, μου είπατε προηγουμένως…
ΚΑΛΛΙΟΠΗ ΒΕΤΤΑ: Για το πρωτόκολλο δεν είπατε. 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Σας απαντώ. Σας είπα προηγουμένως ότι μαζεύουν τα στοιχεία οι περιφέρειες, τα στέλνουν στην ΑΑΔΕ. Εκεί γίνεται η επεξεργασία. Κατόπιν η επεξεργασία γίνεται και στο Υπουργείο Αγροτικής Ανάπτυξης και Τροφίμων. Βγαίνει το συνολικό ποσό και δίνονται τα χρήματα στους δικαιούχους. 
Ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ κύριε Υπουργέ.
Θα ολοκληρώσουμε με τη δωδέκατη με αριθμό 1295/7-9-2026 επίκαιρη ερώτηση πρώτου κύκλου του Ανεξάρτητου Βουλευτή Α΄ Αθηνών κ. Αθανασίου (Νάσου) Ηλιόπουλου προς τον Υπουργό Αγροτικής Ανάπτυξης και Τροφίμων με θέμα: «Ανάθεση του επιχειρησιακού συντονισμού του αφθώδους πυρετού στη Λέσβο στο ΥΠΕΘΑ - Παραδοχή κυβερνητικής αποτυχίας». 
Έχετε τον λόγο, κύριε συνάδελφε. 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Ευχαριστώ, κύριε Πρόεδρε.
Κύριε Υπουργέ, η ελληνική αιγοπροβατοτροφία βρίσκεται για τρίτη συνεχόμενη χρονιά αντιμέτωπη με μια πρωτοφανή κρίση επιζωοτιών. Μετά την πανώλη, την ευλογιά που συνεχίζεται, και ο αφθώδης στη Λέσβο. Στη Λέσβο μάλιστα η κατάσταση έχει ξεφύγει εντελώς και έχει πάρει πλέον δραματικές διαστάσεις. Έχουν ήδη θανατωθεί περίπου 85.000 ζώα. Μιλάμε για το ένα πέμπτο του ζωικού κεφαλαίου του νησιού, ενώ έχουν επιβεβαιωθεί 192 εστίες αφθώδους πυρετού. Αυτό είναι εικόνα συνολικής κατάρρευσης. 
Η Κυβέρνηση, αντί της ουσιαστικής ενίσχυσης των δημόσιων κτηνιατρικών υπηρεσιών, με τροπολογία που ψηφίστηκε στη Βουλή ανέθεσε στο Υπουργείο Εθνικής Άμυνας τον επιχειρησιακό συντονισμό των δυνάμεων στο πεδίο. Η εξέλιξη αυτή γεννά σοβαρά ερωτήματα για την επάρκεια, την οργάνωση και τη λειτουργία του δημόσιου κτηνιατρικού μηχανισμού της χώρας. 
Θέλω να σας ρωτήσω τα εξής:
Ποια ακριβώς επιχειρησιακά προβλήματα του ΥΠΑΑΤ κατέστησαν αναγκαία την παρέμβαση του ΥΠΕΘΑ; Έχετε δώσει τις ζωονόσους στο Άμυνας, τις επιδοτήσεις στο Οικονομικών. Εσείς τι ακριβώς κάνετε στο Υπουργείο; Υπάρχει αποτίμηση της διαχείρισης της επιζωοτίας; Τι πήγε στραβά και ενώ στην Κύπρο έχουν τρεις μήνες να δουν νέες προσβολές και θα προχωρήσουν σε ανασύσταση του ζωικού κεφαλαίου εδώ δεν έχουμε καμία πρόοδο με ένα απίστευτο μπάχαλο στο πεδίο και οι κτηνοτρόφοι να είναι σε απόγνωση; Υπάρχει αποτίμηση των αιτιών της διασποράς και της αποτελεσματικότητας της ιχνηλάτησης; Ξέρετε δηλαδή τον ακριβή αριθμό των μονάδων που έχουν ελεγχθεί και πόσες υπολείπονται; Υπάρχει αποτίμηση της εφαρμογής των μέτρων βιοασφάλειας; Ακόμα και αυτές τις μέρες που μιλάμε στέλνετε νέες επιστολές για περισσότερα μέτρα, που σημαίνει ότι έξι μήνες μετά ακόμα δεν ξέρετε ποια είναι τα σωστά μέτρα και μαθαίνετε πάνω στην καταστροφή που ζουν οι άνθρωποι ή προσπαθείτε να μάθετε. Υπάρχει αποτίμηση της υγειονομικής ταφής των θανατωθέντων ζώων και των καθυστερήσεων που τυχόν σημειώθηκαν; 
Δεύτερο ζήτημα. Ποια μέτρα λαμβάνονται για τη διασφάλιση του γενετικού υλικού και της επιβίωσης των αυτόχθονων φυλών της Λέσβου; Μιλάμε για την πολυπληθέστερη αυτόχθονη φυλή της Ελλάδας. Επίσης, σας ερωτώ αν οι αρμόδιες κτηνιατρικές υπηρεσίες έχουν απορρίψει την αντιμετώπιση της νόσου μέσω εμβολιασμού. Έχετε απευθύνει ως πολιτική ηγεσία ερώτημα στις υπηρεσίες; Έχετε γραπτή απάντηση; Μπορείτε να τη δώσετε; Γιατί μέχρι στιγμής δεν λαμβάνετε καθόλου υπόψη σας ούτε το ομόφωνο ψήφισμα της Κτηνιατρικής Σχολής Θεσσαλονίκης, ούτε των ειδικών της Ευρωπαϊκής Ένωσης, ούτε του Πανελληνίου Κτηνιατρικού Συλλόγου, που όλοι αυτοί ζητάνε ότι πρέπει να εκτιμηθεί το μέτρο του εμβολιασμού. Πόσοι μόνιμοι κτηνίατροι υπηρετούν σήμερα στην Περιφερειακή Ενότητα Λέσβου και στις υπόλοιπες περιφερειακές ενότητες του Βορείου Αιγαίου; Πόσες οργανικές θέσεις προβλέπονται και πόσες παραμένουν κενές; Και για ποιον λόγο παραμένουν κενές μετά από τρία διαδοχικά έτη σοβαρών ζωονόσων; Δεν έχει ολοκληρωθεί η απαιτούμενη στελέχωση των δημοσίων κτηνιατρικών υπηρεσιών με μόνιμο προσωπικό. Δεν έχετε τους πόρους; Δεν τους δίνει το Οικονομικών; Δεν το θεωρείτε απαραίτητο; Καλό θα ήταν να προσπαθήσετε να απαντήσετε.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε.
Έχετε τον λόγο, κύριε Υπουργέ. 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Την περασμένη Τετάρτη ήταν η τρίτη φορά που επισκέφθηκα τη Λέσβο ως Υπουργός Αγροτικής Ανάπτυξης και Τροφίμων, θέλοντας με την παρουσία μου και τη συχνή επικοινωνία να είμαι δίπλα στους κτηνοτρόφους και σε όσους πλήττονται. Κύριε συνάδελφε, εμείς έχουμε έναν ξεκάθαρο στόχο, να ολοκληρώσουμε την ιχνηλάτηση στο 100% το ταχύτερο δυνατό και να οδηγηθούμε στην εκρίζωση της νόσου. 
Ξεκινώ με την ανάθεση του επιχειρησιακού συντονισμού στο Υπουργείο Εθνικής Άμυνας. Το Υπουργείο Εθνικής Άμυνας δεν υποκαθιστά σε καμία περίπτωση το Υπουργείο Αγροτικής Ανάπτυξης και Τροφίμων, το οποίο εξακολουθεί να έχει την αποκλειστική ευθύνη για τη χάραξη της στρατηγικής, την εφαρμογή των υγειονομικών πρωτοκόλλων και τη λήψη όλων των κτηνιατρικών αποφάσεων. Με τη σχετική νομοθετική ρύθμιση το ΥΠΕΘΑ θα έχει τον επιχειρησιακό συντονισμό. Σε μια τόσο απαιτητική επιζωοτία κρίθηκε αναγκαίο να αξιοποιηθούν όλες οι διαθέσιμες δυνάμεις της πολιτείας. Η επιλογή αυτή δεν αποτελεί παραδοχή αδυναμίας, αντιθέτως αποτελεί απόφαση ευθύνης. 
Να υπενθυμίσω ότι το Υπουργείο Εθνικής Άμυνας σε δύσκολες περιστάσεις έχει συνδράμει την πολιτεία, όπως στη γρίπη των πτηνών το 2007 και των χοίρων το 2009, αλλά και στο μεταναστευτικό, ενώ ήδη συνδράμει στην αντιμετώπιση της επιζωοτίας της ευλογιάς των προβάτων και των αιγών. Στη Λέσβο για την αντιμετώπιση του αφθώδους πυρετού το Υπουργείο Εθνικής Άμυνας από την αρχή διέθεσε δεκαεπτά κτηνιάτρους. Αυτό που συνέβη με τη νέα διάταξη ήταν να τεθεί ένας ανώτατος αξιωματικός των Ενόπλων Δυνάμεων επικεφαλής συντονιστής των επιχειρήσεων στο πεδίο και μόνο αυτό. 

Θέλω να τονίσω ότι οι διαφωνίες, οι ολιγωρίες και οι καθυστερήσεις στο τοπικό επίπεδο έκαναν ακόμη πιο αναγκαία τη συγκεκριμένη νομοθετική ρύθμιση. 
Πάμε τώρα παρακάτω. Ρωτάτε για την αποτίμηση της διαχείρισης της επιζωοτίας. Η εξέλιξη της νόσου παρακολουθείται καθημερινά μέσω του συστήματος επιτήρησης, της επιδημιολογικής διερεύνησης και των εργαστηριακών ελέγχων, σύμφωνα με το εγκεκριμένο σχέδιο έκτακτης ανάγκης για τον αφθώδη πυρετό, όπως αποτυπώνεται στην υπουργική απόφαση του 2008. 
Ιδιαίτερη βαρύτητα δίνεται στην ιχνηλάτηση, γιατί αυτή είναι το βασικό εργαλείο περιορισμού της διασποράς. Σήμερα πάνω από σαράντα κτηνίατροι και γεωπόνοι επιχειρούν στο νησί, δηλαδή είκοσι τρεις ομάδες από δύο άτομα διενεργούν δειγματοληψίες. Μέχρι σήμερα έχουμε ιχνηλατήσει παραπάνω από το 80% των εκτροφών του νησιού και απομένουν μόνο τριακόσιες εκτροφές, σύμφωνα με την υπηρεσία, για να ολοκληρωθεί η ιχνηλάτηση σε όλο το νησί. 
Σχετικά με τη διαχείριση των θανατωθέντων ζώων, πραγματοποιείται σύμφωνα με τις ισχύουσες διατάξεις του ν. 5251 του 2025 και του ν. 5294 του 2026 για την υγειονομική ταφή τους. 
Μίλησα παραπάνω για καθυστερήσεις και τοπικό επίπεδο. Αποκορύφωμα αποτελεί η πρόσφατη απόφαση του Περιφερειακού Συμβουλίου Βορείου Αιγαίου, με την οποία αποφασίστηκε η παύση των θανατώσεων και ιχνηλατήσεων, δημιουργώντας σοβαρά προβλήματα και καθυστερήσεις. 
Αποτέλεσμα αυτής της απόφασης ήταν να υπάρχουν μέχρι σήμερα τουλάχιστον δεκατρείς μολυσμένες εκτροφές, χωρίς σε αυτές να έχουν ληφθεί τα νόμιμα μέτρα, οι οποίες αποτελούν, όπως δήλωσα, υγειονομικές βόμβες. Γι’ αυτό και ζήτησα σε συνάντησή μου από τον Περιφερειάρχη και τους Αντιπεριφερειάρχες την άμεση ανάκλησή της. Η νομιμότητα της απόφασης αυτή τη στιγμή ελέγχεται από την αρμόδια επιτροπή της Αποκεντρωμένης Διοίκησης Αιγαίου. 
Στα υπόλοιπα θα αναφερθώ στη δευτερολογία μου. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Κύριε συνάδελφε, έχετε τον λόγο. 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Κύριε Υπουργέ, το είπατε. Κλείσατε και με αυτό. Μιλάτε για ολιγωρίες στο τοπικό επίπεδο και καθυστερήσεις. Φταίνε δηλαδή στο νησί, φταίει η Περιφέρεια, εσείς τα έχετε κάνει όλα καλά! 
Ας δούμε μία μικρή σύγκριση, για να έχουμε εικόνα τι έχετε κάνει και τι δεν έχετε κάνει. Στην Κύπρο είχαν το πρώτο περιστατικό αφθώδη πυρετού τον Φεβρουάριο. Προχώρησαν με εμβολιασμό και πριν από δύο ημέρες ανακοίνωσαν πρόγραμμα ανασύστασης ζωικού κεφαλαίου. 
Η Κύπρος δηλαδή μέσα σε εφτά μήνες έχει μελέτη για την εισαγωγή του ιού, τον τρόπο διασποράς, δεν πέταξαν γάλα, δεν έκλεισαν τυροκομεία, έχουν 500 εκατομμύρια για ανασύσταση ζωικού κεφαλαίου, 63 εκατομμύρια για επιστημονική υποστήριξη και ελέγχους. 
Εμείς εδώ έχουμε έξι μήνες με αφθώδη πυρετό, τρία χρόνια με ευλογιά και πανώλη, δεν έχουμε εμβολιασμό, δεν έχουμε μελέτες, δεν έχουμε ανασύσταση, και μου λέτε ότι έχει ολιγωρήσει η τοπική αυτοδιοίκηση στο νησί. Αυτή είναι η απάντηση. Εσείς τα έχετε κάνει καλά και έχει ολιγωρήσει! 
Είπατε ότι μπορεί να μπήκε ο στρατός, αλλά τη στρατηγική την κρατάτε εσείς. Εσείς, που κρατάτε τη στρατηγική, μπορείτε να μου απαντήσετε ποια είναι η στρατηγική σας για τον εμβολιασμό; Έχετε καταθέσει ερώτημα στις υπηρεσίες του Υπουργείου για το τι λένε οι επιστημονικές υπηρεσίες του Υπουργείου για τον εμβολιασμό; Γιατί όταν συζητάγαμε για την ευλογιά, πάλι μας λέγατε ότι δεν χρειάζεται εμβολιασμός. 
Διαβάζω άρθρο από την «Καθημερινή» -δεν νομίζω να μην σας αρέσει η «Καθημερινή»- στις 8-10-2025 για την ευλογιά αιγοπροβάτων: «Πιέσεις από την Ευρωπαϊκή Ένωση για εμβολιασμό». Ξανά στην «Καθημερινή» διαβάζω στις 8-5-2026 για τον αφθώδη πυρετό: «Εμβολιασμό προτείνει κλιμάκιο της Ευρωπαϊκής Ένωσης». 
Λέει ψέματα η «Καθημερινή» ότι οι Ευρωπαίοι λένε «κάντε εμβολιασμό» και εσείς πετάτε χαρταετό; Πείτε μου, λέει ψέματα η «Καθημερινή»; Είναι αντιπολιτευόμενο μέσο και θέλει να σας κάνει ζημιά; 
Ανέλαβε ο στρατός. Τι έχει αλλάξει; Τι διαφορετικό έχει γίνει; Θα απαντήσετε για τα κενά που υπάρχουν στις υπηρεσίες; Θα απαντήσετε γιατί τρία χρόνια δεν έχετε κάνει τίποτα για να καλύψετε αυτά τα κενά; 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Σας ξαναλέω, έχετε δώσει την οικονομική διαχείριση, τις επιδοτήσεις, στο Οικονομικών. Τώρα τις ζωονόσους τις δίνετε στο Άμυνας. Εσείς τι ακριβώς κάνετε; Τι ακριβώς κάνετε; Μου λέτε ότι έχετε τη στρατηγική. Και δεν μπορείτε καν να απαντήσετε για το εμβόλιο. 
Θέλω να κλείσω μεταφέροντας και τα αιτήματα της Ένωσης Κτηνοτρόφων Προβάτου Φυλής Λέσβου, που ξέρετε πόσο κρίσιμος είναι αυτός ο συγκεκριμένος πληθυσμός και για τον πρωτογενή τομέα στο νησί και ουσιαστικά για την ανταγωνιστικότητα των παραγόμενων προϊόντων, οι οποίοι σας ζητάνε τρία απλά πράγματα: Να εξαντληθούν όλες οι δυνατότητες που προβλέπει η ευρωπαϊκή νομοθεσία για την προστασία της φυλής, το ζήτημα του εμβολιασμού και ενεργοποίηση παρέκκλισης από την υποχρεωτική σφαγή για κοπάδια στα οποία ο ιός δεν είναι ενεργός. Σας τα έχουν δώσει αυτά. Έχει έρθει αυτό το υπόμνημα στο Υπουργείο. 
Μιλάμε για μία συγκεκριμένη φυλή, όπου ο πυρήνας της φυλής αριθμεί περίπου τριάντα χιλιάδες πρόβατα, τα οποία πιστοποιούνται από το Υπουργείο και εντάσσονται στο πρόγραμμα διατήρησης και βελτίωσης των γενετικών πόρων. Η απάντηση που έλαβαν ήταν αρνητική, ότι δεν υπάρχει επάρκεια των μέτρων βιοασφάλειας. 
Υπάρχει δυστυχώς πάλι για εσάς το παράδειγμα της Κύπρου, όπου δεν εφαρμόστηκε το μέτρο της σφαγής, αλλά επιβλήθηκε αυστηρή επιτήρηση κάθε μονάδας από κοινού της διεύθυνσης κτηνιατρικής με ιδιώτη κτηνίατρο. 
Άρα, υπάρχουν εφαρμόσιμες λύσεις, για να μην πάμε στις μαζικές σφαγές. Όμως, εσάς δεν σας νοιάζει. Δεν σας νοιάζει ότι οι άνθρωποι στο νησί βουλιάζουν στην απόγνωση. Σας ζητάνε την ενεργοποίηση της παρέκκλισης από την υποχρεωτική σφαγή για τα κοπάδια στα οποία ο ιός δεν είναι ενεργός, βάσει του Κανονισμού της Ευρωπαϊκής Ένωσης 2020/687, και ο οποίος επιτρέπει εξαιρέσεις για φυλές αιτιολογημένης υψηλής γενετικής και πολιτιστικής αξίας. Φωτογραφίζει το παράδειγμα που μιλάμε αυτή τη στιγμή. 
Δεν απαντάτε σε εμένα…
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε συνάδελφε. 
Έχετε τον λόγο, κύριε Υπουργέ.
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Κύριε Ηλιόπουλε, μου έχετε κάνει εννέα ερωτήσεις μέσα στην επίκαιρη ερώτηση και μου κάνετε κι άλλες δέκα τώρα. Δεν μπορώ να απαντήσω. Ο χρόνος, ο χρόνος ξέρετε πάρα πολύ καλά, είναι περιορισμένος. Αν θέλετε απαντήσεις, κάντε μου καινούργια επίκαιρη να σας απαντήσω. 
Ξεκινώντας λοιπόν με τη δευτερολογία μου, θα ήθελα να αναφερθώ συνοπτικά γιατί πρέπει να ακουστεί η προσπάθεια της πολιτείας να στηρίξει έμπρακτα τους ανθρώπους που έχουν πληγεί. 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Πείτε μου για το εμβόλιο.
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Αφήστε το εμβόλιο, θα σας απαντήσω για το εμβόλιο. 
ΠΡΟΕΔΡΕΥΩΝ (Βασίλειος Βιλιάρδος): Κύριε συνάδελφε, σας παρακαλώ. 
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Μέχρι σήμερα λοιπόν, έχουν δοθεί συνολικά 7.464.000 ευρώ στη Λέσβο για θανατωθέντα ζώα, για απώλεια εισοδήματος και τη στήριξη των τυροκομικών επιχειρήσεων.
Η στήριξη αυτή συνεχίζεται. Αναμένεται έως την Παρασκευή να ανοίξει η πλατφόρμα για την καταβολή αποζημιώσεων που αφορούν πάνω από εκατόν τέσσερις κτηνοτρόφους και περίπου είκοσι χιλιάδες θανατωθέντα ζώα στο νησί. 
Επίσης, θα υπάρξει αντίστοιχη αποζημίωση για το υπόλοιπο 50% για την απώλεια εισοδήματος του δεύτερου εξαμήνου του 2026 που θα πληρωθεί έως το τέλος του έτους. Να τα ακούσετε κι αυτά και να τα ακούσουν και οι κτηνοτρόφοι. Επισημαίνω ότι το ποσό αυτό είναι αφορολόγητο, ανεκχώρητο και ακατάσχετο. 
Επιπλέον, έχουμε νομοθετήσει ειδική αποζημίωση για το γάλα που δεν μπόρεσε να διατεθεί, κάτι που γίνεται για πρώτη φορά. Πρώτη φορά συμβαίνει αυτό στη χώρα μας και είναι σχεδόν έτοιμη η σχετική ΚΥΑ, όπως και η ΚΥΑ -και απάντησα προηγουμένως σε συνάδελφο- για τις ζωοτροφές θα είναι έτοιμη μέχρι τέλος Σεπτεμβρίου. 
Για τη διασφάλιση του γενετικού υλικού -αυτό που με ρωτάτε- και την επιβίωση της αυτόχθονης φυλής της Λέσβου, υπήρξε σχετική πρωτοβουλία του ΥΠΑΤ. Έχει ξεκινήσει η διαδικασία από την Ένωση Κτηνοτρόφων Προβάτου Φυλής Λέσβου για να συνδράμει στο εγχείρημα του Υπουργείου για τη συλλογή και κατάψυξη σπέρματος από κριούς της φυλής αυτής. Αυτό το εγχείρημα θα ολοκληρωθεί στο προσεχές διάστημα και αφού γίνει η αγορά του κατάλληλου εξοπλισμού, θα ξεκινήσει η κατάψυξη του σπέρματος. 
Ταυτόχρονα, υπάρχουν δύο συνεταιρισμοί που συμμετέχουν στο πρόγραμμα του ΥΠΑΤ με ογδόντα έξι εκτροφές και περίπου εικοσιδύο χιλιάδες πιστοποιημένα πρόβατα φυλής Λέσβου για τη διατήρηση και βελτίωση της φυλής. Να κρατήσουμε τα καλύτερα ζώα. 
Σχετικά με τον εμβολιασμό τώρα, η θέση της Κυβέρνησης είναι ξεκάθαρη. Η αντιμετώπιση μιας επιζωοτίας δεν μπορεί να υπαγορεύεται από πολιτικές σκοπιμότητες. Ακολουθούμε πιστά το εγκεκριμένο σχέδιο αντιμετώπισης του αφθώδους πυρετού και το ισχύον ευρωπαϊκό πλαίσιο. Βέβαια, τον πρώτο και τελευταίο λόγο τον έχουν οι επιστήμονες. Έτσι, ανάλογα με την εξέλιξη της επιζωοτίας θα ληφθούν και οι αντίστοιχες αποφάσεις. 
Τέλος, το Υπουργείο Αγροτικής Ανάπαυσης και Τροφίμων δεν είναι αρμόδιο για τη στελέχωση των υπηρεσιών της Περιφέρειας Βορείου Αιγαίου…
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: (Δεν ακούστηκε)
ΑΘΑΝΑΣΙΟΣ ΚΑΒΒΑΔΑΣ (Υφυπουργός Αγροτικής Ανάπτυξης και Τροφίμων): Δεν έχω χρόνο.
Ερώτηση δική σας είναι. Διότι οι εν λόγω υπηρεσίες δεν ανήκουν οργανικά στο ΥΠΑΤ, σύμφωνα με το Προεδρικό Διάταγμα 97 του 2017. 
Η στελέχωση των παραπάνω δημοσίων Κτηνιατρικών Υπηρεσιών με μόνιμο προσωπικό αποτελεί αρμοδιότητα του Υπουργείου Εσωτερικών και σύμφωνα με τα αιτήματα των φορέων, κύριε Ηλιόπουλε, σχετικά με τις ανάγκες τους, στο πλαίσιο του ετήσιου προγραμματισμού προσλήψεων. 
Παρ’ όλα αυτά, θέλω να σας ενημερώσω ότι στην Περιφέρεια Βορείου Αιγαίου ο Οργανισμός προβλέπει είκοσι τέσσερεις κτηνιάτρους και υπηρετούν δεκατέσσερα άτομα. Φορέας, όμως, ζητάει από το Υπουργείο Εσωτερικών. 
Κύριε συνάδελφε, απόλυτη προτεραιότητά μας είναι να ολοκληρώσουμε την εκρίζωση του αφθώδους πυρετού και να προετοιμάσουμε από τώρα την ανασυγκρότηση της κτηνοτροφίας της Λέσβου. 
Εργαζόμαστε εντατικά για την εκπόνηση ενός συνολικού σχεδίου ανάταξης της ελληνικής κτηνοτροφίας, αφήνοντας πίσω τα προβλήματα που μας ταλανίζουν. Είναι ένα σύνθετο εγχείρημα που απαιτεί συνεννόηση με την Ευρωπαϊκή Επιτροπή. Ο Πρωθυπουργός Κυριάκος Μητσοτάκης το ανήγγειλε δημόσια στη ΔΕΘ και δουλεύουμε εντατικά για αυτό. Στόχος μας είναι να τελειώνουμε άμεσα με την εκρίζωση της νόσου. 
Σας ευχαριστώ πολύ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Τώρα θεωρείτε ότι μου απαντήσατε για το εμβόλιο;
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.
Δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Βασίλειος Βιλιάρδος): Με τη συναίνεση του Σώματος και ώρα 21.01΄ λύεται η συνεδρίαση για αύριο, ημέρα Τρίτη 15 Σεπτεμβρίου 2026 και ώρα 9.00΄ το πρωί, με αντικείμενο εργασιών του Σώματος: Νομοθετική Εργασία, σύμφωνα με την ημερήσια διάταξη που έχει διανεμηθεί.  

